
ZAR SUTON DEMOKRACIJE? 


Unutrašnje ustavne borbe svih, a naročito arijskih naroda. 
njihovih i republika i monarhija, ponajviše pokreće opreka ari- 
stokracije 4 demokracije. U naše doba ova je potonja iznijela 
pobjedu. Ona je u suštini ljudska pravna jednakost, a odatle ona 
izvodi jednaka politička prava za sve. To je njezin prvi zakon. 
Svima građanima pripada jednaki dio u vladanju države. Po- 
sebna prava pojedinih staleža i klasa neosnovane su povlastice. 
Svačija volja jednako vrijedi, »vota numerantur non ponderan- 
tur«, glasovi se broje, ali se ne važu. Dakle čista aritmetička se- 
lekcija, u narodu su »ljudi naslagani u jednu hrpu kao pšenično 
zrnje, da među njima nema razlike u cijeni ni bilo po čemu, već 
odlučuje tek broj.« 

Javne službe i časti pristupne su svakomu i ne smiju da 
budu povlastice pojedinih klasa, obitelji, lica. Ona hoće opću, 
prosječnu i jednoličnu slobodu i čast naroda, a zazor joj je svaka 
sloboda i čast pojedinih klasa i pojedinaca, koja se odvaja od 
velika mnoštva. Njezin se pravni poredak osniva na narodnoj 


volji, a zato joj je zakon, izražaj te volje, ponajglavnije i naj- 


odlučnije vrelo prava, a starim običajima i predajama, iako su 
posvećene vjekovnom starinom, valja bezobzirce dati nove prav- 
ne oblike, kad to uzište potreba. Mila joj je jednolična pripro- 
sta građanska nošnja, ona podržava narodnu svijest čestim veli- 


“kim pučkim zabavama, da bi se na njima sjatilo što više naroda, 


a preče su joj opće korisne radnje, ceste, željeznice, pučke škole, 
od umjetnosti, njezina nakita i gizde. 

No toj statici demokracije valja dati i njezinu dinamiku, da 
može raditi i polučiti sve te svrhe. Zato stavlja svoj drugi zakon: 
Volja većine je volja naroda, a manjina svagda treba da se pod- 

vrgne većini. Svaki zbor ljudi, što nastaje udruženjem od više 
jednakih lica, savjet, oblast, komora, općinsko vijeće, izborni ko- 
tar, zadruga, redovno očituje svoju skupnu volju voljom većine 
sakupljenih članova, a manjina je dužna da se pokori odluci ili 
izboru većine. To je očito poricanje onoga prvoga zakona njezina, 
da svačija volja jednako vrijedi, ali demokracija je prinuđena, 
da učini ovaj logički skok, jer'u svojim izvodima -nema drugoga 
izlaska. Treba da upotrijebi fikciju, te je volja većine i skupna 
volja naroda, da nešto, što ne postoji, svijesno uzme kao da po- 
stoji, pa na toj fikciji izgradi dalje svoje novovjeke fikcije o 
jedinstvu konstitutivnih elemenata države, o jedinstvu naroda, 
teritorija i državne vlasti. Pa tako je načelo većine, toliko izvi- 
kano kao načelo demokratsko »de pur sang«, čistokrvno, uistinu 
sve prije nego demokratsko. A ta skupna volja naroda treba da 
se očituje i izvrši, treba neko fizičko lice, neki građanin, neki 
organ, koji će dobiti vlast, da ju i protiv volje drugih građana 
oživotvori. Organ traži poslušnost, koja se kosi s načelom jedna- 
kosti svih građana, a da bi ublažila tu nejednakost, hoće demo- 
kracija češću mijenu činovnika, ište kratko vrijeme službovanja 
i češće izbore, da bi bili što slobodniji. Eto i drugoga krupnoga 
poricanja prvoga zakona demokracije, da svi imadu jednaka po- 
litička prava, — ali kako ono reče J. J. Rousseau, njezin najveći 
učitelj? »Nigda nije bilo niti će igda biti savršene demokracije. 
Ona se kosi s prirodnim redom, da veliko mnoštvo vlada, a da je 
malo vladano. — Kad bi bilo naroda od bogova, vladao bi sam 
sobom demokratski. Ljudima ne pristaje tako savršena vlada- 
vina«. (»Contrat social«, III, 4). 


“Demokracija staroga vijeka daleko se je odvojila od one, što 
se je u naše doba izgradila i dotjerala. Prva je osnovana na so- 
cijalnom načelu, druga na individualnoj slobodi pojedinca; stara 
je svagda neposredna, gdje vlast vrši čitavi narod u skupu, a 
nova redovno reprezentativna, gdje vlada neka aritmetička se- 
lekcija građana, pa je zato prirodno, da prva može da bude 
jedino u malim državicama, a samo druga pristaje većemu na-+ 
rodu i prostranoj zemlji. > > a : 


Pio 





Naročito se je starim Grcima, koji su se bili raspršali u nebro- 
jene malene državice, nadao ovaj državni oblik. Tu demokracija 
potječe od države, politika je čest etike, pojedinačnih slobod- 
njačkih prava jošte nema, država je koinonia, zajednica, slobodu 
sviju treba da oživotvori politički izjednačena vlast sviju. Naj- 
većim grčkim misliocima, i Platonu i Aristotelu, iako odbacuju 
apsolutne demokratske ustanove atenske, umjerena je demokra- 
cija ideal države, pa baš taj državni oblik zovu »politeia«. A opet 
se u ustavu atenskom najjasnije ogleda priroda potpune demo- 
kracije. Gotovo svi znatniji državni poslovi raspravljaju se u na- 
rodnoj skupštini (ekklesii), javno na trgu, ponajviše svake ne- 
djelje, a građani imadu i kada da se bave javnim poslovima, jer 
sve zvanične poslove i radnje opravljaju mnogobrojni robovi i 
metoikoi, stranci rabotnici. (Glavno obilježje demokratske vla- 
davine, da većina vlada i da svaki građanin ima dio u javnoj 
vlasti, ovdje je do kraja oživotvoreno. Svakomu je slobodno da 
prihvati riječ i govori narodu. Daru govora otvoreno je polje, a 
živa riječ, sjaj očiju i kretnje govornika presvaja mnoštvo i vodi 
ga kamo govornik hoće, kud i kamo snažnije nego što se današ- 
nja štampa prima nepažljivih čitalaca. Prava narodne skupštine 
obuhvataju čitav državni život, tek zakone izdaje poseban iz nje- 
zine sredine odabrani odbor (nomotheti). Ona saslušava posla- 
nike drugih država i postavlja ih, objavljuje rat i čini mir, oda- 
bira vojvode, određuje plaću vojnicima i način ratovanja, 
odlučuje o sudbini osvojenih gradova i zemalja, o primanju i pri- 
znavanju novih bogova, o vjerskim svečanostima i novom sve- 
ćenstvu; podjeljuje građanska prava i povlastice, odobrava račune 
o dohocima i izdacima republike, nameće poreze, uređuje novčar- 
stvo, gradi hramove, javne zgrade, ceste, bedeme, sudi o nekim 
teškim kaznenim djelima. Vijeće, mala skupština, od pet stotina 
ždrijebom skalupljenih građana, pozvana da nadgleda narodnu 
skupštinu, ni ždrijebom određeni arhonti, predsjednici mnogo- 
brojnih sudišta, nisu bili jaki stegnuti je u njezinoj svemoguć- 
nosti, otkako je demokracija preotela mah u državnom životu. 

Ali ni ona nije mogla umaći sudnji, koja kao da je suđena 
svakoj demokraciji, da se izvrgne u silu premoćne većine ili u 


5 


vladu snažnih pojedinaca. Ni većina narodne skupštine nije mo- 
gla odoljeti iskušenju demagoga, bila je nesposobna, da pravedno 
vrši vlast. Gazila je i zlostavljala manjinu plemenitijih i boga- 
tijih građana. I u doba njezina najvećega sjaja i cvata osnivala 
se je njezina veličina poglavito na tome, da narod nije sam odre- 
đivao svoju volju, nego se sasvim povjerio snazi i vodstvu jed- 
noga velikoga državnika, te je uistinu jedan vladao mnoštvom. 
Tukidid (II, 65) kaže o vremenima Perikla: »Po riječima bila je 
Atena demokracija, ali uistinu bila je država pod vlašću prvaka 
čovjeka.« Njezino najslavnije doba počinje se s Klistenom, koji je 
najprije uveo čistu demokraciju, a svršava se smrću Periklovom. 
Potrajalo je dakle neko osamdeset i dvije godine. A onda će u 
toj demokraciji nići i prebujati obijest, hirovitost, neumjerenost, 
pohlepa čestih i izlišnih novotarija, samovolja, surovost, pa što 
će manje ona sama vladati nad sobom, to će teže pritiskivati nje- 
zin zulum druge. Razvaganit će se stranke, kojima je međusobna 
mržnja jača od ljubavi k zajedničkoj otadžbini, da je kasape, 
dok se u borbi hvataju gola noža. Poklonik Atene Fejdije, Eshila 
i Perikla posramljen se odvraća od tih sikofanta, klevetničkih 
sokova, tužilaca, da štogod ušićare, od tih pučkih sudišta, koja 
više mare za političke stranačke borbe i probitke, nego da nepri- 
strano kroje pravdu, od tih mezeva javnih i ličnih strasti, mi- 
ćenja suda i prijevara sikofanta... 

Grčka je povijest i u ovome najbolji tumač talijanske povi- 
jesti. Građanin talijanskih gradskih republika u srednjem vijeku 
i za renesanse bio je, kako Macaulay kaže, Grk iz doba 'Juvena- 

lova i Grk iz doba Periklova zajedno, poput prvoga strašljiv i 
podatljiv, lukav i podal, okaljan mnogim gadnim nedjelom, ali 
poput drugoga svijestan građanin svoje otadžbine, kojemu je 
njezina sloboda i sreća bila nada sve mila. A i vladavina tih 
toskanskih i lombardskih republika konačno se je izmetnula u 
državnu vlast, koju su (Grci zvali tiranis, tek donekle promije- 
njenu suvremenim feudalnim prilikama. 

Novoj demokraciji majka je Engleska. I Voltaire i Rousseau 
traže tamo političke istine pa ih donose svojoj zemlji, a ame- 


ričke kolonije stječu slobodu i nezavisnost po načelima svojih ' 

engleskih djedova i po pravdi, koju im Englez Edmund Burke 
daje. Tamo je slavna revolucija 1668. mnoge nejasnosti i zlo- 
upotrebe, koje su se kosile s načelima ustava i potkapale ga, isci- 
jelila jasnom i jezgrovitom izjavom narodnih pravica i slobođa, 
koja će spor dokončati i izreći, da ni jedan pređašnji primjer 
ne može da opravda ni bilo kakovu povredu njihovu. Onda je 
srušila stuartovsko legitimistično načelo, da je pravo kralja na 
pokornost svoga naroda podrijetla Božjega, oduzela je kraljev- 
stvu ta otajstvena svojstva i postavila načelo, da kralj vlada pra- 
vom, koje se ničim ne razlikuje od prava, na osnovu kojega slo- 
bodnjaci seljaci u grofovijama biraju svoje poslanike u parla- 
menat, ni od prava, na osnovu kojega suci izdaju svoje uhitne 
zapovijedi po Habeas-corpus-zakonu. .Poslije duge, žestoke i ne- 
izvjesne vjekovne borbe konačno je u slobodnjačkom smislu od- 
lučila u onom životnom pitanju, hoće li monarhijska vlast satrti 
narodni živalj ili će se on istrgnuti iz njezinih stega pa se razviti 
kako hoće i steći premoć. Dala je najvišu državnu vlast u ruke 
zastupničkoj kući parlamenta i u državi širom otvorila vrata đe- 
mokraciji. Kad je jedared kraljevska prerogativa, ona prava, 
što samo kruni pripadaju, a što se upiru u vojsku, čete državnih 
službenika, staru predaju, u ukorijenjene staleške i vjerske pred- 
rasude, uklonjena, utrt je put, da se ta kuća dotjera do prave i 
istinske predstavnice širokih živalja narodnih. 

Ta je nova vladavina našla svoga tumača i učitelja u Johnu 
Lockeu, baš kako je apsolutna monarhija u Francuzu Bodinu. 
Locke je teoretski otac novovjeke demokratske nauke, kako ju 
je razložio u svojim dvjema raspravama o vladanju » Two tre- 
atises of government« (1690). U prirodnom stanju, kaže, stanju, 
što je postojalo prije političke organizacije, vlada prirodno pravo 
(jus naturae), skup pravila, što svagda i svagdje uređuju prilike 
ljudi. Ta pravila daje razum, koji kazuje, da su u prirodnom 
stanju ljudi jednaki. Od te jednakosti nastaju prirođena pojedi- 
načna prava čovjeka, život, sloboda i svojina. Nagon održavanja 
samoga sebe najdublja je od svih ljudskih pobuda, život je naj- 
veće pravno dobro. Sloboda je pravo pojedinca, da živi po svojoj 
volji, tek da se kod toga drži prirodnoga prava. Ovo je način, 

kako:će čovjek oživotvoriti svoju slobodu baš tako, kao što će ga 
smijer opće upotrebljavane ceste sačuvati od nezgoda, ako pođe 
njime. Ovo čini,-da ljudi mogu nešto započeti, jer daje naređe- 
nja,.koja su priznata čim su izdana, o uslovima, kako po jedinac 


može da radi po svojoj voljici. Svojina potječe od nekoga iskon- 


skoga komunizma, koji se promeće u pojedinačno vlasništvo, kad 
čovjek s nekom stvari pomiješa svoj rad. Ova Lockeova radna 
teorija o vlasništvu bit će temelj moderne socijalističke nauke. 

..Priradno stanje ima mada sve ovaj socijalni značaj; može da 
bude rata i sile, ali tek kad ljudi napuste propis razuma, koji im 
je.prirođen. Ali prirodno stanje nije još gotova država, nema 
još zajedničkoga glavara, koji će da iznudi prirodno pravo. Svaki 
ga tumači po svoju, a kako su ljudi razne pameti, ima neprilič- 
noga raznoga shvaćanja pravde. (Posljedak je neizvjesnost i 
zbrka, pa zato ište razum, da svaki sa svima učini društveni ugo- 
vor (contractus socialis), kojim pojedinac daje svoja lična prava, 
da bi ispunio prirodno pravo, a u zamjenu dobiva jamstvo, da će 
mu njegova prava, kako ih priroda naređuje, život, sloboda i svo- 
jina, biti sačuvana. Zajednica kao cjelina, s kojom čini taj 
ugovor, postaje njime zajednička politička glavarica, postaje 
država, koja će iznuditi prirodno pravo i kazniti onoga, tko ga 
prekrši. To su granice njezine vlasti, kojih ne smije prestupiti, pa 
po tom društvenom ugovoru u mjoj od nužde vlada načelo većine, 
jer ako se manjina ne će da pokori volji većine, prirodno pravo 
u političkoj zajednici nema nikakove snage, a svaki je ugovorom 
pristao na ono, što mu to prirodno pravo dosudi. Po tome je pri- 
stajanje (consent) podanika razlog i temelj državne vlasti. Tako 
je osnovana država, a što se tiče njezinih oblika, Lockeu je mo- 
narhija svagda u opasnosti, da se izopači u rukama slabijih ljudi, 
koji će izdati društveni ugovor, makar su postavljeni, da ga se 
drže. A ni oligarhija nije puno bolja, jer joj je svagda preči 
probitak neke skupine nego viši probici zajednice kao neke cje- 
line. Zato jedino demokracija može da dade dovoljno jamstvo 
za trajnu dobru vladavinu, ali demokracija u rukama predstav- 
nika, kojima narod daje vlast izborom. I u njoj može da bude 
kralj, ali bez Božjega prava. No ako društveni ugovor nameće 

podanicima dužnost posluha, daje im i pravo revolucije, jer 
»pravi lijek protiv sile, koja nema ovlasti; jeste, da se na nju 
digne sila«. Kad vladar prekorači vlast, što ju dobiva od dru- 
štvenoga ugovora, otpor postaje prirođeno pravo. Opet oživi pri- 
rodno stanje, pa se: može učiniti novi ugovor s nekim, tko je 
vrsniji, da ga se drži. Bez pristajanja podanika, toga bitnoga 
uslova, zakon nema obvezne snage, a svaka je vlada moralno po- 
vjerenje, pa se ta stega razumije sama po sebi. No stega bez moći 
prinude ne bi bila ničemu, pa ostaje društvu revolucija kao nje- 
gova posljednja snaga, kad ustreba. 

Na toj praktičnoj i racionalnoj osnovi dalje će se razvijati 
engleska sloboda. Dvije glavne političke stranke, naprednjaci 
whigi, koji su revoluciju započeli i izvršili, i umjerenjaci tory- 
jevci, koji se kupe oko »prijestolja i oltara«, u osamnaestom će 
stoljeću makar i iz raznih razloga sve više stezati kraljevsku pre- 
rogativu. Prestanak lične vlasti kraljeve potiskuje u pozadinu 
kraljevo tajno vijeće i vodi k osnutku »kabineta«, novovjekoga 
engleskoga ministarstva. Kralj je prinuđen predati vodstvo po- 
slova u ruke ljudima, koji su svi zajedno jedna cjelina, pove- 
zani među se jednakim političkim načelima i ličnim poštenjem, 
a uzeti iz vođa stranke ili stranaka, koje u donjoj kući imadu 
većinu, a time i vladaju. Tako prava državna vlast sama po 
sebi prelazi na tu družinu i na stranke, što ih ona predstavlja. A 
u devetnaestom će stoljeću opet obje stranke, naizmjence mije- 
njajući poslovnik donje kuće i uzajmice naknadno priznavajući 
protivničke povrede poslovnika za opravdane, dalje izgrađivati 
ustav i donjoj kući dodijeliti gotovo čitavu državnu upravu, da 
je vrši po svojim odborima. No dok je osamnaesto stoljeće po- 
stiglo, da je državna vlast od kralja prešla na parlamenat i nje- 
govu aristokraciju, devetnaesto i dvadeseto predobit će “ju od ari- 
stokracije reformama izbornoga reda i konačno općim pravom 
glasa (od 1918. godine i žena) za srednji stalež, a skoro zatim i 
za radništvo. Sad je demokracija do kraja izgrađena. Prije bi 
doskočili prehvatima jedne klase tako, da bi bližoj dali vlast. 
Sada je javna vlast podjednako podijeljena među sve klase. 

Da letimice ogledamo još one dvije druge velike zapadne 
demokracije. Anglosaski iseljenici u novoj Engleskoj u Americi 
ponijeli su iz svoje otadžbine sa sobom ideje samouprave, slo- 
bode i zakonitosti. Htjeli su da izmaknu progonima domaće bis- 
kupske crkve i države, koja se je njojzi klanjala, pa da spase 
svoju vjersku i političku slobodu. Svi pokušaji, da bi u novi svi- 
jet presadili tadašnji aristokratski ustav Engleske, izjalovili su 
se, jer iseljenici nisu htjeli da budu zakupnici spahija i vlastele, 
grofova i barona. Već od 1619. godine stali su u svim engleskim 
naseobinama sjeverne Amerike sazivati narodne skupštine, iza- 
brane slobodnim izborima, da vrše autonomiju naseobine i nad- 
gledaju upravu. Slobodna zemljišna svojina bila je svagdje 
osnova narodnoga gospodarstva. Nije bilo ni vlastele ni lenskih 
dobara ni aristokracije, svi su naseljenici i stanovnici bili jednaki 
i ravnopravni, urođenici zemlje, crveni Indijci, imali su neke 
posebne javne ustanove, a crnci bespravni, i kad su bili pušteni 
na slobodu. Svagdje je bila opća pučka nastava u pučkim škola- 
ma, slobodne upravne općine i samouprava grofovija, malo 
činovnika, narodna vojska mjesto stalnih vojničkih četa i sve 
veća sloboda štampe, udruživanja, zbora i dogovora, zastupničke 
kuće i senati, koji su nametali zemaljske poreze i nadgledali: 
upravu. Na tim temeljima dala je engleska vlada ustav svakoj 
od onih prvih trinaest naseobina, prije nego su se odijelile od 
matere zemlje. U svakoj je bio kraljevski namjesnik i narodno 
predstavništvo, namjesnik glava izvršne vlasti, ali nezavisan i 
neodgovoran parlamentu. Nigdje nisu bili ministri pojedinih 
upravnih grana članovi narodnoga predstavništva niti njemu 
odgovorni. Nigdje nije bilo ni kabineta ni parlamentske vla- 
davine. 

Kad su se 1776. naseobine proglasile nezavisnima, raskinule 
sve veze s engleskim kraljem i parlamentom i postale samostalne 
republike, pa se 1787. u Filadelfiji sastala skupština pod predsje- 
danjem Đure Washingtona, da bi tih trinaest američkih država 
dobile zajedničku vladu, skrojili su i saveznički ustav po ideji 
rastave izvršne vlasti od zakonodavne. To je načelo u domaćem 
javnom pravu bilo već uzakonjeno, a sada još potvrđeno i oja- 

čano od suvremene nauke Montesquieua, koji je na brzu ruku i 
površno proučio engleski ustav i pronašao, da je osnovan na ideji 
podjele zakonodavne, sudske i upravne vlasti na tri posebne i 
među se nezavisne skupine organa za svaku vrstu tih državnih 
poslova, što nije bilo ispravno. Pa tako ni predsjednik saveznih 
država, ni njegov kabinet, ministri, koji su na čelu pojedinih 
grana uprave, ne mogu sjedjeti u narodnom predstavništvu, kon- 
gresu, ni u senatu ni u zastupničkoj kući. Predsjednik tek na 
početku svakoga zasjedanja šalje svoju poruku kongresu, što bi 
bilo dobro i potrebno da se učini, kongres o tim prijedlozima puno 
ne raspravlja u punoj sjednici, nego ih dodjeljuje odborima, koji 
o njima konačno odlučuju. Saveznička vlada sjeveroameričkih 
država uistinu je vlada kongresnih odbora, a uza to svaka čla- 
nica država ima svoju vladu i zakonodavstvo s vrlo širokom 
kompetencijom. Pa opet je jedinstvo sjeveroameričkih saveznih 
država snažnije nego igdje, jer ga drži jedinstveni suvereni narod 
američki. 

I Francuska će crpsti načela svoje slobode iz engleske matice, 
prigrlit će svom dušom političke ideje slobode, jednakosti i brat- 
stva, proglasiti ih po svemu evropskom kopnu, da budu njezina 
i njegova svojina. Voltaire boravi u Engleskoj, uči tamo slobod- 
njačku nauku Lockeovu i prvi je iznosi evropskomu svijetu u svo- 
jim »Filozofijskim pismima« (1734.). I Montesquieu hiti onamo, 
da bi proučio engleski ustav, pa na njegovim načelima za evrop- 
sko kopno osniva konstitucionalnu nauku svojim djelom »Duh za- 
kona« (1748). Rousseau odbacuje tu nauku, i on doduše traži 
najstrožu organsku rastavu zakonodavne vlasti od izvršne, ali u 
svome djelu »Contrat social« (1762) proglašava načelo neotu- 
đive, nestegnute i nedjeljive suverenosti naroda kao prvo poli- 
ličko načelo. Svojom sjajnom idejom, da lična čast i lična prava 
ne pripadaju tek nekolicini povlaštenih, nego svemu ljudskomu 
rodu, razgrijeva fantazije Francuza i snažno ih podbada, da mi- 
jenjaju političke prilike zemlje. On je prorok velike revolucije, 
što u narodnoj skupštini ruši staleški ustav i određuje osnove mo- 
dernoga pravnoga i socijalnoga poretka, jedinstvo države, jedna- 
kost prava, slobodu rada; što ukida kmetstvo, kupovanje javnih 

služba, sve povlastice gradova i pokrajina, otkupljuje gospoštin- 
ska prava, miče sudovanje zemaljske gospode, mijenja ili otkup- 
ljuje. desetine, naređuje jednakost poreza i svih javnih daća, 
sposobnost svih građana za državne službe, postavlja besplatno 
državno sudovanje. A_ njezina ustavotvorna skupština nameće 
monarhiji ideju narodne suverenosti, sabija sve te francuske 
pokrajine od Alpa pa do Pireneja u jednu cjelinu, stvara fikcije 
»državnoga« naroda i »državnoga« teritorija, oduzima kralju 
pravo postavljanja činovnika i prenosi ga na birače, priznaje 
jednakost svih vjeroispovijesti, ukida kabinetsko sudovanje i 
osniva novo sudstvo. Njezin, uistinu prvi revolucionarni ustav 
od 3. rujna 1791. ne naslanja se na engleski, već, prožet Rus- 
seauvljevom idejom narodne suverenosti, ugledao se je na sje- 
veroamerički, koji je donio konstitucionalnu demokraciju sa tri 
nezavisne, ali jedinstvom suverenoga naroda povezane vlasti. 
Glavni mu je značaj demokratski. 

Po ugledu toga ustava izdani su i potonji francuski ustavi od 
1798. i 1795., pa opet od 1848., ali bez trajnijega ostanka. Kao 
da su francuske povijesne uspomene bile monarhijske, njihovi 
običaji premalo republikanski, kao da su bili brži dozivati pomoć 
države nego pregnuti na samoobranu, a zakonitost i čedni gra- 
đanski rad bili im draži od državne vlasti i slave, dok se nisu 
poslije 1870. konačno odgojili za republiku uza svu krutu cen- 
tralizaciju državnu, koja više ide na ruku monarhiji nego repu- 
blici. Francuska je iza velike revolucije na evropskom kopnu 
prvakinja u javnom pravu i ustavnoj politici; druge evropske 
države prepisuju njezine ustave pa se sa više ili manje sreće 
povode za njezinim ili čak engleskim javnim ustanovama, uz 
neki izuzetak Ugarske i Hrvatske, gdje se ustav razvi ja historijski. 

Tekovine, što ih je demokracija donijela svakomu narodu, 
bjelodane su, da ih ne treba razlagati na dugo i široko. U nas 
Hrvata na priliku podigla je ilirski pokret, počela 1848. stvarati 
politički narod hrvatski i uskorila 29. listopada 1918. Kao sva- 
gdje, i u nas je poslije policijske države oduzela vladaru neogra- 
ničenu vlast, ukinula povlastice crkve i plemstva, predala sudo- 
vanje nezavisnim državnim organima, pomogla građanima do 

odlučna političkoga položaja, oslobodila seljaka, dala hljeba rad- 
niku. Svih povlastica nestalo je netragom, ni plemstvo ni imutak 
ne osniva pred zakonom nikakova većega prava, plemićka imena 
tek su blijede i nejasne uspomene prošlosti, imutak ne osniva mo- 
nopola političkih prava, svi su građani pred zakonom jednaki, 
svi su podvrženi jednakim dužnostima plaćanja poreza, vršenja 
vojničke službe i polaska pučke škole, svi imadu jednako pravo 
na državnu i sudsku zaštitu i jednako pravo vršiti javne službe. 
Dabome da stoji do političkoga odgoja a i fizičke snage naroda, 
koliko će od tih zajamčenih plodova demokracije uživati, ali to 
nije nedostatak same demokracije. Tako biva i kod drugih etič- 
kih i vjerskih dobara, što ih čovječanstvo postavlja za metu svoga 
kulturnoga pregnuća. Onda je demokracija od prirodnoga orga- 
na, što ga je stvorilo sve snažnije javno mišljenje širokih živalja 
narodnih, od svoga glavnoga političkoga i socijalnoga oružja, od 
javne štampe učinila pravu trublju potreba, želja i ciljeva narod- 
nih. Njome je pozivala narod, da ustane za neke korisne ideje i 
okupljala ga oko njih, pomicala najvrsnije vođe u prve redove, 
olakšavala cijeli posao jedinstvene suradnje narodne, s neviđe- 
nom brzinom i diljem čitave zemlje raširivala patriotske misli, 
razlagala njihove najjače dokaze, čuvala tekovinu narodnu, pa- 
zila na svaki zulum i u klici zatirala svaki kret i pokušaj samo- 
volje silničke. Njome je podržavala zajedinstvo narodno, u veli- 
kim prigodama jednim mahom i neodoljivom silom uskršavala 
dušu narodnu i prožimala ju jednom idejom, a u narodu podi- 
zala prosječnu razinu znanja i naobrazbe, svijesti i odgoja po- 
litičkoga. ' 

No pored toga blistavoga sjaja demokracije izmilaju se i 
njezine tamne sjene. Kod slobode, što ju daje, prirodno je, da u 
njoj od tolikih različnih živalja svaki čas izbijaju na površinu 
svakojaka pitanja i nameću se državnoj zajednici lične koristi 
radi, pa da njezin tako nježan i labav oblik državne vladavine 
bez prekida snalaze tolike opasnosti i napasti sa svih strana, 1 
odozgo i odozdo. Ona daje svakomu dio u vladanju, ali za vla- 
danje hoće se spreme, političkoga odgoja i svijesti političke 
odgovornosti, a seljaka, obrtnika i radnika treba istom odazvati 

od njegova posla i najprije ga poučiti o zakonodavstvu, nared- 
bama i raspravama svake vrste, ako će da o nekom pitanju vijeća 
i donese odluku. Tako se poslovi državni ne povjeravaju naročito 
na to pozvanima, školovanima, izvježbanima, nego se ostavljaju 
općenomu diletantizmu. Posljedak odatle ne treba istom isticati. 
U državi, gdje ima više narodnosti, demokracija sa svojim širo- 
kim slobodama daje im puta i načina, da opće političke interese 
podvrgnu zasebnim probicima svoje narodnosti, pa da tako nacio - 
nalizam rastoči državnu ideju. Ljudi su, kako reče Burke, baš 
toliko sposobni za te slobode, koliko su voljni nametnuti moralne 
stege svojim ličnim pohlepama. Ni jedna ljudska zajednica pa 
ni državna ne može da postoji, nego ako je postavljena neka 


vlast, da prigleda volju i pohlepu pojedinaca, pa što manje ima 


te vlasti u samih pojedinaca, treba da je bude više s polja. Taj 
unutrašnji imperativ nije kao ni kultura neki dar s nebesa, niti 
je prirođen narodu, nego ga treba steći vjekovnim borbama jav- 
noga života, prosvjetom i iskustvom. A njemu se nije baš puno 
nadati u državama evropskoga kopna, jer su ih ne samo suvre- 
mene preteške ekonomske i socijalne prilike, nego i od djedova 
naslijeđene vjerske i narodnosne opreke raspršale u nebrojene 
stranke i strančice, koje se kruto, brutalno i nesmiljeno bore za 
vlast, što daje šićara. Demokracija je postala kao neko drvo na 
putu, s kojega svaki prolaznik otkine listova koliko više može, a 
parlamenat nije više zbor, gdje se raspravlja i odlučuje o pita- 
njima općega interesa, nego mezevo stranačkih probitaka, polje 
agitacije i govora kroz prozor kao na biralištu, a po potrebi i 
opstrukcije manjine, koja ne da državi njezinih potreba i koči 
njenu djelatnost. Zato i demokraciji i parlamentu u narodu sve- 
udilj pada cijena, a naročito poslije svjetskoga rata, koji je iza 
pokolja, mora krvi i blata donio narodima očajavanje od toliko 
svakojakih nevolja bez vidljiva izlaska. Da spomenemo, što se 
toga tiče, samo dvije velike zapadne demokracije. 

Parlamentska vladavina u Engleskoj, priča profesor Ramsay 
Muir (»Political consequences of the great war«, 125 i d.) očito 
je trgla u nazadak. Glavni je razlog tomu nemar i nehajstvo 
birača, koje počinju zanimati politička pitanja istom za izbor- 

noga pokreta, ako uopće i onda. Kako u britskom izbornom su- 
stavu nema proporcionalnoga predstavništva, svaki glas, koji nije 
dan za pobjednika, kao da i nije dan, jer ne broji ništa. 'Vrlo 
često birač nema prilike da glasuje za čovjeka, koji je istoga 
mišljenja s njime i kojega poštuje, a njegovo pravo često je ogra- 
ničeno na dva kandidata, koji mu nisu po ćudi, pa ako glasuje 
za jednoga od njih, glasuje protiv svoga uvjerenja. Način poli- 
tičkoga odgoja nejednak je, jer pučka štampa ne raspravlja 
ozbiljno o političkim pitanjima, a agitacija političkih stranaka 
ne dopire ni do desetine birača, koji odlučuju. 

Raspravljanje parlamenta nitko ne uzima ozbiljno, jer su po- 
sljeci debata unaprijed određeni i rijetko se u čemu mijenjaju. 
To je osobito onda, kad vlada ima većinu, ali redovno i onda, 
kad je nema, jer je općenito mišljenje, da ona ima vlast raspu- 
stiti parlamenat, ako se s njome ne slaže u kojoj važnijoj stvari. 
Parlamenat uistinu nema nikakove vlasti ni kod izdavanja za- 
kona, ni kod određivanja državnih izdataka ni kod vodstva upra- 
ve. Sve znatnije zakone sprema vlada, ni najjača opozicija ne 
može postići, da bi se raspravila zakonska osnova, koju je ona 
predložila. Parlamenat nema nikakve vlasti nad upravom, jer ako 
hoće da se opre ikojem znatnom upravnom aktu, priskočit će vla - 
dina većina da ga podupre i razglasit će se, da će vlada podnijeti 
ostavku i bit će raspisani opći izbori, ako ga parlamenat odbije. 
Riječju, vlast vlade ponizila je parlamenat do neke vrsti ras- 
pravne družbe (debating-society) u sveučilištima, a sva je vri- 
jednost njegovih rasprava u tome, što bi mogle pokrenuti javno 
mišljenje i utjecati na naredne opće izbore. I kad bi parlamenat 
uistinu imao kakove vlasti i pregnuo, da je upotrijebi, njegovo 
je poslovanje tako uređeno, a vrijeme i sposobnosti, što ih ima, 
tako zapremljene, te nikako ne može dospjeti, da se bavi golemom 
množinom raznolikih poslova, što mu ih je po teoriji opraviti. 
Stotine milijuna funti prima svake godine bez ikakova pretresa- 
nja i rasprave. 

Svu vlast, koju parlamenat tobože ima, ali ju je uistinu 
izgubio, prisvojio je sebi kabinet, mala skupina od neko dvadeset 
ljudi, ne svagda vrlo velike sposobnosti, što su ih odabrali stra- 

nački vođe; kojima je pošlo za rukom da dobiju većinu: u igri 
općih izbora. Ali dvadeset ljudi, pa da su svi i nadljudi, ne mogu 
nikako vršiti svu vlast, što su je preuzeli. Ne mogu da rasprave 
sve potankosti svih zakonskih osnova. (četrdeset i više svake go- 
dine a o najrazličitijim stvarima), da uistinu vladaju nebrojenim 
granama državne uprave, ispitivaju i nadgledaju dohotke i 
izdatke od osam stotina milijuna funti na godinu, a osim toga da 
se bave svima zamršenim i teškim problemima, što im se nadaju 
svaki dan. Ali iako se ne mogu baviti svima tim tako važnim po- 
slovima, opet ne će dati parlamentu, da im kod toga u ičemu po- 
mogne, niti bi parlamenat to mogao, a da uvelike ne promijeni 
način svoga poslovanja. Posljedak je toga, da prava vlast dopada 
ruku stalnih činovnika, birokracije, kojoj bi zadatak bio, 
da pazi na stroj, neka teče svojim običnim putem, a da se ne bavi 
novim problemima. Zato.nije čudo, što ugled i moć oi 
sveudilj pada. 

Aniu Francuskoj nije bolje. Francuska, j je, kako bi se reklo, 
zemlja zasićena; u njoj nadvlađuje statika dinamiku, zadovolj- 
stvo stečenoga nove prohtjeve i podvige. Ali kod toga valja se 
čuvati prenaglih sudova o njezinu dekadentstvu i filistarstvu, 
jer se ne smije smetnuti s uma, da je »pays de miracles«, zemlja 
čudesa, ni zaboraviti imena: Jemappes, Valmy, Napolćon, Marne, 
Verdun. Ona je zemlja, gdje ljudi prosječno najbolje žive, jer 
ima najveći postotak gospodarstvenih jedinica, koje mogu zado- 
voljiti svoje ekonomske potrebe. Nema bogatstva: kao u Fngles- 
koj, ali ni engleske bijede. Revolucija je podjednako podijelila 
zemljište, a buržoazija dohotke, pa smirila svijet, da se poslije 
tolikih bura i prevrata u zemlji dade na tečenje i stvaranje bo- 
gatstva, da sve do pod jesen života rabota i štedi pa onda odloži 
svaki posao i živi od rente, što ju je svojim radom zaslužio. Tek 
je proletarijat ostao kratkih rukava, traži da se uhljebi i steče 
rentu, a demokracija mu daje puta, da dobije vlast i zemaljska 
dobra, pa on do zadnjega čovjeka dolazi na biralište. Buržoazija 
nije tako složna, njezini ljudi ne mare toliko za izbore, ali treba 
da brani stečeno, pa svejednako mijenja izborno pravo, da ne bi 
izgubila ni jednoga glasa. Posljedak je toga, da se je parlamenat 

raspršao u nebrojene stranke i strančice, da je gotovo nemoćam 
za svaki zdraviji i snažniji rad, da je u glavnom pozorje teatral- 
nih govora, deklamacija, poza i gesta, da se vlade mogu sastaviti 
tek od razrožnih stranaka, koje tek što su se smirile na vlasti, onaj: 
čas se inate i razilaze; da se ministarstva mijenjaju svaka tri: 
mjeseca, a Francuskom uistinu vladaju stalni činovnici; da nikako: 
ne mogu stići do potrebne reforme ustava, koju svi hoće, a nitko: 
ne može da ju provede, pa da dotle buržoazija zebe i strepi, ne će 
li proletarijat doći do vlasti i tražiti dijela u njezinim zemalj- 
skim dobrima. Tako jebirokracija srži bitak države, a bi- 
rokracija kud i kamo manje prigledana zbog sveudiljne mijene 
gospodara, a zato kud i kamo samostalnija i moćnija nego za 
monarhije. 

A onda je Francuska pretežno agrarna zemlja, nema indu- 
strije, da bi za nju tražila tržišta u inozemstvu, i suviška žitelj- 
stva, koji treba da se seli u tuđinu, jer kod kuće nema hljeba. 
Dobila je pokrajine, što ih je u nesretnom ratu sa svojim susje- 
dima Nijemcima 1871. izgubila, pa hoće sada utvrdivši se nevi- 
đenim bedemima, da živi u miru i uživa stečeno. Već od Luja 
XIV. bori se i ratuje s tim susjedima, sa svojim vjekovnim tak- 


-macima, pa ih je Versailleskim mirom čas nekako zauzdala. Ali 


njezin je ideal westfalski mir godine 1648., koji je njemačko 
carstvo raspršao, a vlast je cara spala na puku sjenu, Holandija 
i Švajcarska bile odcijepljene, Austrija, Saska i Brandenburška. 
koje hoće da budu samostalne, ojačale, a ona se sama pomakla 
do Rajne. Francuska politika u drugoj polovini devetnaestoga 
stoljeća nije znala držati Nijemce u tom raskomadanom stanju, 
a francuska demokracija nije umjela spriječiti treće njemačko 
carstvo, koje je otjeralo knezove, ujedinilo se na rasnom načelu 
i sprema se da okupi pod svoju vlast svu jednokrvnu braću. Bit 
će ih ujedinjenih, oružanih i na sve gotovih barem dva puta 
toliko koliko Francuza, a u svijetu se daleko čuju povici »Sć- 


curitć, securit€!«, traže pomoći i zaštite, a zabrinuti patrioti od- 


vraćaju se od te demokracije i željkuju staru monarhiju, koja je 
bolje umjela rastrojiti i sputati vjekovnoga dušmanina, da bude 
mira u susjedstvu. Tako na priliku Jacques Bainville (»Histoire 

de deux peuples«, »Les cons€quences politiques de la paix«) i 
drugi. 
> Nije čudo, što se dižu sve te tužbe na sadašnje vrijeme i na 
njegovu demokratsku rabotu. Svojim izvještačenim proporcio- 
nalnim izbornim redom htjelo je zaštititi manjine, da bi svaka i 
najmanja skupina došla do svojih predstavnika u parlamentu. 
Njime dalo mu je statiku, a u isti čas oduzelo mu svaku dina- 
miku, jer tako ne može da nastane većina sposobna za rad. Njime 
je prekinulo neposrednu svezu između građana i njihova pred- 
stavništva, jer je između njih utisnulo stranku, skupinu ljudi, 
kojima je najpreče, da za svoje stranačke svrhe dobiju u svoje 
ruke vlast, što ima da služi općem probitku. Ima li danas zapravo 
još slobodnog izbornoga prava i pravoga narodnoga predstav- 
ništva, kad biraču ne dadu da misli svojom glavom i osjeća kako 
mu srce kaže, nego ga prinuđuju da bude opredijeljen strančar? 
Kad ne može glasovati za svoga jednomišljenika, kojemu pokla- 
nja svoje povjerenje, nego kako mu njegova stranka naloži? Zar 
je etično a i praktično kakova razlika između glasovanja na 
nalog vlasti i glasovanja na nalog stranačkog vođe? U jednom 
i u drugom slučaju za ljude, koje birač možda lično ne poznaje 
ili su mu već zato nemili, što mu ih je pod moraš birati? Slo- 
bodnu čovjeku teško je podnositi despociju stranačkih vođa 
jednako kao i zulum vlasti. Javni život slobodna naroda, istina, 
ne može se ni zamisliti bez političkih stranaka, povijest rimske 
republike, razvitak engleske države i sjeveroameričkih sjedinjenih 
država može se razumjeti samo iz borba političkih stranaka, na 
koje se je rimski, engleski i sjeveroamerički narod podijelio. Ali 
stranka svagda treba da bude tek čest veće cjeline, a nigda ova 
cjelina sama; treba da ima u sebi svijest jedne česti naroda, pa 
se nigda ne smije poistovjetiti sa cjelinom, narodom, državom. 
Ako se postavi nad državu i svoje stranačke probitke nametne 
državnima, ponižuje se do tevabije, koja ne će da služi državi, 
nego hoće da država služi njojzi, i kako je to danas preotelo 
mah, do ortakluka, koji trguje javnim probicima. 

Jer svagda sebičan a spretan čovjek gleda, da svaku stvar 
navrati na svoju ličnu korist, da »zaradi« i nakupi jaspre što više 

može, da pljačkom i deračinom napuni ne samo svoju kesu, nego 
i džepove svojte, stranačkih klika i koterija. Svijest nepoštenja 
kuša da zatomi sujetnim utvaranjem, kako je dovitljiv i pro- 
vrtan, pa povlađivanjem i klikovanjem svojih ortaka, koji s njime 
dijele lovinu i kupe plijen. A ta poslovna kuga zarazit ćei javnu 
štampu i navesti ju, da se i ona dade u trgovinu javnim probi- 
cima. Onda će ona u ime slobode i demokracije prešutjeti i poko- 
pati svaku istinu, kad se kosi s njezinim poslovnim i trgovačkim 
probicima. Jer onda je ona sama čedo i poluga sušte trgovačke 
spekulacije. Glavno je, da kapitalu, koji ju je osnovao, odbaci 
što veće kamate. Ne mari, kakvim će pisanjem ući u volju širo- 
kim življima narodnim i povećati broj svojih pretplatnika. Ne 
prepada se ni od kakva lošega stila, prostačkoga i nemoralnoga 
pisanja, bezočnih uvreda pojedinaca i bijesnih napadaja na zva- 
nja, staleže i klase, vjerozakone i narode, kad to godi njezinu 
čitaćem svijetu, a na korist je njezinim poslovnim probicima. 
Gdje se još nije zarasla kakova stara rana, zapekla se kakova 
stara mržnja narodna, plemenska, klasna, ona će tu ranu opučiti 
i tu mržnju potaći, da iziđe na zator narodni, kad joj to ide u 
račun. Ovakova će poslovna i potkupljena štampa svoje novčane 
dobiti radi pomutiti u narodu i najzdravije sudove i otrovati 
njegove najmoralnije osjećaje. Ali ima još i drugih zala. 
U demokraciji je vanjska politika čisto empirijska, nije toliko 
određena snagom i voljom pojedinca, koliko strujama javnoga 
mišljenja. Ali te su struje prečesto čisto čuvstvene i loše obavi- 
ještene pa hoće u isti čas da poluče sasvim protivne ciljeve, na 
priliku ne će zapleta ni rata, a tjeraju najkruću imperijalističku 
politiku spram drugim narodima. To izbija na javu osobito po- 
slije svjetskoga rata. Široki življi narodni došli su do vlasti, vlade 
imadu posla s gomilama, gdje se glas razuma slabo čuje, pa su 
prinuđene telaliti obećanja, kojih ne mogu ispuniti, i kad ustreba, 
na tu silnu družinu metati stravu od pogibije, što se tobože zemlji 
sprema, da bi na izborima dobile njihove glasove. A kad treba 
uzmaknuti, onda im je kao onom vračarskom šegrtu Goetheovu. 
što je dozvao duhove pa ih se ne može oprostiti: »Die ich rief, 
die Geister, werd' ich nun nicht los«. Teško im je, da ih struja 

ne uzme na maticu, kojoj su sami digli branu. Valja im gledati, 
da bi nekako popravili loše posljedice neznanja, sebičnosti i pred- 
rasuda širokih narodnih živalja. Zato danas toliko nestalnosti i 
ta zabuna u vanjskoj politici, toliko ludosti, sljepoće, neznanja i 
slaboće u suvremenih državnika, koji se sveđ čekajući posljedak 
izbora za parlamenat kod kuće ili u kojoj drugoj državi ne mogu 
ni maći. A onda ta financijska čeljad i spekulanti, što padnu na 
tu zbrku i pometenost kao hajduci, da ugrabe šićar, sele zlato, 
ruše vrijednost novca, ubijaju veresiju, pa navode politiku, da 
bi im dobit ne samo ostala u rukama, nego još i nosila lihvarske. 
kamate! 

Je li zato sve demokracija izgubila svoj raison d'ćtre u jav- 
nom životu naroda? Valja li nam odbaciti njezina načela, koja 
je najbolja čest čovječanstva u vjekovnim borbama dotjerivala, 
za njih prolijevala na potoke najplemenitije krvi i na njima 
izgradila svoje javne ustanove, jer ih sadašnje nesposobno vri- 
jeme nije umjelo primijeniti kako valja, a njegov ih je nemoral, 
spekulacija i pohlepa za dobitkom tako izopačila? Tko tako mi- 
sli, ne zna zakona polariteta, koji svagdje pa i ovdje vrijedi, f 
nema historijske svijesti. 

Demokracija priznaje, da pojedinac ima neke fizičke, du- 
hovne, ekonomske i političke interese; ali kad taj interes prestaje 
biti interes pojedinca i postaje interes zajednice? Gdje se po- 
činju ti ljudski interesi, koje je država zvana oživotvoriti? To se 
isto kaže, kad se pita, dokle ima da dopire pojedinačna sloboda 
u državi? A to pitanje, gdje valja između ta dva područja, iz- 
među kompetencije države i slobode pojedinačne, povući međaš- 
nicu, pitanje je, koje od iskona pokreće čitavim javnim životom 
svake države i svom političkom naukom. Individualizam, libera- 
lizam, koji traži, da država prizna pojedincu neko slobodno po- 
dručje i u tome mu svojom vlasti služi, stoji pored socijalizma, 
apsolutizma, koji hoće da država pojedinca u svemu poput ka- 
kova štićenika vodi, da učini od njega organ, slugu zajedničkih 
interesa. Svakolika povijest i teoretske i praktične politike nije 
nego neprestani boj individualizma sa socijalizmom. Sve državne 
ideje i teorije, filozofijske i političke nauke o biću države, svi 

državni oblici, što su ih na tim naukama sazdali, služe na posljet- 
ku jednomu ili drugomu. Sva praktična politika ide u suštini za 
tim, da bi jednomu ili drugomu stala na put, kad prevrši mjeru 
i bude nesnosan, a sva umjeća državnika baš je u tome, da prema 
danim prilikama tu mjeru odredi. To se misli reći, kad se govori 
o polaritetu i političke nauke i tvorne djelatnosti u državi, prak- 
tične politike. A po tom zakonu razvija se i kreće svako područje 
socijalnoga života. 

Da vidimo na priliku, kako je to u području, za ljudsko 
društvo možda najprečemu poslu da ga uredi, u području eko- 
nomskom. Njemu je Adam Smith sa dosle neviđenim uspjehom 
primijenio individualizam u svome monumentalnom djelu o bo- 
gatstvu naroda, kojim je postavio temelje modernoj ekonom- 
skoj nauci. Svakomu, kaže, dok ne krši sudski zakon, sasvim je 
slobodno da ide za svojim interesima kako hoće. Državi je tek 
brinuti se za takve prilike, da se ekonomska dobra mogu pro- 
izvoditi. Jer napredak društva ne biva staranjem vlade, nego: 
nagonom ekonomskoga čovjeka. Ne možemo da odolimo pobudi, 
da bismo popravili svoje prilike, a što manje bude vlast stezala 
ovo pregnuće, to je izvjesnije, da će posljedak biti opća sreća. 
Pojedinačna samoradnja temelj je dobroga ekonomskog stanja, 
a pravo opravdanje, zašto postoji država, tek je to, što daje za- 
štitu toj pobudi. Čovjek je uistinu od prirode trgovac pa je od 
prirode prinuđen da nađe puta i načina, koji ga vode k napretku. 
Zato svatko, tko ide za svojim ličnim interesima, povećava opću 
sreću društva. To je načelo prirođeno socijalnomu poretku. Tako 
Smith. Da ima ljudi, koji tim putem ne mogu doći do bogatstva 
i ostaju siromasi i da je prva dužnost države brinuti se za ljude, 
koji nemaju hljeba, ako je uopće opravdano, da ona postoji, to 
idašto on ne uzima u račun, kao ni to, da bi konačni posljedak 
njegova ekonomskoga sustava bilo veliko bogatstvo stečeno za 
cijenu hekatombe ljudskih žrtava, kud i kamo vrednijih od njega. 

S druge strane ne daju komunisti nikakova privatnoga vlas- 
ništva, pa ni onoga, što je stečeno svojim radom, i traže, da se 
sva ekonomska dobra ne samo proizvode, nego i troše u zajed- 
nici. Kod toga puštaju s vida, kako H. G. Wells u svome »Pre- 

gledu svjetske povijesti« (25, 13) lijepo razlaže, da ideja privat- 
noga vlasništva ima svoje podrijetlo u bojovnim nagonima 
ljudskoga roda. I zvijeri prije postanka čovjeka bile su vlasnici, 
pas i njegova kost, tigrica i njezino mlado, jelen, što riče, i nje- 
gov čopor. Nema veće besmislice u nauci, kaže Wells, od pojma 
»iskonskoga komunizma«. Starješina plemena ranoga paleolit- 
skoga doba tvrdokorno je držao vlasništvo svojih žena i kćeri, 
čitavoga maloga svijeta svoga živovanja. S vremenom je pleme 
tako naraslo, te je starješina malo po malo podnosio, da mlađi 
muškarci imadu vlasništvo žena, koje su izvan plemena polovili, 
oruđa, što su ga sami napravili, i divljači, što su je sami ubili. 
Ljudsko društvo nastalo je međusobnim dopuštanjem privat- 
noga vlasništva. Ni današnji divljaci ne znadu nikakvih stega 
vlasništva; što u boju predobiju, njihovo je, žene, živi zaroblje- 
nici, ulovljene zvijeri, šumske livade, kamenolomi. A ni najza- 
drtiji komunist ne može tajiti, da će neke stvari dovijek ostati 
. privatno vlasništvo, tako na priliku svoje tijelo, oruđe umjetnika. 
odijelo, pa i četkica za zube. Iz svega toga se vidi, da se ni Smit- 
kov individualizam ni takav komunizam svaki za sebe ne mogu 
u praktičnom životu oživotvoriti, jer to su tek stožeri, krajnosti, 
između kojih je ljudskomu društvu iznaći pravu mjeru. 

A tako je i demokracija elemenat individualizma, možda i 
njegov stožer, koji se nikako ne može isključiti iz javnoga života. 
Jer koji će se pojedinac, koji kulturni narod za svagda odreći 
lične slobode, slobode savjesti, slobodne štampe, prava surađi- 
vati kod određivanja državnih organa i biti sam državni 
organ? Savršene demokracije nema niti će je igda biti, jer to 
brani zakon polariteta. Kasarniranje političko, ekonomsko, pa i 
duhovno, što bi ga imala da poluči demokracija, kako bi na pri- 
liku htio C. D. Burns (»Democracy«, 222 i d., osobito 240) ide u 
carstvo utopija. Demokracija je dalje pošla od stare liberalne 
nauke, da su prava čovjeka osnovana na prirodnom zakonu, a 
prava vlade na ljudskoj ustanovi, ona hoće uzajamni sklad po- 
jedinačnih i socijalnih potreba, ali pored razlika zvanja, dru- 
štvenoga položaja, službe, naobrazbe, dohotka, koje su u svakom 
socijalnom sustavu, što ga svijet dosada vidje, prirodne a i po- 

trebne, taj sklad ne može da bude aritmetičan, sklad apsolutne 
jednakosti, nego samo etičan, da svatko razvijajući svoje 
fizičke, duševne i umne snage vrši svoj zadatak u socijalnom ži- 
votu, da nalazi svoje dobro u dobru općem. 


S druge strane može da mjesto aritmetičke bude selekcija 
duhovna, staleška, klasna, zvanična onih, koji će imati di- 
jela u vladanju, ali svagda će biti manje ili više stegnute demo- 
kracije, jer etička i politička dobra, što ih je ona donijela svijetu, 
mogu da propadnu tek zajedno s ovom našom zapadnoevropskom 
kulturom. S te strane treba da gledamo na suvremene pojave 
raznih diktatura, fašizma i boljševizma ili u nas na pokušaje Tol- 
stojizma, prebrođena već davno u samoj evrazijskoj Rusiji, a 
tako neprirodna i nastrana u oblasti zapadnoevropske kulture, 
što nalazi vršak etike i znanja u seljačkoj duši pa hoće socijalni 
poredak i kulturnu orijentaciju čitavoga naroda u duhu seljačko- 
ga života, da se čitavi narodni život postavi na seljački temelj. 
Vi ste odveć »složeni«, pisao je Dostojevski Tolstojevcima, da se 
»upraštate«, pa ni vaša obrazovanost ne dopušta vam, da posta- 
nete mužici; bolje je, da mužike dignete k svojoj obrazovanosti. 
A teško je vjerovati Oswaldu Spengleru, da je naredni državni 
oblik, što nas po homologiji rimskoga carstva možda već u sko- 
roj budućnosti čeka, despocija nad amorfnom, bezličnom gomi- 
lom, kultura misirskih felaha, jer danas kultura više nije mo- 
nopol jednoga naroda, kako je to bilo u starom vijeku, nego je 
rasijana po mnogobrojnim narodima, udruženim laganim sveza- 
ma međunarodnoga prava i zajedničke vjere, pa se javlja u više 
raznih oblika, da od svakoga naroda može sinuti novim samo- 
niklim svijetlom, koje će od svih drugih odsijevati (renesansa, 
reformacija, Shakespeare, ruska knjiga!). Današnja demokracija, 
kako smo istakli, ima bez sumnje puno nemilih poroka, koje treba 
pošto poto ukloniti, ali Signor Mussolini hoće da uskrsne stari 
rimski imperij i od moderne Italije da učini novu Spartu, a Herr 
Hitler da osnuje ne samo njemačko nacionalno, nego i rasno 
teutonsko treće carstvo. Već je Edmund Burke opazio, da se svaka 
revolucija osniva više ili manje na moralnim i političkim para- 

doksima, da se u njoj uzima za redovno, što je tek izvanredno. 
Iza Julija Cezara došao je triumvirat, i kako bismo mi novovjeki 
ljudi rekli, prosvijetljeni apsolutizam Cezara Augusta, iza Crom- 
wella restauracija Stuartovaca i slavna revolucija 1688. godine, 
iza Napoleona restauracija Bourbona, buržujska konstitucionalna 
monarhija, republika, carstvo i konačno opet od ovo šezdeset i 
šest godina republika. Gdje stoji pisano, da i suvremene dikta- 
ture, koliko je već nisu doživjele, ne će dočekati jednaku sudbinu? 

Na kraju tek da se još za tu prognozu pozovemo na svjedo- 
čanstvo iz tabora, odakle bi se čovjek tomu najmanje nadao, na 
mišljenje Vladimira Ilijića Uljanova, Ljenjina, najsilnijega i 
zacijelo najznatnijega diktatora našega vremena. (U svojoj po- 
sljednjoj poruci ruskom narodu, u glasovitom članku »Radije 
manje, ali bolje« (Boris Souvarine, »Staline, apercu historique 
du bolchćvisme«, 544), gdje blistaju posljednje iskre njegova 
duha, prizire konačni sukob Istoka i Zapada, revolucije i imperi- 
jalizma: »Konac borbe stajat će na kraju krajeva do toga, što 
Rusija, Indija, Kitaj itd. čine gorostasnu većinu žiteljstva.« Ali 
izvjesnost konačne pobjede socijalizma u vječnosti ne razvedrava 
ga, kad uoči, čemu se po sadašnjim prilikama može nadati: »Da 
bismo obezbijedili naš bitak do bliskoga oružana sraza između 
Zapada protivrevolucionarnoga imperijalističnoga i Istoka re- 
volucionarnoga nacionalističkoga, između država najkulturnijih 
na svijetu i država, što su se po istočnjački zakasnile, ali uza 
sve to čine većinu, treba da ta većina ima kada da postane kul- 
turna.« Pa onda naročito podcrtava: »Mi nismo dosta kulturni, 
da ravno prijeđemo k socijalizmu.« U četvrt stoljeća dotjerao 
je ideju, kojoj kao da se je Staljin svojim skorašnjim ustavom 
kušao primaći: »Socijalizam je nemoguć bez de- 
mokracije«, kao što je govoreći o elektricitetu sa civilizaci- 
jom obuhvatio i kulturu. Njemu su kao i njegovim učiteljima u 
nauci kultura, demokracija i socijalizam nerastavni, a jedna od 
bitnih pokretnih sila povijesti »snaga, što širi ideje danak rakske, 
i žeđ slobode prirođene čovječanstvu.« 

ZVJEZDANI MERDŽAN 


Čovjek je bio sam i slobodan, 
a onda se u klupko složio, 
u bijelu vodu, u obao dan, 
u talog mora se staložio. 
I otkako se čovjek umnožio, 
on se za kalup raspoložio. 
Gledam: biva 
čovjek stiva, 
ropska tkiva 
on iz duše skiva, 
šiva. 
Tolika je u bićima plastika: 
u mulju svršava elastika, 
iz duha se ruda liva. 
Čovjek sanjari o duši 
i umuje o slobodi, 
pa se kao trava suši 
i okoruje u morskoj vodi. 
Ovaj ljuskavac, 
šarenjak 
nije više od polipa, 
obotnica i sipa; 
on tvrdne u sopstvenu rudu, 
čim se veže uz vlastitu grudu 
u svojoj braći i zadrugarima. 
Oštriga teče u svoju školjku, 
puž u kućicu svoju raste; 
biser ostvaruje mrtvu boljku, 
pauk prede paučine tmaste, 
pčele daju saće, 
bube predu svilu, 
a šta su to zoofiti 
(spužve i meduze)? 


No od čovjeka ostaju fosili, korali, zooliti, 

manje od traga milijarde spužića u hridinjaku: 


naša djela luče ostrva korala 
sa pogašenim suncima, 

sa mrtvim zvijezdama. 

Sa otisnutim kraterom vulkana. 


UKRŠTENI POGLEDI 


Jedni gledaju s prozora. 
To su ljudi loža i balkona. 
Svaki sa svoga trona. 

Oni vole krevete. 

I sofe i fotelje. 

Oni su zaštićeni. 

Srca za dobra djela. 

I imaju ormare za odijela. 
Pod posteljom dobar par cipela. 
Njuše mirise kuhinje. 

Oni poznaju što je dom. 
Oni s praga sipaju bakšiš, 
a u vratima čuvaju ključe. 
Oni motre ulicu 

i nebo s nadahnućem. 


Drugi gledaju s ulice. 
Ili sa druma, iz parka, iz polja. 
Oni ljube tuđe pragove 
ili ližu prah pred oltarima, 
a spavaju na klupi. 

Po vazdan uče arhitekturu, 
protiv ljepote prirode. 

Oni mjere spomenike, 
motre mostove i tvrđave. 
Oni bulje u prozore, 

na spuštene perzijane, 

na doksate i u vrata, 

na nijeme terase što ziju. 
Za njih je sveto stepenište, 
a veći od groba prag, 

a ruke još nemarne 

za nemire neimara. 


I pogledi se susreću: 
sa prozora na ulicu, 
i s ulice na prozor. 
I eto očijukanja 
bez svilenih ljestvica 
Romea i Julijete. 
Elektrika u zigzagu 
ukrštenih mačeva, 
pogled iz oka u oko: 
kako je sve usko i široko. 
I jedni druge opsijedaju 
i drže: 
tko će brže? 


Jedna je tajna put i ulica, 
druga je tajna prag i prozor, 
i to baš svaki — 
i pitam što će rastvoriti 
ova dva svijeta 
za zijake i za šetače 
koje ne dijele rešetke ni kvake 
od života, 
od puta, 
ni međusobno; 
jer dvije su tajne svega jedna tajna. 


Ulica gleda grad svakoga minuta 
i grad vidi sebe što je bio 
1 biva. 
Dan biva... Svijetlo biva... 
I neke teške noge idu. 


M 


DUŠA 


Duša je najprije bila u biljkama i vjetru, 
i nije dugo bilo duše u čovjeku. 


Ona je ravnicama noću vijala, 
poljima je zrnje klica sijala, 

i dok na zemlji nije proklijala, 
nosila se olujom i burom. 

U gromu je prvi put rekla riječi, 
a onda je prošla tamnom urom 
u selo gdje je lupila u vrata 

i bonoga je počela da liječi. 


Duša — duša u granje se hvata, 
to je bršljan koji kuću krije, 
kao gunj što ozebla omata. 


Duša — duša, to je kap kad mije 
kišom zemlju usahlu što pije. 

I od mnogo suša 

rast je spasla duša. 


Duša, to je rosa, suze dvije. 

A ovdje su rukavi sa slinom, 

ili magla napadala s vinom. 
Najprije se javila kod spavanja 
i plašila ko požar glavanja. 
Poslije je duša došla slabima, 
umornima, blijedima i jadnima. 
Bila je priviđenje gladnima, 
bila je zbor među hababima. 


No onda je ljubavniku prešla, mika; u oči, 
a dragoj njegovoj u bunar kose. 

I bilo je zloće u duši što strast svjedoči, 
i kad je samo ruke uručene nose. 


28 


Zato ću opet dušu tražiti poljima 
gdje je mnogo starija 1 bolja. 

U čovjeku ubila je čast i volja, 

a nije uvijek pravila nas boljima. 


Gle koliko duše u duševnom hladu, 


gle koliko duše u žaru ašoke. 
Gle koliko duše pada u kaskadu, 
i kako su ruže zdušne i duboke. 


Jer je cvjetna gorućnost 
dušina svemogućnost. 


MIZANTROP 
Suvremena balada 


Već se tri nedjelje nije umio, 
a spavao je u hlačama, 
jer ga svijet nije razumio, 
jer je hodao po dračama. 


I nije htio da govori, 
i prkosno je mučao. 
Nije htio ni riječ da odgovori, 
ni da bi pio i ručao. 


Prestao. je mariti za ljepotu, 
otkada ne mari za sreću. 
Jer što ostaje u životu 
nego umrijeti trom, na smeću? 

Prije mišljaše: lijepe su cipele, 
sila su ruke, stas i odijelo. 
A petlje u plot su se pripele, 
i oslabi, i osmradi tijelo. 


Bez higijene i gimnastike 
gnjije u kužnome zraku. 
I mrzi dan svijetle plastike 
i vene, i gine u mraku. 


Prođe strpljivost, pa i strpljenje. 
Braća su sada samoubice. 
Da se i do sunčeva zlata penje, 
on ne mari da pokaže lice. 


Ljubav za ljudstvo, prag mizantropu, 
sada je mrtva, i on je čučao, 
i zatvorivši vrata poštaru i popu 
u tamnu sobu se zaključao. 


Tko da mu kaže: otvori vrata! 
Operi lice! Razdriješi puta! 

Tko da mu skine nečist s vrata, 
i trnje, i stakla, s njegova puta? 


Tko da mu kaže da još vrijedi 
da se govori i da se druži, 
kad je zla prošlost po srijedi, 
1 kada pizma doba kuži? 


Tko da mu kaže da još živi, 
kada je šuplje sve što se kaže, 
svi kad su jedan drugom krivi, 
i kada riječ pravde sama laže, 
'kad se uz lažni novac važe? 
Tin Ujević 

NOVAK SIMIĆ, ZAGREB 


ZAPIS O SIMEUNOVICI I AHME 
JUSUFU | 


I. Dva lika Simeunova 


Zaturivši zeh od naočala za uši, dok bljedolik zimski sumrak 
meko sjenči sobu duguljastim sjenama pa stvari i naša lica tam- 
na, uz blago puckaranje vatre tetka Vasilija govori: 

— Turčin je gospodario, pustahije i janjičari zulumćarili po 
ovoj zemlji, ali bolje se je živjelo nego danas. Živio je tada i 
Simeun, bogat trgovac, ni broja mu se blagu nije znalo. Osilio 
se: nije se bojao ni paša ni kajmakama. Kuća, gdje je stanovao, 
zauzimala pola mahale, bila zidana od prepečene cigle i kamena. 
Veliku bašču opasivao visok zid. Mislili ljudi, mislio i Simeun: 
— nitko mu nije ravan. O krsnom imenu, vele, zlatnu je siniju 
za sofru postavljao, hatovi mu se mjerili s vezirovima. A evo 
danas, gdje je stolovao, ni za trag mu se ne zna, trava raste, guje 
i akrepi se legu. 

Bogobojazno stječući mal, slažući dukate ušao Simeun u sta- 
rost i sve je izgledalo: i smrt će dočekati prav pred Gospodom. 
Kad uzočas umrije mu žena i godinu dana po njenoj smrti, već u 
šezdesetpetoj, starac se povampiri. Da li Svevišnji diže ruke od 
njega ili mu usud tako dodijeli? — tek rastrka se starkelja, po- 
mami za mladicom, kćerkom pekara Gvozde, Latinkom sa Hor- 
vatina, zabudalasa gore od ikakva mladića. A ona istom se za- 
djevojčila, dijete štono rijet, bosonoga trče, bale joj iz nosa vire, 
ni mrva, što joj se oko usta kupe, otrti ne zna. Baš tako. Sala- 
mentao Simeun Gvozdu, a tko će zlatu odoljeti; sinove, tri sina 
kao tri hrasta, iz kuće istjerao, potjerao čak na Bakije, pa ženu 
sebi doveo. Zinu Sarajevo, zinu i zagraja, pa se domala i smiri. 
Zaboravilo se s vremenom na Simeunovu ženidbu. 

Ali netko ipak nije na nju zaboravio, netko čije se ime ne 
spominje, onaj što ga Svemogući posla radi grijehova naših. Jer 
sve ima svoje mjesto na svijetu po premudrosti Gospodnjoj, pa 

i on. Zato vam i jeste svagdje. Gledaš: pauk se sa tavanice spušta, 
mrežu plete; ili osa zuji oko nosa, zvrnda, ne vjeruj! U ormaru 
kvrcka, miš je veliš, pa gle i protrči bezakonik, sivuškast, malen, 
mete repićem, očicama striže, — prekrsti se, udri metlom. Podobu 
mišju on naročito voli, ali ni druge mu nisu na odmet. Tek samo 
iznikne u cvrtku prašine, zagrakće kao gavran, zahukće kao ćuk. 
Crno mu je boja, da se zna. U sobnjem kutu u trvolju sjedi, kao: 
baja za ognjištem mili, kao žabac na put ti iskoči, kao crn mačak. 
na pragu zaprede. Tko će mu stati na kraj, kad se u čovjeka pri- 
lika Božja hoće da uvuče. 

Otišao dakle pola godine po ženidbi Simeun u Stambul po 
robu, kuću samu na mladi!) i izmećarima ostavio. Mjesec je dana 
što je na putu, kad Simeunovica ču po mahali topot konja i gra- 
ju. Noć je uveliko, jacija kako je kuisana ima nekoliko dobranih. 
sati, zaptije su davno izvikale trnjenje ognjišta, pasmandžije obi- 
šle klepećući sabljama čaršiju, a ona sjedi kraj oskudna fenjer- 
čića. Žućkasto sja fenjer: po doksatu se plete vinova loza, iz lišća 
vire plavičasti grozdovi i tama. Jagluk veze Simeunovica, če- 
vrmu za brata, a ono ona graja i topot tup pa pred kuću. Tko li 
je ovo — pita se Simeunovica, — ne može biti Simeun, a drugi 
tko će prispjeti u ovako kasno doba i s halabukom. I nije joj 
bome lako pri duši. Da zovne babu Ljubu ili nijemog Aćima 
izmećara? Slaba korist. A zvekir tuče o vrata. Siđe nezbesna u 
avliju. » Tko je?« — kaže, a sva je hladna kao mrtvac. »Zar spa- 
vaš na ušima,« ču na zaprepašćenje Simeunov glas. Strah je kao 
prolazi, ali joj ruke svejedno dršću dok otvara vrata. 

Zbilja (sve joj je nekako neobično, nekako nije na svome 
mjestu): konji su s tovarima tu, sluge na njima, tupa-lupa — kroz 
avliju pokuljaše, tupa lupa — stajama se uputiše, a zadnji izbi 
Simeun smrknut i kao ljut nešto. ' 

— (Večeravat ne ću, jeo sam, — viče još s vrata, — nego 
ispeci kavu! — i pravce se (ni da je poljubi, ni za zdravlje upita 
po običaju) uputi u veliku gostinjsku sobu. 


1) Mlada se kaže u Bosni za tek udatu ženu. 

Pođe ona za njim s legenom i ubrusom, da mu opere noge, 
kad ono on se nije ni izuo i ispružio po minderluku, već stoji na- 
sred sobe, leđa okrenuo, fes zaturio do polovice čela. 

— Što je? — pita ne okrećući se, — zar je kava gotova? 

— Zaboravio si se izuti, — odvraća ona i saginje mu se no- 
gama. 

— Ostavi to — povlači on noge, pa umalo da je ne grunu. 
tako se naglo trže. 

— Ni fesa nisi skinuo! 

— Čuješ li, ženska glavo, — brecnuo se, — rekao sam ti samo 
da ispečeš kavu, za ostalo te nije briga. 

Ražalilo se Simeunovici, što je večeras takav, budi Bog s na- 
ma, nikad nije bio; valjda su poslovi zapeli. Prosuzila malko, ru- 
kavom obrisala oči. 

Unijela kavu. 

— Sjedi, — veli joj on, a svejednako je u fesu i zaokrenut. 
Ona čučnu i napuni findžane. 

A on se spusti prema njoj. Tada mu ona prvi put te večeri 
vidje oči. Fes mu je još uvijek zaturen na čelo, ispod njega je 
bode mrk pogled. Zatresoše joj se ruke, proli se kava po haljini. 

— Zašto dršćeš? — uščudi se on, a glas mu je dubok kao iz 
badnja. 

— Nemoj me tako gledati, — skoro je vrisnula. — Kakve 
samo oči imaš, kao da nisi ti! 

— Tko? — upitao Simeun i nagnuo se preko sinije. I gle, 
kako se naginje, vidi Simeunovica: oči kao da mu rastu. Pribli- 
žuje se jedno drugome, fes se sa čela odmiče, čini se: mjesto dva 
postaje jedno oko. Raste uvis, stvara se nasred čela, sja. Oko 
krupnije od oraha, skoro kao kaveni findžan. Usijano, krvavo, 
da te, i ako si najprisebniji, hvata jeza. Ukočila se Simeunovica, 
obamrla, glas joj postao cičav kao u janjeta kad ga kolju. 


— Jest, — provalilo najzad iz nje, — nisi ti to, Saone, — 
a u licu došla bijela kao kreč. 
— Da, — rekao je, — imaš, ženo, pravo, — i skinuo fes. 


Tada se je ona samo zaokrenula i pala. 

Opazila je, dok je gubila svijest, u prorijetkoj kosi više ušiju 
male roščiće. Bilo joj jasno sirotici: sam nečastivi u Simeunovu 
liku to s njom sjedi. Kad je pala, lupila glavom o pod. Pričinjalo 
joj se. U zbilji nije se ni makla sa divanhane. Fenjer je izgarao 
i dimio se sve slabije: ležala je u dubokoj nesvijesti. 

Zatekao je tako i pravi Simeun kad se povratio, na strah kut- 
nje čeljadi i na užas čitavog grada. Bijes je bio u njoj. Izbezumio 
se dobri čovjek, kad je vidio, okadio tamjanom, brojanice pre- 
metnuo i u prvo nedjeljno jutro uputio se s njome pravo u crkvu 
starom popu Savi. Služila se mlada jutrenja, poslije koje se čitaju 
molitve za goropad i bjesove. Ovaj, dotada miran, čim osjeti 
miris voska, usciča i poče huliti. Isplazi jezik ikonama, pljuvati 
htjede, jedva ga na jedvite jade spriječio Simeun. Pop Savo ne 
obazrije se na njegovo izazivanje, tek se okrenu i mahnu krstom. 
I gle, smiri se bijes, zacvili kao mala paščad kad od kuje traže 
sisu. A pošto se očitale jektenije i otpjevala »Budimja«, priveli 
Simeunovicu. Metnuo joj epitrahilj na glavu pop Savo, započeo 
s molitvama; kako počeo, bijes se uzvrpoljio. Tek cijukne, tek 
zalaje, dok se ne razgoropadi: 

— Čitaj, popino — viče ispod epitrahilja kad se završila prva 
molitva, — samo čitaj, ne pomaže ti. Hi, hi, hi — i zakocenjuje 
se od smijeha. 

— Izlazi, — veli pop Savo i čini znak svetoga krsta, — izlazi, 
nečisti duše, u hramu si Gospodnjem, vo imja Otca i Sina i Duha 
Svjatago. 

Bijes se na to usciči, uzmaše, onda se podsmjehuje: he-e-e-e, 
nema ništa, bradonja! 

— Izlazi, pogani od poganoga, — i čita drugu molitvu pop 
Savo. 

A bijes svejedno huli. 

Čita i treću molitvu pop Savo. 

Kad ono ništa, bijes ne izlazi, kevče. 

Pršće Simeunovicu bogojavljenskom vodicom i čita zadnju 
molitvu, kako crkveni propisi određuju. Ona se njiše, koči i pada 
na crkvin kameni pod. — Aha! — viče tada on: — izaći ćeš već, 
bezakonjače. Otpiri iz ove krštene duše. 

No bijes ne izlazi svejedno, pritajio se. Simeunovica leži. 

— Ne će, — kaže najposlije pop Savo. — Velik mora da 
je grijeh, krupan je đavo u njoj. Evo ti nafore, Simeune, i pršći 
je bosiokom umočenim u, bogojavljensku vodicu kad zahuli u 
njoj, drugo ti ne znam reći. u. 

Druge nedjelje vodi je Simeun katoličkom patru. Došao je, 
veli mu svijet, vra Mijoj iz Kreševa, a on je plaho batli ruke u 
istjerivanju bjesova, nije pop Savo ništa prema njemu. . 

Moli Simeun: pomagaj, slugo Božja, kršćani smo, u jednog 
istog Boga vjerujemo, pomozi nevoljnoj duši u jadu! A fra Mijo 
je sijed, bijel kao ovca, džozluke nosi. 

— Pomoći će Bog, — odvrati dobri fratar, — tko će kao on, 
— pa prešao na molitve. Bijes, kao i kod popa Save, uzjogunio 
se, huli, ne da li se izgnati ne da. Svađa se s vra Mijom, uzalud 
ga ovaj škropi svetom vodom. Ne pomaže. — He-e-e-e, — smije 
se bijes, — nisam se dao bradonji, ne dam eto ni tebi brkonji. 
(Velike, bijele brkove nosio fra Mijo). ' 

Izdalo najposlije. strpljenje dobrog starca, Simeuna srdito 
pogledao: 

— Nema tu ništa, — podviknuo, — boš trud. Vodi tu žene- 
tinu, vodi nečistu, Turčin je to u njoj, nevjernik obrezani, onamo 
njihov šejtan, nije uopće kršćanski vrag! ' 

_ Kako? — začudio se Simeun, — zar ima i turskih vragova? 

— Kako da nema, — pao u vatru fra Mijo; — čim se križa 
ne boji, od turčinove je pogane sorte; vodi je odmah nevjernicu, 
ne peksini kapele. 

U jadu je velikom Simeun, što će siromah; ne će valjda s bi- 
jesom živjeti? Svijet raspituje, otrov bi popio, dotlen je došlo. 
Dok netko ne reče: ako je turski đavo u njoj, vodi je njihovu 
hodži. Ima, vele, jedan, sve je šejtan-kitabe proučio, posvetio se 
za života, boje ga se oni više nego samog svog poglavice Lucifera. 

I ide jadni Simeun, penje se na Kovačiće, vodi Simeunovicu 
i bijesa u njoj. A hodža sjedi u zelenom čardaku, u okrugloj 
sobici, noge podavio na šiltetu. Pada mu pred sjedalo Simeun, 
zlo ga teško napopalo: Kod popa i fratra sam bio, šejtan onamo. 
on u ženu se uvuko — i sve potanko priča. 

Hodža kad ga sasluša, pogladi bradu, reče: Peke džanum, u 
dobar si dan došao, razgovaram sa iksanom (na svoju je ruku 
taj hodža bio), napraviti ćemo šejtan sabor. I pokazuje na Sime- 
unovicu: 

— Otkud bijes u tebi? 

A ona mlada, zlatokosa, smije se: 

— Ne znam, tek se pokrene u meni, i nisam svijesna ničega. 

— Pas od psa — mumlja hodža, — hajte kući, a doveče po- 


šaljite kola po mene, upriličiti ćemo istjerivanje. Sve postavite: . 


onako kako je bilo one večeri kad se je onamo on uvukao u nju. 

Bi tako: gori fenjer na divanhani. Kao i onda Simeunovica 
sjedi s vezom (samo je sada još bijes u njoj). U susjednoj odaji 
hodža sa tri bektaša.!) Vrata između njih su malko odškrinuta 
da je mogu vidjeti. Simeuna potjerali u donje odaje: što čuo: 
da čuo, neka se ne miče i ne izlazi odozdo. 

Na čibuk hodža dimi, iz šejtan-kitaba čita; derviši mu odgo- 
varaju. Čita hodža, dok ne udari ponoć. Nastupi vrijeme nečiste 
sile: a ona je, kako svako zna, od ponoći do prvih horozova. 

Lupi hodža, čim minu zadnji otkucaj sa Sahat-kule, dlanom 
o dlan i utrnu svjećicu, pri kojoj je čitao. 

Sabor poče! 

Pade tama po odaji, zadimi se fenjer na divanhani; bektaši 
zahuktaše: ' 

— Alah hu, Alah hu, hu, hu, hu, hu... 

Bijes smota Simeunovicu u klupko, dovalja sa divanhane nji- 
ma u sobu. 

Bektaši se u krugu meko. I ' 

Na tavanu zašumi kako kad \se presipa žito, zašabonja kako 
kad se kotrljaju ljeljci, ukrupnja kao orasi, zagromada kao bun- 
deve. Potom zazveketa kao sindžiri, zalupa kao u tendžere, zagrmi 
kao u bakrene kazane i tepsije. 

Potraja to, što je grajalo, neko vrijeme, pa utiša. Bektaši pre- 
staše igrati. Hodža spusti ruku na šejtan kitab. Simeunovica ležu 


1) Bektaši = derviška (derviš, me me kaluđer) sekta. 

nasred sobe kao bez duše; trak mjesečine odnekuda se prikrao, 
pada kao krpa po njoj. 

Onda svaki bektaš ode u po jedno ćoše, a hodža u četvrto: 
Kako oni to učiniše, ona lupa i kotrljanje na tavanu se nastavi. 
U samoj sobi, gdje su bili, poče strugati i grebati u zidovima, 
pucketati u podu i drvenariji, a nešto s vana (vjetar?) zalupi vra- 
ta od divanhane. 

U taj tren protrča nešto crno kao miš i poleti ćoškovima, ali 
se vrati kad ugleda hodžu i bektaše. I zrak se zatalasa, — premda 
je odaja bila odasvud zatvorena, dunu kao od promaje. Ono 
nešto crno kao miš raščetvori se i poletje opet ćošetima. I našavši 
ponova hodžu i bektaše povrati se sredini, gdje je ležala Sime- 
unovica s knpom mjesečine na licu. Okolo je svuda tama gusta 
kao tutkal. U tami biježa ono raščetvoreno, crno, igra oko nje, 
vrti se u kovitlac. 

U toj tmini, u kojoj igra zrak, čuje se hodžin glas kao iz 
velike daljine: 

— Jesi li ti to, ibliz Selime? 

— Jesam, — odgovori mrak. 

— Skupi šejtane. U tu ženu se jedan uvukao. Znaš li, dj 

jer Hoću da izađe! 

— Odmah će se znati, — javi se pripravno mrak (ono: nešto 
u njemu, što se raščetvori, što bješe crno, što se nije vidjelo; što 
posta i osta tama). 

Kako to reče, provrvi mrak, dođe još gušći, još crnji, napuni : 
se nečim sitnim i živim. Gle, tko gledaše, vidje: miš do miša se 
skupio svake fele i sorte, soja i roda, ispunio sobu. I veliki i mali. 
I onaj sitni kućni, i onaj iz podruma i tavana, i onaj sa vašara 
što izvlači loze, i onaj poljski što izjeda žita, i onaj što živi kraj 
voda. Ispunio sve osim četiri ćoška i Simeunovičine glave, gdje 
pada ona krpa mjesečine. 

Šute miševi, komešaju se kao asker. A u prozorima i dalje 
čandrka, po basamacima lupka, rondara u dimnjacima, škripi u 
bravama i ključanicama. 

Kad se taj čandrk, ta lupa i škripa istutnjaše da i zadnjeg 
zvuka nesta, ču se onaj prvašnji glas mraka: 

— Jeste li svi? ' 

_— Svi! — zamrmoljiše mišji redovi i zrak ponova zastruja 
kao od propuha. . 

— Nismo, čuše se dvojica, trojica. 

— Koga to nema? 

Šutnja. ' 

— Koga nema? — ponovi ljutito ono nešto iz mraka. . 

Redovi se uskomešaše. Sitan dugorep mišić priđe traku mje- 
sečine i ukaza se. 

— Hromog Dabe Nazifa. 

— On je u ovoj — nastavi glas. 

— Jeste, prignječila ga je. 

— Javi se! — zapovjedi glas. 

Ali iz Simeunovice nitko ne odgovori. 

— Tu si — viknu glas tutnjeći, da se činilo srušit će se kuća, 
— tu u ovoj. Odmah da si izišao. m 

Zanjihaše se crni mišji redovi, vjetar zastruja, kroza nj ciknu 
Simeunovica kao da joj kožu odiru, dok onaj glas tutnji i dalje. 
Naginju se kao zidovi. 

— Zašto se nisi odazvao? 

— Nisam mogao! 

— Ne laži. Nisi slušao zapovijedi. Znaš li, šta te čeka? 

— Znam, o veliki. Ali srce me je njeno zvalo. Starca nije 
otrpjela. 

_ Imaš da slušaš, šeponja. Nemoj da te ja izvlačim. 

Odmah odgovori iz Simeunovice. 

Zatrzaka se ona, zamaha rukama, zalupa nogama, zajauka, 
zaplaka, zacikta, zakriča. 

Uznemiriše se šejtansk/ redovi. 


— Evo me — javi se najposlije jednook, hrom, olinjao miš. 
— Objesite ga! — zapovjedi onaj glas iz mraka. 
— Šejtanhani! — viknu u taj čas hodža iz ćošeta. 


Raspršiše se na taj uzvik mišji redovi, nasta neopisiva buka 
kao i malo prije, još jače: prokotrlja se, progromada, proškripa 
u bravama i ključanicama, propucketa u podovima i duvarima. 
Mišji redovi postaše ono što su i bili: tama. Sve što dade svoj glas 

od sebe od tavana do podruma, i živo i neživo, što se micaše 1 
stajaše i duvari, i tolce, i ćilimi, i jastuci — vrati se u svoj prva- 
šnji položaj. Bektaši iz ćoškova ponova prohuktaše: 

— Alah hu, alah hu, hu, hu, hu, hu, hu.... 

Kroz tu graju ču se prodiran kukurik prvih pijevaca i sve se 
kao odsječeno smiri. 

Hodža tada izađe iz svoga ćošeta, otvori vrata divanhane i: 
potraži fenjer što se je već bio utrnuo. Potom ga unese u sobu i: 
upali. ' 

Na prostirki je ležala Simeunovica, sva blijeda i uzmučena: 
u duboku snu. Odmah do nje, dva ili tri pedlja najdalje, ležao 
je crknut kusat, jednook, debeljuškast miš. 


Tetka Vasilija završi priču u dubokoj tišini, u kojoj su se sa- 
mo čula naša mala, preplašena srca i oganj u peći. Nismo se 
smjeli ni maknuti, nismo mogli ni riječi progovoriti. Činilo se: 
miševi i šejtani, hodže i bektaši još plaze i mile po mraku, vre- 
baju na nas, tiču nas se svojim strašnim, vlažnim tijelima. A 
tetka Vasilija šuti; tko zna, šta misli? O kako bi rado zapalili svi- 
jetlo, ali gdje je taj, koji bi se usudio prijeći preko sobe? Časovi 
teku mučni, dugi, prespori. iNajposlije (čini nam se: čitava je 
vječnost protekla do tog časa), majka ulazi u sobu s lampom. 
Blijedi, plačući mi joj se vješamo o suknju. 

— Što si ih tako isprepadala — kaže prijekorno tetki. — To 
ona samo izmišlja, budalice male. 

— Nije izmišljeno — kaže tetka Vasilija i smiješak joj je 
kao i uvijek strog. Ovu istu priču nama je naš babo pričao. Nje- 
mu djed. 'A djedu pradjed, koji ju je čuo od ljudi, koji su lično 
poznavali Simeuna. 

I nije izmislila tetka Vasilija. Zapis učenog uleme Nedžada 
Misirlije potvrđuje njenu priču u mnogočemu, ali kod onog 
hodže njih se dvoje razilaze. Jer po Misirliji on uopće nije bio 
hodža, nego ugledni ratnik što se je povukao od svijeta. I dru- 
gačije je istjerao i bijesa iz Simeunovice. Ali što je najzanimlji- 
vije, taj događaj sa Simeunovicom bio je i uzrok ličnom slomu 
tog samotnika, koga Misirlija naziva Ahmet Jusufom. Osim toga. 

Misirlijin zapis osvjetljuje, iako diskretno, i položaj žene u Bosni 
u to staro, dobro doba, a priča ujedno i o lukavstvima, kojima su 
se one morale služiti, ako su htjele da sačuvaju glavu, kad bi 
prevarile muža. No čemu duljiti, evo zapisa! 


11. Šejtan — napast svetog samotnika sa Kovačića 


Noć je vedra i duboka, zvjezdanog neba puna. Kad Ahmet 
Jusuf pogleda kroz prozor, vidje: stara se zova u bašči pupom 
zametnula, pružila nježno grane, sitno se maljucno lišće osulo 
po njima, dok kupolastu krošnju mjesec srebrom kiti. Naginje se 
Ahmet Jusuf kroz prozor: zrak šušti, treperi u modrim visinama. 
Vrije i u travama, istalasale su preko dana. A eto još jutros kao 
da svega toga nije bilo. Još jutros stajala je ta ista zova ozebla 
i gola, još jutros, polegle zemlji, mirovale su trave, a zrak ležao 
na oblicima i stvarima nepokretan i nijem, bez treperenja, bez 
ovog komešavog zuja. Čudom ne može da se načudi Ahmet Jusuf: 
eto, i sama njegova soba dobila nov, svjež izgled, prelili se du- 
vari nekim posebnim, tihim svjetlucanjem, a u zemljanoj saksiji 
katmer procvjetao. 


Čuje se: ptica odnekle pjeva. — Obnavljaš se, stara, — kaže 
Ahmet Jusuf povjerljivo zovi, i ruku pruža, ljepljivo, mlado 
lišće miluje, — proljeće je. 


Dvadeset godina, otkako se je povukao od svijeta; kad vidi 
zovu, kako se listom zameće, govori on tako. 

Uto netko zaškripa na basamacima, pokuca na vrata, ali on 
kucanj preču. Krupan, snažan pedesetgodišnjak, guste kose, crne, 
velike brade, očiju svijeih od unutrašnjeg žara. On je trebao 
biti vojnik. Sin paše sa Krajine. Učestvovao je u pet bitaka, a u 
šestoj bi zarobljen. Iz ropstva se oslobodi uz velik otkup i vrati 


se nakon tri godine tuđine sav promijenjen u Bosnu. Odreče se 


počasti i naslova, imutak pokloni Vakufu, osim posjeda sa čar- 
dakom na Kovačićima više Sarajeva. Povuče se na nj i življaše, 
sa starim slugom Saitom koji ga je od malih nogu njegovao, u 
osami, razmišljajući o Bogu, izbjegavajući ljude i sve što dolazi 
od njih. 

Nitko nije znao, što se je s njim zbilo, niti je on ikome šta 
govorio. Za dvadeset godina što tako živi, ne kaza o tome ni 
jednu riječ, čak ni starom sluzi. Ljudi po radoznalosti svojoj i 
jer o svemu hoće da imaju razjašnjenja, proglasiše: sam mu se 
Pejgamer na konju ukazao kad u ropstvu bješe; rekao: drugi 
neka ratuju, tebe sam odredio, da veličaš molitvom i dobrim dje- 
lom Alaha. Stoga, po tome tumačenju, razda 1 imutak, stoga se 
i osami. Svecem ga učiniše: bolesne da iscjeljuje, bjesove izgoni. 
Ali do njega je samog teško doći, nerado se pokazuje; tko uspije, 
siguran je u zdravlje. 


Onaj prvašnji se kucanj ponovi. Ovaj put ga Ahmet Jusuf 
ču: lecnu se: da nije ono dijete? — :'Ne, ono ne kuca — pomisli; 
— ono se tek najednom ukaže, stvori samo odnekle. Koga li je to 
samo Sait bez njegove dozvole pustio? Otvori. 


Uniđoše Simeun i Simeunovica. 


S njima započe ono, što je po premudrosti Božjoj Ahmet Ju- 
sufu bilo pisano. 

Kaza mu jad svoj Simeun. Sjeđi je on čovjek od Ahmet Ju- 
sufa, pogrbljen, suh, lice mu ispijeno, žuto i zbrčkano. Kad skinu 
fes, bljesnu mu ćela na tjemenu kao tonzura u fratra. Vidi se, 
obladala ga starost. 

Prema njemu, Simeunovica je mlada kao rosa, djevojčica 
skoro još. Kose su joj zlatne, oči modre kao različak, modrije od 
večerašnjeg neba. U pasu je tanka, a stopala su joj malena, ne 
vide se ispod dimija. Sva je ona plava i vitka kao zumbulov 
cvijet. 

Da su koji drugi put došli, Ahmet Jusuf bi ih potjerao, ali te 
je večeri zova propupala i katmer procvao. 

Čudne su oči Simeunovičine, duboke kao riječni virovi. Glas 
lagašak kao pijuk lastavica, kad mu dođu pod strehu, da prave 
gnijezdo. 

Laže, — pomisli Ahmet Jusuf, čim je pogleda, — o onome, 
što mu bi ispričano. — Ti iziđi — reče Simeunu, — i dok te ne 
zovnem, ne dolazi; — bio se je sjetio nečega. 

— Ženo, — reče Simeunovici kad ostadoše na samu, — ti s» 
lagala. Šejtana nema, šejtan je zlo u čovjeku, to ja najbolje 
znam. Zato reci istinu. 

— Ne, — osmjehnu se tiho ona, — nisam lagala. 

— Lagala si, znam da si lagala; čim si ušla ovamo, vidio 
sam, dok ti čovjek nije ni prozborio, da nosiš laž. 

— Zašto da lažem, — trznu se ona, 1 oči joj se zališe zlim 
sjajem. 

Presrete je težak blijesak Ahmet Jusufova pogleda, oštar kao. 
nož. 

— Ne počinji kod mene, kćerko; ja nisam ni pop ni fratar. 
— 1 izvadi kao prijetnju tri čuvalduza. 

— Ne ćeš reći, što je na stvari? 

— Onako kako ispričasmo. 

— Svađati se s tobom ne ću. A ako se pojavi bijes sada u tebi, 
a čini mi se, da se sprema, zabit ću ti sva tri ova čuvalduza u 
meso, neka znaš. I ako ne rekneš grijeha, desit će ti se isto. 

— Govori! 

Ona se zaplaka: 

— Nemam šta da kažem. 

— Evo, ženo, i ovo ti još velim: ne će saznati Simeun, zato. 
sam ga i poslao u avliju. Ljudski je lik imao taj tvoj šejtan, ali 
ne Simeunov. 

I uze čuvalduz Ahmet Jusuf, pa joj priđe. 

— Zar ne? — Simeunovici se učini, da joj je namignuo. 

— Dakle... 

Ona je šutećki koralj 

— Dobro — reče on A položi je ozbiljno na ruku, u kojoj je 
držao čuvalduz, kao da vrši kakav važan obred, a drugom joj 
povuče dimije. Pod tankim bezom ukaza joj se meso tijela, ru- 
meno kao jabuke kad dozore. 

Pod lijevom rukom osjećao je dotlen u tihoj toplini pregiba 
prestrašeno treperenje njenog malog srca. Nije znao zašto, ali 
mu se je taj dodir činio kao onaj, kad je malo čas pogladio ljep- 
ljivo, nježno lišće zove. Premetnu čuvalduz iz te ruke u desnu i 
poče je bosti. 

Tada ona progovori: 

— Bilo je prvo oko, — reče. — Oko u pukotini tarabe, što 
nas dijeli od austrijskog konzulata. Nije bilo minulo ni mjesec 
dana, otkako sam dovedena za Simeuna, šetala sam ujutro po 
bašči i osjetila to oko, crno kao zift, zapaljeno. Nekoliko dana 
sjalo je tako iz taraba. Onda su se pojavila usta: da sam lijepa, 
govorila crvena, mala usta — tiho govorila. Da čeznu za mnom, 
govorila su ta usta, da umiru, da sna nemaju, da nitko nije kao 
ja, niti je bio, niti će biti. Govorila su usta tako kao kad bulbul 
u ljetnoj noći pjeva, a lipa miriše. 

lUveče čeka Simeun, star i žut. 

Sveti čovječe, ubij me, ali je lijep i mlad bio. One večeri, kad 
je Simeun pošao na put, prešao je tarabe. Pojavio se iza grma, 
ni kriknula nisam. Glava mi je samo klonula na njegovo rame. 
I počelo je ono, za što nemam riječi. iBilo je jače od mene. 

S noći u noć. 

* Tatar, što nosi poštu, pričao je u komšiluku, da se Simeun 
vraća. Ima na kraju naše mahale jedna takva udovica, koja pri- 
ma muškarce. Njoj je pričao. I ona mi je poručila; kroz tu po- 
ruku saznala sam: nešto se naslućuje. Te večeri nisam izašla, uza- 
lud je netko bacao kamenčiće o džam. 

Mudri, ako se sazna, znala sam što me čeka. Ti znaš običaje 
naše zemlje za nevjeru. Nisam htjela da me kamenuju ili vežu 
konjima za repove. A to mi je predstojalo. Cijelu sam tu noć 
probdjela i još dvije slijedeće. Kamenčići su sve te tri noći tukli 
o džam. 

Imena mu ne znam. Ničega o njemu ne znam. Možda je uisti- 
nu bio šejtan, ali ako je i bio, divan je bio... Sve sam ti rekla, 
pomozi ako hoćeš. — 

Cijelo vrijeme ona to priča položena o njegovu ruku; očni 
kapci su zatvoreni, duge trepavice padaju na obraze. Riječi joj se 
otkidaju isprekidano i teško. Kao da netko drugi govori iz nje, 
ne ona. Ispod ruke Ahmet Jusuf ćuti, kako joj tijelo postaje sve 
toplije i toplije i kako njegova toplina prelazi i na njega, pa se 
radi nečega sjeća zove: budu meki pupovi, bude tanko lišće, a4 
onda se razeleni, razgrana, razmiriše — ptica sagradi gnijezdo. 

Topla je kao zova pred jesen, toplina je i u njemu. Kaurske knji- 
ge pričaju o zmiji i pramajci sviju Evi. Zato je žena i lukava, 
potomak lukave. Oprezno polaže Simeunovicu na šiltet. Čudna ga 
jeza poduhvata s leđa. INelagodno mu je pred samim sobom. 

Upita je: 

— A pop i fratar? 

— Hijela sam živjeti. Vidjela sam nekoliko dana prije jednu 
seljanku, za koju su govorili, da je bijes u njoj. Bijes je ušao i 
u mene. S njime me je zatekao i Simeun. Pijesak više nije udarao 
o džam. Reći ću ti: strah me je toga oka. Javit će se opet, a onda 
je sve uzalud. Zato bijesa ne istjeraše ni pop ni fratar. Zato me 
i ti pusti, ti koji sve znaš. Jedino ovako mogu živjeti. A ako ne, 
umrijet ću. 

Glas Ahmet Jusufov miran je i strog: 
— Mala ženo, sve što je živo, ima svoj razlog pred Bogom: 


i trave, i zvjerinje, i baje, i ono što oko ne vidi. Imaš i ti. Kaznio . 


je Alah džuturuma, što nije razaznao smrt od života. Izliječena 
si. Čuti ćeš, što ću mu reći. 

Zove Simeuna. 

— Šejtan u obliku hroma miša s jednim okom je u njoj. Devet 
velikih si grijehova za života počinio, devet dana nek ti žena pije 
ujutro na tašte srca po findžan suha cvijeta od kantarije kuhana 
u vinu. U vino prije nego što ga skuhaš baci ovaj zapis. U devet 
dana rasprodaj što imaš i otiđi iz Šehera. Ukleta ti je kuća, uklet 
ti je ostanak ovdje. Kad pođeš, nemoj nikome ni za živu glavu 
reći, kuda ideš. Smrt je pred tobom, pazi kakav ćeš pred Alaha, 
on je za sve nas jedan. 

I učini još ovo: uzmi tri stotine i trideset i tri dukata i daj kao 
sadaku za sirotinju od tri vjere — pravovjerne, kaure i latine. 
Svakoj vjeri tri puta po kesu od stotine, hrpu od deset i jedan za 
prijelaz preko Sirat-ćuprije. Tada u njoj bijesa više ne će biti. 
Gotovi smo, kako rekoh ne porekoh! 

Na zaplašenom licu Simeunovice pojavljuje se lukav i za- 
'hvalan smiješak. Zaprepašten je Simeun. 


— Ništa drugo ne može pomoći? 

— Probaj, ali krajnji je vakat: propustiš li dan, ona ti se ne 
smiri nikad više. 

Dubok temennah učini Simeun, uze Simeunovicu za ruku i 
iziđe. 

Ahmet Jusuf, kad odoše, obrisa znoj sa čela, što mu najed- 
nom u krupnim graškama izbi. Zašto sam je spasio? — upita se, 
i utonuo u misli časak, dva, zakima zatim glavom. 


Ljeto je. Otišao je Simeun, kako mu je savjetovano, deveti 
dan po svome posjetu kod Ahmet Jusufa iz Šehera i o njemu se 
ništa ne čuje. Grad priča o čudu sveca sa Kovačića, i svako sa 
svoje strane po nešto pridometne, ispliće se čitava legenda. Ahmet 
Jusuf kroz to vrijeme je nekako omršavio i oslabio, oči mu upale, 
pogled postao grozničav. Zova pod prozorom miriše zrelim plo- 
dom, njen miris Ahmet Jusuf dugo udiše. Ispod strehe lastavice 
su kao i uvijek sagradile gnijezdo. Kraj gnijezda pauk ispleo. 
mrežu. Večernji povjetarac igra se u Ahmet Jusufovoj kosi, 
bršljan uza zid puže. On je nemiran, nečija nevidljiva prisut- 
nost — čini mu se — cijelo mu vrijeme smeta. 

Ne vara se, kraj vrata stoji jedna ženska prikaza: on zna tko 
je ona. 

— Pobjegla sam od Simeuna — ptilaci mu Simeunovica (Ah- 
met Jusuf kao da je nju baš očekivao); — star je i žut. Nisam: 
mogla izdržati, vonja po mejitu. A oko mene ljeto i sunce, šta 
mogu. Ti si mi onda život spasio, k tebi sam došla. Smrt se i život 
nč mogu pomiješati, i to si rekao. — Oslanja se o njega, dok srp 
mjeseca ulazi u odaju. Plave joj se kose zlatno prelijevaju. Ah- 


met Jusufu je grlo suho i jezik sapet. Htio bi daha. Uzalud se 


napreže, da je odgurne, ruke mu nemoćno vise. 

— Zašto se plašiš — nastavlja ona, — nisi li me stdkivag? 
Zašto nastojiš da me ne zagrliš, kad te srce na to tjera. Slušaj 
ga, čuješ li kako udara kao najveći bubanj. Zašto varaš sam sebe. 
Moja toplina ostala je na tvojim dlanovima od onda, kako sam: 
ležala položena na njih. U tijelo ti je ušla, pa grozničori izgaraš. 
Znaš li za to? O znaš. Osušio si se od toga, oči su ti upale. Sje- 
ćaš li se: u glavi ti se mantalo, kad si me pustio. : 

— Šuti, nisam te zvao! 

— Jesi. Sjediš ovdje kao uklet, jedno misliš. Svejedno ti je 
za sve. Pod zovu nisi otišao, da joj cvijet uzbereš, opao je. Kat- 
mer ti se osušio, nisi ga zalijevao. Lica ljudskog ne trpiš. Duhan 
ti ne prija. Lastavice su uzalud pijukale kad su došle, nisi ih ni 
pogledao. Za mnom si žudio. 

Zvijezda prelijeće preko neba i gubi se. Ahmet Jusuf se stišće 
za grudi, gleda unezvjereno: mjesečina bijela kao snijeg ispu- 
njava sobu, meko ga umotava. Nikoga nema. 

— Šejtan! — kaže sam sebi. — Napast. Isto je onako, kao kad 
mi se prikazivalo ono dijete. ' 

Tu je ono i opet. Maleno, suho i slabo, gleda ga crnim kao 
trnjine nedužnim očicama. Čak kao da čuje i pjesmu i smijeh 
pijanih vojnika, koji mu povlače majku. Ubij pseto! — viče 
netko. On je to mogao spriječiti onda, ali nije htio. Dijete stoji 
kao i prvi put kad mu se prikazalo, s raskoljenom glavom, iz koje 
se cijedi tanak mlaz krvi. Zaklano pile. 

— Odlazi! — kaže mu Ahmet Jusuf. Košulja mu je sva 
mokra kao da se je okupao. Prilazi krčagu s vodom: pije. Voda 
mu se čini mlaka. Gleda oko sebe mutnim, teškim očima. Gad 
me napopao, — misli. — Gadan je bio čitav moj život. Tu su svi! 

Otac strog s turbanom, pobožan i prijek, sladostrasnik i pi- 
janac. Braća surova i gruba, što vođena tamnim nagonima obi- 
đoše čitavu carevinu na strah i trepet sviju mjesta u koja izbiše. 
Sestre, što se poudaše brzo, brižljivo čuvane, tako ih se skoro i 
ne sjeća. Njegova žena Zilfa, koju zateče kad se vrati iz ropstva 
da živi s ludim njegovim slugom, ogromnom blesavom momči- 
nom volovske četvrtaste glave i velikih izbuljenih očiju, ali zato 
jakim i snažnim kao gora. I on u svoj toj ludnici ojađen, zgađen 
i umoran. 

Oh, i.sada bi htio da legne, da se odmori već jednom. Ta ci- 
jelog je svog vijeka žudio za odmorom i nikad ga nije imao. Sje- 
dio je eto tu u tome čardaku i svi su mislili: u svetosti živi, — a 
on se zapravo mučio. Odrekao se je svega, da bi našao mira i od- 
mora, i nije ga nalazio. 

Noć i mjesečina. Ibrik, kraj šilteta, na koji je polegao, od nje 
se teško, bakreno sja. Soba mu se u pogledu pretvara velika, 
ogromna, kao u beskraj pružena. Izgleda mu: glava će mu prs- 
nuti. Ustaje i posipa se vodom. Simeunovice više nema, ali osje- 
ćaj nelagodnosti, onog nevidljivog prisustva nečijeg, što ga je 
cijelo to doba otkako mu je Simeun dolazio, progonio, u njemu je, 
mračno ga nosi u svoje dubine, savladava. Šejtan — kaže samom 
sebi po drugi put. 

— Zašto šejtan, — kao odgovara mu netko nevidljiv, — šej- 
tana nema, sam si rekao. Šejtan je zlo u čovjeku. Istjerivao si 
ga iz drugih, a živio je u samom tebi. Odrekao si se svega, povu- 
kao od svijeta. Zar je to mudrost? Kao da se zlo, kad se uvidi, 
liječi bježanjem. Zar je i to mudrost — pobjeći od svega, pa ži- 
vjeti pravedno. U život si trebao otići, među ljudima biti i onda 
pokušati živjeti pravedno. A eto, puhnulo je, i bio si gotov. Žen- 
ska toplina odnijela je svetost. 

— Možda je tako — odgovara Ahmet Jusuf, — ali od gada 
sam bježao. 

— U tebi je on, u tebi, a zar mu se onda može m 

— Može! 


— Laže! ... 


Pa ga je ujutro zatekao tako i stari Sait kako se svađa s tim 
Nevidljivim. 

ANTE BARAC, ZAGREB 


REGIONALIZAM U KNJIŽEVNOSTI 


l 


Književni regionalizam, koji se od zgode do zgode javlja kao 
pokret, s težnjom da se u literarnim djelima iznose specifične 
oznake u životu pojedinih krajeva, imade i svojih simpatičnih 
i svojih manje simpatičnih strana. Pobuđujući pisce da motre i 
one pojave života, koji u odviše centralizovanoj književnosti ne 
bi mogli doći do izražaja, regionalizam može da vrši korisnu 
funkciju. Ali kad njegovi programatski sljedbenici idu za tim da 
iznesu što više lokalnih crta, makar i beznačajnih, on je redovno 
samo štetan, jer dovodi do toga, da pisci ostaju na površini za- 
mjenjujući često umjetnost s folklorom i iscrpljujući se ponaj- 
više u opisima kojekakvih provincijalnih kurioziteta. U nas, gdje 
još nije ustaljen književni jezik i gdje još nisu posve raščišćeni 
književni pojmovi, može on biti i opasan, jer pogoduje vraćanju 
dijalekata u književnost i jer omogućuje da se pod njegovom 
zaštitom uvuku u literaturu netalentirani diletanti. 

Svaka prava i velika umjetnost velika je po tome, što pro- 
dire u dubljine života, u ono što je općenoljudsko, zahvatajući 
u izvore zbivanja. Ono, što je čini ili nacionalnom ili regionali- 
stičkom u dobrome smislu, nije u tome, što njezini pisci upo- 
trebljavaju dijalekat nekoga kraja ili prikazuju samo njegove 
specifične oblike, nego u tome, što su znali dio nečega općeno 
čovječanskoga osjetiti i u pojavima koji se zbivaju samo u nekoj 
zemlji ili kraju. A to ne zavisi samo od materijala, što ga oni 
iznose, ni od narječja, kojim pišu, nego od toga, da li su znali 
shvatiti i izraziti dušu svoga kraja u njenim najdubljim i naj- 
intimnijim ganućima. 


Za studij književnoga regionalizma jedan je od najintere- 


santnijih naših krajeva Hrvatsko Primorje. Na svome relativno 


malenom prostoru pruža ono veoma veliko šarenilo životnih po- 
java. Na kratkom putu od Sušaka pa na pr. do Karlobaga nalazi 

se uz more toliko mjesta, od kojih svako za sebe predočuje cio 
jedan zaseban svijet — sa zasebnim načinom života, područjem 
interesa, veoma razvitim lokalnim patriotizmom. U pozadini pak, 
udaljenoj samo nekoliko kilometara od mora — od (Grobnika do 
Senja, i onda po obroncima Velebita — živi opet nekoliko za- 
sebnih svjetova. Neki od tih primorskih krajeva daju mornare, 
neki ribare, neki zidare, itd., ali ne kao ljude koji su slučajno 
izabrali svoje zvanje, nego se njime bave zato, jer se svi muškar- 
ci u njihovu kraju bave njime, i jer je uz taj njihov posao vezan 
i njihov pogled na svijet. Zato između stanovnika Hrvatskoga 
Primorja iz različitih mjesta na prvi pogled jedva da imade 
dubljih sličnosti. Jedni su od njih po svojim potrebama i menta- 
litetu, više građani negoli seljaci, iako živu u selima. Drugi pu- | 
tuju radi zarade po čitavom svijetu, dok je interes trećih trajno 
vezan uz njihovo rodno mjesto. Itd. 

A ipak, kraj svih tih razlika, stanovnike Hrvatskoga Primor- 
ja vežu neke značajne crte, dajući im svima, prema strancu, neka 
zajednička obilježja: ima nešto oporo, tvrdo, i u načinu kako 
shvaćaju život, i u njihovu saobraćaju. Borba za egzistenciju, 
osjećaj da su nikli na zemlji oskudnoj i škrtoj, učinila ih je slične 
grmečcima, što su nikli po primorskim brdima — grmečcima Žži- 
lavim, s malo zelenila, ali čvrsto usađenima u tlo, na kome su iz- 
rasli. Psihologija čovjeka iz Hrvatskoga Primorja dade se u mno- 
gome objasniti vezom između prirode i.čovjeka: Primorac je 
realist, ponajviše nesposoban za romantičarsko sanjarenje, veći- 
nom škrt na riječima, žilav i izdržljiv, štedljiv do odricanja na 
najpotrebnijim stvarima, radeći za kućne potrebe poslove svih 
mogućih zanata, potucajući se po kontinentima, a opet srcem 
čvrsto privezan uza svoj kraj. 

Sav taj život Hrvatskoga Primorja, koji pozornu motriocu 
može pružiti gradiva za veoma interesantna i veoma obilna opa- 
žanja, nije u književnosti gotovo nikako došao do izražaja po 
svojim spoljašnjim i karakterističnim oblicima. Dok su u raz- 
dobljima, kad je regionalizam i u nas bio književna moda, go- 
tovo sve hrvatske pokrajine dale pisce, koji su ih na ovaj ili na 
onaj način opisivali, Hrvatsko Primorje nije dalo niti jednoga 

pravoga regionalistu — kao što su na pr. Josip i Ivan Kozarac 
za Slavoniju, Kovačić, Gjalski i Leskovar za Hrvatsko Zagorje, 
itd. 

Već sama poredba na pr. između materijala slavonskih pisaca 
i života u Hrvatskom Primorju pokazuje, koliko je ovaj posljed- 
nji ostao neiskorišten za književnost. Ako čovjek preleti sve ono, 
što su slavonski pripovjedači, od Kozarca i Tordinca do Kosora 
i Ivakića, iznijeli o svome kraju, vidi na prvi pogled, kako se 
njihove pripovijetke uglavnom kreću oko nekoliko problema: 
seksualni moral, raspadanje zadruga, neracionalno gospodar- 
stvo našega čovjeka, loši utjecaji stranaca i inteligencije. Razlika 
između pojedinih pisaca samo je u načinu, kako isti problem 
prikazuju jedni, a kako drugi, i koliko su pojedini od njih bili 
umjetnici. — Hrvatsko pak Primorje — sa svojim ljudima, koji 
su kao samouci znali da steknu velike imutke, i sa svojim prosja- 
cima; sa svojim muškarcima, koji najveći dio života provode u 
tuđini, i sa svojim ženama, koje kao čuvarice ognjišta gotovo 
nikad ne ostavljaju svojega užega zavičaja — pruža i po svojim 
spoljašnjim oblicima života i po svojim problemima mnogo više 
građe. 

Ali se niti među samim Primorcima niti među onima, koji su 
u Hrvatsko Primorje dolazili iz drugih krajeva, nije našlo knji- 
ževnika, koji bi svestranije obuhvatili tu građu. Sve ono, što su 
na pr. Domjanić, i Matoš, i Nemčić itd. napisali u vezi s morem 
i s primorjem, nije ništa tipično naše, što se ne bi moglo primi- 
jeniti i na druge krajeve kraj mora. Jedini je Milan Šenoa (u 
romanu »Exodus«, te u »Kvarnerskim pripovijestima« i nekim 
dramoletima) nastojao dublje prodrijeti u životne prilike i u psi- 
hologiju Hrvatskoga Primorja. U nekim svojim novelama on je 
vrlo dobro iznio psihu Primoraca, i znao je da iskoristi Primorčev 
život za umjetnine veoma velike vrijednosti (na pr. Roman Sil- 
vestra Kalafata). Ali se i Milan Šenoa u svojoj građi zadržao 
uglavnom samo na jednom dijelu Primorja. 

Samo Hrvatsko Primorje, koje je inače dalo mnogo vrlo 
vrijednih ljudi svake vrste, bilo je veoma škrto rađajući pjesnike. 
Kao da se Primorcu — koga životna borba već od djetinstva sili, 

da na život gleda realistički — i sama književnost čini neozbilj- 
nom stvari. Izmišljati priče, praviti stihove, mučit se samo zato, 
da se dade neki papirnati život vlastitim opažanjima ili fikcijama 
— sve se to u ozbiljnoj životnoj borbi može doista pričiniti dje- 
tinjarijom. Nije zato čudno, što je Ivan Mažuranić napustio knji- 
ževnost upravo u godinama, kad je zalazio u punu zrelost, kao 
što ni Veber nije bio manje Primorac kad je tvrdio, da je nove- 
listiku — nakon nekih neuspjelih pokušaja — napustio zato, jer 
su ga od nje odvukli drugi, ozbiljniji književni poslovi. 

Idući od Rijeke do Karlobaga, možemo da nabrojimo samo 
nekoliko imena pisaca, od starijih i poznatijih, što su ih dala 
pojedina primorska mjesta: Riječani Ivan Dežman i Marijan De- 
renčin, Sušačani Janko Polić Kamov i Nikola Polić, Dražanin 
Krsto Pavletić, Bakranin Adolf Veber Tkalčević, Novljani Ivan 
i Fran Mažuranić, Senjani Silvije Str. Kranjčević, Milutin Ne- 
hajev, Vjeceslav Novak i Milan Ogrizović. 

To su ujedno svi stariji pisci, rodom Primorci, koji u knji- 
ževnosti imadu više manje utvrđen glas. Istre (s Kumičićem, Ten- 
torom, Carem i Katalinićem) ne možemo razmatrati u vezi s Hr- 
vatskim Primorjem, jer je ona živjela u naročitim nacionalnim i 
socijalnim prilikama. 


2 


Ako čovjek i površnije prijeđe ono, što su stvorili pisci iz 
Hrvatskoga Primorja, nameću mu se neka opažanja, koja su ka- 
rakteristična za sve njih. — Iako je velik dio tih pisaca radio u 
vrijeme razvitka regionalizma u hrvatskoj književnosti (Novak, 
Kranjčević, Fran Mažuranić, Ogrizović, Nehajev, Pavletić), nitko 
od njih nije bio regionalist u pravome smislu, i nitko nije išao 
za tim, da svoj umjetnički talenat iscrpljuje opisujući pretežno 
svoj rodni kraj (kao što su na pr. radili Kovačić, Kozarac). Od 
svih njih samo se Novak više zadržao na Senju i njegovoj okolici 
— ali s nastojanjem, da i u motivima iz Hrvatskoga Primorja 
(Tito Dorčić, Pavao Šegota, Podgorske pripovijesti, Posljednji 
Stipančići) iznese nešto, od općega značenja: problem nasljeđi- 

vanja, degeneracija starih obitelji, naš čovjek u velikom gradu, 
siromaštvo i poštenje, itd. Veber je u svojim pripovijetkama opi- 
sivao Bakar, a Milutin Nehajev Senj, Rijeku, Bakar, Kostrenu, 
Vinodol — ali ni jedan ni drugi pisac nisu išli za tim, da pošto 
poto iznose samo lokalne boje, nego su u životima svojih Pri- 
moraca i Primoraka gledali dijelove općenoljudske sudbine. — 
Ostali pak pisci iz Hrvatskoga Primorja još su se manje bavili 
svojim krajem. Derenčin, kao komediograf, nije ni dodirnuo Ri- 
ojeke. Pavletić, Dražanin, nije uopće opisivao svoga užeg zavi- 
čaja, nego je iznosio davno doba hrvatskih narodnih vladara 


(Petar Svačić) ili problem narodne nesloge (Vjerne sluge, Bratski 


inat). Itd. 


Bez obzira na umjetničku vrijednost spomenutih i ostalih 
literarnih produkata, kojima su autori pisci iz Hrvatskoga Pri- 
morja, u svih se tih pisaca opaža težnja za Širokim vidicima, za 
prodiranjem u krupne probleme naroda i čovječanstva, i odvra- 
ćanje od čisto regionalnih pojava. Ivan Mažuranić započeo je 
svoju pjesničku djelatnost pjevajući rodnome kraju, ali je u svo- 
me najboljem djelu, u glorifikaciji Crne Gore, stvarno iznio ne 
samo život ove zemlje, nego i problem slavenstva i problem naše 
duhovne orijentacije uopće. Koliko je Mažuranić pokazivao u 
prvome redu tu naklonost prema najdubljim problemima egzi- 
stencije, a nevoljkost prema specijalnim problemima pojedinih 
krajeva, vidi se već po prvim stihovima kojima je započeo svoju 
dopunu »Osmana«: 


Nebesa su knjige od vijeka, 
Gdje svojim prstom višnji piše, 
Neka vidi tko ga nijeka, 

Čijim duhom stvor saj diše. 


U prvim dakle stihovima — odmah zalet prema najvišemu! — 
Fran Mažuranić, koji je, valjda više nego ijedan od naših pi- 
saca, kroz cio svoj neobični život u sebi nosio golemu čežnju za 
svojim rodnim krajem, ipak je najmanje opisivao svoj Novi. 
Janko Polić Kamov bio je lutalac kao i Fran Mažuranić. Kranj - 
čević pak, iako je po svojim crtama bio tipičan Primorac, poka- 

zivao je u cijelom svom zrelom umjetničkom radu samo težnju 

za prodiranjem u najznatnije probleme ljudskoga života. 
Pjesnici Hrvatskoga Primorja živjeli su u različitim razdob- 

ljima, pripadajući, naoko, različitim književnim strujama, ali je 


. njihova najbitnija zajednička. crta: naklonost k realizmu. Ovo 


ne vrijedi samo:za Derenčina, INovaka i Kranjčevića, koji su i 
radili u doba književnoga realizma, nego i za ostale pisce ovoga 
kraja. Ivana Mažuranića dovode književni komentatori ponaj- 
češće u vezu s književnim romantizmom — no ono, što je u njego- 
voj »Smrti Smail-age Čengijića« najsnažnije, to su upravo reali- 
stički opisi, u kojima nema niti jedne riječi koja bi bila namje- 
štena, nego svaka od njih imade da omogući što plastičniju sliku 
stvarnosti. Treba se na pr. sjetiti samo Mažuranićeva opisa čete, 
sa stihovima: 

Tko se snizi k rosnoj travi 

Sankom krijepit snagu tijela, 

Tko ljut oganj puški ogleda 

I fišeke smrtne broji. — Itd. 
pa da se čovjek uvjeri, kako je u Mažuranića, unatoč brojnim 
drugim crtama, ipak odlučna težnja, da precizno poda sliku do- 
gađaja kako se oni mogu zbivati i kako ih normalan čovjek može 
vidjeti. Adolf Veber Tkalčević, pripovjedač iz doba romantizma, 
kad su Mirko Bogović, Janko Tombor itd. opisivali hajduke i 
Turke, iznosio je slike realnoga života u Bakru i u Zagrebu: 
gradski gizdelini, švelje, ženice u razgovorima i ogovaranjima, 
bračni život, itd. — Fran Mažuranić doima se kao umjetnik sla- 
bije nego što to zavređuje, vjerojatno ponajviše stoga, što svojih 
realnih doživljaja, koje je u svojim djelima jedino i iznosio, nije 
bogzna kako stilizirao i u fantaziji dalje razgrađivao, nego ih 
je davao onako gole kao što ih je doživljavao. — Milutin Neha- 
jev istupio je u svojim mladim danima kao odrešit protivnik 
realizma izjavljujući, kako mu je mrska i sama ta riječ. Ali je on 
sam u svojim novelama i u romanu »Bijeg« u stvari davao reali- 
stičke slike života, a i radio je tehnikom realizma. 

Jedna je od značajnijih crta u književnika iz Hrvatskoga 

Primorja: škrtost u riječima. Niti jedan od pisaca iz ovoga kraja 

(osim Vjenceslava Novaka) nije išao za tim, da napiše što više, 
nego se u svih njih opaža težnja, da svoje doživljaje u svojim 
djelima što više kondenziraju. Najkarakterističniji su u tom po- 
gledu Ivan i Fran Mažuranić: Ivan, koji je svoju »Smrt Smail- 
age Čengijića« zbio toliko, da se radi te zbitosti na pojedinim 
mjestima čini čak i nerazumljivom, i Fran, koji je nakupio do- 
življaja kao malo tko u nas, a ipak je sve iznio u same dvije 
knjige. Slabo produktivan bio je u beletristici i Milutin Nehajev, 
kad se uzme u obzir snaga njegova talenta. Kranjčević je pak u 
cijelom svom životu dao manje pjesama, nego što ih današnji 
prosječni stihotvorac može napisati do svoje 25. godine. U vezi 
je s time i stil pisaca iz Hrvatskoga Primorja. Niti jedan od njih 
— osim pokatkad Kranjčevića — nije išao za tim, da uživa u 
naročitim stilskim efektima, u muzici riječi, bez obzira na to, da 
li te riječi izazivaju i konkretne predodžbe. Stoga se njihov stil 
pričinja redovno suhim, jer im je riječ služila zato, da njome 
izreku misao, a nije bila sama sebi svrhom. 

Svi su pisci iz Hrvatskoga Primorja — podrijetlom odreda 
pučani — pokazivali tendenciju, da opisuju male ljude, onaj 
obični svijet u kome su živjeli, a nisu išli za tim, da opisuju tzv. 
više slojeve. Milutin je Nehajev u svome »Lovoru« naročito 
istaknuo činjenicu, kako hrvatski pisci, po rodu plebejci, ne- 
obično rado opisuju plemstvo i aristokraciju, iako toga višega 
društva uopće ne poznaju, niti je to društvo sastavni dio našega 
naroda. Ove ispravne primjedbe M. Nehajeva ne mogu se pri- 
mijeniti na pisce iz Hrvatskoga Primorja. Apstrahirajući od 
onih, koji su u svojim historijskim pripovijetkama ili dramama 
(Novak, Pavletić, sam Nehajev) već radi historijskih razloga mo- 
rali iznositi i svijet velikaša, svi su pisci Hrvatskoga Primorja 
karakteristični upravo zato, što su iznosili svijet malih ljudi: 
mornare, radnike, švelje, male činovnike, itd. U tome su slični 
i Veber, i Kranjčević, i Novak, i Nehajev. Neki od ovih pisaca — 
na pr. Veber i Novak — baš su i znatni po tome, što su u knji- 
ževnost stali da unose građu iz života malih ljudi u vremenima 
kad to još nije bila moda. U tom pogledu, neki od ovih pisaca 


(Kranjčević i Novak) mogu da se smatraju u neku ruku i pioni- i 

rima tzv. socijalne književnosti — ne u smislu, da su htjeli širiti 
neku socijalnu ideologiju, nego što su među prvima u nas shva- 
tili, da u umjetnost imadu pristupa svi sadržaji života, i da je 
život maloga čovjeka za umjetnika često zanimljiviji negoli život 
tzv. viših slojeva. 


Ivana Mažuranića nazvao je netko književnim diletantom. 
Pojam diletanta imade u književnosti obično rđavo značenje, jer 
pod njim obično mislimo čovjeka, koga na pisanje ne nukaju 
unutarnje, stvaralačke potrebe, nego tašta želja za literarnom 
slavom. Ali riječ diletant može u književnosti imati i drugo zna- 
čenje, označujući pisca, koji svoj književnički posao ne drži zva- 
njem, nego piše samo u dokolici. U ovome smislu pojam diletanta 
može da označuje najviše tipove stvaralaca: — ljude koji ne pišu 
ni radi honorara, ni radi ugleda, nego samo onda, kad osjete po- 
trebu, da nešto izraze, i zato ne pišu sistematski. — U ovom po- 
gledu, najveći dio književnika iz Hrvatskoga Primorja neke su 
vrste diletanti: Ivan Mažuranić, Marijan Derenčin, Ivan Dežman. 
Adolf Veber pisao je veoma mnogo, ali nije ostajao trajno ni na 
jednom području književnosti, nego je pisao o svemu, što ga je 
kao intelektualca i narodnog radnika zanimalo. Fran Mažuranić 
živio je od književnog rada — ali je hrvatskoj književnosti dao 
samo ono, što je nastajalo tako reći u njegovim časovima odmo- 
ra, kad se htio otresti dojmova svijeta, i kad se u njemu uzbudilo 
ono, što ga je vezalo s domovinom. — Tipičan je za ovo sam Ne- 
hajev — razmjerno plodan književnik, ali ujedno čovjek, koji 
nije dao da ga zarobi niti jedna književna vrsta, pišući redovno 
samo o onome, što je njega lično u pojedinim razdobljima života 
privuklo. Zato niti jedan od pisaca iz Hrvatskoga Primorja nije 
aktivnije sudjelovao u književnim borbama o literarne pravce — 
jer sve takve borbe sadržavaju u sebi nešto dogmatsko, vežući 
nekako čovjeka i smetajući mu da slobodno zagleda u beskrajno 
šarenilo životnih pojava, koji se ne daju obuhvatiti nikakvom 
literarnom formulom. 


55 


3 


Svi ovi elementi u djelima pisaca iz Hrvatskoga Primorja 
pokazuju, da su svi ti pisci — bez obzira na to, što regionalizam 
kao pokret u njih nije našao odziva, i bez obzira na to, što su 
oni najmanje slikali svoj kraj — u stvari ostali pjesnici svoga 
zavičaja: po načinu kako su gledali na život i po nekim karakte- 
rističnim crtama svoga književnoga rada. Svi su oni više manje 
trajno zadržali osnovna obilježja primorskoga čovjeka: sklonost 
k realizmu, težnju za širim vidicima, kondenziranost izražaja. 
antipatiju prema literaturi shvaćenoj kao obrt, sklonost k malome 
čovjeku. Pa tako je Hrvatsko Primorje ipak izraženo u književ- 
nosti — ne u spoljašnjim svojim oblicima života, nego u onome 
što stoji iza tih oblika, dublje i tipično. — Mogao bi čovjek da 
ide od pisca do pisca, pa da pokazuje vezu između pojedinoga od 
njih i njegova kraja. U ovom pogledu bilo bi naročito intere- 
santno istražiti različite elemente u ličnosti Adolfa Vebera i Mi- 
lutina Nehajeva, u kojima imade češke (u Nehajeva) ili morav- 
ske (u Vebera) krvi, i utjecaja različitih drugih faktora, pored 
utjecaja samoga Hrvatskoga Primorja. 

Već je Vladimir Mažuranić utvrdio, da je njegov otac into- 
nirao svoju.»Smrt Smail-age Čengijića« stihom narodne pjesme 
iz Hrvatskoga Primorja. Svestranijom analizom ove pjesme čo- 
vjek bi mogao da dođe i na pitanje: nisu li i pejzaž Crne Gore u 
toj pjesmi, i karakteristika Crnogoraca, nastali u prvom redu na 
osnovi dojmova iz Hrvatskoga Primorja? Nije li Mažuranić, 
opjevavši Crnu Goru, u velikom dijelu svoje pjesme opjevao 
stvarno svoj zavičaj? 


Koliko su u čitavom životu čovjeka odlučni dojmovi djetinj- 
stva, najbolje pokazuje primjer Nikole Polića — pjesnika iz 
Hrvatskoga Primorja, koji se naoko odrekao svoga rodnoga 
kraja. U »Mladoj hrvatskoj lirici« (1914.) stoji u njegovoj bio- 
grafiji: »Riječanin. . , adoptirani Zagrepčanin«. Svojoj pak zbir- 
ci pjesama »Jučerašnji grad«, u kojoj je sabrano uglavnom sve. 
šta je on u svojoj lirici držao dobrim ili karakterističnim, Polić je 
u samomu natpisu htio da označi, kako naročito važnim dijelom 

knjige drži pjesme o starome Zagrebu. Pa doista, u cijeloj toj 
zbirci imade mnogo pjesama, u kojima se opisuje Zagreb, a u 
svemu samo dvije, tri pjesme o moru. Ali o tome, kakav je čo- 
vjek i kakav ima da bude njegov čuvstveni život, iz čega će biti 
satkan svijet njegovih fantazija i sanja, ne odlučuje on sam, nego 
oni mnogobrojni faktori, koji su ga izgrađivali. O tome, kakav je 
sve ono, što iz njega izbija kad on najmanje misli o tome, što će 
govoriti i raditi. Pa tako je i Polić mogao pjevati više o Zagrebu 
i Beču negoli o moru — ali analiza njegova stila ipak pokazuje, 
kako su primorski dojmovi u njega ostali ipak trajno jaki. Jer 
poredbe u vezi s morem i životom na njemu i oko njega upo- 
trebljava on i onda, kad čovjek s kopna ne bi ni pomislio na njih. 
Opisujući planine ujutru, Polić govori: 
Svu noć su lutali oblaci za jedrom ukletog broda, 
I stenjali svi su potoci pod teretom sivoga svoda. 

Opisujući noć, on i opet pomišlja na lađu i more: 

Odar neba, modar, s pokrovom vjekova 

I mračnoga vida, 

Kroz talase kreće ko lađa bez snova... 
Opisujući svoju šetnju bečkim Ringom, on i opet misli na more. 
ispoređujući samoga sebe s brodom: 

Lutam — ko brod — po kamenom moru: 

Mjesečar ponoćnih šetnja... 
Čak i pauka poređuje on s mornarom: 


On tišinu veze. Spušta se i penje 

Ko sablasni mornar kad je noć sve dulja. 
Slijevaju se kiše u vjetru što stenje: 

Na užetu tankom siv se noćnik ljulja. 


I on tako brodi. A okolo njega 

Ko jadro bez snova paučina raste. 

Taj ponoćni pokrov sve na prsa lijega 

I pomiče slike olovne i tmaste. 
Jedna je od najčešćih Polićevih poredaba: oblaci kao lađe. Takva 
poredba, ako dolazi rijetko, može da se nađe i u pjesnika koji 
imade manje veza s morem negoli Polić. Ali ako se ona ponavlja 

tako često, kao u njega, onda je to znak, da su slike o moru tako 
snažno utisnute u njegovoj duši, da se u svakoj malo zgodnijoj 
prilici uzdižu do svijesti: 

Bog po nebu prolazi pored bijelih krda, 


Pa se ljulja šaljivo sred modroga vala. 
(Vandrokaš) 


Prozori su mutni od tuge i čađe 

I gledaju kako teče zadnja cesta, 

I kako nad cestom putuju — ko lađe — 

Oblaci bez cilja, bez luke i mjesta. 
(Bolesnici u proljeće) 


Nebom — ko po moru — idu bijele galije 
U zanosu cvijeća, muzike, tišine. 


(Oblaci) 

Pojedini od ovih elemenata, što su istaknuti kao karakteri- 
stike pisaca iz Hrvatskoga Primorja, ne mogu se, naravno, sami 
za sebe smatrati nečim značajnim samo za pisce ovoga našega 
kraja. Karakterističnima postaju oni time, što se nalaze gotovo 
u svih njih, i u tolikom broju. No važniji negoli sve ono, što je 
dosad spomenuto, vjerojatno je moral, koji izbija iz djela nekoga 
pisca — ne neki spoljašnji, konvencionalni, naučeni moral, što 
bi kao pouka trebao da izbija iz književnoga djela, nego moral, 
što su ga stvorile životne prilike i koji se u neku ruku može sma- 
trati sastavnim dijelom čovjekova života. Treba zato na pr. ispo- 
rediti Mažuranićevu »Smrt Smail-age Čengijića« iz g. 1845., Ve- 
berove »Ljubavne zgode i nezgode Avelina Bakranina«, njegovu 
»Paskvu« i »Nadalu Bakarku« iz pedesetih i sedamdesetih go- 
dina, Derenčinovu dramu »Tri braka« iz osamdesetih godina 
s »Kostrenkom« Milutina Nehajeva iz g. 1930., pa da čovjek 
osjeti, kako iz svih tih djela, bez obzira na materijal, što su ga 
u njima iznijeli pisci, izbija uvijek jedan isti moral, moral 
Hrvatskoga Primorja. 


U svojoj je »Smrti Smail-age Čengijića« Mažuranić opisivao 
Crnogorce — ali se njegova karakteristika Crnogoraca može sa- 
svim lijepo primijeniti i na njegove Primorce: krš, siromaštvo, 
ali na tome kršu ljudi koji su zadovoljni s malim, među kojima 
vlada iskrena i duboka religioznost, vjernost zadanoj riječi, vjer- 
nost i poštenje žene, itd. Svećenikove riječi u »Četi« 

Vjerna muža grli žena vjerna 
nisu samo slučajna oznaka crnogorskoga bračnoga života, nego 
je Mažuranić, upravo kao Primorac, pojam ženske vjernosti držao 
jednim od osnovnih načela socijalnoga života. A to isto shvaćanje 
vraća se u različitim nijansama u različitih pisaca iz Hrvatskoga 
Primorja kao jedna od bitnih oznaka društvenoga života u ovo- 
me kraju, ili kao jedan od temeljnih osnova života uopće. 

Adolf Veber Tkalčević u svojim je pripovijestima opisivao u 
prvom redu žene — što se vidi već i po samim natpisima tih pri- 
povijesti. U svojoj »Zagrepkinji« iznosi on kao karakteristiku 
zagrebačke žene njezinu koketeriju, lakomislenost i nevjernost, 
kojom ona uništava čovjeka koji je voli. Kao osnovnu pak crtu 
svojih djevojaka i žena iz Bakra iznosi on njihovu apsolutnu 
odanost i vjernost muškarcu kome su dale riječ. Veberove Bakar- 
ke ili su djevojke koje zbog jedine i prave ljubavi umiru, ako im 
se iznevjeri onaj kome su povjerovale cijelom dušom. Ili su to 
pak žene, koje u ljubavi prema mužu mogu da kroz godine pod- 
nose teškoće, odricanja, ogovaranja — ali kad on makari jedan 
čas posumnja u njih, u njima se sledeni srce. 

Isti moral, koji izbija iz Mažuranićeve pjesme, izbija i iz na- 
pomenute Derenčinove drame. Istu crtu, što ju je u svojim no- 
velama o Bakrankama iznio Veber, iznio je u mnoštvu svojih 
pripovijesti i romana Vjenceslav Novak. »Pavao Šegota«, »Ni- 
kola Baretić«, »Posljednji Stipančići«, »Tito Dorčić«, »Dva svi- 
jeta« itd., sva ta djela u kojima se prikazuju primorski i drugi 
krajevi — imadu u sebi po koje žensko lice, koje, kao u Vebera, 
ili umire zbog toga, što mu se iznevjerio onaj u koga je vjerovalo, 
ili koje muško lice koje stradava, što je pogazilo svetost vjernosti. 

Prva hrvatska novela s prizvukom realizma pomenuta je Ve- 
berova »Zagrepkinja«, a jedna od posljednjih naših pripovijesti, 

u kojoj je došlo do izražaja Hrvatsko Primorje, »Kostrenka« je 
M. Nehajeva. Interesantno je, kako se u njima provlači taj pro- 
blem ženske vjernosti, što su ga kao jedan od značajnih pojava 
života u ovome kraju shvatili njegovi pisci. U »Zagrepkinji« je 
pisac prikazao ženu, koja se pretvara dotle dok ne privuče k sebi 
čovjeka koji je voli, a kad je ovaj oženi, pokazuje se ona u pra- 
voj slici, prouzrokujući mu i bolest i smrt. Nehajev u svojoj »Ko- 
strenki« prikazuje, obrnuto, imućnu djevojku, koja se iz ljubavi 
udala za siromaha, ali taj u braku poludi i ne može nikako ozdra- 
viti. Kroz godine, što se nalazi u ludnici, on je fizički sve jači, a 
duševno jednako bolestan. Njegova se žena mora mučiti, mora 
prodavati sve što ima u kući, samo da može za nj plaćati bol- 
ničke troškove. One mladenačke ljubavi davno je nestalo, jer 
njezin muž dušom i nije više onaj čovjek, što ga je ona jednom 
zavoljela. Poslije više godina susreće ona muškarca, koji je bo- 
gat i snažan, koji nju zavoli, kojega i ona počinje voljeti, gleda- 
jući kako joj je muž živ leš. Ali, u svome čvrsto ukorijenjenom 
moralu, ona ne može da sluša ljubavne riječi čovjeka koji je 
ljubi, ne će da kida brak s luđakom, jer ne vjeruje u smicalice, 
što ih ljudi upotrebljavaju kad hoće da kidaju bračne obaveze. 
Dolaze u sukob dva morala, moral što ga ispovijeda Kostrenka: 
»ono, što je Bog svezao, ne smiju razvezivati ljudi«, i moral mo- 
dernoga čovjeka: »Da li je moguće, da još netko ima tako nesu- 
vremene nazore! Mira (t. j. Kostrenka) žrtvuje svoj život jednoj 
fikciji, ja joj nudim lagodan život i veliku svoju ljubav, nudim 
joj sjaj i vedrinu, ona bira radije siromaštvo i tugu.« — Ali, po- 
bijedio je na koncu moral Kostrenke — i tek pod starost, kad joj 
je umro ludi muž, ona se udala za čovjeka koji ju je volio, jer 
je s vremenom i on spoznao, »da imade veličina koja nije u 
ludoj brzini napora i uspjeha.« 

Da li je moral Hrvatskoga Primorja u našim vremenima soci- 
jalnih teškoća i sukoba, u komešanju ljudi iz različitih krajeva 
svijeta, koji su poplavili naročito Hrvatsko Primorje, ostao isti, 
teško je reći. Već je Veber u svome Avelinu iBakraninu iznio tip 
mladića, koji se lakoumno igra srcem vjerne i dobre djevojke, 
a sam je M. Nehajev u svome »Arkanđelu« — opisujući drugu 

Kostrenu — iznio sukob između morala starijih ljudi, konserva- 
tivaca, i morala mladih, koji olako prelaze preko etičkih skru- 
pula. Ali pod moralom ne treba razumijevati samo moral u uskom 
značenju riječi, seksualni i bračni moral, nego moral u najširem 
smislu: odnošaj pojedinca prema pojedincu i cjelini, i odnošaj 
čovjekov prema svemiru uopće. A u tome pogledu, iz najvećeg 
dijela književnih djela, što su ih napisali književnici iz Hrvat- 
skoga 'Primorja, izbija jedan isti moral: treba ostat vjeran duši 
svoga kraja, treba živjeti u skladu s njome, makar što se desilo. 
Jedan isti dojam izbija iz stihova Ivana Mažuranića, iz pripovi- 
jesti Adolfa Vebera, iz Kranjčevićevih »Uskočkih elegija« i iz 
Novakova »Tita Dorčića«. A to je moral, što ga je svima njima 
udahnuo kraj na kome su nikli i život što se u tome kraju kroz 
stoljeća razvijao. 

MIRKO DEANOVIĆ, ZAGREB 


ZAŠTODUBROVAČKI KNJIŽEVNICI 
NISU PISALI KAKO SU GOVORILI? 


Der ideale Erhaltungstrieb innewohnt in jeder 
Sprache  sofern sie irgendwie  Ausdruck einer 
geistigen Figenart und Zusammengehorigheit ist, 


(Vossler, Geist und Kultur in der Sprache, 135) 


Rijetko književnik piše baš onako kako govori. I Fiorentinac 
i Parižlija. Jer svaki živi govor ima sad veći sad manji broj 
lokalnih idiotizama, po kojima filologija razlikuje govoreni dija- 
lekat od pisanog književnog jezika. 


Poznati su uzroci, zbog kojih se književni jezik obično odvaja 
od govora širokih narodnih slojeva; ti su uzroci većinom svuda 
slični i gotovo općeniti, te nam donekle objašnjuju i genezu knji- 
ževnog jezika naših klasika. Ali samo donekle, jer su za naše 
stare pisce na Jadranu bili od važnosti i nekoji osobiti momenti. 
Odgojeni u humanističko-filološkom duhu najprije u dubrovač- 
kom kolegiju pa zatim mnogi i u Italiji, nastojali su da im jezik, 
kojim pišu, bude što podatniji, što bogatiji i dotjeraniji, kako 
bi se mogli bolje približiti svojim inojezičnim uzorima. Zato je 
i njihov pisani jezik morao biti otmjeniji i skladniji, na nekom 
višem kulturnom niveau negoli je običan saobraćajni govor, koji 
odgovara samo praktičnim potrebama života. 'Ali u Dubrov- 
niku, na toj našoj pograničnoj i trajno ugroženoj točki, bio je 
uz to još jedan razlog, zbog koga se književni jezik drugačije 
razvijao negoli je njegov lokalni dijalekat. 

U čemu se zapravo razlikovao pisani jezik književnika od 
živog govora u starom Dubrovniku? 


To je pitanje usko povezano s pitanjem o genezi naše rene- 
sansne književnosti u svoj Dalmaciji. Već su se prvi hrvatski 
humaniste na Jadranu, premda odgojeni u inorodnom duhu vrlo 
kulturnog susjeda i premda zahvaćeni njegovim modernim du- 

hovnim strujama, odvojili jezično od tog svog uzora i odlučili 
se da pišu tada još prezrenim jezikom jednostavne pobožne pje- 
sme i neugledne pučke povijevke. Morao je biti dosta jak razlog, 
koji ih je na to naveo. Tim više, što im je bilo mnogo lakše pje- 
vati u izgrađenom jeziku i metrima tih proslavljenih uzora, u 
jeziku koji su učili i u školi, gdje pak nisu čuli ni jedne riječi 
svog materinskog govora. Zato ih je škola po svom duhu mogla 
samo odalečiti od slavenske orijentacije. Ali, dogodilo se upravo 
obratno od onoga, što bi se na prvi pogled očekivalo. U tim su 
inače dobrim humanističkim školama naši stari sticali vrlo visoku 
kulturu, koja im je otvarala široke horizonte i tako im omo- 
gućila, da u svojoj dalekovidnosti uoče pravi put, kojim će poći. 
Da nije kod njih bilo tako visoke kulture, tko zna, bi li imali 
odvažnosti i duševne snage, da se emancipiraju od zavodljive 
strane premoći, da se približe svome puku a odaleče u jeziku od 
onih sjajnih uzora. Nema sumnje, da je velika učenost naših 
pređa na cijelom Jadranu omogućila, da oni dođu na ideju svoje 
kulturne individualnosti te da vrlo rano počnu izgrađivati svoju 
slavensku koncepciju. I baš je ta činjenica jedan od glavnih raz- 
loga, da su se Hrvati na našim obalama mogli održati i ojačati 
uprkos jakog i kulturnog susjeda. Čak se ni oni, koji su živjeli 
daleko od domovine, nisu odricali svog podrijetla; poznato je 
na pr., da se Rudže Bošković nije smatrao Talijanom, premda 


.je najveći dio svog života proveo baš u Italiji i premda je pisao 


samo na latinskom i talijanskom jeziku (osim nešto privatnih 
pisama na hrvatskom). Jednako tako i Rudžov brat Baro Boško- 
vić, Đuro Matijašević i mnogi drugi Dubrovčani u inozemstvu. 
Zato je shvatljivo, da već sredinom XIV. vijeka učeni pjesnik 
Francesco Petrarca izričito ističe, kako Dalmatinac nije Talijan, 
kako je on drugog podrijetla, pa da mu je drukčiji mentalitet, 
duša, običaji i jezik, sve iako je preko Jadrana susjed Italije. 

Kod tih naših starih nije dakako mogla da bude razvijena 
nacionalna svijest u današnjem smislu, jer onda nije još postojao 
taj pojam. Ali je neosporno, da su oni ipak osjećali, kako ima 
nešto, što ih odvaja od žitelja Apeninskog poluotoka, a što ih 
povezuje sa stanovnicima susjednih krajeva u primorju i u za- 

leđu. Zato je njihova ne mala zasluga; da nisu zatomili tog svog 
osjećaja, već da su bili dosljedni pišući jezikom, što ih je pribli- 
živao njihovim dotad kulturno zaostalim sunarodnjacima, koji 
su ih okruživali sa svih strana, sve do mora. Oni su držali svojim 
taj jezik sredine odakle su potekli, te se risu htjeli odvojiti od 
nje pišući jezikom, koji joj je tuđ. Jer naši stari pisci nisu pje- 
vali samo za sebe same, no su htjeli da se njihova djela shva- 
ćaju i sviđaju u tom ambijentu. Književna ih je ambicija tako- 
đer poticala, da se okušaju na nečemu, što je onda bilo novo; i 
to je za njih bila osobita draž. Bili su naime svijesni, da bi se 
inače njihova književna produkcija izgubila u moru odličnih 
latinskih i talijanskih stihova svih mogućih vrsta. Pa su se zbog 
toga voljeli takmiti s tim uzorima na svom vlastitom jeziku i 
stvarati svoju književnost pored one, koja je cvala u Itali ji. Tako 
Dominko Zlatarić posvećujući (1597. god.) Jurju Zrinskomu 
svoja štampana djela kaže: »...za obogatit ovi naš jezik ko- 
jomgodi stvari ka je dostojna da se čti, prinesoh iz latinskoga 
(tj. talijanskog) pastijersku pripovijes Tassovu... Stavih se za- 
tijem s jednakom požudom učinit Hrvaćku Grkinju Elektru So - 
foklovu, nastojeći da se također u broju od našega skladanja 
bude čut štogodi davnje što ima u sebi od visoka i od plemenita.« 
Tu Zlatarić uz svoj zanos za ljepotu poezije, uz književni mome- 
nat ističe izrijekom i težnju afirmacije kulturnih sposobnosti svo- 
ga naroda. Jednako misli i Injacio Đurđević kad kaže (130 godina 
iza Zlatarića u predgovoru »Štiocu« pred »Uzdasima Manda- 
ljene pokornice«): »moje književno nastojanje, zasve o druzijeb 
naucijeh zabavljeno, uzdržalo je sveđ osobitu ljubav svomu rod- 
nom jeziku i svojoj adrijano-slovinskoj pokrajini, koju, premda 
i sada prionut latinski i talijanski pisati razlika nepogrdiva umo- 
hitrenja, držim srčano i dobrohoćno sveđ prid očima, i sve što 
pišem, činim da nju gleda, da nju utišti, da nju hvali i uzmnaža 
u plemenitoj scijeni i svijetlu imenovanju prid svijetom.« A on 
je to i dokazao u punoj mjeri osobito savjesnim prijevodom 
Psaltira, kome je na kraju dodao i rječnik sa oko 500 »puku ne- 
običajnijeh riječi«, a koje je našao kod još starijih dubrovačkih 
pisaca. bo KD Rk 

Mnogi su se Dubrovčani u razno doba zanimali za jezik. Do- 
menikanac Rajmund Đamanjić štampa 1639. prvi naš pravopis 
(35 godina nakon Kašićeve prve gramatike hrvatskoga jezika). 
Na početku XVIII. stoljeća Injacio Đurđević izrađuje svoju 
pravopisnu reformu, Stijepo Rusić (Rosa) čak pretjeruje u svom 
jezičnom purizmu, Akademija Ispraznih sprema rječnik i gra- 
matiku i t. d. 

I u drugim su dalmatinskim gradovima nekoji pisci također 
pokazivali osobiti interes za narodni jezik. U Zadru Petar Zo- 
ranić u svojim Planinama htio bi da naša »vila Hrvatica« do- 
stigne svoje slavne klasične drugarice, pa se žali uspoređujući ih: 
»ah nepomnjo i nehaju jezika hrvackoga!« Slično misli i Juraj 
Baraković, kad se u Vili Slovinki tuži: »moji zemljaci za tuđe 
posižu«, a mogli bi »bit slafni prid svakim narodom«, kada bi 
marili za svoj jezik, jer 

človik zdraf, prez glasa kada je, 

ta žive jak mrtaf, nitkor ga poznaje. - ' 
Također u Zadru hrvatski književnik Ivan Tanzlinger-Zanotti 
iz ljubavi prema jeziku priprema »dvadeset i pet lit hrvatskoj 
slovinskoj mladosti« svoj talijansko-hrvatsko-latinski rječnik, 
koji se sačuvao u rukopisu. A u Splitu se na početku XVIII. vi- 
jeka osniva Akademija Slovinska sa zadaćom, da goji narodni 
jezik i knjigu. . 

U Italiji je za renesanse oživio interes za ježik, pojavljuju 
se tada prvi jezični puristi i gramatici talijanski (na pr. Bembo, 
naš Fortunio i dr.), osnivaju se ustanove za njegovanje jezika j 
izdavanje rječnika (na pr. Accademia della Crusca). Pa kako su 
naši stari pozorno pratili sve ono, što se događa na drugoj strani 
preko Jadrana, tako su se oni i u zanimanju za književni jezik 
mogli ugledati u svoje učitelje, koristiti se njihovim iskustvom i 
primjenjivati njihove ideje u izgrađivanju vlastitog književnog 
jezika. ' i ' ' . se 
Danas se drži, da su prvi učeni pisci u Dubrovniku preuzeli 
pjesnički jezik, metar i tradiciju od još starije hrvatske poezije, 
koja je u XV. vijeku, a jamačno i još prije, bila raširena po ci- 


jelom našem primorju. To su bile one polupučke, anonimne, gra- 

đanske pjesme kao i ona religiozna i crkvena poezija, koja je već 
davno prije postojala nadovezujući se po svom duhu, sadržaju 
i obliku na staroslovensku i hrvatsku glagoljsku knjigu u tim 
istim krajevima. Ti naši hamaniste, koji su prvi imali književnih 
ambicija, nisu dakle trebali baš stvarati novu »pjesničku« dik- 
«ciju, jer je ona bila već donekle uobičajena u spomenutim skrom- 
nim stihovima. Oni su se mogli djelomično koristiti tim starim 
načinom pjesničkog izražavanja u svojoj novoj učenoj poeziji, 
koja je odgovarala profinjenom ukusu renesansne gradske sre- 
dine. Ti aristokrati duha, među kojima je već od početka bilo i 
pučana (na pr. Džore Držić), nisu prezreli one vrlo neugledne i 
nedotjerane ali u svim krugovima vrlo popularne popijevke. 
Jednako kao i nekoji od tadašnjih plemića u Dalmaciji: na pr. 
Šižgorić u Šibeniku, Marulić u Splitu, Hektorović na Hvaru. Oni 
nisu prezreli te pučke stihove zbog više razloga. 

Vidjeli su, kako su se tada i najučeniji humanisti u Italiji 
približili svojoj pučkoj popijevci. Na pr. Leonardo Giustinian 
(T 1446) u Mlecima, Lorenco de' Medici (# 1492) i Poliziano 
(ft 1494) u Firenci, pa mnogi drugi iza njih crpe u toj poeziji 
inspiracije, motive i forme, te pjevaju za puk. Tako su naši stari 
pisci smatrali svojom onu pučku, većinom erotsku i satiričku 
pjesmu bezimenih narodnih »začinjavaca«, jer je ona govorila 
njihovu srcu. 

Većinom su pjevali o ljubavi, o svojim draganama, koje nisu 
bile učene te nisu znale drugog jezika osim dubrovačkog dija- 
lekta, kojim su govorile. Iz shvatljive ambicije, da stvore svoj 
urbanizam sa slavenskim obilježjem i na narodnom jeziku, dra- 
žila je naše stare pomisao, zašto se ne bi i u tom našem otmje- 
nom renesansnom ambijentu moglo i ljubiti i pjevati (hrvatski) 
baš onako kao i u tadašnjoj Italiji, gdje je Petrarca bio još uvi- 
jek vrhovni učitelj, »gentil d'amor mastro profondo« (V. Alfieri). 
Na žene je i u Splitu mislio Marulić, kada je, već daleko poznat 
i slavljen kao autor latinskih djela, počeo prvi pisati na narod- 
nom jeziku za njihovu duševnu utjehu i zabavu sa religioznom 
tendencijom. Jer ni sama njegova sestra dumna, premda pleme- 
nita roda i romanskog podrijetla (Morulo), čini se da nije znala 

drugog jezika, kada on pjeva izričito za nju hrvatski. Osim mo- 
litvenika i oficija pisali su za žene i pjesme, pa se i na taj način 
podizao njihov duševni niveau, po prilici onako kao i u rene- 
sansnoj Italiji, gdje je žena počinjala igrati važnu ulogu u no- 
vom društvu. 

Zato je shvatljivo, da se u slobodnom Dubrovniku razvijala 
književna djelatnost i u kasnijim vjekovima, a da je naprotiv 
zamrla u mletačkoj Dalmaciji. I književnost je naime dolazila 
u prilog glavnoj težnji Dubrovnika za nezavisnosti, za separati- 
zmom i individualnošću, kako bi mogao da se nesmetano razvija 
u političkom, u ekonomskom i u kulturnom pogledu. Književna, 
a osobito jezična emancipacija bila je u potpunom skladu s vrhov- 
nim ciljem republike sv. Vlaha. Postojalo je neko jedinstvo 
akcije, sve je težilo k jednom cilju: slobodi. U svom su govoru 
za urbanističke pojmove uzimali višeput čisto narodne riječi, 
dajući im katkad novo značenje a katkad i ponešto nov oblik. 
Naprotiv, ostala se Dalmacija ni u jezičnom pogledu nije mogla 
toliko otresti utjecaja Mlečića, tako da za niz pojmova i pred- 
meta Dubrovnik ima narodnu, a nekad mletačka Dalmacija ro- 
mansku (većinom venecijansku) riječ. Evo nekoliko takvih pri- 
mjera; prvi je izraz Dubrovnika a drugi iz ostale Dalmacije: 
gomnar — maškalcun, gospar — šjor, gospođa — šjora, grah — 
fažol, grah rogačić — fažoleti, grizlica — tarma, izgristi — tar- 
mat, košic — krtol ili konistra, lapaci — tripe, lik — kapula, 
naraslice — gize, ogrtač — traversa, ogrušano jaje — jaje u 
sorbulu (usorbulano), ožičica — kučarin ili stumik, parac — pa- 
tron, plitica — terina, poklade — krneval, posjed — vizita, po- 
stit — žežinat, priložak — žunta, prostit — skužat, prsten vjen- 
čani — vera, prtiti se — pačati se ili intrigat se, ručinčić — ta- 
vajol, rukavice — gvante, sklenica — botilja ili karafina, smetli- 
štar — škovacin, smetlište — škovace, stočić — katrida, tamnica 
— pržun, trakovi (na cipelama) — špigete, ubručić — faculet 
ili sudar, ubrus — šugaman, uoči (koje feste) — u žežin, zarđat 
— ćapat ružinu. I među nazivima riba nekoje slavenskog podri- 
jetla nalazimo u Dubrovniku; na pr. kamenica — oštriga, smu- 
dut (?) — lubin ili brancin, tovar — molo (ili oslić), trup — tunj, 

vrnut — škombar (ili skuša), zubatac — dental. Ako se poredi 
pak leksik dubrovačkih književnika sa leksikom ostalih dalma- 
tinskih pisaca, moći će se također opaziti nekoje razlike među 
nijima: prvi se naime klone tuđica mnogo više negoli ovi drugi 
(uporedi na pr. dikciju dubrovačkih lirika sa Lucićevom i Mrši- 
ćevom). 
Valjda se i zbog toga u Dubrovniku razvila gotovo manija 
pisanja, osobito u stihovima. Jer malo se u kojem tako malom 
ambijentu kroz četiri vijeka ispisalo toliko hiljada stihova. Dosta 
je pogledati kolekciju Starih pisaca hrvatskih Jugoslavenske 
akademije. Tu su — uz druge pisce — u devetnaest knjiga dosad 
izdana samo sačuvana pjesnička djela od 21 dubrovačkog knji- 
ževnika u razdoblju od nekih 250 godina, od kraja XV. do po- 
četka XVIII. vijeka. I tu su samo njihova djela pisana hrvatski, 
dok su isključena ona na latinskom i talijanskom. A osim tih pi- 
saca ima ih još i više neizdanih ili samo djelomično izdanih, 
među kojima su i nekoji od boljih (na pr. lirik Dživo Bunić Vu- 


čićević); ima još i onih, koji su pjevali samo latinski ili talijan-' 


ski; ima djela, za koja se samo zna a nisu se sačuvala, ili takovih, 
kojima se ne znadu autori.*) Bio je dakle razmjerno preveć 
velik broj stihotvoraca u Dubrovniku, i ta preobilna književna 
produkcija nije bila posljedica obilja pjesničkih talenata niti 
puke snobovštine ili lične taštine. Ta je »igra stihovima« bila 
obično nedužna“ razonoda, ali je ona ujedno imala još jednu 
funkciju, koje su onda bili svijesni valjda samo nekoji najjači 
umovi. 

Tu činjenicu potvrđuje i sam karakter jezika, kojim su pisali 
dubrovački književnici. 

Ona najstarija pučka poezija hrvatska — kaonoti jedina — 
imala je svoje osobito značenje u našim zapadnim krajevima, pa 
se zato u svom jezičnom i metričkom obliku nametala također i 
našim prvim humanističkim piscima po svoj Dalmaciji, pa i u 

*) Ne spominjem navlaš anonimnih dubrovačkih komedija, izdanih (od 
Jugosl. akademije i od Srp. kr. akademije) i neizdanih, kao ni prijevod4 
Moličrovih komedija (u rukopisima i u Slovincu) zbog toga, što su pisani u 
prozi dubrovačkim dijalektom, a ne književnim jezikom. 

Dubrovniku. Tako su dubrovački književnici počeli pjevati: u 
tom jeziku, koji se u nekoliko razlikovao od njihova običnog 
govora. Tolika je bila popularnost te stare poezije, da su oni 
voljeli posegnuti za njenom tradicionalnom dikcijom negoli 
stvarati svoju novu. Zato je interesantna ova pojava. Dubrov- 
čani su tada već imali izrađen svoj administrativni, diplomatski, 
trgovački i uopće poslovni jezik i za privatnu korespondenciju, 
za religiozne i crkvene svrhe, koji je jezik više ili manje bio 
jednak njihovu živom govoru. Ali oni ipak uza sve to praveći 
stihove ne pišu tim istim jezikom, nego se povode za onim tradi- 
cionalnim pučkih pjevača. To znači dakle, da je već onda i u 
Dubrovniku bila uvriježena ista pučka poezija kao i po ostaloj 
Dalmaciji. Jer su te popularne popijevke, prigodne i pobožne 
pjesme lako prelazile iz jednog kraja u drugi. Zato se već i u 
najstarijim sačuvanim stihovima u Dubrovniku vide očiti njeni 
tragovi po nekojim arhaičkim, čakavskim i ikavskim obilježji- 
ma. Negdje između 1421. i 1430. godine zapisao je, a vjerojatno 
i ispjevao, neki mladi vlastelin dubrovački ova tri stiha, početak 


. nekakve pjesme: 


Sada sam ostavljen srid morske pučine 

valovi moćno bjen; daž dojde s visine. 

Kad dojdoh na kopno, mnih da sam. 
Taj obijesni vlasteličić ne bi jamačno bio tako govorio; dosta je 
porediti ove jezične oblike s onima u suvremenim proznim spo- 
menicima dubrovačkim. 

Tako je općenito bila omiljela ta pjesma naših bezimenih 
pjevača, »začinjavaca«, poput talijanskih cantastorie, giullari, 
giocolari i cantombanchi, da je ona prodirala i u samostane. Zato 
moralista Marulić opominje: ' 

Ki zbirate tance, redovnici moji, 
ter spivate kance, vi ste slipi voji... 
Tance ne vodite, ne spivajte pisni, 
unesto hodite, a ne kako bisni. 
Tako je moralo biti i u Dubrovniku. Jer one lascivne pjesme po 
ulicama, osobito o pokladama, kao i one o Novoj godini, o sv. 

Vlahu i na pirovima uz kolo, koje se sve spominju u službenim 
knjigama republike XV. vijeka, a bez oznake na kojem su jeziku, 
vjerojatno je da su bile jednake ili barem veoma slične onima, 
što su se tada pjevale po cijelom primorju na tamošnjem čakav- 
skom dijalektu. 

U ono doba nisu bile tako velike razlike među našim dijalek- 
tima na primorju kao sada, pa zato Dubrovčanima nije bilo teško 
poprimiti taj pjesnički jezik, kako se to čini nama danas nakon 
više vjekova jezičnog razvoja. Usto je Dubrovnik, uza sve pro- 
metne teškoće i političku odvojenost, bio odavna u vezama 
s onim krajevima, odakle je potjecala ta tradicija čakavskih 
ikavskih pjesama. Njibovi su brojni trgovci i pomorci sa svojim 
brodovima neprestano krstarili po cijelom Jadranu i pristajali 
u sve njegove luke, osobito trgovačke. Osim toga zna se, da su na 
pr. od XIV. vijeka dolazili u Dubrovnik i na njegov teritorij 
»slavenski svećenici«, presbyteri sclavici, među kojima mnogi baš 
iz onih sjeverozapadnih krajeva, gdje se glagoljalo u crkvi, tj. iz 
Splita, Šibenika, Zadra, Nina, Senja, Modruša, ili općenitijom 
oznakom zabilježenom uz ime pojedinih od njih: iz Hrvatske i 
Dalmacije. Ti su hrvatski svećenici čakavci nosili sa sobom ja- 
mačno i crkvenih knjiga staroslovenskih, a valjda i drugih po- 
božnih djela, gdje je bilo i pjesama. Zna se na pr. da je iz Dal- 
macije došao u Dubrovnik i prijevod Lekcionara. Kao i one svje- 
tovne, tako su se i crkvene pjesme često širile usmenom preda- 
jom i pjevale se na istim motivima pučkih popjevaka, kao i kod 
drugih naroda. Jamačno je takovih pobožnih stihova bilo i u 
onim »slavenskim knjigama«, pisanim glagoljicom ili ćirilicom, 
koje se spominju da su postojale u Dubrovniku u XIV. i XV, 
vijeku. 

Najstariji književnici dubrovački preuzimlju dakle dota- 
dašnji pjesnički jezik, što je imao izvjesni prestiž zbog stare tra- 
dicije i popularnosti crkvenih i profanih pjesama, koje su u toj 
jezičnoj formi bile raširene na prostranom teritoriju prelazeći 
preko političkih i preko dijalekatskih granica (kao što se zna 
na pr. za pjesmu »U sej vrime godišta. . .« i za neke kolede). Ni 
kasniji se pisci nisu odbili od tog jezika, nego su ga nastojali 

dotjerati i obnoviti svaki prema svome ukusu i jezičnom osjećaju. 
U onom je jeziku neukih pučkih pjevača bilo mnogo arhaizama 
i stranih elemenata, a usto je bio skučen i grub za učene huma- 
niste. Trebalo je naći i nove izraze, nijansirati ih, izgladiti i 
uskladiti, kako bi mogli odgovarati složenijim raspoloženjima 
duha i profinjenom ukusu gradskog društva, koje je proživjelo 
renesansu i ostale kulturne pojave u Italiji. Trebalo mu je dati 
homogeniji karakter i izlučiti iz njega što više onih heterogenih 
i banalnih, otrcanih elemenata. 

To nastojanje naših pisaca nije bila posljedica samo njihove 
filološke spreme, jezičnog osjećaja i pjesničke tankoćutnosti. 
Pritom je bio odlučan princip jezičnog purizma, koji je karakte- 
rističan zato, što je on potpuno odgovarao općoj orijentaciji naših 
starih: da sačuvaju i razviju svoja nacionalna obilježja i povežu 
se sa slavenskim svijetom. To potvrđuju brojne pojave, kao što 
su na pr. posveta Dominka Zlatarića svojih štampanih djela 
hrvatskom knezu Jurju Zrinskomu, panslavističke ideje Mavra 
Orbini u djelu // regno de gli Slavi (1601.), iskreni osjećaji Dživa 
F. Gundulića za bijednu srpsku raju, patriotsko-historičke drame 
Džona Palmotića koji je slavizirao sve strane sujete, zanosna 
himna Vlađa Minčetića hrvatskom banu mučeniku Petru Zrin. 
skomu (Trublja Slovinska), pjesme Injacija Gradića i Stijepa 
Rusića u čast Petru Velikomu i t. d. Zašto ti dotjerani aristokrati 
nisu smatrali, da im je ispod časti učiti jezik od neukih seljaka 
iz okolice u Taboru na Pločama (predgrađe Dubrovnika)? Vi- 
djeli su, da je govor tih priprostih ljudi, koji nisu dolazili u do- 
ticaj sa stranim svijetom, bio bogat i nepokvaren tuđim utje- 
cajem, pa ih je baš to privlačilo. A koliko im je bilo do jezika, 
vidi se također iz brojnih njihovih izjava, kojima ga veličaju. 
Oni se njim ponose i zahvalni su ponajboljim svojim drugovima, 
koji su ga proslavili. Mavro Vetranović na pr. uznosi Petra Hek- 
torovića, što on »proslavi slovinski jezik vas« i što je »vjekušte 
zrcalo jezika našega«. ' ' ' 

Osobiti interes za jezik kod dubrovačkih književnika očituje 
se i na početku XVIII. vijeka, kada oni osnivaju posebnu Sla- 
vensku akademiju sa zadaćom, da se bavi jezikom, kada suvre- 

mena Akademija Ispraznih zaključuje, da izda rječnik i gra- 
matiku, kada se čak i u Rimu nastanjeni Dubrovčani udružuju 
u istu svrhu. O toj rimskoj akademiji, u kojoj su bili Zuzzeri, 
Bašić, Baro Bošković, Sabo Zamagna i dr., kaže Đuro Matijašić, 
i on sam njen član: »Uzajamno ispravljamo jezične pogreške i 
zajednički učimo jezik. Upotpunjujemo jezičnu riznicu samo 
ispravnim riječima poljskim, ruskim, češkim, hrvatskim te zamje- 
njujemo bastardne izraze novima nepokvarenima.«*) Ti su 
jezični puristi dakle htjeli izbaciti sve strane elemente i zamije- 
niti ih riječima samo iz srodnih slavenskih jezika. Isti Matija: 
šević u jednom svom pismu savjetuje pisca Injacija Gradića, da 
čita »ilirske« knjige, jer »treba vidjeti što su Poljaci, Rusi, Česi, 
Hrvati, Bošnjaci i Dalmatinci napisali svaki u svom dijalektu«, 
pa nastavlja: »držim da je to veoma korisno našim piscima, jer 
će tako, odbacivši riječi pokvarene od susjednih jezika, lako moći 
zamijeniti svojim neizobličenim izrazima. Neka protiv toga kažu 
što im drago oni jezični vodozemci, koji hoće da barbarskim fra- 
zama i smiješnim izrazima nagrde lijepu prirođenu čistoću našeg 
materinskog jezika, tako da zgade čak i same strance.« Valjda 
je Matijašević, taj veliki purist, baš u tu istu svrhu počeo prvi 
sakupljati i zapisivati naše narodne pjesme (oko stotinu godina 
prije Vuka Karadžića) kao najbolje uzore u tom pogledu. 
Osim tih ima još vrlo mnogo dokaza, da su dubrovački pisci 
posvećivali osobitu pažnju jeziku, kojim su pisali svoje stihove. 
Kako su im latinski i talijanski književnici bili uzori, oni uče 
njihov način pjesničkog izražavanja, ali ne samo zato da pje- 
vaju u tim jezicima. Oni nastoje, da na taj način uđu u čarobne 
tajne jezika onih uzora i da tako dotjeraju svoj materinski, eda 
uzmognu i u njemu adekvatno pjesnički izraziti sve ono, što su i 
njihovi učitelji bili kadri da iskažu na svom jeziku. Pa kao što 
su na pr. u školi, čitajući klasike, pravili »rječnike« s izrazima, 
frazama i »elegancijama« prevedenim na talijanski i obratno, 
tako oni svojom vlastitom inicijativom sastavljaju slične popise 
. izraza iz hrvatskih književnih djela dodavajući im njihove tali- 


* Prevodim s talijanskoga. 


72 


janske. ekvivalente. Čini se, da su oni i zbog toga onako mnogo 
prevodili strana djela, jer su na taj način morali detaljno anali- 
zirati formu izražavanja u originalima i vježbati se u njenu vjer- 
nom prenošenju na hrvatski. Da to postignu, morali su svlada- 
vati dosta teškoća zbog velikih razlika između jezika originala i 
svoga materinskog. Zato su i takovim vježbama mnogo pridoni- 
jeli razvoju dubrovačkog književnog jezika te ga obogatili i do- 
tjerali kroz par vjekova toliko, da im se i danas moramo diviti. 
Bez velike ljubavi i dugotrajne ustrajnosti ie se moglo doći do 
takovih rezultata. 

Da su dubrovački pisci bili uistinu svijesni puristi u jezičnom 
pogledu, vidi se na pr. i po tome, što oni ne pišu uvijek identič- 
nim jezikom sva svoja djela te ponekad ne će da upotrijebe knji- 
ževni jezik, nego pišu u živom govoru dubrovačkom. Dosta je 
porediti leksik u proznim komedijama Marina Držića s onim u 
njegovim Pjesnima ljuvenim. Dok su u govoru lica i u didaska- 
lijama njegovih komedija vrlo brojne očite tuđinke, stare i nove. 
većinom romanskog podrijetla, dotle ih je razmjerno veoma 
malo u njegovoj lirici i u proznim posvetama. On to čini zato, 
što je u tim komedijama, povodeći se za talijanskim uzorima, 
htio da lica govore u svom dijalektu, i to zbog osobitih umjet- 
ničkih efekata. Specijalno su u književnim djelima te vrste 
autori uzimali živi govor radi realističkih i komičkih motiva, 
radi živahnosti i lokalnog kolorita. Naprotiv i Držić u lirici pazi 
na jezičnu čistoću, tako da na pr. u leksiku njegovih 25 pjesama 
nahodimo jedva desetak tuđinaka (kao: Žir, koralj, tanačac, mra- 
mor, lipsati, džilj, drum i dr.) a jednako tako. i u dvjema njego- 
vim posvetama u prozi (kao: komediola, veras, arajdat se i dr.). 
Slično su radili i drugi pisci. Antun Gleđević u svojim šaljivim 
i satiričkim pjesmama piše gotovo onako, kako je i govorio; na- 
protiv u njegovim dramama nema tuđinaka, kojih je mnogo u 
onim kraćim pjesmama (kao: skarestija, bumbak, lukijerna, bu- 
tiga, staćun, soklinić, meštrinjica, krpatur, nagrešpan, korot, tum- 
ban i dr.). Dživo F. Gundulić u Dubravki je upotrijebio veoma 
malo, neko dvadesetak tuđica iz živoga govora, od kojih je naj- 
veći dio izbjegavao u Osmanu, gdje je htio da mu jezik bude 

što čistiji i što »prikladniji« ozbiljnom epskom stilu. U Dubravki 
nahodimo na pr. izraze kao bjaka, brandusa, buklija, busak ze- 
lenk, čersa, gajtan, kapun, kartati, klačiti, klak, krieša, murva, 
pengati se, kojih nema u Osmanu; dok je neke druge posuđenice, 
kao dipli, kajpa, koralj, kuf, lir, mramorkome, ružica, spila, 
tanac, veska unio također i u svoj ep jamačno stoga, što su se 
nekoje od njih već davno udomaćile i asimilirale pa se nisu ras- 
poznavale kao tuđice ili pak pjesnik nije znao, kako bi ih zami- 
jenio. Čak i u proznim posvetama svojih djela pisci paze, da ne 
unesu stranih riječi iz običnog govora; u onim, što je izdala Ju- 
goslavenska akademija pred djelima F. Lukarevića, D. Ranjine, 
D. Zlatarića, Dž. F. Gundulića i I. Đurđevića, ukupno je neko 
dvadesetak tuđinaka, a među njima je i tehničkih izraza, koje je 
bilo teško zamijeniti hrvatskima. I te su posvete također pripa- 
dale književnosti skupa s djelima, na koja su se odnosile, pa je 
shvatljivo, da je i njihov jezik morao biti probran. 

Da bolje prikriju jaki talijanski utjecaj i u jeziku, dubro- 
vački pisci prave katkad i tzv. jezične kalupe, tj. vole prevesti 
pojedine strane riječi negoli ih naprosto uzeti u njihovu origi- 
nalnom obliku. Zato oni u stihovima ne će nikada napisati ma- 
rangun, kako su govorili, nego drvodjelja, što je prijevod ili ka- 
lup riječi falegname; ne će upotrijebiti barka nego drijevo, drvo 
prema lignum, legno ili bor prema pinus u istom značenju; ne 
advenat nego došašće; ne oblegati, oblegan (od obbligare), nego 
obvezati, obvezan ili držan prema tenuto; ne sfačan nego bezo- 
brazan prema sfacciato, i t. d. I u privatnoj se korespondenciji 
višeput služe sličnim kalupima, opet zbog purističkih razloga. 
Tako na pr. u jednom neizdanom pismu Đura Matijaševića, 
upravljenom nekoj vladici dubrovačkoj, osim običnih tuđinaka 
nahodimo ove njihove zamjene: podniziti se (abbassarsi), podi- 
jeliti (impartire), odijeljenje (partenza), navidjeti (invidiare), 
nadomjeriti (ricompensare), odmicati (lat. amovere) i dr. Slično 


i Injacijo Đurđević, pišući prijatelju Matijaševiću; upotrebljava 


kao purista mnoge slavenske riječi, kao na pr. ognjic, lice, u ko- 
lijeh, dok bi govoreći bio kazao febra, faca, u karoci. 

Odgovarajući dakle na postavljeno pitanje, može se kazati, 
da su dubrovački stari pisci veoma pazili na čistoću jezika i da 
su kao uvjereni puristi nastojali, da iz njega što je moguće više 
odstrane tuđe heterogene elemente. Bili su naime svijesni, da 
se u običnom govoru oni služe nekim hibridnim jezikom, koji 
nije mogao da udovolji višim težnjama književnog izražavanja. 
I to su radili ne samo iz književnih i filoloških pobuda, nego ta- 
kođer i iz patriotskih. Vodila ih je pritom ambicija, da što pot- 
punije izgrade svoju nezavisnost i u tom pogledu, da im naime 
književni jezik bude skladan i što čistiji, pa da se i u njemu 
mogu takmiti sa svojim uzorima s druge strane Jadrana. Radeći 
tako, oni su dotjeravali svoj književni jezik, kako bi što bolje 
zamijenio talijanski i u toj manifestaciji kulturnog života nji- 
hove sredine. Zato se književni jezik i živi govor u Dubrovniku 
nisu razvijali u istom pravcu; bili su razni motivi njihovu ne- 
jednakom razvoju: na jednoj strani kulturni, umjetnički i pa- 
triotski, a na drugoj samo praktični. Nije ih ni škola mogla zbli- 
žiti, jer se u njoj nije učilo hrvatski. Sama književnost pak nije 
utjecala na govor zato, što ona u starom Dubrovniku nije bila po- 
pularna u širim građanskim krugovima. Tako je u dubrovački 
saobraćajni dijalekat, osobito od doba renesanse, ulazilo sve više 
talijanskih riječi (dakako i dijalekatskih, najviše mletačkih) zbog 
sve intenzivnijih veza između obiju jadranskih obala, dok je 
naprotiv bivao sve manji njihov broj u jeziku dubrovačkih pi- 
saca, koji su ih navlaš nastojali zamijeniti narodnim. Dok je 
puk — kao obično — išao u pravcu najmanjeg otpora, ne bira- 
jući izraze samo da se može što jasnije izraziti, dotle je kultur- 
niji sloj svijesno nametao na se teže zadaće s višim ciljevima, 
pa je i u tom pogledu pokazao pametnu postojanost, koja mu je 
na čast. U ondašnjim se prilikama nije ni moglo više učiniti za 
našu jezičnu emancipaciju. 

Nije dakle samo po sebi postojani priliv Hrvata iz zaleđa 
u stare jadranske gradove odlučio o njihovu nacionalnom 
karakteru. Dok su Hrvati u tim gradovima bili još u manjini, po- 
čela se tu pojavljati simbioza među njima i starim Romanima. 
Brojčano jači i kulturno napredniji Romani nisu ih ni tada mogli 

potpuno asimilirati ni odnaroditi. Ne samo da su oni i tada 
zadržavali svoja imena, nego su ih čak i Romani počeli popri- 
mati, tako da je vrlo rano bilo slavenskih imena i kod osoba, koje 
imadu romansko prezime. Jesu li možda ti naši pređi bili indi- 
ferentni ili hostilni prema toj za njih novoj civilizaciji zapada, 
s kojom su se tu po prvi put upoznali? Je li im valjda takovo 
negativno držanje sačuvalo narodne osobine? Ne nikako. Oni 
su, baš obratno, od početka pokazali osobite sposobnosti, da asi- 
miliraju tu civilizaciju na svoj način, i upravo tu civilizaciju, 
koja ih-je očarala svojim sjajem, kojom su se oni koristili u svom 
javnom i privatnom životu, kojom su i oni rado komplicirali 
svoj način života i pogled na svijet, svoju pravnu svijest i ukus. 
Tako su se u razmjerno kratko vrijeme podigli, da su se mogli 
takmiti sa susjedom stare kulture. Upravo se u toj njihovoj spo- 
sobnosti, da prilagode svome slavenskom karakteru mnoge ele- 
mente zapadne kulture, može naći objašnjenje pojavi, da su se 
oni održali i spasli svoju narodnost. Da nisu bili svijesni, da oni 
nisu ni Romani ni Talijani, da se nisu ponosili, što su Slovinci 
i Hrvati, pa makar i zaostali u kulturi, i da nisu imali toliko 
ambicije, da razviju sve svoje duševne sposobnosti, da ih afirmi- 
raju na svim poljima — pa i u književnom jeziku — njih bi 
susjedi bili potpuno asimilirali uza sav priliv novog življa iz 
zaleđa. To dakle nije samo problem brojčanog odnosa, nego je 
i kulturni i psihološki. 

Zato se u toj pojavi očituje osobita crta u mentalitetu naših 
starih. Oni su se znali diviti krasotama te kulture i njom se ko- 
ristiti u punoj mjeri, ali su pri tom ipak htjeli sačuvati svoje 
osobine, pa i svoj jezik, na kojem su htjeli razviti svoju novu, 
renesansnu književnost. Tako se na ovim obalama dogodilo 
obratno negoli je ono u Rimskom carstvu nakon njegova ras- 
pada. Tu su Franci, Goti, Langobardi i drugi germanski narodi 
izgubili svoju narodnost. zbog toga, što su lako poprimili rimsku 
civilizaciju. Njihova se aristokracija prva odnarođivala, tako da 
su Germani bili dugo samo široki slojevi naroda. Kod nas je na- 
protiv aristokracija prednjačila njegujući narodne običaje i 
jezik, uzimljući ista imena i ne odvajajući se od svog puka. I zato 

smo se sačuvali na Jadranu uza sve teške muke i nevolje kroz 
više vjekova. Čuvajući i gajeći jezik, dubrovački pisci ne samo 
(da su omogućili procvat stare hrvatske književnosti, nego su ta-. 
kođer cementirali nacionalni karakter i vitalitet jednog dijela 
jadranskih Hrvata. 

.Na drugom ću mjestu podrobnije izložiti predmet ovog 
članka i navesti izvore upotrijebljene građe. 

IZ DANTEOVA PAKLA“ 


U ŠUMI SAMOUBOJICA. PIER DELLE VIGNE 


U sredini grada Disa silaze Vergil i Dante grdnom strminom 
u sedmi krug, čuvan od Minotaura i razdijeljen na tri manja 
koncentrična pojasa. Oko prvog od ta tri pojasa teče rijeka vrele 
krvi, u kojoj se kuhaju ubojice, otimači i tirani, a kentauri stri- 
jeljaju svakoga tko pokuša da se digne iz rijeke više no što mu 
je dopušteno. Preko te rijeke prenese Dantea jedan od kenšaura, 
Neso, koji se zatim vrati preko rijeke u svoj pojas, dok se Uergil 
i Dante nađu u drugom pojasu, u šumi gdje su samoubojice pre - 
tvoreni u kvrgava i mrka stabla. 


Još Neso nije stigo preko jaza, 
Kadli u jedan gaj zađosmo, gdjeno 
Ne bješe nigdje putova ni staza. 


Ondje je lišće crno, ne zeleno, 
Otrovnim trnjem rode stabla česta, | 
Čvornato granje čudno je spleteno. 


Ni zvijeri što se od pitomih mjesta 
Među Cornetom i Cecinom kriju 
Nemaju tako divljih, gustih česta. 


Harpije ružne ondje gn'jezda viju, 
Zbog kojih Enej ostavi Strofade 
Čuvši za jade što će da ga biju. 


To jato ljudske glave što imade, 
Uz trbuh pernat, pandže i krila jaka, 
S čudnih se grana u kuknjavu dade. 

Dobri će vođa: »Pre daljih koraka 
Znaj da se sada tvoja noga vere 
Kroz drugi pojas, dokle do pješčaka 


Ne stigneš strašnog, gdje se treći stere. 
Sad motri, pa ćeš štošta naći tuda, 
U što, da pričam, ne bi imo vjere.« 


Ja oko sebe čuh jauke svuda, 
A nigdje nikog ne ugledah živa, 
I zato stadoh, zbunjen od tog čuda. 


Vođ valjda mnjaše da mnim da to biva 
Što se sv'jet koji iz onoga granja 
Jauče hoće pred nama da skriva, 


Pa će mi reći: »Otkini s tog panja 
Grančicu jednu i vidjet ćeš jasno 
Da o toj stvari nemaš pravog znanja.« 


Ja pružih ruku i otkinuh lasno 
Grančicu jednu na veliku trnu. 
»Zašto me čupaš?« viknu stablo glasno 


I odmah zatim proli krvcu crnu. 
»Zašto me kidaš?« nastavi da plače, 
»Zar ti u duši samilost utrnu? 


Ljudi smo bili, a sada smo drače, 
AI' sve kad bismo zmijske duše bili, 
Morao bi nas požaliti jače.« 


Ko što zbog pare što napolje mili 
Sirovo drvo, kad ga plamen lizne, 


Na drugom kraju pišti i procvili, 

Tako iz grane krv i govor brizne; 
Meni se strava oko srca svije, 
A _ vrh od grane iz prstiju sklizne. 


»Da je on mogo vjerovati prije, 
Ranjena dušo, ono što je znao 
Lih iz mog spjeva gdje se o tom štije, 


On ne bi na te ruke podigao; 
Al baš jer nitko to vjerovo ne bi, 
Ja ga potakoh, premda mi je žao. 


Al sad nam nešto ispričaj o sebi« 
Nastavi vođa, »pa kad stigne gore, 
Spomen će zato obnoviti tebi.« 


»Kad tvoje usne tako slatko zbore, 
Pričat ću«, reče, »a reknem li više, 
Nemojte da me vaša usta kore. 


Svi ključi srca Fridrihova biše 
U mene nekoć; moja spretnost trajna 
Učini te se svi ostali skriše, 


Samo ja ostah znalac njegvih tajna. 
Vjerno čast vrših što mi bješe dana, 
Zbog nje se liših sna i žića vajna. 


Bludnica koja oko carskog stana 
Uvijek vreba zavodljivim gledom 
— Ta opća propast i dvorova mana — 


Protivu mene sve raspali redom, 
A ovi caru raspališe grudi 
I ugodna se čast prometnu jedom. 

Tad bježah u smrt od prezira ljudi 
Ko čovjek koga jad i tuga ganja 
Pa sebi pravu sam nepravo sudi. 


Tako mi mladih žila ovog panja, 
Ne krenuh vjerom ni kod jedne zgode 
Svom gospodaru vr'jednom poštovanja. 


Ako tko od vas opet na sv'jet ode, 
Neka oživi moje ime palo. 
Kome još spletke nenavisti škode.« 


Tad pjesnik reče, počekavši malo: 
»Dok šuti, nemoj da se vr'jeme trati, 
Već pitaj jošte, ako ti je stalo.« 


»Ti pitaj«, rekoh, »što mi valja znati 
Po tvojem mn'jenju; mene duša boli, 
Od tuge će mi r'ječ u grlu stati.« 


Zato on počne: »Što tvoja r'ječ moli 
“Izvršit će ti ne žaleći truda, 
Sapeti duše; tek reći izvoli: 


Kako se duša veže u ta huda 
Čvornata stabla? Može 1 da se znade: 
Da 1 se kad koja r'ješi ovih uda?« 


Tu stablo silan glas od sebe dade 
Što kao ljudski glas potom zazvuči: 
»Na ovo kratak odgovor imade. 


Kad gnjevna duša, što se sama luči 
Od svojeg tjela, pred Minosa bane, 
Minos je amo u krug sedmi sruči. 

U ovu šumu bilo kamo pane, 
I gdje se tako nađe po slučaju, 
Ko zrno žita tu klijati stane. 


Mladicom budne, pa stablom u gaju, 
Pasući lišće harpije joj ude, 
AL joj i okna otvaraju vaju. 


Do grobne ćemo i mi poći grude, 
AT ne da piit obučemo ko ine, 
Jer što tko baci, nek bez toga bude. 


Dovući ćemo t'jela u te tmine, 
Gdje će da vise širom gaja siva 
O trnju gdje su mrske duše njine.« 


Još bjesmo puni zanimanja živa 
Misleći da još pričati ne presta, 
Kad čusmo neki šum, kao što biva 


Lovcu što sluša sa svojega mjesta 
Gdje ide vepar gonjen hajkom straga 
Uz lom i lavež, da ječi sva česta. 


I dva stvorenja izgrebena, naga 
Vidjesmo s ljeva gdje granje po gaju 
Lomeći bježe iz svih svojih snaga. 


»O smrti, gdje si?« prednji će od dvaju, 
A drugi je već malaksati htio 
Pa vikne: »Lano, ti u okršaju 


Kod Toppa nisi tako hitar bio.« 
I jer mu valjda nesta daha, svrnu 


U jedan grmen, ne bi li se skrio. 

Bezbrojne kuje za njima se zgrnu; 


Pohlepne, crne, trčahu po ljesu 
Kao što hrti kada s lanca srnu. 


Onog u grmu njin čopor u b'jesu 
Ščepa i zubma svega raskomada, 
A bolna uda okolo rastresu. 


I za ruke me vođ povede tada 
Do grma što se uzaludno stao 
Na svoje rane krvave da jada: 


»Jakove«, veleć, »što si amo pao 
Da sebi tražiš tu u meni štita? 
Jesam li ja kriv za tvoj život zao?« 


Stavši nad njime vođa će da pita: 
»Tko si ti, kome iz tolikih rana 
R'ječ bolna teče, a krvlju je mita?« 


A on će: »Duše, što do ovih strana 
Stigav, svjedoci nedjela ste ružna 
Koje me liši lišća s mojih grana, 


Saberite ga podno drva tužna! 
Baptistu slavi grad koji me rodi, 
Dok će Mars, lišen poštovanja dužna 


Od nekoć, vazda ratom da mu škodi. 
I da ne osta njegov kip sred grada 
Na mostu štono preko Arna vodi, 


Zalud bi bili laćali se rada 
Građani što su grad gradili snova 
Onda kad ljuto od Atile strada. 


Ja se objesih ispod svoga krova.« 

Bilješke. Strofa 3.: Cecina (Čečina) je rijeka, a Corneto (Korneto) gra- 


dić u Italiji, u kraju koji je nekad bio močvaran i pokriven šikarjem. — , 


Strofa 6.: O trećem pojasu, gdje grešnici leže na užarenom pijesku, govori se 
u idućem pjevanju. — Strofa 16.: Vergilov spjev, o kojem je ovdje riječ, 
jest Eneida III. — Str. 20.: Ovdje govori Pier delle Vigne, tajnik i pouzdanik 
cara Fridriha II. Oklevetan od zavidnika, on se u tamnici ubio. — Str. 22.: 
Bludnica je zavist. — Str. 35.: Do grobne grude poći će duše na sudnji dan, 
da se sastanu sa svojim tjelesima. — Str. 40. i d.: O Lanu iz Siene priča se 
da je, rasuvši svoj imutak, dobrovoljno srnuo u smrt u okršaju kod Pieve al 
Toppo 1287., gdje su Aretinci potukli Sijeneze. Onaj drugi, koga kuje rasko- 
madaju, jest Jakov iz Padove, također rasipnik i samoubojica. U stablu, 
kome je Jakov krijući se pred kujama polomio grane, kažnjen je neki samo- 


ubojica iz Firence, jer je Firenci zaštitnik sv. Ivan Krstitelj. Prije, u rimsko: 


doba, bio joj je zaštitnik Mars; njegov je krnji kip na mostu Ponte vecchio. 
XIII. pjevanje. Preveo M. Kombol 


IZ STARE TALIJANSKE LIRIKE 
MATTEO MARIA BOIARDO (1454—1494): 


Jednom se desih u jutro maja 

Na livadi lijepoj ukrašenoj cvijećem 

Ponad brijega sa strane morskoga kraja 

Koji je sav blistao od sjaja; 

I izmed ruža zelena trnja 

O ljubavi pjevaše djeva: 

Toli ljupko micaše usta 

Da mi ta milina još srce zadijeva. , 
Iz »Orlanda innamorata« — knj. IL, XIX. 
pi. I. kitica. 


ANGELO POLIZIANO (1454—1494): 
LJUVEN POGLED OSMIJEH LJUBAK 

Ljuven pogled osmijeh ljubak ' 

Za kratko me vrijeme vesele u zadovoljstvu 

Ali ako međutim srditu u licu 

Ja vas nazrem bit će srce tužno u nezadovoljstvu. 

Tako mahom živim, a mahom opet ginem 

Po tome ako vidim promjenu na vama: 

I srce mi zdvaja u protivnostima ovim dvama 

Što je veće ili naslada il' čama. 
Iz >»Rispetti spicciolatic. Br. XXI, po izd. 
Carduccija. 

LORENZO DE' MEDICI (1449—1492): 
TAKO LJUPKO ZOVE MOJA DRAGA 


Tako ljupko zove moja draga 

Smrt u ljuvenim svojim uzdasima 
Da me posred želja trpkim obuzima 
Čežnja, što za smrti žudi blaga. 


Toliko ovu ljupku čežnju srce voli, 

Da u njem druge muke blaži i gasi: 

I niče u njoj snaga, izgleda k'o uzdasi 
Duše što protiv volje puna patnje, boli. 


Smrt od ljubežljivih tih riječi 
Moje drage zvana, ne zatvara 
Svoje lijepe oči, no je milostiva. 


Tako se na svijetu moje Vjepo sunce liječi 
I moj život suzan i bez žara, 
Protivnom željom, što smrt odbiva. 


MICHELANGELO BUONARROTI (1475—1564): 


ŽIVIM OD MOJE SMRTII AKO DOBRO 
SMOTRIM ; 


Živim od moje smrti, i ako dobro smotrim, 

Sretan živim u nesretnoj kobi; 

I koji živjet“ ne umije u smrti i u tjeskobi 

Neka u oganj dođe, gdje ja ginem... (i gorim). 


U MENI SMRT, U TEBI žIVOT MOJ 


U meni smrt u tebi život moj. 
Ti lučiš, daješ i razređuješ vrijeme; 
Koliko“ hoćeš kratak je il' dug život moj. 


Sretan sam zbog darežljivosti tvoje. 
Blažena duša gdje vremena nema, 
Stvorena je za tebe, da razmišljaš o Bogu. 
Preveo Anton Nizeteg 
Napomena prevodioca, Pjesme četiriju starih odličnih talijanskih 
pjesnika, koje smo iznijeli u prijevodu, prevođene su iz teksta Falqui- 


. Capassove Antologije: Cvijet talijanske lirike (»Il fiore della lirica 


italiana dalle origini a oggi« — a cura di E. Falqui e A. Capasso — 
Lauciano 1955 — Editore Giuseppe Carabba). 

VEČER NAD GRADOM 


Firenze, Piazzale Michelangelo 


Sta te sputava, srce moje, da ne progovoriš iz dubina 
Kao orgulje skrivene u crnom lišću noći? 

Noćas gledaš kako se odražava u Arnu red svjetiljaka 
Firentinskih. Zar nisi o tome davno sanjarilo ' 

U djetinstvu, dok su nad glavom 

Drhtale zvijezde, u vinogradu? 

Noćas, gle! kako osjećaš vjetar što dolijeta s Arna, 
Sa rijeke koju gledaš otvorenim očima, 

A moglo bi je rukama grabiti kao vodu 

S potoka u Rastušju. U Rastušju je mati, 

Moja mati, i moje sestre, i kuća. Jeste li spremile 
Ljetinu, vas tri koje ste same 

Ostale kod starinske kuće mojih djedova 

Čuvajući oganj da ne zgasne međ zidovima 

Doma koji ostaviše muške ruke? Gledao sam 
Danas u San Lorenzu Zoru koju stvoriše Ruke 

U tamnim tišinama mutnoga stoljeća; 

Bez prestanka mislim na ruke te 

Ine mogu da vjerujem, da su zaista 

Mrtve. Mrtve ruke. 

Oprostite mi, gospodine Michelangelo, što ja 
Raskidane misli ređam nevješto u tihe rečenice. 

Vi možda već znate, da sam ja pjesnik iz Hrvatske 
Koji ne može da vjeruje, da su vaše ruke 

Mrtve. Mrtve ruke. 

Mislim na moje polje koje su neznane 

Ruke požnjele; spavaj, srce moje, 

I ne slušaj muziku u gostionicama, 

I ne uzdiši, i ne plači nad rijekom 

Sa svijetlima. Ruka će sigurno 

Ugasiti svjetiljke. Spavaj. 

Spavaj, srce moje. Vjetar, i zlato, i kosti, 

I pepeo. Spavaj. 


fIz ciklusa »Štap i tajanstvene zvijezde«) 


Dragutin Tadijanović, 

KASIM GUJIĆ, MOSTAR 


SMRT SMAILAGE ČENGIĆA 


»Prvi je zakon. historije, da ne kaže 
neistinu i da ne prešuti istinu.« 
' ' Cicero 
Smailaga Čengić, gatački muselim (1814.—1840.), uz Alipašu 
Rizvanbegovića, hercegovačkoga vezira, najznamenitija je ličnost 
iz hercegovačke povijesti 19. vijeka. Energičnost, odvažnost i 
srčanost bile su glavne Smailagine osobine. Pogledati Smailagu 
dosta je bilo, pa si odmah znao da gledaš junačinu i plemenita 
čovjeka.!) Sve u svome životu Smailaga je postigao svojim ju- 
naštvom.?) I baš radi toga i njegovi zakleti neprijatelji smatrali 
su ga najslavnijim suvremenim vitezom.) Inače bijaše Smailaga 
veoma pravedan i čovjekoljubiv gospodar, pa je na svakom ko- 
raku zaštićivao svoju raju.*) Najznamenitiji su događaji iz 
Smailagina života: Grahovska bitka (1836.) i njegova smrt (1840). 
Oba ta događaja međusobno su usko povezana. 


I 


Alipaša Rizvanbegović kao samostalni hercegovački vezir 
(18383.—1851.) radio je mnogo o tome, da u prijateljstvu živi 
Hercegovina sa Crnom Gorom. Još u početku svoga vladanja 
Alipaša se počeo dopisivati s crnogorskim vladikom. Tako je nji- 
hovo dopisivanje počelo 1833. godine. I već 13. veljače 1834. 
sklopljen je prvi mir (ugovor) između Alipaše i vladike, ali taj 
mir nije dugo trajao, a nisu ga pogazili Hercegovči, već upravo 
Crnogorci. 

Kotar grahovski teritorijalno i pravno pripadao je Hercego- 
vini. Do 1835. godine plaćali su Grahovljani danak hercegovač- 
kom veziru. Te godine Grahovljani se sasvim odmetnu i pripoje 
Crnoj Gori") To su bili dovoljni razlozi, koji su natjerali Ali- 
pašu Rizvanbegovića, da silom upokori Grahovljane. Radi toga 
grahovskom bitkom Alipaša nije imao namjeru niti je htio da 
pokaže svijetu, kako je on kadar Crnogorcima oduzimati nji- 
hovo.*) 

Hercegovački vezir skupio je oko 2000 ratnika i s njima se 
dugo zadržavao (preko 20 dana) u Gacku, jer pobunjeni stanov- 
nici kotara grahovskoga, koji graniče s teritorijem austrijskim i 
crnogorskim, ne će da ga prime, a hrabri vezir, čini se, nema do- 
voljno snage, da ih silom upokori, jer su se Crnogorci združili 
s pobunjenim stanovnicima Grahova i poslali im pomoć. Vla- 
dika crnogorski išao je još dalje izjavivši okružnom predstojniku 
kotorskom prijateljski, da smatra grahovski kotar crnogorskim, 
da ga bez prolijevanja krvi ne će ustupiti i da su svi Crnogorci 
pripravni odlučno braniti svoju braću. Radi toga je hercegovački 
vezir svog najboljeg ratnika kapetana od Trebinja Hasanbega 
poslao u druge kapetanije (kotareve), da okupi znatnije bojne 
snage.7) 

Hercegovačka vojska s Alipašom Rizvanbegovićem i Smail- 
agom Čengićem digla se s Gacka i udarila niz Korita i Banjane 
i sašla u Grahovac, gdje su se razdijelili. Jedni su pošli ispod 
Omutića pod Kurjavicu na vrelo (s Alipašom), a drugi sa Smail- 
agom ispod Srednjaka i Kurjavice u Čelinu. Hasanbeg je s voj- 
skom bio u polju (na Grahovu) kraj potočine (baruštine) prama 
vojvodinoj kuli.) Kad su Hercegovci saznali za dolazak svojih 
pojačanja (doveo ih Hasanbeg Resulbegović), onda oni počeše 
vješto uzmicati, a Crnogorci su se osokolili i navalili. Tako se 
zametnu grahovska. bitka.?) Saznavši Hasanbeg za Alipašu ; 
Smailagu, zametne boj s Crnogorcima i Grahovljanima i stane 
uzmicati s konjaništvom uz potočinu prema Čelinskom vrelu, 
gdje su bili utaboreni većinom pješaci. Crnogorci, što su stigli 
Grahovljanima u pomoć, misleći da Hercegovci pobjegoše, udare 
skupa s Grahovljanima u potjeru za njima i onako zahuktani 
upadnu u uvalu ispod Podkurjavice, Čeline i Podderviša, gdje 
ih Smailaga, jurnuvši s konjaništvom iz Čeline, zaokuči (opkoli) 
i Hercegovci ih opkole. Crnogorci i Grahovljani nisu mogli na- 
trag, i morali su primiti borbu. Očevidac ovoga boja Mujaga Ta- 
nović pripovijeda: »Tu se JE pobismo, poiveleno ih 
i 70. im glava posijekosmo.«!?) 

U Grahovskoj boju učestvovalo je nešto više od 2000 Herce- 
govaca (s pojačanjima). Ali bilo je mnogo i Grahovljana i Crno- 

goraca. Grahovljani se svi listom digli, i to sve ono, što može 
pod oružje.!!) I gotovo čitavo Cetinje je sudjelovalo u boju, što 
svjedoče suvremeni izvještaji pograničnih austrijskih vlasti. Uza 
to je vladika poslao Grahovljanima u pomoć 300 Katanjana, 
pred njima svojih 10 Petrovića i među njima svoga brata Joku. 
Na grahovskom razbojištu izginulo je 9 Petrovića (među njima 
i rođeni vladikin brat Joko), od Petrovića jedva je živu glavu 
iznio Drago Jakovljev.'?) [U boju je izginulo sva sila Cetinjana, 
jer u Cetinju nije bilo nijedne obitelji, koja nije oplakivala ka- 
kav gubitak, pa su svi bacali krivicu radi poraza na vladiku, koji 
je vodio operacije nepromišljeno i nespretno.!?) Radi toga je 
neiskreno i pristrano vladičino iskazivanje (16. VI. 1838. g.), da 
su Hercegovci u boju posjekli samo nekoliko Grahovljana i Crno- 
goraca, koji su im bili došli u pomoć.!“) Više od nekoliko izgi- 
nulo je samo Petrovića. Isto tako ne može se pokloniti vjera pi- 
sanju i iskazivanju crnogorskih pisaca, koji bilježe, da je u Gra- 
hovskom boju poginulo više Hercegovaca nego Grahovljana i 
Crnogoraca skupa (52 Hercegovca i 42 Crnogorca i Grahov- 
ljana).!) INe može se točno utvrditi, koliko je Grahovljana i 
Crnogoraca palo u boju, ali može se pouzdano reći, da je Crno- 
goraca i Grahovljana u boju palo mnogo više, nego što to misle 
i pišu crnogorski pisci i njihov vladika. Hercegovačka vojska . 
nije napustila okolinu Grahova do 3. rujna, kako to bilježe izvje- 
štaji austrijskih pograničnih vlasti. A pošto se taj teritorij (gra- 
hovski kotar) prostire uz samu granicu, austrijske pogranične 
vlasti premjestiše jednu četu u Dragalj, gdje se je počela graditi 
i obrambena kula. Tu četu austrijske pogranične vlasti držale su 
do isteka ove stvari.'*) Radi toga neiskreno je iskazivanje vladi- 
čino — kao i nekih crnogorskih pisaca —, da je hercegovački 
vezir s vojskom pobjegao sa (Grahova isti onaj čas, kad se boj 
svršio, i to tobože radi toga, što se bojao Crnogoraca, koji su se 
spremali da se s njim pobiju.'") Znade se sigurno samo to, da je 
vladika, čim se vratio na Cetinje, htio iznova kupiti i voditi 
Crnogorce u boj, ali su ga u tome spriječili odličnici (glavari), 
koji su mu prigovarali, da to ne smije činiti bez njihova pristan- 

ka, jer bi čeljad bila opet žrtvovana, naročito ako bi ih htio opet 
voditi protiv vezira bez sredstava i bez municije.!5) 


U grahovskom boju najviše se istakao junaštvom Smailaga . 


Čengić. Pobjeda na Grahovu pojača slavu naročito Smailagi, 
čijoj se ratnoj vještini pripisuju svi uspjesi. On postade narodni 
junak i pored Alipaše najistaknutija ličnost u cijeloj Hercegovini. 
Pridodali su mu nadimak Gazi (pobjednik) i osvetnik paše Bu- 
šatlije, kojeg su Crnogorci pogubili na Cetinju 1796. godine.) 
Ali uza sve to Smailaga nije nikada imenovan pašom. 

Grahovska bitka bila je odlučena. Grahovljani po tom ne 
mogoše se obraniti od turske sile, pa se predadu sa svojim voj- 
vodom Jakovom muslimanima, a ovi, vrativši se ponosno natrag, 
odvedu vojvodu s još nekoliko znatnijih glavara u Mostar i 
bace ih u tamnicu. Pošto ondje dugo odležaše, pusti ih Alipaša 
na otkupe uz obećanje, da se ne će više odmetati od muslima- 
na.) Na taj način pravo vladanja nad grahovskim kotarom, 
koje je za sebe vladika isticao i prisvajao u jednoj objavi okruž- 
nom predstojniku kotorskom, rasplinulo se u prah i dim, te je, 
kako se čini, izgubljeno i za budućnost, jer je vezir naredio grad - 
nju jedne obrambene kule, da ovdje ubuduće ima čvrstu točku 
za obranu turskih vlasti.21) 

Grahovski boj ne predstavlja samo pogibiju crnogorsku, 
grahovski boj je zapravo pogibija Petrovića, jer je u njemu 
izginuo cvijet kneževske porodice iPetrovića. Ni u kojem boju i 
nikada ta porodica nije izgubila toliki broj svojih odabranih 
članova. A budući da je crnogorskoj pogibiji i smaknuću Petro- 
vića najviše doprinio sam Smailaga, to je onda sasvim razum- 
ljivo i prirodno, da je taj poraz najviše zabolio crnogorskog 
vladiku, koji je okrenuo svu žeđ osvete protiv Smailage.?2) I su- 
vremeni austrijski izvještaji iz 1836. godine bilježe, da Crnogor- 
ci u svome velikome bolu i potištenosti goje misli osvete.) 
Vladiki se ljuto i upravo neprijateljski zamjerio i trebinjski mu- 
selim Hasanbeg Resulbegović, jer su po njegovoj naredbi bili 
okićeni bedemovi trebinjskog grada glavama posječenih Petro- 
vića (među njima su bile glave Joke i Stevana Petrovića, brata 
i sinovca vladičina), Crnogoraca i Grahovljana. Ali osvetiti se 

Smailagi Čengiću i Hasanbegu Resulbegoviću nije bilo tako lako. 
Vladiki se najprije pružila prilika da se osveti Muji Priganici, 
jer mu je Mujo u grahovskom boju ubio brata Joku. U Fatnicu 


. (Bileće), gdje je živio Priganica, poslao je vladika tri svoja po- 


uzdanika (Đuru i Gligora Luburića i Ristu Miloševića). Đuro 
Luburić i Risto Milošević privuku se neopaženo po noći Muji- 
noj avliji i kući, gdje ga obojica potajno iz puške ubiju. Risto 
je priskočio i posjekao Mujinu glavu. Kad su glavu ubijenog 
Muje Priganice donijeli na Cetinje, vladika ih je obilno darovao. 
Tako je upravo 12 dana iza grahovske bitke vladika osvetio svo- 
ga brata Joku.2*) 

I pored tih očiglednih činjenica, da je Grahovo i prije 1836. 


.godine i poslije te godine bilo u vlasti i pripadalo hercegovač- 


komu okružju, ipak je i poslije grahovske bitke vladika isticao 
crnogorske pretenzije na Grahovo i svojatao ga, što se vidi iz 
njegova pisma, koje je pisao 3. lipnja 1838. godine ruskom 
konzulu Gagiću: »Čast imam saopćiti Vam, da Grahovo niti je 
danas tursko, niti je od preko sto godina njihovo bilo, nego crno- 
gorsko... Istina je da su oni Turcima davali ponešto... a što 
nama prinadleži, to lako doista ne pušćamo .. .«25 

Dvije godine dana nakon grahovske bitke Alipaša 'Rizvan- 
begović preko svojih izaslanika zaključi ugovor s izaslanicima 
vladičinim u Cetinju 20. listopada 1838. godine. Po tom ugovoru 
koji uglavnom govori samo o Grahovu, Grahovljani se mogu 
slobodno vratiti na svoju zemlju, mogu slobodno držati i uživati 
što su i prije rata uživali, od sada sudit će im vojvoda Jakov 
Daković, njegovo imenovanje biti će potvrđeno od crnogorskog 
vladike, bosanskog i hercegovačkog vezira, da hercegovačkom 
veziru Grahovljani imadu i dalje davati (harač) i da od sada n: 
Crnogorci ni iHercegovci ne smiju ništa graditi na Grahovu.?5) 
Dva dana iza zaključenja ugovora (22. listopada 1838.) vladika 
javlja Alipaši, da je između njih mir pismeno utvrđen, i zavr- 
šava pismo riječima: »I odpiši mi na ovo, hoće li od tvoje strane 
biti tvrdo.«?7) ' 

Ali od zaključenja ugovora nije istekao ni puni mjesec dana, 
a Crnogorci i Grahovljani su ugovor prekršili, što svjedoči i 

Alipašino pismo od mjeseca studenog 1838. U tom pismu Alipaša 
se žali vladiki na njegove bezvjernike, koji mu uradiše što on 
nikada nije mogao ni pomisliti; »kako sam ti rekao i pisao« — 
nastavlja dalje u pismu Alipaša — »nijesam ti ništa prevrnuo, 
a ne ću ni odsada ni tebi ni drugom nikad; što si mi reko i Božju 
vjeru zado, svrši mi onako, a_ja ti Boga dragog jemca dajem, 
ništa ti prevrnuti ne ću, ja tvoga ništa ne otimljem, nemoj ni 
ti.«**) Da malo utješi Alipašu, crnogorski vladika svojim pismom 
od 28. prosinca 1838. javlja mu: »Što se tiče Grahovljana, oni 
mimo onoga, što im je naređeno, ništa ne će smjeti činiti niti će 
zli čovjek smjeti se u njihove poslove miješati.«2? Iz ovog je pi- 
sma jasno, da su sve prekršaje Grahovljani činili sa znanjem 
vladičinim, pa se baš radi toga vladika mora smatrati glavnim 
krivcem svim hercegovačko-crnogorskim pograničnim inciden- 
tima i neprijateljstvima. 

Iduće godine (1839.) po zaključenju ugovora i pored treće 
točke ugovora, koja izričito nalaže, da ni Hercegovci (muslimani) 
ni Crnogorci ne smiju ništa graditi na Grahovu, vladika je sa- 
gradio novu kulu na Grahovu i time ponovo prekršio ugovor. 
Na taj vladičin postupak žali se Alipaša vladiki u svom pismu 
od 6. rujna 1839. i veli mu, da će njegova kula izazvati nove 
nemire među Hercegovinom i Crnom Gorom, te mu predlaže, da 
se u interesu mira tih zemalja razvali kula, a sve, što je blaga 
potrošeno oko izgradnje kule, da će mu pripravno platiti.) 

U ovom vremenu (1840.) pada i pogibija Smailage Čengića. 
Poslije toga potajnog umorstva vladika crnogorski i dalje je 
isticao svoje pretenzije na grahovski kotar, što se saznaje iz nje- 
govih pisama, koja je slao Alipaši. Radi toga mu Alipaša od- 
govara odlučno 17. kolovoza 1841. godine: »Vidimo suviše, pri- 
jatelju, da ti sve o Grahovu prigovaraš. Ono je careva zemlja i 
carska raja i u istome senetu (ugovoru) što si mi, poslao, kako si 
utvrdio s carskim poslanikom Selimbegom i pred. ostalom 
vlasti.«31) 

Alipaša Rizvanbegović od svega je srca i iskreno nastojao, 
da Hercegovina s Crnom Gorom živi u prijateljstvu. Radi toga 
je još mjeseca studenoga 1838. godine predložio vladiki, da ljud- 

ski ugovor sklope u Dubrovniku. »Ovako je« — piše Alipaša — 
»i po tei po me ii ljudski i lijepo kod svakoga, pak ćemo vatru 
udunut.«?2) U tomu nastojanju Alipaša je i uspio. Obadvojica se 
sastanu u Dubrovniku i u prisutnosti dvojice cesarskih činovnika 
potpišu ugovor 12. rujna 1842. godine. Po tome ugovoru gra- 
nica Hercegovine i Crne Gore počinje od Koma Kučkoga pa do - 
Dragalja, svaka strana zadržava sve ono, što je i do sada držala. 
Što se tiče Grahova i Uskoka, predviđeno je, da Porta ishodi, da 
se sastanu tri činovnika (austrijski, ruski i turski), i kako oni 
odrede u pogledu Grahova i Uskoka, obje strane to moraju pri- 
znati. U slučaju, da se iz bilo kojih razloga ne sastanu ta tri 
činovnika do 1. siječnja 1844., onda će se o tim pitanjima spo- 
razumjeti Alipaša s vladikom. A do toga vremena štogod se do- 
godi na graničnim mjestima Hercegovine i Crne Gore, sudit će 
im ljudi jedne i druge vlasti, koji su postavljeni na granici.) 

Vladika je vodio malo računa o sklopljenom ugovoru, iako 
se toga puta Alipaša s njim i pobratio. Vladikin dolazak u Du- 
brovnik i sastanak s Alipašom imao je zapravo drugu glavniju 
svrhu — htio je da ubije Alipašu. Poveo je vladika sa sobom 
svojih deset perjanika i naredio Jagošu Tomaševu Miliću, da iz 
puške ubije Alipašu — kad se ugovor svrši, i da se poslije oprav- 
dava, da mu je slučajno puška odapela. Ali Jagoš nije smio 
ubiti Alipašu. Taj je slučaj Jagoš priopćio svojim plemenicima, 
i zato ga je po vladičinoj naredbi ubio noću iz zasjede Vaso Ka- 
samov Bjelica.) 

Na izričitu molbu i želju vladike Rade Alipaša Rizvanbego- 
vić poslao je vladici radi pregovora pod Ostrog najuglednije 
Hercegovce: Hasanbega Resulbegovića, Bašagu Redžepašića, 
Mustajbega Rizvanbegovića, kapetana Mušovića i dr. Od njih 
samo Hasanbeg nije došao pod Ostrog, ostao je u Nikšiću, jer 
vladičinoj tvrdoj vjeri nije vjerovao. I jednoga dana mjeseca 
srpnja 1843. godine, kad Hercegovci pođoše kući poslije svr- 
šenih pregovora, u udaljenosti 100 koraka od samostana zagr- 
miše 30 perjaničkih pušaka iz jednog gustog grma. I dvanaest 
Hercegovaca-muslimana tu je našlo smrt.25) Tako vladičini per- 
janici po naredbi svoga gospodara pobiše na vjeri Hercegovce. 

(Sretno su umakli prije pokolja: Bašaga Redžipašić i Mustajbeg 
Rizvanbegović). Vladika nije mogao prežaliti, što mu pod Ostrog 
nije došao i Hasanbeg Resulbegović, pa tu svoju žalost ne krije 
u svom pismu, što ga je poslao ruskom konzulu Gagiću 29. srp- 
nja 1843. godine.**) Ovim pokoljem vladika je osvetio crnogor- 
ski poraz iz 1841. godine. 

Neki pisci bez osnova su isticali, da je u ovom pokolju imao 
svoje prste i Alipaša Rizvanbegović.3") Međutim mnogi razlozi 
utvrđuju, da je ostroški pokolj priredio Hercegovcima samo vla- 
dika, što utvrđuje suvremeni iskaz ruskog konzula Gagića i 
iskaz crnogorskog knjaza Nikole. 

Veliki vladičin prijatelj, inače ruski konzul Gagić u svom pi- 
smu, koje je poslao vladici srpnja mjeseca 1843. godine, točno 
ustanovljuje, da je jedini krivac tome pokolju vladika: »Odavno 
ovdje u Kotoru govore, da ste Ui protiu volje crnogorskog senata 
i svega naroda naredili, da se Turci pobiju . . .«!88) I sam crno- 
gorski knjaz Nikola više je puta isticao među svojim intimnim 
prijateljima, da nema veće sramote u dinastiji Petrovića od one, 
kad vladika Rade pozva hercegovačke muslimanske prvake u 
Ostrog na vjeru, pa ih pobi. ' 

Kad je Alipaša Rizvanbegović saznao za ova potajna ostroš- 
ka umorstva na vjeri prizvatih hercegovačkih uglednika, skupi 
oko 20.000 vojnika i u rujnu 1843. osvanu u Korjenićima. Htio 
je Crnogorcima vratiti milo za drago, ali do boja nije došlo.??) 

Tri mjeseca poslije zločinačkog pokolja pod Ostrogom ipak 
su se nastavili pregovori između Hercegovine i Crne Gore. U 
Kotoru 28. listopada 1843. godine potpisan je između Alipašina 
i vladikina izaslanika senet ili traktat kao aneks (nadopuna) pro- 
šlogodišnjem dubrovačkom ugovoru u pogledu Grahova i uskoka. 
Po tom ugovoru moraju se postaviti na granici Hercegovine i 
Crne Gore panduri, koji će čuvati obje zemlje od neovlašćenih 
upada a krivce će predavati onoj vlasti, od koje zavise. Od sada 
nitko ne smije iz Crne Gore u Hercegovinu niti iz Hercegovine 
u (Crnu Goru prelaziti bez urednih i propisnih isprava. Tko ne- 
ma isprava a prijeđe granicu, ima da se preda onoj vlasti, od 
koje zavisi. Ako bi se takav krivac branio i s oružjem u ruci nava- 

ljivao na granične straže, takvoga čovjeka mogu panduri ubiti 
bez ikakve odgovornosti. Od sada ne smije primati bjegunce ni 
jedna ni druga strana.“") 

Kakvi su odnosi bili između Hercegovine i Crne Gore do 
kraja prve polovine 19. vijeka, vidi se najbolje iz posljednjeg 
Alipašinog pisma, koje je pisao vladiki 20. rujna 1847. godine 
Kratak sadržaj pisma je ovaj: 

Mislio sam, da ćeš Uskoke u njihovim lupeštinama zauzdati, 
kako si mi to u mnogim pismima obećavao, ali kroz četiri godine 
stižu mi sirotinjske tužbe radi neprestanih uskočkih lupeština. 
Uime naše ljubavi sve si mi odbijao od danas do sjutra. U care- 
voj zemlji ne može se biti samovoljan, ne poznavati starijega, 
ne dolaziti pred zakon (šerijat), carsku miriju ne davati a uzato 
paliti, robiti i svako zlo činiti. Takvi ne mogu stati u carskoj 
zemlji, a ako su tebi po volji, prihvati ih u svoju državu i dopu- 
sti im da rade što hoće. Ja želim, da budemo u ljubavi, ali neka 
je 1 sirotinja na miru. Da ti imaš nekakvih Turaka u svojoj 
državi, koji ne će doći nikada pred te, ne će mirno, .a rade svako 
zlo, što bi ti radio, reci pravo.*!) 

I od toga doba (1847.) prestala je sva dalja korespondencija 
između Alipaše Rizvanbegovića i vladike Rade, iako su obadvo- 
jica živjeli još pune tri godine (1851.). Alipaša je najzad uvidio, 
da su vladikina obećanja samo prazne riječi, pa se zbog toga 
nije više ni obraćao s pritužbama na vladiku radi pograničnih 
ispada crnogorskih. 


Kad se rezimiraju svi događaji i pogranični odnosi između 
Hercegovine i Crne Gore u tom međuvremenu (1831.—1851.) 
onda se dolazi do zaključka, da je vladika išao samo za tim, da 
što više hercegovačkog teritorija uzurpira, prisvoji i pripoji 
Crnoj Gori (Grahovo). Svečani ugovori za crnogorskog gospo- 
dara bili su zamazani komadići papira, koji su se uvijek trgali. 
kad je zaželio gospodar Crne Gore. Tim ugovorima vladika nije 
imao namjeru da utvrđiva vječni mir i dobru slogu među Her- 
cegovinom i Crnom Gorom, već naprotiv, vladika je vodio pre- 
govore i sklapao ugovore samo radi toga, što mu se na taj način 

pružila prilika, da na vjeri ubija hercegovačke uglednike.: Po- 
zvati u Crnu Goru Hercegovce radi pregovora i na vjeru ih 
ubijati, to je bila svrha tih pograničnih ugovora. Vladika Petar 
HI. Petrović Njegoš kao mitropolit i svjetovni gospodar Crne 
Gore ispovijedao je i u djelo privodio nekršćansku teoriju, da 
cilj opravdava sredstvo, a danas se više ne može ispovijedati ta 
nekršćanska teorija, nego se mora prihvatiti odlučno kršćanska 
teorija ne samo opravdana cilja, nego i sredstva, jer nikada ne- 
ispravno sredstvo ne može dovesti ispravnoj svrsi.*?) 


lI 

U međuvremenu (1836.—1840.) organizira se pogibija Smail- 
age Čengića po naredbi vladike Rade, iako se vladika u tom 
vremenu dopisivao sa Smailagom Čengićem. Da bi što prije pri- 
veo u djelo svoju namjeru, vladika miri krvavo zavađene Drob- 
njake i Moračane 1 nastoji da njihove vojvode Novica Cerović 
i Minja Radović osvete Smailaginom glavom pogibiju crnogor- 
sku sa bratom vladičinim na Grahovu, jer je Smailaga najviše 
učinio da oni izginu.“*) Glavne vođe Smailagine pogibije jesu: 
Šujo Karadžić, Petar Kršikapa, Novica Cerović, Mirko Aleksić, 
Filip Žugić i Đoko Malović. Mirko Aleksić i Novica Cerović išli 
su na Cetinje vladiki radi dogovora.**) Tu se između njih i vla- 
dike poveo razgovor o tome, kako bi se mogao na najzgodniji 
način ubiti Čengić Smailaga. Na tom dogovoru zakleli su se vla- 
diki Mirko Aleksić i Novica Cerović, da će pogubiti Smailagu, 
čim dođe u Drobnjake. . 

Zavjerenici su utvrdili program rada oko Smailagina ubij- 
stva. Đoki Maloviću stavljeno je u dužnost, da vještim pismom 
domami Smailagu u Drobnjake. U svom pismu Malović je Smail- 
agi naročito isticao, da mu se raja buni, da ne će da plaća harača 
i da se pronose glasovi, da Smailaga ne smije među Drobnjake 
od onoga vremena, otkada je posmicao Petroviće na Grahovu 
(1836.), nadalje mu preporučuje, da dođe u Drobnjake najviše 
sa 300 1judi.#5) 

Toga vremena vladika Rade poslao je u Drobnjake svoga 
rođenog brata Peru Tomova Petrovića Njegoša. Pero je sazvao 

sastanak, na koji su od Drobnjaka došli: Petar Kršikapa, Se- 
kula i Novica Cerović, Mirko Aleksić-Damjanović, Filip Žugić 
i Milija Srdanović, i oni su potjerali vladičinu bratu na poklon: 
50 ovnova kao pozdrav naroda. Inače je taj sastanak opet smje- 
rao na to, da se vidi, hoće li Drobnjaci moći pogubiti Smail- 
agu.“*) Bez sumnje je vladičin brat uvidio, da Drobnjaci sami 
ne mogu ništa učiniti Smailagi niti ga pogubiti, što su priznavali 
svi trezniji drobnjački plemenici,*") pa im je stoga Pero Petrović 
Njegoš u ime vladike obećao punu crnogorsku pomoć. 

Smailaga je dobio pismo Đoke Malovića. Najviše ga je u duši 
boljelo, što njega Smailagu, slavnog junaka, smatraju strašivi- 
com i kukavicom. Samo se po sebi razumije, da je Smailaga pla- 
nuo kao razjareni ris. Odmah je zatražio od Alipaše Rizvanbe- 
govića — Smailaga je osobno išao Alipaši u Mostar — nešto 
vojnika, koji će čuvati njegovu kulu, Ahmetu Bauku u Nikšiće 
poruči, da mu povede nešto vojske (100—150), a sam Smailaga 
krene iz Gacka sa 200—250 ljudi. Po suvremenim dopisima iz 
Hercegovine (Stoca), objavljenima u »Srp. Nar. Novinama« 
1840. u 87. br. od 31. listopada i u »Ilir. Nar. Novinama« 1840. 
g. u broju 92., Smailaga se podigao sa 300 pratilaca, koje Tura- 
ka koje kršćana, da pokupi harače.**) Učesnik Smailagine pogi- 
bije (Mujaga Tanović) 1901. godine u 87. godini rekao je o 
Smailaginoj vojsci: Smailaga je pošao sa nešto više od 200 Ga- 
čana i Rudinjana, a kad su se udružili s Nikšićima u Drobnjaku, 
onda je ukupno bilo između 300 i 400 ljudi.*?) 

Prema ovim iskazima, sa Smailagom je bilo oko 300 drugova 
u Drobnjacima i Mletičku, a druga iskazivanja, koja kažu, da 
je sa Smailagom bilo 500 drugova,5%) po svoj prilici nisu točna. 

Dok se Smailaga spremao na Drobnjake (o tome je obavije- 


stio i Đoku Malovića), dotle su njegovi zavjerenici održavali sa- 


stanke na različnim mjestima, a najvažnija su bila dva posljed- 
nja: pretposljednji u kuli Čupića na Dobrijem Selima, i posljed- 
nji u manastiru Podmalinsko. Na tim sastancima učestvovalo 
je po 12 ljudi. Đoko Malović je znao za sve sastanke, nije na 
njih dolazio, a nije ništa o tome kazivao Smailagi. Nije htio da 
izda plemenike, a nije htio da radi protiv svoga prijatelja (Sma- 
ilage).5!) 
97 , 7 


Općenito je poznato, da sami Drobnjaci nisu mogli ništa uči- 
niti Smailagi Čengiću i njegovoj pratnji. Tu činjenicu su kon- 
statirali i drobnjački glavari na svom posljednjem zavjerenič- 
kom sastanku u manastiru Podmalinsko. Isto tako oni su znali 
i to, da vladika Rade svom silom nastoji da Smailaginom glavom 
osveti svoje izginule Petroviće u grahovskoj bitci od 1836. g. 
Crnogorski vladika obećao je još prije pomoć Drobnjacima. Radi 
toga sa sastanka u manastiru Podmalinsko glavari upućuju crno- 
gorskom vladiki Mišu Cerovića s pismom, u kojemu traže hitnu 
pomoć, jer su odlučili udariti na Smailagu Čengića, koji se sa 
svojom pratnjom primiče Drobnjacima. Vladika odmah napiše 
pisma donjomoračkim glavarima kapetanu Mitru Radoviću i 
Maši Vuksanoviću i gornjomoračkima vojvodi Mini Radoviću, 
serdaru Iliji Mijatoviću i Mihailu Mandiću, te im saopći na- 
mjere drobnjačkih glavara i naredi im, da Drobnjacima priteku 
u pomoć sa što više vojske. U isto vrijeme vladika napiše pismo 
Drobnjacima, u kojemu im daje na znanje, da ih osigurava 
s vojskom. Sva ova pisma vladika predade svome perjaniku Risti 
Radovanu Lumoviću Piperu i naredi mu, da po cijenu života pre- 
da pisma glavarima, a ono za Drobnjake Novici Ceroviću u Tu- 
šinu. Risto raznese pisma i vrati se na Cetinje s odgovorom gla- 
vara, da su pisma primili.5?) 

Smailaga Čengić s pratnjom krene iz Gacka u drugoj polo- 
vici mjeseca rujna godine 1840., i to po svoj prilici posljednjih 
dana mjeseca rujna. Prvi konak učinio je u Smriječnu, selu piv- 
skom, kod kneza Arsenija Tadića, drugi konak na Goransku 
kod pivskog manastira, treći konak na Bezuju kod Petra Gago- 
vića, četvrti na Dužima kod Đoke Malovića.5*) Dok je Smailaga 
vodio razgovor s Malovićem o pobuni raje, upane iznenada u 
kulu i Šujo Karadžić. Čim ga je Smailaga vidio, planuo je i za- 
.grmio na nj, jer je znao, da mu radi o glavi: 

De si, Šujo, očigledna kujo, 

Koji meni o nevjeri radiš. 
Šujo se opravdavao pred Smailagom i naročito isticao, da on 
nije očigledna kuja, već Đoko Malović, koji laže, pare mami i 

panjka raju svome gospodaru. Ali nato mu je Smailaga ponovo 


; predbacio: 


Kad nijesi očigledna kurva, 
A kamo ti Mirko i Novica, 
Što su skoro na Cetinje bili. 


Šujo Karadžić stane uvjeravati Smailagu, da je Novica u Tušini 
i da se Bogu moli za Smailagino zdravlje: »kadgod po nj poru- 
čiš, on će ti doći na dogovor; dobro bi bilo, da zanoćite na Poš- 
ćenju«.5*) Iza prvog sastanka sa Smailagom Šujo je poručio No- 
vici, da odmah dođe i prijavi se Smailagi. 

Poslije dvodnevnog boravka na Dužima, Smailaga sa svo- 
jom pratnjom krene na Pošćenje. Ovdje je Smailaga ostao ne- 
koliko dana, pa mu se tu pridružio i Ahmed Bauk. Na Pošćenju 
prijavio se Smailagi i Novica Cerović. Između njega i Smailage 
poveo se razgovor o kupljenju harača: 

— Čim sam čuo, da si došao, ja sam već na svoju ruku po- 
čeo kupiti harač. Sirotinja dobrovoljno daje: konje, goveda, 
ovce, kajmak, vunu i cio mal, ali para nema. Ja sam kazao, da 
agi trebaju dukati, a ne živo blago. I raja se pobuni i htjela me 
ubiti, da nijesam k tebi utekao. Svi su mi iz jednog glasa rekli: 
aga nam ne bi u novcu harač tražio, no si ga ti na to naučio. I 
došao sam, da te pitam: hoćemo li primati harač, koji raja daje? 

— Aferim ti, Novica! Đoko kao udvorica laže, primi harač 
što ti raja daje. 

Nato je Novica nagovorio Smailagu, da s pratnjom ode na 
Mletičak, jer je to mjesto najzgodnije za počinak (ima prostora 
za šatore i izvore žive vode), knez Filip Zugić, starati će se o ko- 
naku i boravku, a vojvoda Šujo Karadžić pobrinuti će se, da agi 
ni dlaka s glave ne pofali, dok se ne skupi harač, »a ja se u Boga 
nadam, da ću najdalje kroz dva dana moći harač skupiti.« 


Smailaga je obećao, da će doći na Mletičak, a Novica ode u Tu- 


Šinu, da kupi vojsku — a ne harač.5) 
Još prije Smailagina polaska na Mletičak, bila je skupljena 


“crnogorska vojska: butum cijela gornja i donja Morača sa svim 


svojim glavarima (bez Morače ništa ne bi ni bilo), Drobnjaci 

s Petrom Kršikapom, Mirkom Aleksićem i Novicom Cerovićem. 
Vojske je bilo između 600 i 800 ljudi.55) 

Smailaga je dobro znao, da su mu neiskreno govorili Šujo 
Karadžić i Novica Cerović. Smailaga je znao i to, da mu se sada 
radi o glavi, imao je i previše dokaza o njihovim vezama s Mo- 
račanima i Cetinjem. Ali, Smailaga radi svoga nama (ugleda), 
što ga je uživao, nije mogao natrag, već samo naprijed, pa ga to 
stajalo i glave. Volio je da kao junak junački pogine, nego da 
se kukavički ponaša prema svojoj pratnji i raji. 

5. listopada 1840. godine oko 9 sati ujutro krene Smailaga 
u pratnji Šuje i Amze sa Pošćenja, i na Mletičak stigne oko po- 
dne. Ravni Mletičak je mala uzvisina, koja se pruža ispod šumo- 
vite Ivice planine sa sjeverne strane, a prema jugu i jugozapadu 
prema Šavniku je otvoren, nezaštićen i bez šume. Mletičak je 
obrastao šumom, najviše imade bukve (Bukova gora). Smailagin 
šator i logorište bilo je smješteno na otvorenoj ledini na starom 
putu, koji vodi iz Šavnika u Bukovicu i Žabljak. 

Pred Smailaginim šatorom bile su postavljene tri straže: prva 
sa Šujom Karadžićem pod Pješivcem, druga na istočnoj strani 
iznad Kosorića, a treća na kosi u blizini samoga agina šatora, i 
tu su bili: Milić- Tomić s iPreviša, Dimitrije Kovijanić s Pošće- 
nja i Mićo Memedović s Duži, tri najbolje nišandžije u pleme- 
nu. Prva sa Šujom imala je zadatak, da stoji u vezi s Novicom i 
vojskom, koja je imala doći preko Ivice planine. kroz šumu, dru- 
goj je bio zadatak, da motri na (Uskoke i Moračane, na pandure 
na Slatini i na same Turke, a trećoj, onoj trojici najboljih ni- 
šandžija, da gađaju i ubiju Smailagu, čim crnogorska vojska na- 
pane na njegov šator. (Smailaga im je podijelio prije toga mno- 
go fišeka).57) 

Večeru je Smailagi donio na Mletičku Filip Žugić. Agi se je 
ispričavao, da je večera slaba (pečeni zečevi), ali da će mu zato 
sjutradan donijeti bolji ručak! (Poslije večere bila je u aginu 
šatoru potpuna tišina. Sa Smailagom je pod šatorom bio samo 
kadija ili hodža Mušović, a svako 'vrijeme pod Smailagin šator 
ulazio je Šujo Karadžić. Smailaga nije uzimao taoce, kako neki 
pisci ističu,5%) jer se potpuno sigurno znade, da se Smailagi na 


100 


Mletičku nije prikazivao Petar Kršikapa, Mirko Aleksić i Novica 
Cerović, jer su oni na Mletičak došli s vojskom istom pred samu 
zoru 6. listopada 1840. godine. Šujo Karadžić je tokom noći zaveo 
u šumu konje Smailagine i ostalih hercegovačkih prvaka. 

Vrijeme je odmicalo, ponoć je prošla, a crnogorska vojska 
ne dolazi. Zabrinuo se Šujo Karadžić, pa je odmah poslao u su- 
sret moračkoj i drobnjačkoj vojsci Radula Pekića, da ubrza hod 
crnogorske vojske, jer ako vojska kroz koji sat ne bi došla, sve 
bi propalo. Pekić susretne vojsku u šumi iznad sela Jasikovca. 
Među Moračanima i Drobnjacima nastale su usput male sva- 
dice i prepirke oko toga, tko će biti vođa vojske, ili Mina Rado- 
vić kao Moračanin ili Novica Cerović kao Drobnjak. Ipak je voj- 
ska pošla bržim tempom, pohitjela je kroz šumu niz Pješivac i 
time se primakla do samoga logora.5%) Vijećali su u gustoj šumi 
više Mletička, u Ivici. Bilo je ispred same zore i kiša je padala. 
Novica je htio da se napadaj izvrši drugi dan, ali Šujo i Filip 
nisu htjeli na to pristati. Sva trojica se na kraju složiše.#) Jedan 
dio moračko-drobnjačke vojske (oko 150 ljudi) odvojio se od 
glavne vojske (s Mirkom Aleksićem i Milijom Srdanovićem) i 
uz Zaguljski potok primakao se aginu šatoru u blizinu od 150 
koraka, zauzeo put i time presjekao odstupnicu Turcima.*!) 

U osvit same zore (6. listopada 1840.) kiša je prestala padati, 
ali je zato velika magla pritisla Mletičak. Moračko-drobnjačka 
vojska najprije opali plotun pušaka na Smailagin šator i na lo- 
gor, te se stane primicati logoru. Crnogorski prvi plotun probu- 
dio je i silno uzbudio Smailagu i iHercegovce. Hercegovci su se 
čisto zbunili, pa su počeli uzjahivati na povezane konje, a ni 
jedne puške nisu isturili, već su samo gledali kuda će koji što 
brže pobjeći. Tu nije bilo nikoga od nas — kako je pričao Mu- 
jaga Tanović 1901. godine, učesnik toga boja, — da ili čovjek 
ili konj nije bio ranjen.#2) Većina je Hercegovaca (75—80% == 
250 ljudi) pobjegla i ostala u životu, a ono, što nije pobjeglo i 
ostalo, to je sve izginulo (20% = 70 ljudi). 

Pod pritiskom svoje najbliže okoline, Smailaga je uzjahao na 
jedno kljuse i počeo bježati uz kosu glavicu. I već je pobjegao 
i spasio svoj život. Ali baš u tom vremenu zaviče i zaplače ostav- 

ljeni hodža Mušović pod Smailaginim čadorom: »Smailaga, stid 
te i sram bilo, zar pobježe a ostavi nas!« (Usmeni iskaz dra Saf- 
vetbega Bašagića). Te hodžine riječi duboko su djelovale na 
Smailagu. Znao je, ako se povrati, da će poginuti, a ako se ne 
povrati, ostati će na njemu sramotni kukavički biljeg. U njemu 
se borio razum i ponos, i nadvladao je ponos junaka. Smailaga 
povrati konja i sa isukanom sabljom pojuri pravo crnogorskoj 
vojsci: 

To kazuju i pričaju ljudi, 

Da doista pobjeći mogaše, 

Al ne može Turčin od junaštva; 

Pa on natrag uzvrati vrančića 

A poteže sablju okovanu .. 9%) 

Kad se Smailaga povratio i navalio na Crnogorce, vojska ga 
nije puštala s nišana. Čitav plotun pušaka opaljen je na Smail- 
agu, i on je mrtav pao s konja na zemlju. Ne može se ustanoviti, 
čija ga je puška ubila, jer ga jedno zrno nije ubilo, već više zrna 
(plotun je ispaljen u Smailagu s leđa u glavu). Radi toga to pi- 
tanje historija ne će nikada moći riješiti. Samo je pusto i besmi- 
sleno pripovijedanje, da ga je ubio Novica Cerović. Kad je 
Smailaga mrtav na zemlju pao, priskočio je Mirko Aleksić ; 
mrtvom Smailagi odsjekao glavu, što svjedoči natpis sa njegove 
nagrobne ploče (spjevao ga knjaz Nikola): 

Sad pod ovom pločom nije 
Osim jedna šaka praha 
Sav ostatak od junaka. 

Bez uzdaha i bez straha 

Taj s' Aleksić Mirko zvao. 
Nek naraštaj pozni znade 
Glava silnog Smailage 

Pod handžar mu oštri pade. 

Tako je izvršeno hajdučko umorstvo i tako je na prijevari i 
u busiji ubijen Smailaga Čengić sa 70 svojih drugova (Kahri- 
mari Čustović, Bešo Tanović, hodža Mušović Murad ef., Ferhad 
Krvavac, Suljaga Mačković, Salihaga Hadžić, Pašan baj- 
raktar Džino) u utorak 6. listopada 1840. godine i tako se Smail- 

agi Čengiću osveti crnogorski vladika za poginulih svojih 9 ro- 
daka u grahovskom boju. Smailagino tijelo bez glave preneseno 
je u Gacko (Avtovac) i ondje zakopano. Kasnije mu je podignuto 
turbe (popravljeno dva puta), koje se sada nalazi u ruševnom 
stanju. 

Da se sad ustanovi, koliko je tko doprinio ubijstvu Smail- 
aginu. 

Crnogorski vladika Rade je inicijator, zapravo početak i 
svršetak svega, jer je naredio, da se Smailaga ubije i jer je po- 
slao gornju i donju Moraču, koja je izvršila napad iz busije. 
I zato svi crnogorski pisci, a naročito istraživač cetinjskog arhi- 
va D. Vuksan, s pravom potvrđuje i prije poznatu činjenicu: 
Smailagina pogibija je djelo vladičino.**) Mirko Aleksić i No- 
vica Cerović bili su u stalnom dodiru s vladikom i dogovarali 
se o smaknuću Smailaginu. Organizatori su pobune Šujo Kara- 
džić, Petar Kršikapa, Mirko Aleksić, Novica Cerović, a glavni 
organizator samog napada (a i pobune) jest Šujo Karadžić. On 
je zapravo priredio smrt Smailagi. Jer Šujo je glavni kolovođa, 
kažu Gačani; on je kriv, da je Smailaga poginuo. Da nije bilo 
Šuje, Smailaga ne bi poginuo.#) Đoko Malović doprinio je svoj 
obol smrti Smailaginoj time, što je Smailagu namamio u Drob- 
njake. 

Neki naši pisci netočno su iznosili, da je slavi Smailaginoj 
bio zavidan Alipaša Rizvanbegović i da je najmio nekog Fer- 
hada Krvavca, koji je trebao da ubije Smailagu.%#*) Međutim i 
danas sačuvana tradicija u gatačkom kotaru utvrđuje, da je 
Smailaga s Alipašom živio u dobrom prijateljstvu sve do same 
smrti. Inače zašto bi mu Alipaša slao svoga sina s vojskom, da 
mu čuva kulu u Gacku 1840: godine? Što se tiče Ferhada Kr- 
vavca, i tu je utvrđeno, da je Krvavac bio Smailagin bajraktar. 
da je uvijek bio uz Smailagu i da je s njim zajedno na Mletičku 
poginuo.*") Prema tome Alipaša Rizvanbegović nije radio nikada 
o Smailaginu smaknuću. 

Moračani i Drobnjaci zgulili su sa mrtva Smailage njegovo 
oružje i haljine. S glavom Smailaginom, s njegovim oružjem i 
s jednim konjem pošli su na Cetinje Šujo Karadžić, Mirko Alek- 

sići Novica Cerović i sve to darovali vladiki. Petar II. Petrović 
Njegoš sa čitavom svojom svitom dočekao je Smailagine ubice. 
Primajući Smailaginu glavu iz Aleksićeve ruke, vladika je bio 
sav sretan, jer je dočekao da mu se bar mrtva Smailagina glava 
pokloni. 

Pogrešno se do sada isticalo, da su Crnogorci (Moračani i 
Drobnjaci) donijeli vladiki oba Smailagina konja. Jednoga su 
mu donijeli, a drugi Smailagin konj (vranac — gavran) ostao je 
u posjedu Petra Kršikape. Kad je za to saznao vladika, dozvao 
je Kršikapu na Cetinje i naredio mu, da dovede Smailagina 
vranca. Ali ova junačina odgovori vladiki dostojno: »Ja sam se 


klao protiv Smailage Čengića, da osvetim tvoje rođake. Ovoga: 


sam konja oteo Smailagi u bitci, da ga ja jašem. A tebe dko je 
merak na ovakvoga konja, sablju u ruke, ima još Čengića 'i nji- 
hovih atova.« Razumije se samo po sebi, da je Kršikapa svoju 
muškost platio glavom, jer su ga po Njegoševoj naredbi ubila tri 
vladičina perjanika.#7) Poslije smrti Petra Kršikape vladika se 
dokopao Smailagina vranca i kasnije ga 1843. g. darovao dal- 
matinskom namjesniku generalu Turskom. 

Vladika crnogorski nije mogao prvi dan ni ručati bez Smail- 
agine glave na stolu. Pokraj jela na stolu za vrijeme objedova- 
nja stavio je onako još krvavu Smailaginu glavu i tako jeo. 
Objed mu je išao u tek, pa je mnogima poslije pripovijedao, da 
u svom životu nije nikada slađe objedovao. Kasnije je vladika 
pribavio dva sagibljiva pera i metnuo ih u hodnik iza vrata 
svoga dvora. Na jednom peru bila je postavljena Smailagina 
glava a na drugom glava Mahmud paše Skadarskoga. Kad bi 
netko ulazio vladiki u dvor, onda bi se te obje glave pomoću 
pera sagibale (naklanjale). 

Smrt Smailagina ostavila je težak utisak u Hercegovini, jer se 
cijenilo Smailagino junaštvo i njegov dobar glas, što zasvjedo- 
čava i narodna pjesma, koja je nikla u tom vremenu: 


Kad pogibe Čengić na Mletičku, 
Svu je tursku zemlju zaplakao, 
Zaplakao, u crno zavio. 

Bolji bješe Čengić Smailaga 

No trideset u Bosni gradova. 
Kad je za smrt Smailaginu doznao Alipaša Rizvanbegović, poša- 
lje on vladiki pismo 30. listopada 1840. godine ovoga sadržaja: 

»Zanimio si neprijateljski rat i veliki fesat u tursku zemlju 
u sva tri pašaluka kako što i tvoji Brđani i Moračani udružili se 
sa drobnjačkim uskocima i na božju vjeru u carsku zemlju po- 
biše toliko Turaka i suviše carskog kapidžibašu i gatačkog muse- 
lima u svome zijametu po noći s prijevarom. I što je divno čuti, 
posjekoše njegovu glavu i tebi je za veliki dar doniješe, kako 
će biti nevidovna rana svakome muslimanu i pravome raji... 
Ti se prođi hrđavijeh ljudi i te hrđave ljude pošlji mi u Mo- 
star, da im se sudi po širiatu.«#) 

Vladiki crnogorskom nije bilo ni na kraj pameti, da pošalje 
krivce u Mostar, pa radi toga Hercegovci skupe vojsku i pođu u 
Drobnjake, da osvete Smailagu Čengića. U toj vojsci bili su: dva 
'Smailagina sina (Mehmedbeg i Dedage), Alipašin sin Hafiz- 
paša, Hasanbeg Resulbegović, Bašaga Redžepašić i Mustajbeg 
Mušović. Vojske se sudariše 25. siječnja 1841. godine. Strašno 
su bili pobijeđeni Crnogorci. Iz toga boja, zahvaljujući samo 
sretnom slučaju i bježanju, jedva je živu glavu iznio Novica 
'Cerović. I od tada pa do svoje smrti (1897.) živio je na Cetinju. 
Iz ovog'boja Hercegovci se vrate pobjedonosno i sa 120 glava 
'okite još svježi grob Smailagin. 


Narodna pjesma odmah je opjevala smrt Smailaginu. 1842. 
«godine slušao je fra Grga Martić prostu narodnu pjesmu u Her- 
«cegovini. Bio je to prvi pojav pogibije Čengića u narodnoj 
pjesmi.) A prva narodna pjesma o pogibiji Smailaginoj (»Smrt 
i'Čengić Smail-age«) štampana je 1845. godine u »Srp. Dalm. 
Magazinu«. Mažuranićev ep »Smrt Smailage Čengića« ugledao 
je svijetlo 1846. godine u »Iskri«. Općenito je poznato, da Ma- 
'žuranić nije prikazao Smailagu, kakav je u stvari bio, ali to ne 
može ni najmanje umanjiti umjetničku vrijednost samnom epu. 
Dr. F. S. Kraus veli o tome: »Smailagu je Mažuranić krivo i ne- 

pravedno opisao, naše su simpatije svakako uz odvažnoga i ne- 
ustrašivoga junaka Smailagu, a ne uz grmalje i noćne pustahije: 
crnogorske. Čengić je bio pravi i istinski južni Slaven, a njegove: 
ubice jadna kukavna bagra.«'%) A o mučenju raje, kako je to- 
prikazao Mažuranić u svom epu, veli nam mlađi suvremenik. 
Smailagin fra Grga Martić doslovno ovako: »Nijesam nikada 
slušao otkada sam živ, da su za repove vlačili raju; i to je pje- 
snička fantazija.«7!) Starac Durak je izmišljeno lice u Mažura- 
nićevu epu, on nije bio otac Novice Cerovića, njega nije Smail- 
aga pogubio, kako to pjeva Mažuranić u svom epu. Novice Ce- 
rovića otac zvao se Milutin (Cerović i on je pogubljen 1800. go- 
dine"2) dakle prije 1814. godine, t. j. prije Smailagina dolaska. 
u Gacko. Moračana je bilo najmanje oko 400—500 ljudi, i svi su. 
učestvovali u potajnom napadu, a ne samo stotina, kako to stoji 
u Mažuranićevu epu. (Oko 200 bilo je samo Drobnjaka). Treba 
razlučiti historiju od pjesme i pjesmu od historije u prikazivanju 
i ocjenjivanju historijske ličnosti Smailage Čengića. 


Bilješke o upotrebljenoj literaturi k članku »Smwt Smailage Čengića«. 

1) Hrvatsko kolo, knj. IV. str. 168. — ?) Gajret, 1925. str. 267. čl. Istina. 
o pogibiji S. Čengića. — 5) D. Vuksan: Spomenica Petra II. Petrovića Nje- 
goša, str. 1838. — *) Hrvatsko kolo, knj. IV. str. 167. — 5) God. Nikole Ču- 
pića, knj. 36. str. 251. čl. Smailaga Čengić. — %) D. Vuksan: Spomenica Nje- 
goševa, str. 94. — 7) Glasnik zemalj. muzeja u B. i H., 1910. g. str. 662. —- 
5) Gajret, 1925. g. sp. čl. str. 304. — %) Dr. L. Tomanović: Petar II. Petro-- 
vić Njegoš, str. 66. — 1%) Gajret, 1925. g. str. 304.—305. — 1!) Godišnjica. 
Nikole Čupića, knj. 36. str. 251. — 1%) Dr. Tomanović L.: sp. dj. str. 66—67. 
Vuksan: Zapisi, 1927. g. str. 129. — 1%) Glasnik zem. muzeja, 1910. g. str. 
663. — 1*) Vuksan: Spomenica Njegoševa, str. 94. — 15) Dr. L. Tomanović: 
sp. dj. str. 66. — 15) Glasnik zem. muzeja u B. i H., 1910. g. str. 663. —- 
17) D. Vuksan: Spomenica Njegoševa, str. 90. — 1%) Glasnik zem. muzeja, . 
1910. g. str. 663. — 1%) Hrvatsko kolo, knj. IV. str. 170; Gajret, 1925. str. 
252. — 20) Hrvatsko kolo, str. 169. — 21) Glasnik zem. muzeja u B.i H. 
1910. g. str. 663. — 22) Dr. Laza Tomanović: sp. dj. str. 105. — 22) Glasnik. 
zem. muzeja, 1910. g. str, 668. — 2) Gajret, 1925. g. str. 306. — 25) D. Vuk- 
san: Spomenica Petra II. P. Njegoša, str. 89—90. — 2%) D. Vuksan: Zapisi,. 
1927. g. str. 130. — 27) D. Vuksan: Spomenica Njegoševa, str, 116, — 2%) D. 
Vuksan: Zapisi, 1930. g. str. 109. — 2%) D. Vuksan: Spomenica, str. 180. —- 
30) Vuksan: Zapisi, 1930. g. str. 114. — 31) Ibidem, str. 176. — 32) Ibidem, . 

str. 109. — 35) Vuksan: Spomenica Njegoševa; str. 171.—172. — 34) Mićun 
Pavićević: Crnogorci u pričama, knj. III. str, 67. — 25) Ibidem, str. 65. — 
36) Vuksan: Zapisi, 1927. g. str. 1388.—134. — 97) Dr. S. Bašagić: Kratka 
uputa, str, 163; Znameniti Hrvati, str. 70. — 2%) Dr. L. Tomanović: sp. dj. 
str. 125. — 3%) Vuksan: Zapisi, 1927. g. str. 138. — *%) Vuksan: Spomenica 
Njegoševa, str. 172.—173. — *!') Vuksan: Zapisi, 1930. g. str. 376. — *%) 
Arhiv, organ beogr. pravnog fakulteta, knj. XXIII. str. 816. — *) Vuksan: 
Spomenica Njegoševa, str. XXXV, — **) Hrvatsko kolo, knj. IV., str. 172. 
— #5) Ibidem, str. 173. — *5) Ibidem, str. 175. — *7) Godišnjica N. Čupića, 
knj. 36. str. 257. — #%) Gajret, 1926. g. str. 12. — **) Ibidem, str, 11. — 
59) God. Nikole Čupića, knj. 36. str: 259; Hrv. kolo, str. 176. — 51) God. 
N. Čupića, knj. 36., str. 257. — 52) Ibidem, str. 257. — 55) Ibidem, str. 260. 
— 54) M. Pavićević: Crnogorci u pričama, knj. 16, str. 28.—29. — 55) Ibidem, 
str. 30. — 58) God. Nikole Čupića, knj. 36. str. 267. — 57) Ibidem, str. 265. 
do 266. — 58) Hrvatsko kolo, knj. IV., str. 177. — 5%) God. Nikole Čupića, 
knj. 36. str. 267. — 8) M. Pavićević: Crnogorci u pričama, knj. 16. str, 32. 
— €) God. Nikole Čupića, knj. 36. str. 268. — 2) Bosanska vila, 1902. g. 
str. 97. — 6%) Narodna pjesmarica, str. 288, izdala Matica Dalmatinska 1907. g. 
— 64) Spomenica o herceg. ustanku, str. 27, — %) Gajret, 1925. g. str. 267. 
— 66) Ibidem, str. 807. — 97) M. Pavićević: Crnogorci u pričama, knj. III. 
str. 69. — %) Dr, L. Tomanović: Petar II. Petrović Njegoš, str, 107. — 
6%) Fra Grga Martić: Zapamćenja, str, 22. — 7%) Renner-Velikanović: Herceg 
Bosnom, str. 336—337. — 7!) Fra Grga Martić: Zapamćenja, str. 22. — 
72) Gajret, 1925. g. str. 265. 

LJUBO BABIĆ, ZAGREB 


HRVATSKA GRAFIKA U XIX. STOLJEĆU 


Grafičko je umijeće od najranijih početaka pa do danas va- 
žno i vrlo značajno po svaki likovni razvitak. U neku je ruku 
grafika jedna od primarnih potreba ljudske izražajnosti, i kao 
takova ona obuhvata sve grane likovnog života: arhitekturu, 
skulpturu i slikarstvo, a naravno i podređene vještine primije- 
njene umjetnosti. 


Općenito pod pojmom grafike razumijevamo sve ono, što je 
napisano, nacrtano ili urezano. S vremenom se taj pojam mije- 
njao i suzivao, te se sve više počelo podrazumijevati pod riječju 
grafika umjetnički crtež. U strogom pak značenju, u onom naj- 
točnijem valjalo bi upotrijebiti riječ grafika samo za onaj 
umjetnički rad, koji se umnaža tiskom, i koji prema tome postoji 
u više jednakih primjeraka. Kod grafičkog se umijeća naime 
smatra svaki ispravni otisak sa metalne, drvene ili kamene ploče 
originalom nasuprot slici ili crtežu, koji se smatra samo onda ori- 
ginalom, kad je jedan. Na taj je način razumljivo, da je gra- 
fika osobito prikladna za širenje i populariziranje umjetničkog 
rada. Posredstvom grafike upravo ulazi umjetničko djelo u pa- 
lače bogatuna isto tako kao i siromašne nastambe bijednika. 


Grafički rad može biti reprodukcija već gotovog umjetničkog 
djela, a može biti i samostalno umjetničko djelo. Reprodukcija 
gotovih djela je više ili manje tek majstorija i vještina, ona se 
mnogo upotrebljava prije mehaničkog i mašinskog reproduci- 
ranja. Taj je način reprodukcije kao ručni način vrlo vrijedan, 
te je u svojim najboljim starim primjerima danas vrlo cijenjen. 
Danas se više ne upotrebljava, jer je skup, tegotan i za današnje 
potrebe prepolagan. Danas je gotovo posve istisnula čovječju 
ruku na polju reprodukcije upravo čudesna novovjeka tehnika 
stroja. Brza i točna, jeftina je današnja reproduktivna tehnika, 
dok je tako potisnut ručni rad zadržao umjetničku grafiku kao 
svoje isključivo područje. 

U našem sitnom i malenom likovnom razvitku postoji re- 
produktivna grafika od najranijih vremena. Ona je pretežna, dok: 
je grafika kao samostalno umjetničko djelo dosta rijetka. Javlja 
se sporadički i u periodima, kad se o bilo kakvom umjetničkom: 
životu jedva može i govoriti u našim stranama. 

Dosta je podsjetiti i spomenuti imena starih naših majstora 
grafičara, koji su se i u vanjskom svijetu snažno afirmirali, kao 
Andriju Schiavona, pa Šibenčanina Rottu Kolunića, a kasnije 


. Benkovića. Početkom XIX. stoljeća javljaju se Mančun i Mar- 


ković, koji su se odbili vrlo rano od naše zemlje i radili većinom: 
u Rimu. Većina je tih majstora iz Dalmatinske Hrvatske, no ni 
Panonska Hrvatska nije zaostala sasvim; u baroku imade ne samo: 
početaka utilitarne grafike, koja odgovara potrebama za svetač- 
kim i laičkim slikama i sličicama, već u tom periodu postoji rad: 
i napor Rittera-Uitezovića, koji crta u bakrene ploče za Valva- 
zora gradove, grbove, pače i genre-scene. Da ne spominjemo: 
ogromni neistraženi kompleks grafičkih portreta naših ljudi u: 
XVII 1 XVIII. vijeku. 

Istina, nismo imali velike grafike ni grafičke tradicije, ali 
opet nije bio ni XVI. ni XVII, a pogotovo XVIII. vijek bez: 
ikakvih grafičkih dokumenata. Da su to bili većinom dokumenti 
kulturno-historijskog značenja bez naročitog umjetničkog pečata, 
razumljivo je, kad se uoči sva ona strahota, koja je tom jadnom: 
našom zemljom stoljećima harala. 'Tu su se sve sile, sva snaga i 
sve darovitosti trošile na golo samoodržavanje i odupiranje ja- 
čim, stranim i neprijateljskim silama sa svih strana. Takvo se- 
stanje produžilo i početkom XIX. vijeka, kad susrećemo grafiku: 
kulturno-historijskog značenja u raznolikim oblicima, kao sve-. 
tačke slike, slike gradova ili tlorisa zgrada i čitavih gradova, 
portretnu grafiku, zatim sitnu grafiku potrebnu za knjige i štam- 
parstvo. K tome treba svakako ubrojiti i onaj vrlo zanimljiv 
kompleks crteža barka i jedrilica, koji susrećemo duž čitave naše- 
obale. Ti su se crteži i akvareli udomaćili davno prije XIX. sto- 
ljeća u našem Primorju. Da među tisućama takvih slika bro- 
dova naiđemo na vrlo vrijedne i zanimljive grafičke listove,. 
dosta je promotriti ex voto slike na Trsatu, pa slike po nekim: 

općinama po otocima ili na Pelješcu ili na tlu dubrovačke repu- 
blike. Ti stilni listovi posjeduju vrlo često značajne umjetničke 
kvalitete. Autori tih slika jesu većinom obični majstori, a nala- 
zimo ih kroz stoljeća po svim lukama, a pogotovu lukama Sre- 
dozemnog mora. Nažalost mora se tom prilikom utvrditi, da je 
začudno i upravo tužno, da se tim ogromnim kulturno-historij- 
skim kompleksom nije do sada nitko od umjetničkih stručnjaka 
bavio. 


Prvo doba XIX. stoljeća u našoj grafici znači isto kao i u 
drugim granama likovne umjetnosti produžavanje i vegetiranje 
baroknih oblika prošlog stoljeća. Tu i tamo se javlja kod ukrasa 
knjiga klasicistički oblik empira. Varijante tih oblika u Bieder- 
meieru žive u kasnijoj fazi gotovo u čitavom drugom periodu 
.(18850.—1860.). U grafici 1 u umjetno-obrtnim radovima su ti 
oblici dominantni. Nažalost od najsvjetlije naše pojave tog pe- 
rioda, od Vjekoslava Karasa, u grafici nema nekih značajnih 
grafičkih radova. Postoje tek neki početni Karasovi crteži, bilo 
kopije bilo crteži iz spomenara; postoji i jedna litografija »Djed 
i unuk«, ali nema vrijednog crteža, koji bi imao pečat njegove 
ličnosti, kao što to imadu njegovi uljeni portreti. Nije isključeno, 
da će se naći s vremenom koji taj crtež Karasov. Kod nas se nije 
mnogo pazilo na skice i crteže ni kasnijih likovnih radnika, a 
kamoli da bi se tko u Karasovo vrijeme posebno brinuo za nje- 
gove crteže. Zbog toga su na primjer vrlo velika rijetkost Bu- 
kovčevi crteži, što ne znači da Bukovac nije uopće crtao. Isto je 
i kod Medovića, da spomenem samo neke. 


U drugom periodu odgovaraju u grafici Felbingerovim grad- 
njama stilno crteži Ivana Zasche-a (1826.—1863.). Njegova uti- 
litarna spretno i vješto nacrtana grafika ima pečat umjetnički. 
Prva je mapa litografija, koja je kod nas izdana od njegove 
ruke, a prikazuje ilustrativno maksimirske nasade. Zascheove 
detaljno crtane litografije jesu iznad običnog prosjeka slične 
produkcije. Za svaku svoju litografiju crtao je Zasche točne stu- 
“dije. Kako je to obično, prvotni je crtež svakako svježiji i življi. 
No svakako su Zascheu najbolji i ponajviše još aktuelni crteži 

sa krša, Like i Hrv. Primorja. U tim je crtežima već sasvim 
ispravno zapažen karakter pejzaža u svojoj osebujnosti. 

Na početku trećeg doba (1860.—1890.) izrađivao je sasvim 
neumjetnički litografije iz hrvatske povijesti stranac Mticke. On 
je Quiquerčev učitelj, djeluje neko vrijeme u Osijeku, gdje se 
razvio oko obitelji Hotzendorf čitav malen krug. Stari i mladi 
Hoštzendorf jesu pedagozi, pogotovu otac. Njegov sin Hugo 
(1807.—1869.) već odmiče svojim crtarijama slavonskih gradina, 
te prvi pokušava crtati pejzaž slavonske ravnice. Bavi se pone- 
kad ne previše sretno genre-scenama. Možda su mu ponajviše 
značajni i dokumentarni maleni crteži seljaka i pastira sa sla- 
vonskih golemih pašnjaka. Kao i njegov otac, Hugo Hotzendorf 
je više učitelj, nego umjetnik. Kod njega je počeo učiti Iso 
Kršnjavi još kao mladić u Osijeku. Odanle su i prvi Kršnjavijevi 
grafički pokušaji; kasnije se Kršnjavi na akademiji u Beču mar- 


ljivo bavio studijem grafike. U tim je počecima vidljiva izrazita 


realistična crta, kao i kod njegovih slikanih studija pejzaža. Uz 
neke druge manje i neznačajnije crtarije, koje se čine kao za- 
nimljivi eksperimenti, postoji od Kršnjavoga vrlo dobar radirung 


biskupa Strossmayera. Dok su Kršnjavijevi crteži tek pokusi i 


skice, njegov vršnjak Adolf Waldinger (1843.—1904.) je u sva- 
koj, pa i u najmanjoj crtariji zaokružen i gotov. On je tankoćutni 
crtač slavonskog pejzaža i osobito pronicavi grafičar raslina. 
Predano i nada sve darovito realizira najobičnijim sredstvom, 
ponajviše olovkom, šumu, bolje rečeno Waldinger oživljuje na 
papiru ogromno hrašće, pojedina stabla, grmlje, golo granje, 
sitne i tanane šibe, šumski teren. Njegova olovka poetizira šumu 
od najmanje grane ili vlati do golemih debla, što se iz guštare 
propinju spram neba. Pravi realist, stvara svojim posebnim da- 
rom i svojim uronjavanjem, upravo saživljavanjem, možda naj- 
ljepše i najjednostavnije listove naše grafike u XIX. stoljeću. 
Pa i onaj najsitniji detalj obične biljke, što ga Waldinger 
skromno ali znalački crta, podignut je na razinu prave umjet- 
ničke realizacije. Nije pretjerano reći, da su ti Waldingerovi 
nacrti upravo fenomenalni, kao što je bio i njegov talenat. Wal- 
dinger, povučen i nepriznat za svog života, gurnut u stranu pre- 
dao se sav radu, a taj tek danas znademo pravilno ocijeniti. 


I1I 





Isto tako je kasno prepoznat rad Ferde Quiguerza (1845. do 
1893.) u njegovim pozitivnim odlikama. Quiquerez je bio slab 
crtač. Njegovi su grafički radovi rijetki, kao što je na primjer 
»Satir i ninfa«, koji i po svom malenom formatu ipak pokazuje 
čitavog Quiquereza sa svim njegovim dobrim i lošim značajkama. 
Sasvim su negativni Quiquerčevi pokusi ilustracija Mažuraniće- 
va epa. U stilnoj vezi s pobrojenim crtežima jesu i crteži Nikole 
Mašića (1852.—1902.). Taj naš akademski realista izrađivao je 
godinama malene točne studije i skice kao predradnje za svoje 
slike. Mašić crta s veseljem i oduševljeno u svoje bilježnice mno- 
gu značajnu scenu sitnog i običnog zbivanja. Poznate su njegove 
malene studije peradi i domaćih životinja i prikazi vrtova i dvo- 
rišta. Sve te iste motive naći ćemo u njegovim bilježnicama. Po- 
nekad u toj pripremnoj grafici Mašić gotovo impresionistički hva- 
ta konture pokreta te sa par crta oživljuje svoje likove. Dok je kod 
tih crtarija domaćih životinja svjež i živ, začudo je kod drugih 
skica, pogotovu figura, drven i nepokretan. Od svih Mašićevih 
crtarija čini se da je najznačajniji crtež ceste na kršu. Taj jedno- 
stavni crtež nosi u sebi nešto veliko. Karakteristika pejzaža je 
zapažena i realizirana kao rijetko kad u našoj umjetnosti XIX. 
stoljeća. Upoređujući taj crtež sa krša s crtežima Zascheovim 
iz pređašnjeg perioda, opazit ćemo ne samo razliku, već i na- 
predak. A zamislimo li na čas slični motiv pejzaža sa krša ođ 
Crnčićeve ruke kao dalnji razvitak, osjetit ćemo kroz takova tri 
primjera sličnog motiva, kako se polagano ali sigurno i posto- 
jano otkriva i osvaja taj naš osebujni pejzaž. Od točnog vanj- 
skog reproduciranja, sasvim turističkog, raste izraz u stilnu sadr- 
žinu. Po toj primjedbi možemo razabrati, da se nikakva umjet- 
nost, pa tako ni naša nije mogla improvizirati od bilo kako jakog 
pojedinca, već da je za njezin stilni osebujni rezultat potreban 
rad generacija predanih i darovitih likovnih radnika. Da takvom 
radu smeta i da takav rad biva onemogućen i iskrivljen nepre- 
stanim novim unošenjem stranih i tuđih načina umjetničkog 
izražavanja, o tom valjda nema više nikakve sumnje. Iz toga 
dalje slijedi, da i najsitniji osebujni rad ima više i veće značenje, 

nego ogromna platna blještave i virtuozne fakture strane prove- 
nijencije. Postepeno osvajanje i najobičnijeg motiva bilo kakvog 
našeg osebujnog kraja stvarajući toliko potrebnu slikarsku tra- 


“diciju otkriva polagano ali sigurno značajne elemente našeg či- 


stog izraza. U tom je poslu upravo pejzaž prva i prava podnica. 
Stranac, to jest strani slikar moći će možda sasvim zanimljivo 
nacrtati ili naslikati lički pejzaž ili koju dalmatinsku vedutu, 
moći će svojem radu sigurno podati makar kako dobro slikarsko 
ruho, no nikako ne će moći zahvatiti tako bitno i tako ispravno, 


“kao što je lički pejzaž iznio, upravo njegovu bitnu nutarnju sadr- 


žinu, jedan Ličanin, u našem slučaju N. Mašić. 

Realizam Mašićev i njegov slikarski i crtački krasopis nema 
pravog nasljednika u našem likovnom razvitku. Najviše mu je 
po svom realizmu u četvrtom dobu bliz O. Iveković, koji u svojim 
malenim crtanim skicama sa sela po Zagorju i po Lici, ima koji 
taj elemenat, što sjeća na Mašićev rad. Iveković crta u nekoj 
nervozi i brzini, poneki su njegovi crteži sa fronte i dokumen- 
tarni. Iveković se nije grafikom bavio napose, kao ni Bukovac. 
Sigurna i spretna Bukovčeva ruka začudno nije ostavila više 
crtarija. Rijedak i karakterističan je Bukovčev crtež Strossmay- 
erove glave. Na tom se crtežu vidi jasno način tog virtuoznog 
portretiste, koji ne misli linijom i kome je sredstvo u glavnom 
ton i boja. Bukovac taj ton crtka, tako dobiva oblinu; on ne 
obuhvata ni ne daje kondenziran oblik pomoću određene linije i 
prereza. Kod njega nema nijedne dulje linije. Ukratko rečeno: 
Bukovac barata crtačkim sredstvom upravo na isti način kao da 
slika. Usporedimo li bilo koji nacrt Bukovčev s nacrtom Kralje- 
vićevim ili Becićevim, zapažamo, kako Bukovac ne ide od cjeline 
već od detalja; on kod portreta slaže detalj do detalja, i tako 
postizava sličnost. 

Ne mnogo drugačije postupa i Čikoš (1864.—1931.), ali u toj 
vrlo kompliciranoj nadarenosti živjelo je nešto od pravog gra- 
fičara, kako to vrlo dobro pokazuje monotip iz Apokalipse. 

Sama tehnika monotipa prisilila je kod tog rada Čikoša, da 
prvi nalet, prvi zahvat realizira, te da onda ostavi i stvar dalje 
ne dotjeruje racionalno, što je obično kod Čikoša svršilo nega- 

fivnim rezultatom. Ne poznam u čitavoj našoj grafici tako van- 
redno raspoređenje svijetla i sjene. Raspoređivanje je upravo 
ponajbolje na ovom listu (B. Čikoša. Nešto eruptivnog postoji u 
toj kompoziciji, istovremeno je snažna, vizionarna. Čudna sva- 
kako stvar, čudna i jedinstvena, mada djeluje u sklopu našeg 
razvitka, kao neka strana tuđa izvrsna stvar, što je pala nenada- 
no među našu grafiku. 

Korektne akademske crtarije akta od Tišova, kao i Medovi- 
čeve rijetke ilustracije ne imadu nikakovu naročitu karakteri- 
stiku. Uopće od čitavog zagrebačkog kruga slikara i kipara može 
se reći, da su se malo ili vrlo rijetko bavili grafikom. Čudno je, 
da nije F. Kovačević ostavio za svoje pejzaže više nacrta i više 
studija, skice njegove su rijetke. Izuzetak čini u čitavom krugu 
Menci KI. Crnčić. 

Od svojih najranijih godina pa sve do smrti Crnčić marljivo 
bilježi, studira i crta. Poslije njegove smrti moglo se tek vidjeti 
u ogromnoj ostavštini crteža, koliko je Crnčić radio i kako je 
gotovo svaki dan po nešto zabilježio. I Čikoš je ostavio dosta 
bilježnica, nacrta, kompozicija i raznih varijanta svojih kom- 
pozicija, ali prema Crnčićevoj ostavštini bila je Čikoševa ostav- 
ština, što se tiče crteža, gotovo siromašna. To tim više, što je 
Čikoš pedantno spremao sve svoje studije sa škola, a Crnčić nije; 
ali je zato Crnčić upravo strastveno crtao i bio neprestano u 
grafičkom poslu. Sjećam se vrlo dobro, kako je Crnčić, kad mu 
nije na moru pri radu vrijeme bilo povoljno za slikanje, gotovo 
čitavo vrijeme crtao, bez obzira da li je to motiv da se iskoristi 
ili ne. Znao je ponekada i crtati u društvu za stolom, bilo figure 
bilo glave kao studije ili kao groteske i karikature. Znao je či- 
tave dane sjediti pred jednim busenom cvijeća ili najobičnijeg 
drača te crtati. Poslije je takove studije i u ulju izvodio. Danas, 
kad nam je već moguće čitav Crnčićev rad promatrati u cjelini 
i u vremenskoj perspektivi, možemo sasvim sigurno utvrditi, da 
je Crnčić bio rođeni grafičar. On je bio umjetnik, koji reagira 
više na efekt tame i svijetla, nego umjetnik koji reagira i koji 
živi samo u boji. Zbog toga nam valjda razloga već danas go- 
vore i znače više njegove grafike, nego što to znače njegova 

mnogobrojna ulja. Može se upravo reći, da je Crnčićeva izrazita 
darovitost bila predestinirana na grafiku, a njegov način, što je 
proizlazio iz njegove prirode, bio je tipičan način i shvaćanje 
pravog i čistog grafičara. Tu se moramo sjetiti, da je tu konsta- 
taciju na početku Crnčićeva rada sasvim točno postavio Kršnja- 
vi. Njegovim posredstvom i sugestijom Crnčić se uputio poslije 
nekoliko godina svojeg naukovanja na akademijama Beča i 
Miinchena k znamenitom bečkom bakropiscu Ungeru. 

Među njegovim prvim grafičkim radnjama toliko je zna- 
čajna malena glava muškarca, da ju valja spomenuti na prvom 
mjestu. U toj je stvari već čitav Crnčić onakav kakav će i ka- 
snije biti. Na toj je malenoj ploči već jasno njegovo shvaćanje. 
Jasno je, da on ne živi i ne osjeća liniju samu o sebi kao najje- 
dnostavnije sredstvo grafičara, već on nužno gradi svoj grafički 
izraz tonom. Nigdje mu linija ne će ni kasnije u velikom zamahu 
obuhvatiti oblik, nigdje ne će ta linija postati ni arabeska, n; 
uprošćeni rukopis izazvan vanjskim dojmom, već će se ta linija 
brižno i marljivo slagati od detalja do detalja, da složena i umno- 
žena kao skup crtkica dade oblinu, dade u glavnom efekat sjene. 
i svijetla, koji nije prečesto kod Crnčića sažet u jaki i zbijeni 
kontrast; kako pokazuje možda najljepša njegova ploča, što pri- 
kazuje ribare. Jasan je pokret, raspodjeljivanje masa djeluje 
snažno i jednostavno, što je osobito bilo rijetko kod M. KI. Crn- 
čića. Dok je Crnčić bio u prvim svojim pločama minuciozan i 
dok je izrađivao svoje crteže sve do najmanjeg detalja, osjećala 
se neka skučenost, ali i korektnost, gotovo pedantnost u čitavom 
radu. Kasnije ploče nisu bile ni toliko prorađene ni zaokružene; 
istina, na njima je bio širi zahvat i slobodnije shvaćanje, ali su 
bile spram onih ranijih sve praznije. To pokazuju najbolje ploče 
»Pozdravljenje«, »Medvea« (osobito uspio rad), pa »Zadnji po- 
tomak« u poredbi s pločama, na kojima su prikazani motivi starog 
i novog Zagreba. Kod prvih tih ploča vidi se još sugestija Unge- 
rova; bit će da je učitelj Crnčića primoravao da izvede svoje 
stvari do kraja. Tog primoravanja i te sugestije kasnije nije bilo. 
Način obradbe postaje više lakomislen, a ponekad upravo nebri- 
žan. Vidljiva je tendencija u širini i sve većem formatu. Crnčić 

napose voli i u svojoj grafici i u slikama motive s dalekim per- 
spektivama, tako da su neke vedute već čitavi panoramski pri- 
kazi. 

Kao grafičar Crnčić obuhvata po sižeju krajolik i portret, a 
katkad i genre-scene. Crtao je i životinje, bio je i lovac. Bavi se 
često i primijenjenom grafikom izrađujući plakate, diplome i 
obične ilustracije. Mnogo se zanima i karikaturom, surađivao je 
u satiričkim listovima sporadički. Među njegovim karikatura- 
ma svakako je njegova autokarikatura najuspjelija. Kod kari- 
kature nije Crnčić toliko psihološki opservator, koji bi iscrtao 
sarkazmom jetku satiru jednostavnom i kondenziranom linijom, 
već on karikira kao promatrač pun humora, koji se zaustavlja na 


vanjskim smiješnostima, tako na pr. karikira Čikoša s velikim - 


nosom, a Nikolića s velikom glavom. Njegove su karikature više 
zabavne šale bez naročite trpkosti i bez iznalaženja onog bitnog; 
to su nabačene, više puta vrlo duhovite bilješke, a nisu ocjena 
karikiranoga. 

Crnčić u svojoj grafici upotrebljava gotovo sve tehnike. Od 
hladne igle do najkompliciranijih akvatinta na bakru ili cinku. 
Često miješa raznolike tehnike, i to miješanje ne donosi naj- 
sretnije rezultate. Tako kraj raznolikih načina upotrebljava za 
izrađivanje ploča zubarski alat, koji tjera elektrika. Taj njegov 
sasvim tehnički zahvat sigurno je osebujan, samo mu nije omo- 
gućio i osebujni izraz ni ispravne rezultate. Naprotiv, Crnčić je 


često zamutio tom tehnikom poneke bakropise, kako se lijepo vidi > 


na zagrebačkim bakropisima ili na poznatom Jelačićevom trgu. 
Kod bakropisa je volio unositi boju, tako da imade među nje- 
govim pločama čitav niz, koje su štampane u dvije ili pače više 
boja. Tako je »Nina«, pa Kaptol, Dolac, i mnoge druge. 

Začudo, Crnčić je rijetko grabio litografiju, mada njegovi 
bezbrojni crteži kredom i olovkom imperativno traže tu tehniku. 
On je ostajao kod bakra. Tih bakrenih ploča, što velikih što ma- 
lih, ima preko 60 na broju, po neke su stekle veliku popularnost, 
te su u dosta velikim nakladama raspačane. 

Kad je Crnčić u svojim motivima crtao zgrade i ulice, uopće 
arhitekturu, onda je korektno i strogo pazio na perspektivu; nije 

mu se događalo, kako to često susrećemo u domaćoj grafici, da 
nisu ni najosnovniji zakoni perspektive provedeni, nego se pri- 
činja kubična zgrada kao model od kartona na kojemu su se 
prozori i vrata, pa i krovišta posvađala i svako na svoju stranu 
razišla. Crnčić ne komponira svoj prikaz, kod njega nema onih 
jakih prvih planova spram dubine ili samovoljnih nekih pro- 
mjena na motivu. On se vjerno drži viđenog. To se lijepo vidi na 
bakropisima iz Vinodola, u kojima je svakako Crnčić postigao 
maksimum grafičkog izraza. Naravno je i općenito poznato, da 
je Crnčić uglavnom i u grafici pejzažista. No on je majstor da 
reže u bakar i likove; tako je odličan njegov portret bana Pe- 
jačevića po Bukovčevu platnu. Ta grafika je i ljepša i bolja 
nego sam Bukovčev portret, a glava Mikšićeva, upravo je kabi- 
netska majstorija grafičkog portreta i nije presmjelo reći, da 
danas nema nikoga kod nas, koji bi tako dobro i znalački umio 
prenijeti portret na bakrenu ploču, kao što je to umio pokojni 
M. CI. Crnčić. U genre-scenama Crnčić je slabiji. Kad unosi u 
svoje pejzaže male figure kao grupe ili kao pojedine statiste, 
osjeća se da manjka mnogo toga u tim likovima. Većina ih je 
drvena i bez pokreta. Katkad su ti likovi upravo neugodni i nemo- 
guće nacrtani, kao što su one seljakinje i milostive na »zagre- 
bačkom trgu.« Ta primjedba ne niječe Crnčiću njegove crtačke 
spreme, ona hoće tek istaknuti, da su pojedine figuralne gru- 
pacije na njegovim bakropisima slabe, a prečesto lakomisleno 1 
nedovoljno izvedene. Crnčić je radio u nervozi i u brzini, bio je 
i odviše produktivan, te nije mogao uvijek svoje manjkavosti 
marljivošću pokriti. Mnoge je pogrješke na bakru nonšalantno 
ostavljao. 

Od Crnčićeva grafičkog rada ističu se napose oni grafički 
listovi, koje je Crnčić izrađivao po motivima iz Vinodola. Te 
ploče (Belgrad, Drivenik, Bribir) doista su grafika na takvoj ra- 
zini, kakve do Crnčića u našim relacijama nije bilo. Među tim 
pločama ima i nekoliko, koje pokazuju Crnčića na zenitu, u pu- 
noj snazi. U tim je pločama Crnčiću doista uspjelo iznijeti naš 
pejzaž ne samo u svojoj dokumentarnosti, u spoljašnjem obliku 
kao novost, već su upravo u tim pejzažima otkriti i postavljeni 

ispravno bitni elementi osebujnog našeg pejzaža. Tu je dan pej- 
zaž kako ga na pr. ne bi mogao dati neki strani turista slikar: 
pejzaž je doživljen i realiziran u svom definitivnom obliku, spo- 
ljašnji su efekti podređeni bitnom, što je rijetkost inače kođ 
Crnčićeve grafike i slikarstva. Nadvladan je i motiv kao takav, 
prestala je to biti veduta ili zanimljiv i dopadljiv izrez iz prirode, 
već je tu pejzaž oživio svojim posebnim životom. Majstorska je 
ruka osjećajem gradila te klisure, crtala daljine, postavljala ka- 
rakteristične rasline i povijala dubodolinom valove svijetla : 
sjena spram blistavih plošnina mora. Crnčić je u grafici izrazio 
naš pejzaž i time dao svoj vrijedni prilog našoj povjesnici umjet- 
nosti, koji će nesumnjivo zadržati trajnu aktualnost. Kad se sje- 
timo naprijed spomenutih pejzaža Zaschea iz Like i Primorja, 
pa zatim Mašića i Quiquereza te konačno Crnčićevih pejzaža, 
vidimo jasno konstantni uspon kod istih motiva. Osjećamo jasno 
napredak i polagano stvaranje definitivnog oblika. 

Kad progledamo cjelokupne napore na polju grafike u našim 
stranama prije Crnčića, svi se ti napori u XIX. stoljeću čine 
spram Crnčićeve grafike kao neko pokušavanje, neki pripremni 
rad. Tek s Crnčićem hrvatska umjetnost dobiva svog prvog izra- 
zitog grafičara i po darovitosti i po njegovim pojedinim pozi- 
tivnim radovima golemoga grafičkog djelovanja. Ti pozitivni 
Crnčićevi bakropisi, onaj pod naslovom » Vrbnik«, uz vinodolske, 
pripadaju među one grafičke listove, koji će zadržati trajnu 
aktualnost. Važno je istaknuti, da je Crnčić bio nada sve predan 

“pedagog i da je gotovo čitavu kasniju generaciju upravo on pri- 
veo grafici. M. CI. Crnčić nije samo učio prvi kod nas raznolike 
grafičke tehnike, već je na svoje đake vršio donekle, bar u prvo 
vrijeme, presudan utjecaj, tako da često kasnije grafički radovi 
hrvatskih slikara imadu katkad Crnčićeve značajke. Crnčić je 
priveo i T. Krizmana grafici, a među onima, koji su zadržali Crn- 
čićevo shvaćanje, jest Branko Šenoa, koji je izradio kolekciju 
bakropisa iz starog Zagreba u većem i manjem formatu, kao i 
ciklus bakropisa iz starog Osijeka. Od svih tih Šenoinih ciklusa 
čini se da je grafički najizrazitija ploča, na kojoj je prikazana 
stara ponutrica katedrale, kakva je bila prije restauracije. Na- 

žalost mora se istaknuti, da vanredni Crnčićevi grafički listovr: 
primorskog pejzaža nisu još dobili adekvatnog nasljednika ni: 
predanog nastavljača u suvremenoj formi. 

Nesumnjivo je, da je grafika tokom razvitka hrvatske umjet- 
nosti u XIX. vijeku sve više izilazila na poprište, da joj se je: 
posvećivala veća briga od strane likovnih radnika nego što je to- 
bilo na početku. Širenje i jačanje umjetničke grafike još će se: 
više zapaziti prvih decenija XCX. vijeka. U to vrijeme naime“ 
nema gotovo nijednoga hrvatskog umjetnika, koji nije izrađivao» 
čistu grafiku. (U današnjoj pak fazi grafičko je zanimanje gotovo: 
pretežno i gospodujuće u najnovijim grupacijama. 

Ovaj sumarni prikaz htio je tek pokazati letimično prijašnje: 
stanje dokazujući, da je i to pionirsko i pripravno nastojanje pri- 
donijelo hrvatskoj umjetnosti vrijedna i značajna grafička 
djela. 

Želimo da ta djela budu ne uzor, nego pobuda današnjoj ge- 
neraciji grafičara, da oni svoja druga i nova i osebujna shvaća- 
nja još više prošire i produbu osebujnim grafičkim izrazom, tako 
da taj grafički izraz bude izraz naše stvarnosti, istovremeno 
umjetnički izraz visoke razine i kao takav općenito prihvaćen i 
ponesen našim potrebama i našim naporima. 

SLAVKO BATUŠIĆ, ZAGREB 
GOSPODIN CARINIK 


Razmatranja jednog putnika 
I 


Evropski carinik je onaj neumoljivo strogi gospodin, koji — 
kostimiran u razne uniforme i okićen kojekakvim narodnim 
amblemima — stoji u imperativnoj pozi na svima granicama i 
pograničnim stanicama gladnih zemalja i ne da na primjer, da 
sirotna bečka djeca jedu jeftine šljive iz naših posavskih šljivika, 
da bugarski mladići puše grčki duhan, da Varšavljanke jedu švi- 
carsku čokoladu, da se madžarski krmci tove rumunjskim kuku- 
ruzom, da se Mlečanke odijevaju u lyonsku svilu, da Španjolci 
krcaju turske lješnjake, da Belgijanci lože peći češkim ugljenom, 
da Francuzi jedu danski maslac, da Švedi piju škotski whisky 
i mnogo toga tako dalje. 

Gospodin je stalno na straži, Gospodin je svudašnji, Gospo- 
din je neumoljiv i strog, naoružan je revolverom i bajunetom, 
— on je strah i trepet lopova kriomčara, ali i sasvim nedužnih 
i bezazlenih putnika. 

Ne mogu nikako i ne ću da razumijem zanat, zvanje i stav 
toga Gospodina, — koji uostalom nije nigdje ništa lično kriv. 
On je samo bodljikavo ispruženi periferički organ svojih dalekih 
glavara, a ti su glavari zacijelo mudri i u potpunom pravu, kad 
zapovijedaju ovako stroge stvari u ime svojih milih i dragih 
naroda. Konačno, tu postoje čitave biblioteke debelih knjiga, sa 
statističkim i grafičkim tabelama, što su ih izradile učene katedre 
i fakulteti i kapaciteti i specijalisti i eksperti, dakle forumi naj- 
viši i najmjerodavniji. Kad protiv svega toga diže glas jedan 
laik, onda to može da bude samo lajanje na daleki sjajni puni 
uštap. Laiku dakle ne preostaje drugo, nego da se pokloni za- 
konima, što su ih obreli učeni i mudri, te da pokorno uzme do 
znanja na primjer, da se u nekom alpinskom gradiću ne smije 
prodati više no pet slavonskih krmaka mjesečno (to se zove kon- 

tingent), — a i čemu bi, kad ima krumpira i uz to vrlo umno 
izvedenih vegetarijanskih teorija, prema kojima narod smije da 
pjeva i da ojka, ali ne treba da jede. Da, svakako su riječi nacio- 
nalnih ekonoma mudrije od lajanja laika. 


Evo dakle, po principima ovih mudrih i neoborivih logika, 
stoji danas na graničnim betoniranim i bodljikavom žicom ople- 
tenim bedemima zemalja evropskih neumoljivi i strogi Gospo- 
din Carinik u ratničkoj opremi, naoružan bajunetom i revolve- 
rom, a iza njega su poređane bojne kohorte sa strojnim puškama, 
bombarderskim avionima i plinskim granatama. Gospodin Ca- 
rinik stoji i — ne da. Naprosto ne da, da rijeke žita poteku 
željezničkim prugama onamo gdje nema kruha, a da se parni 
plugovi i traktori prevezu onamo, gdje se zemlja još ruje drve- 
nim ralom i lemešem. Sve je točno napisano i utvrđeno u mudrim 
knjigama i evanđeljima propis4, a Gospodin Carinik ima samo 
da kaže: ne dam, — i njegova riječ gasi ognjeve u krušnim pe- 
ćima gladnih. 


NI 


Sastanu se tako emisari evropski u nekom velikom zamaglje- 
nom gradu, sjede mjesec dana u nekim blještavim dvoranama, 
doveli su sa sobom osim intransigentnih principa i jato plavokosih 
sekretarica i tipkačica u svilenim čarapama, izmučili su crijeva 
i poremetili čitav splet svojih probavnih organa dinerima, sou- 
perima, garden-partijama i banketima, a uza sve to pasji su iske- 
sivali pozlaćena zubala jedni na druge i režali: ne dam, ne dam. 
ne dam! 

Vuku se kroz zamaštene stupce vonjavih novina na svima 
jezicima kaotične kolone brojaka o srebru, zlatu i papirima, 
vrtlože se virovi doskočica o kompenzacijama, rekompenzaci- 
jama i paritetima, a na koncu svega ostaje i opet samo onaj 


ukleto nepopustljivi: ne daš ti meni, ne dam ja tebi, — crkoh 


ja, crkni ti, ali ne dam! ... 


12I 


A onda, — posljedica dugih požrtvovnih i idejom spasa na- 
roda prožetih vijećanja: izlaze na pučinu lađe natovarene zrelom 
pšenicom i stresaju preko paluba terete u more, pale se čitave 
žetve pamuka, prolijevaju se potoci mlijeka u ulične kanale, 
kukuruzom se lože vlakovi, uništavaju se vreće kave, — a sve to 
u ime neke imaginarne kriminalne ravnoteže. A u isto vrijeme 
glad krči u želucima i savija crijeva milijuna tihih, pokornih, 
odanih i vjernih podanika. 


IV 

A Gospodin Carinik u svojoj odori i do zubi naoružan stoji 
dan i noć, zimi i ljeti, na blistavim skretnicama pograničnih sta- 
nica, stoji kao neprelazna ustava na tim jedinim otvorima ka- 
nala kroz mreže bodljikavih žica i betoniranih bedema, stoji u 
pozoru neumoljivo i strogo, stoji kao okamenjena jeka dalekih 
glasova, i ne da: ne dA da čovjek čovjeku proda komadić pečenog 
tijesta, koje se zove hljeb. 

I ne će da popusti, makar netko skapavao od glada, a drugi 
se morao vratiti halštatskim metodama produkcije onoga, što 
mu je potrebno. Sve se dešava u ime civilizacije. 

Sve su to tako velike stvari, a mene ne zovu za suca da im 
sudim. Ali ne samo mene, nego i mnoge druge. Premnoge dru- 
ge. Većinu. Ogromnu većinu. 

Kažu: mi smo vaši mudri glavari i eksperti, a vi budale, ne- 
znalice, lirski zrakoplovci. Žderite krumpir, odijevajte se u 
kostrijet i konoplju, šutite, šta uopće laički lajete o uzvišenim 
stvarima, o kojima nemate ni pojma! 

(Tihi glasovi se čuju kako šapću...ali... možda...ipak... 
djeca bi jela... — Ne, šutite, mir, kuš!). 

Dakle: ne živite od hljeba, živite od medđenih i masnih i mu- 
drih riječi. 


V 


Lična moja iskustva s Gospodinom Carinikom nisu uostalom 
baš ni tako strahovito gorka. On je mnogo opasniji za kolektiv 

negoli za pojedinca, pogotovo ako je taj pojedinac čovjek siro- 
mašan i skroman, čovjek treće klase. On ga više plaši i zastra- 
šuje, negoli mu lično nanosi zlo. 

Posljednjih deset-dvanaest godina prešao sam mnoge i mnoge 
granice, i ne smijem da budem nepravedan. Gospodin me je Ca- 
rinik često susretao ljubazno. Kadšto, šta više, i vrlo ljubazno, 
uz pozdrav, dirnuvši obod kape prstima, uz tihu molbu, da bi 
skinuo kovčeg i otvorio ga njegovom radoznalom pogledu. 

Odmah u početku primjećujem, da mi se čini, da su svi vozni 
redovi udešeni u podmuklom sporazumu s Gospodinom Cari- 
nikom: granice se prelaze uvijek noću ili prerano u zoru, tako 


.da se putnicima razbije san. Vlak stoji, muževi sjede crni, obo- 


renih glava, a na krilima zadrijemalih žena spavaju umorna 
djeca. Onda odjednom bučno i glasno ulaze ljudi u uniforma- 
ma s karbitnim i električnim lampama, tresu putnike za ramena, 
traže da se skidaju kovčezi, šire strah i trepet od kupea do kupea, 
od vagona do vagona. 

I to uvijek noću kasno ili u prerano jutro, kad su oči upa- 
ljene od čađe i nespavanja, u grlu peče nikotin, a jezik je debeo 
i tvrd. Onda se Gospodin Carinik baca na svoj plijen, na tralje 
i trulje naših sirotinjskih kovčega. 

A šta se može? Izlazi se u susret njegovoj želji, skida se 1 
otvara kovčeg, jer Gospodin je naoružan, a putnik goloruk. 
Osim toga to je i zakon. 


VI 


Imam stari jedan otrcani kovčeg od vulkanizirane ljepenke. 
već je popucao na rubovima, olinjao, ručica ne drži, brava je 
zarđala, ključić sam izgubio. Šta bih ja mogao da sakrijem u 
tu jadnu njegovu utrobu? 

Pa ipak, debela znojna ruka zarije se stručnjački i rutini- 
rano u njega, podigne onu brižno i smišljeno složenu sadržinu, 
pretrese je, prorešeta, iz reda načini nered, a onda bez riječi 


ode dalje. 


Nikad nemam nikakve kontrabande, ne pada mi ni na pamet, 
da kriomčarim. Moje tri košulje, malo sapuna, vozni red, par 

cipela, kutijica s iglom i koncem, rezervna kravata, aparat za 
brijanje, sve sami bezazleni predmeti, — sve je to bilo uredno 
:složeno, a sad je odjednom ispremiješano, prevrnuto i porazba- 
.cano, kao da je po kovčegu rovao pobješnjeli vepar. 

I jedva što nekako sve pomalo sredim i po mogućnosti smje- 
stim u prijašnje stanje, vlak je krenuo i nabrzo se zaustavio 
negdje na drugoj stanici, preko granice, na kojoj novi Gospodin 
Carinik u drugačijoj uniformi fino i rafinirano-podmuklo opet 
traži da skinem i otvorim kovčeg, pa onda i opet ruje u njemu, 
često s izrazom zlovolje, umora od neprospavanih noći, često uz 
dosadu i rezignaciju, a često ispoljujući prikriveni nagon hrta 
ili jazavčara. 

A ja uvijek tiho u sebi recitiram po koji stih iz davne jedne 
svoje pjesme: 
O, moćni gospodine sviju carina, 
Veliki gospodine policista, 
Svijetli gospodine vođo vlakova, 
— moja je savjest nevino čista! 


Ja nemam robe kriomčara, 

ja samo tajne sanje nosim, 

i beskrajnom vožnjom bez cilja i sna 
dosadnom krugu dana prkosim. 


VII 

Zaokružila su se mnoga moja opažanja, a mnoga su iskustva 
moja dozrela. Na iznenađenja više ne računam. Gospodina Ca- 
rinika sam progledao naskroz. I uvijek ga dočekujem s osmije- 
“hom, jer jedva što se sretnemo, on najprije pita za cigarete. 

Da, za cigaretama je najveće njuškanje i potraga uglavnom 
svagdje. Nema gotovo ni jedne granice, gdje strastveno i revno 
“ne pitaju za taj bezazleni artikl. U češkim Petrovicama jednom 
me uopće i nisu pitali za pasoš, ni tko sam ni što sam ni kamo 
idem, ali: da li pušim, šta pušim, kolika mi je zaliha i slično. 

Da, svi vrebaju za cigaretama, a upozoravam: naročito su u 
“tom pogledu uporni Madžar, Čeh, Austrijanac, Grk i Turčin. 

VIII 
Vrlo je pitom i blag, gotovo sasvim neopasan, carinik Hel- 
vetske republike, koji sa svojim amblemom — crvenim križemi 


na kapi i u zapučku — djeluju pomalo kao kakav bolničar. Ne 
voli doduše, kad mu se, recimo, u Buchsu na njegovo njemačko 
pitanje odgovori francuski, ili u Brigu na talijansko pitanje nje- 
mački. On zapravo mnogo pati od toga, što u njegovoj republici 
postoje tri ravnopravna službena jezika, dok bi on sam najra- 
dije progovorio (a i u sebi zacijelo psuje) onim sasvim nera- 
zumljivim dijalektom, što se upotrebljava negdje na visokim: 
zelenim planinskim pašnjacima kantona Uri. I on pita za ciga- 
rete, no više šablonski i od običaja, ali zato već mnogo inten- 
zivnije za čokoladu. — Saopćujem mu, da nisam naročiti pri- 
jatelj i konzument toga artikla. — Pozdravlja, zaputi se u su- 
sjedni kupe, ali se onda vraća i stavlja pitanje: nemam li možda: 
kondenziranog mlijeka? — Ne, nemam, odgovaram čiste savjesti, 
nemam ni kondenziranog, ni bilo kakvog drugog. Ne običavam 
ga sa sobom voziti ni u većim ni u manjim količinama. Uostalom, 
civilizacija nije u nas još doprla do kondenziranog mlijeka. — 
No, pa onda u redu, izvolite dalje. — I tako sam bio bez smet- 
nja pušten na teritorij neutralne Helvetske republike, koja je 
toliko ljubomorna na tuđe kondenzirano mlijeko i čokoladu. 


IX 


Gospodin Carinik kraljevine Danske spada također među: 
pitome i vrlo uljudne. 

Na stanici Gjedser, nakon vožnje od četrdeset kilometara: 
preko Baltika u vagonu, koji je bio natovaren na glomaznu pre- 
voznu lađu, kad su nas izvukli na kopno, bilo je već nešto ru- 
mene zore u pepeljastom jutarnjem svitanju, i ja sam spavao: 
ležeći nauznak. Gospodin blagog izgleda sa srebrnim lavom na 
kapi i sa crno obrubljenim naočalama — u toj zemlji viđaju se 
u naočalama čak i konobari i kolodvorski nosači — unišao je u 
moj kupe, nakašlja se dva tri puta s diskretnom namjerom da 
me probudi, a onda se čak i lagano dodirnuo mog koljena. Pro- 

budio sam se neopazice, ali sam i dalje hinio san, jer nisam imao 
baš nikakve volje da ustanem i da tako rano, u samo prasko- 
zorje, pravim jutarnju gimnastiku skidanjem i dizanjem kov- 
čega. Osim toga sam ležao udobno, jer u civiliziranim danskim 
vagonima nema više »tvrde« klase, nego su sjedala čak i u trećoj 
mekana. I mada je Gospodin Carinik kašljucao i zadirkivao me, 
ali zadirkivao vrlo suptilno i obazrivo, ja sam se pritajivao kao 
da spavam, ali sam ipak škiljio na njega, šta će uraditi. 

I — nije uradio zapravo ništa. Stajao je neko vrijeme zbu- 
njeno i u nedoumici, gledao me, a onda se okrenuo i pogledao 
moj kovčeg. Podigao je ruku, i ja sam očekivao, da će ga lično 
sam skinuti, otvoriti i pretražiti, i već sam htio da se probudim, 
da skočim i da energično protestiram protiv ovako eklatantnog 
kršenja ustavom zajamčene lične slobode. Ali Gospodin Carinik 
je samo podigao ruku, presavio kažiprst u zglobu i kucnuo dva 
tri put o kovčeg. Onako otprilike, kao što se kucka o bačvu, da 
se vidi, da li je puna. Kucnuo je dakle, slegnuo ramenima, po- 
gledao me, opet slegnuo ramenima, a onda izišao na prstima 
zatvorivši za sobom vrata kupea vrlo tiho i obzirno. Vlak je iza- 
toga krenuo kroz rosne vrtove Sjalanda, a ja sam spavao dalje 
nepomućenim snom sve negdje do pred Kj&benhavn. 


X 


Interes, i to vrlo živi, intenzivni i nešto sumnjičavi interes 
za novine, knjige i slične tiskopisne stvari primjećuje se u Nje- 
mačkoj, Italiji i Španiji. 

U Njemačkoj — koju godinu prije kanonizacije crnog ku- 
kastog krsta — u vrlo bezazlenoj formi. Na nekoj pograničnoj 


stanici pri izlasku iz Reicha pristupio mi je njemački Gospodin 


Carinik; nije pitao ništa, — jer šta sam i mogao da izvezem iz 
zemlje glada? Ali kad je zapazio pored mene na drvenoj klupi 
hrpu berlinskih novina, koje su pružale sasvim napušten i za 
mene dezinteresiran izgled, on me je vrlo učtivo zamolio, da li 
mogu da mu ih prepustim. — Znate kako je, teška vremena, 
slaba plaća, mnogobrojna porodica, a ja bih... — O, molim, 

molim, samo izvolite, dapače! — Pokupio je tu hrpu zgužvanog 
papira, impregniranog vonjem katrana, i odnio je sa sobom uz 
onaj tipični zadovoljni smiješak, kojim se razblažuje gotovo svaki 
ne-analfabeta, kad badava dobije gomilu novina. 

Carinik fašističkog reda u Postojni pita također za novine a 
i za knjige. Rekoh, da nemam. — A ovo? pita on. 

Bila je noć, i ja, da cipelama ne uprljam klupu, stavio sam 
pod noge neke novine, mislim dapače ljubljanske. 

A on je prilično energično i teatralno izvukao ispod mojih 
nogu te novine, smotao ih i zgužvao, a onda bacio kroz prozor. 
Vani ih je neki drugi čovjek u uniformi, sa crnim blistavim per- 
jem na šeširu, nogom gurnuo pod vagon. 

To nije ništa naročita, to je sasvim sitan detalj, ali i jedna 
i druga gesta izgledale su vrlo nepovjerljive i neprijateljske 
usred mrtve noćne tišine, što je ležala iznad golog i čemernog 
našeg krasa. 


XI 


Granicu španjolsku prelazio sam autobusom, tako reći bez 
prtljage. Imao sam staru svoju kožnatu torbu pod rukom, a išao 
sam iz Biarritza u San Sebastian gotovo samo na kupanje. 

Dolazimo do rječice Bidassoa, koja izvirući iz Pireneja a 
utičući u Atlantik dijeli svojom vodom dvije republike, jednu 
vrlo staru i jednu vrlo mladu. Prvo španjolsko pogranično mje- 
stance zove se Behobia. 

Nema nas mnogo u autobusu, ali Carinik nam prilazi, objaš- 
njava se nešto na nerazumljivom jeziku Baska s našim francus- 


kim šoferom, a onda započinje pretraživanje. 


Mi uopće nemamo prtljage, tek je tu i tamo po koja kožnata 
torba. Nalog je, da se i to otvori. Dobro, otvaramo. Nosimo ve- 
ćinom samo kupaće kostime, jer u San Sebastianu postoji pre- 
krasna plaža, Playa de la Concha, a ljetni su dani vrući, u ko- 
jima se čezne za slanom svježinom mora. — Pitamo ipak, čemu 
to otvaranje, ali Gospodin Carinik objašnjava: traže se eksplo- 
zivi i knjige! — Ah, tako, dobro, milo mi je, dobro da jednom 

čujem iz usta same vlasti to dragocjeno priznanje, da je knjiga 
po opasnosti ekvivalentna eksplozivu. No, dobro da se to zna, 
slava Bogu. 

Dakle bez knjiga i bez eksploziva može se vrlo lako u repu- 
bliku špansku. Ne pitaju čak ni za cigarete, čokoladu, konden- 
zirano mlijeko i slične mirodije. 

Ali teško je iz Španije izaći, mnogo teže negoli unići u nje- 
zine pitoreskno-gladne pejzaže, napučene kmetovima, još uvijek. 
kmetovima pod vlašću feudalnih kacika. 


zanm 


KRIM 


Pri povratku, u istoj onoj Behobiji, gdje paze na import knji- 
ga i eksploziva, meni se objasnilo, da u Republici ne ide sve 
onako kako bi trebalo, jer ljudi, koji tamo imaju novaca, papira, 
zlata i sličnih konvencionalnih vrednota, prebacuju to preko: 
granice u blaženu zemlju francusku. Strahovito se kriomčari, kao: U 
u Bizetovoj operi, i to upravo na ovom biskajskom sektoru. 
Kod ulaska su ti ljudi u zelenim uniformama sa četrunasto: 
žutim remenjem i širokim šeširima — guardia civil — u mene 
tražili knjige i eksplozive, a sad me pitaju za zlato i za papire. 
— Otvaram ponovno svoju kožnatu torbu, u kojoj je i opet samo: 
kupaći kostim, tek sad nešto mokar, natopljen slanom morskom 
vodom Playa de la Conche. Dobro, zlata nemam, o papirima ni 
govora, ali carinici stanu naprosto demolirati autobus rešetajući ( 
mu utrobu, otvarajući sjedala, motore i pneumatike, uz vrlo 
mnogo riječi i uzvika na sočnom i zvučnom jeziku Cervantesa. 
Trajalo je to nekoliko dugačkih sati. Preporučuje se putni- 
cima, da u svojim voznim redovima uzmu u obzir ovo čekanje, 
i da pri prijelazu španjolske granice ne manipuliraju ovako: 
opasnim eksplozivom, kao što je knjiga. 


XH 


Nipošto se ne mogu razumjeti sva ona pitanja, što ih na put- 
nika stavljaju Carinik Republike Poljske i Carinik Kraljevine: 
Norveške. Ali i oni spadaju uostalom među vrlo udvorne pri- 
mjerke sui generis, premda im je listina pitanja prilično odu- 
gačka. Sve mi se čini, da je među njihovim pitanjima najvažnije 

ono o težim alkoholima ili rakiji, jer su te tekućine u objema 
zemljama dobro monopolsko. Ponavljam, da su njihova pitanja 
nerazumljiva, jer i ti su jezici uglavnom nerazumljivi. Zato je 
najbolje niječno odmahivati glavom, i oni će se zasigurno izgu- 
biti, a da u kovčege i ne dirnu. Uslijed toga i spadaju među 
najsimpatičnije. ' 

Poljak u Zebrzydowicama me je međutim ipak zamolio, da 
otvorim jedan od dvaju mojih kovčega. Otvorio sam. Sasvim na 
vrhu je bilo nešto okruglo, veliko. Dirnuo je rukom, i zacijelo 
mu se učinilo, da je to flaša, možda čak i puna rakije. Zatražio 
je, da razvijem. Razvio sam. Pokazalo se nešto debelo, crno, 
okruglo, nabreklo, dugoljasto, teško. Uzeo je u ruke i ostao dva 
tri trena zamišljen. Onda je taj objekt oprezno spustio natrag 
u kovčeg i izišao bez riječi, a na licu mu se odražavala skeptična 
ironija, kojom je zapravo htio da prikrije svoje iznenađenje, jer 
ovo, što je imao u ruci, zapravo je imao prvi put u životu u ruci, 
a nije imao pojma, šta je to. 

Jest, izvana, ovijeno papirom, na prvi je pogled izgledalo, 
da je to velika čudna flaša. — A bio je to nevjerojatan, upravo 
dramatski egzemplar paprenog i masnog, od dima okorjelog sri- 
jemskog kulena, što sam ga nosio prijatelju u Warszawu. 


XIII 


Po fizionomiji, odnosno više po ručnim zahvatima Gospo- 
dina Carinika, vidi se barometrički točno, u kakvim su prijatelj- 
skim ili neprijateljskim odnosima pojedine susjedne zemlje. 

I tako je moj ubogi kovčeg često bio žrtvom, što se jedna 
kraljevska vlada gledala prijekim okom sa susjednom republi- 
kom, ili obratno. 

Kad vlada mir i tako zvana harmonija u zajedničkim pogle- 
dima na međunarodnu situaciju, t. j. kad dva susjeda hoće 
složno da izgladne nekog trećeg, onda je Gospodin blag, srdačan, 
nonšalantan. 

Ali teško košuljama, sapunu, četkici za zube i aparatu za bri- 
janje, kad se prelazi granica u trenutku tako zvanih zategnutih 

odnosa. Onda se ona debela ruka Carinika pretvara u rilo vepra, 
jazavčara ili krtice, uvlači se tobože bezazleno i samo sa strane 
uz stijenku kovčega, a onda se odjednom u ručnom zglobu pre- 
savije u pravi kut i rutinirano prodre do dna, kao kad se kod 
operacije ruka kirurga zavije do kralježnice, pa onda kroz ras- 
poreni trbuh izbaci jednom kretnjom crijeva, bubrege i džige- 
ricu, čitavu utrobu. 

Tako mi se pričinilo na nekoj stanici Rozendaal, da Belgija 
i Holandija ne žive dobro, jer mi je Carinik kraljice Wilhelmine 
tako isprekrenuo kovčeg, da se njegov sadržaj za tren pretvo- 
rio u. amorfnu masu. A ja nisam htio da prekriomčarim ni sir, 
ni kondenzirano mlijeko, ni vjetrenjače, ni leydenske tulipanske 
lukovice ni falsificirane Rembrandte, ma baš ništa. Gospodin je 
unatoč toga bio zdušno strog i neumoljiv. 


XIV 


Odajem čast i klanjam se uspomeni jednog neobično srdačnog 
i simpatičnog čovjeka, koji je vršio tu nezahvalnu službu, ali 
kojega ne ću zaboraviti nikada. 

Bilo je to u mjestancu Ventimiglia, a Carinik je bio Francuz. 

Vozio sam se šest sati u vlaku kroz Liguriju, iz Genove, od 
ponoći do jutra. U zoru je more bilo sasvim svijetlo, okrnjeni 
bakreni komad mjeseca je blijedio, žute pećine i hridi bijahu 
stakleno transparentne. Bujno procvali crveni i bijeli oleandri, 
vretenasti čempresi, crne pinije, četinjasti borovi, srebrnasti 
pelin, cedrovi, magnolije, lovor, četruni, aloji i narandže, sve je 
to mirisalo vrtoglavo i opojno, kao tamjan na žeravici. Sunce 
se dizalo iz mora i zlatilo je pećine, a ja sam stajao kao opsjed- 
nut, naslonjen na prozor vagona, i gledao u čudo preranog slav- 
nog julskog jutra. Bilo je to na talijansko-francuskoj granici. 

Onda je ušao francuski Carinik. I šta se dogodilo? Ne samo 
što nisam trebao da skidam i otvaram kovčeg, ne samo što me 
nije pitao, da li imam nešto što ne smijem da imam, — već na- 
protiv, taj srdačni i debeljkasti čovjek rumena lica sa crnim 
brkom rekao mi je: 


130 





— Zar ne, vi nemate baš ništa za carinu? 

Rekao je to, otišao i ostavio me sretna u onom čarobnom i 
nezaboravnom jutru, koje nije htio da mi razbije i pokvari. Re- 
kao je najljepše i najdraže riječi, što ih uopće može da izgovori 
jedan takav čovjek: Zar ne, vi nemate baš ništa za carinu!... 

Neka mu je svijetla uspomena. 

Pod dojmom tog nenadanog radosnog doživljaja ja sam za 
par desetaka minuta sišao u Monte Carlu, uspeo se u kasino i 
digao na rouge sto dvadeset franaka. 


XV 

Doista mi je savjest uvijek čista i prečista, ja ne nosim robu 
kriomčara, već samo tu i tamo po koju čežnju ili se zabavljam 
intimnim persiflažama. Ali jednom sam ipak dolijao. Jednom 
sam i ja platio carinu. 

Bilo je to na sjeveru, u zemlji ponoćnog sunca, negdje na 
dnu Rombake-fjorda, iza Norveške, na švedskoj pograničnoj 
stanici Vassijaure, daleko iznad polarnice, čitavih hiljadu i šesti 
stotina kilometara ili trideset i osam sati od Stockholma. 

Švedska se pojavljuje najprije u liku rigoroznog carinika, koji“ 
prekopava po mojim kovčezima i napipa neku bočicu, u kojoj ja 
još od Osla preko Nordkapa vučem sa sobom nekoliko kubičnih 
centimetara nekakve spirituoze, što sam je nabavio za even- 
tualni slučaj morske bolesti. Carinik se jako uozbiljio, jer Šved- 
ska je »suha« zemlja, a iz Norveške se drsko kriomčari alkohol. 
Tu nema nikakvog objašnjavanja. Moram platiti carinu, — prvu 
carinu u ovih deset godina, otkada polazim sve moguće evrop- 
ske granice. 

Platio sam 30 čra i dobio pismenu potvrdu, koju još i danas 
brižljivo čuvam. Jer po tom sam dokumentu dobio novo ime i 
prezime. Gospodin Carinik je naime na tu potvrdu morao da 
napiše moje ime. Pitao me je, kako se zovem, i ja sam mu to 
rekao glasno i lojalno. Ali on je čuo tom zgodom konzonante 
»š« i »ć« prvi put u svom životu, i nije znao šta da započne s nji- 
ma. Pitao je još jednom, a onda zatražio pasoš, da iz njega pre- 

piše. Sad nije bio na čistu, šta je tu ime, a šta prezime. Rekao 
sam mu, da je ovo prvo moje ime, koje prevedeno na skandi- 
navski znači otprilike isto što i Olaf. — Dobro, u redu. — A 
prezime je ovo drugo. No baš tu dolaze ovi zagonetni konzonanti! 
— Međutim, izgleda da je Gospodin bio verziran u matematici, 
“pa je te konzonante shvatio kao nepoznanice i — naprosto ih 
označio sa »x«! I tako me je transkribirao u Batuxix Olaf. 

Samo 30 ora stajala me je ova promjena mog imena i pre- 
zimena. 


XVI 


Još uvijek stoji Gospodin Carinik ljeti i zimi, danju i noću, 
nedjeljama i ponedjeljcima, na svima prugama, cestama i kana- 
lima, na stanicama, u lukama i u pristaništima, i zaustavlja ljude 
prijetećom gestom. 

Vlakovi fijuču otegnutim zvižducima, sirene transatlantika 
zavijaju, kotrljaju se kola, ljudi putnici trče u znoju i u strahu 
sa svojim kovčezima i zavežljajima i kutijama i vrećama, a de- 
bela pohotna crnodlakava ruka Gospodina Carinika traži nemi- 
losrdno, — ne jedna nego hiljade polipskih ruku, — traži, kopa 
i ruje pasji i veparski, i plijeni kontrabandu, koja se biblijski 
zove samo komad kruha ili krpa ruha. 

Plijeni i ne dA, ne da, ne da. 

DR. MILAN IVŠIĆ, ZAGREB 


KULTURNI USPON HRVATA 
SREDINOM XIX. STOLJECA 


Životna energija svakoga naroda odrazuje se u njegovoj svojstve- 
noj kulturi i civilizaciji. I u hrvatskom su narodu razvitkom njegova 
narodnog bića tekli životni sokovi čas jači, čas slabiji samo utoliko, 
ukoliko je u pojedinim razdobljima njegova kultura i svojstvena civi- 
lizacija iskakala nad onu mirnu razinu čas jačom čas slabijom sna- 
gom. Njegovo i samo etničko a i demotsko diferenciranje od drugih 
naroda bilo je u to jačoj potenciji, što se hrvatski narod svojom izdi- 
ferenciranom kulturom odvajao od ostalih naroda. 

No bivstvo i sadanje samostalne nacionalne hrvaiske svijesti i 
snage za nadživljavanje kao zasebnog naroda u demotskom smislu 
počiva samo u množini i sadržini te narodne kulture, izdiferencirane 
od kultura ostalih naroda. 

Sadržina narodne kulture ispoljava se najjače u produbenom i 
osjećajnom gledanju na svijet; konkretno, ona se odrazuje najočitije 
u psihološkim kolektivnim vrednotama, u fiziološkim i psihološkim 
svojstvima narodnoga govora i u narodnoj umjetnosti: pjesmi, glazbi, 
slikarstvu, graditeljstvu, narodnoj nošnji. Sama civilizacija ne mora 
u svojoj biti pokazivati nikakvih nacionalnih oznaka. Ona, što više, 
može da bude svojina sviju naroda; njezina je i tendencija, da postane 
internacionalnom svojinom. 

No da pojedini narod ima sva svoja narodna obilježja, potrebno 
je, da posjeduje ne samo svoju svojstvenu kulturu, nego i svoju civili: 
zaciju, koja u konkretnom slučaju nije ništa drugo nego više obliko- 
vanje narodne kulture. Zato je i civilizacija nekoga naroda samo to- 
liko narodna, koliko je ona proistekla iz čiste narodne kulture i ko- 
liko se na toj kulturi nadograđuje. Nema zato prave narodne književ- 
nosti, umjetnosti i arhitekture, ako one nijesu osnovane na iskonskim 
životnim, osjećajnim, psihičkim i graditeljskim porivima samoga na- 
roda. 

Nikad se zato pukom imitacijom kulture i civilizacije tuđih naroda 
ne stvara autohtona narodna kultura i civilizacija. 

Studij kulture i civilizacije hrvatskog naroda nije zato samo re- 
portaža golih činjenica, nego je prvotno naučna analiza i tumač na- 
šega samostalnog života u prošlosti i sadašnjici. Tim studijem utvr- 
đuje se i opravdanost samostalnog bitka za narodnu budućnost. 

No iznošenje i samih činjenica, u izvjesnom momentu, može nam 
služiti ne samo najjačom dokumentacijom, nego i opravdanjem i obra- 

nom naših teza, koje su čas od veće čas od manje važnosti i aktual- 
nosti. Te činjenice i ne moraju zato biti uvijek ni nove, a ni novooikri- 
vene. Dovoljno je počesto, da se poznate stare činjenice nanovo povežu 
u uzročnu i logičnu vezu, pa im se već time dade novije i jače znače- 
nje, nego što su ga imale onda, kad su prvotno bile utvrđene. 


Tako je i sva naša povijest kulture i civilizacije hrvatskog naroda 
u 19. stoljeću bila logički i analitički prikaz pojedinih činjenica u 
prerazličitim oblicima i momentima. No rijetko su kada. pojedine či- 
njenice baš iz toga razdoblja povijesti našega naroda imale toliku 
svoju važnost kao u sadanja vremena. Zato držimo, da ne će biti ua 
odmet, ako te činjenice nanovo povežemo i iznesemo u formi socic- 
. loškog eseja. Tim pak esejom, kao što je i prirodno, nijesmo ni uko- 
“liko iserpli sve činjenice, a još nam je manje bila svrha, da ih istra- 
žujemo po još dosad neistraženim vrelima. Ostavljamo taj rad struč- 
njacima i naučenjacima prve ruke. 


Načelo, da kultura i civilizacija mora biti samonikla narodna 
svojina, ne poriče činjenice, da na narodnu kulturu i civilizaciju ne 
utječu i strane sile, osobito ako se one ukažu jačima od autohtonih 
snaga. Načelo samonikle kulture ne poriče ni mogućnosti, da pojedini 
narod može imati svojstva, da utjecaje jačih i tuđih kultura i civili- 
zacija amalgamizira i asimilira sa svojom samoniklom kulturom, ie 
stvori tako i tom asimilacijom nešto specifično svoga i izdiferencira- 
nog od kultura i civilizacija ostalih naroda. 


Činjenica je tako i za hrvatski narod, da su na razvoj njegove 
kulture djelovali pored samoniklih snaga i strani utjecaji, koji su 
bezuvjetno u mnogo slučajeva djelovali nepovoljno na autohtoni du- 
hovni, sociološki, fiziološki, gospodarski, pravni i politički razvoj. No 
moramo priznati i to, da je tokom posljednjih stoljeća tuđinska kul- 
turna i civilizatorna infiltracija u biće hrvatskoga naroda imala po- 
kraj svojih negativnih strana i svoje pozitivne učinke. 

Utjecajem tako zapadnjačke romanske i franačke kulture razvile 
su se i kod nas već u najranija vremena sve gospodarske, političke i 
kulturne tečevine zapada. Hrvatski je narod ne samo prvi od svih 
slavenskih naroda krunio svoga kralja Tomislava, nego je i stvorio 
gotovo u isto vrijeme, kada i Englezi, osnovice demokratskog parla- 
mentarizma. 

Umjetnički, a napose književni klasicizam Zapada stvara i naše 
hrvatske klasike, jednako u Dalmaciji pod mletačkom upravom kao i u 
onom svijetlom traku slobodne hrvatske države — u Dubrovačkoj 
Republici. Duž našeg Primorja razvija se pomorska snaga, koja za hr- 
vatske narodne dinastije spada među prve u Sredozemnom moru. — 

U gradovima i gradićima razvijaju se uz trgovinu i prvi obrti. A da 
nije bilo onih turskih najezda preko otvorenih putova Balkana na srce 
hrvatskoga naroda, na »Metropolu Hrvatske« — na okolicu grada Bi- 
haća i zapadne njegove dijelove sve do Zagreba i Varaždina, i da nam 
te najezde nijesu razbile one naše najjače plemenske jedinice, a rasko- 
madale i rastjerale ujedinjeni hrvatski narod daleko od domaje prema 
sjeveru, prema granicama Austrije, jamačno bi cjelokupno hrvatsko 
narodno biće i u tim krajevima bilo daleko prije stvorilo svoju kultur- 
nu renesansu i izgradilo za vremena jaki obranbeni zid od tuđinskih 
presizanja Zapada i Sjevera. 

Ali, ako se hrvatskome narodu u ovim prekovelebitskim stranama 
i nije to posrećilo, mi se ipak možemo ponositi, da smo kao »Antemu- 
rale Christianitatis« bili i predziđe za obranu cijele zapadne civiliza- 
cije. Nažalost, hrabrost mnogih naših junaka i velikaša, naših Zrin- . 
skih i Frankopana, naplaćivala se od Zapada konfiskacijom imanja 
tih naših najmoćnijih porodica. Hrabrost naših Graničara za proširi- 
vanje moći habsburškog prijestolja plaćala se centralizmom Josipa IL, 
apsolutizmom Franje Josipa, podržavanjem Vojne Krajine i onda, 
kad nam je više nije trebalo. 

Da smo pak imali u sebi sve snage kulturnog vitaliteta, vidi se 
najbolje i po tome, što smo odmah nakon turskoga uzmaka baš u 
ovim našim hrvatskim stranama počeli razvijati s najvećim elanom. 
svoju književnost i podizati narod općom civilizacijom. 

Istina, tokom prošlih stoljeća bilo je za naš narod i teških isku- 
šenja. Bilo je pojedinih časova kad se već činilo, da je naše narodno 
biće posvema klonulo. No začudo, upravo iza takvih teških vremena 
klonuća naroda, vitalna je njegova snaga još pod jačom erupcijom 
provalila. Kad se, primjerice, koncem XVIII. stoljeća već držalo, da se 
utapljamo u germanštini i madžarizmu, javljaju se prvi preteče naše 
renesanse XIX. stoljeća: Patačići, Krčelići, Vrhovci, Bužani, škrlci. Što 
više, baš u to vrijeme pojavljuju se jaki valovi narodne hrvatske mi- 
sli, kojih ni kruta vlada Metternichova nije kadra da zaustavi. Na- 
rodna misao provaljuje upravo s vulkanskom snagom u »ilirskom po- 
kretu«. 

Pokret naših >»Iliraca« nije bio samo obični političko-narodni po- 
kret, nego je to bila epoha prave naše narodne renesanse, koja opet 
za sebe nije bila ništa drugo nego sinteza svih latentnih snaga hrvat- 
skoga naroda. Ta renesansa izbacuje na površinu ljude općega znanja 
i sve jake jedinice za bilo koji narodni rad: Ljudevita Gaja, Josipa 
Kuševića, Metela Ožegovića, grofa Janka Draškovića, pjesnika Antu- 
na Nijemčića, filologa Vjekoslava Babukića, dra Matiju Smodeka, Pa- 
vla Stoosa, narodnog borca Dragutina baruna Kušlana, učenjaka Iva- 
na Kukuljevića, dramaturga i pjesnika dra Demetra, lirskoga pje- 

snika Stanka Vraza, Dragutina Rakovca, Frana Kurelca, Ferdu Ru- 
sana, Tomu Blažeka, Matu Topalovića, Josipa Štajdahera, Ljudevita 
Vukotinovića, Aleksu Vancaša, Nikolu Zdenčaja, Antuna Mažuranića, 
Ivana Mažuranića, Mirka Bogovića, mladoga pjesnika Ivana viteza 
Trnskoga i tolike druge. 

Ako se ta narodna renesansa poglavito tada manifestirala u knji- 
ževnosti i buđenju narodne svijesti, ma i pod ilirskim imenom, nije 
ona ipak ostala bez utjecaja na svu našu kasniju ekonomsku i socio- 
lošku strukturu. Što više, zanosne ilirske davorije morat će pod silom 
apsolutizma uskoro zamuknuti, ali probuđene narodne svijesti i socio- 
loške asocijacije ne će moći nikakva sila uništiti. 

Svestranost te naše narodne renesanse tako je velika, te hrvatski 
narod ne poznaje ni jedne druge epohe, koja bi takvom eruptivnom 
silom izmijenila cijelo njegovo biće u narodno-političkom, sociološkom, 
kulturnom i gospodarskom pogledu. 

Želimo li zato pravo shvatiti sociološku evoluciju hrvatskoga na- 
roda u drugoj polovici XIX. stoljeća pa do naših dana, teško ćemo 
moći izdvojiti tu evoluciju od razvoja cjelokupne duhovne kulture na- 
šega naroda. Što više, upravo u razvoju i u erupciji te duhovne na- 


rodne kulture moramo gledati i svoje novo sociološko gibanje. Pogri-: 


ješili bismo zato, kad bismo u onim kovanim pjesmama »Danice Ilir- 
ske« i u onim ilirskim budnicama gledali samo pojave našega pje- 
sničkog zanosa i glazbe. U svim tim pjesmama kao i u svim cnim na- 
stalim društvima javlja se novi sociološki duh probuđenog hrvatskog 
naroda, istina, još s neodređenim geopolitičkim i demotskim granicama. 

Razvoj duhovne naše renesanse pokazuje nam naročito, kako se 
kulturna misao Hrvata sve više centralizira prema Zagrebu; pomalo 
gube se decentralistički i provincijalni centri. 


Ne smijemo naime zatvarati oči pred činjenicom: 


Do godine 1848. nije Zagreb bio još kulturno žarište svih Hrvata. 
Hrvatsko Primorje zavuklo se u svoje primorske trgovačke i lučke gra- 
diće, iz kojih jedrenjaci hrle na sve strane ne samo Jadrana, nego i 
Sredozemnog mora. To Primorje živi odvojeno od Zagreba, jer sav 
njegov život i rad gravitira prema Trstu ili Rijeci ili Senju. — U ILI. 
polovici 19. stoljeća davat će upravo to Primorje najjače ljude i pred- 
stavnike u kulturnom i političkom životu Hrvata. Primorski gradovi 
Rijeka i Senj bit će zasebna središta, povezana najjače sa Zagrebom. 

Bosna i Hercegovina živi u to vrijeme pod silnikom otomanskim 
— pod samovoljom begova i aga, a bijedna raja može, tek da šalje 
glasove vapaja za pomoć (Franjo Jukić: Bosanski prijateli. — Osvet- 
nici starca Radovana). 

I ista Slavonija nema jačih veza sa Zagrebom, jer se lokalizam i 
provincijalizam i umjetno čuva, što više, širi se i podržava pod 

vidom neke i slavonske narodnosti (primjerice Kraljević u Požegi). 
Osim toga sva veća mjesta Slavonije: Osijek, Vinkovci, Zemun, Požega, 
Brod, poradi nedovoljnih komunikacija sa Zagrebom kao da postaju 
prirodno za svoju okolinu male metropole. A i intelektualci Hrvati —: 
»Slavonci« — ne shvaćaju ovdje još pravo pojma hrvatske nacionalno- 
sti (primjerice Mato Topalović). Za njih je ime Hrvat samo oznaka 
stanovnika okolice grada Zagreba. Bilo je to još vrijeme, za koje s pra- 
vom piše Antun Mažuranić u programu gimnazije zagrebačke (g. 1852.): 
»Većina učenih Hrvata nije ni znala, da su Hrvati, a i oni, koji su se 
držali za Hrvate, nijesu hoijeli Hrvata iz drugoga kraja priznati za 
Hrvata.< 

Ako se u to vrijeme već javljaju slabe ideološke veze između Hr- 
vata iz Vojvodine i Zagreba u časopisima »Bunjevačko-šokačke novine« 
i »Bunjevačko-šokačka vila«, gdje surađuju odlični Hrvati-Bunjevci: 
Antunović, Mamuzić, Milodanović, Manić-Jukić, Vujević, Beraković, 
Grgić, Vidaković, Šarčević i dr., ipak se ondje najjače ukorijenio bu- 
njevačko-šokački provincijalizam, te je on sve do naših dana najjačom 
preprekom sociološkom i kulturnom spajanju s ostalim Hrvatima. 

Dalmatinski Hrvati žive isto tako odvojeno ne samo od Zagreba 
nego i od ostalih Hrvata. Tek ovdje ondje javlja se u prvoj polovini 
XIX. stoljeća kakav jači trag veza. Proces asimilacije i sociološke 
grupacije s ostalim dijelovima Hrvatske težak je ovdje osobito poradi 
političkih razloga (»autonomaštvo«<), a djelomice i poradi prejake već 
infiltracije po gradovima i otocima talijanskog jezika i kulture. Me- 
đutim, već u II. polovici 19. stoljeća, davat će Dalmacija svoje sinove 
kao kulturne nosioce hrvatskoga naroda. Napominjemo samo neke: 
Mihovil Pavlinović, dr. Miho Klaić, Gajo Bulat, Stjepan Ivičević, Nat- 
ko Nodilo, Luka Botić, Stjepan Buzolić, Frano Bulić, don Ivo Prodan, 
don Jure Biankini, Ivan Despot, Josip Perić, Tomo Brajković, Šime 
Ljubić, Vladislav Vežić, dr. Kosta Vojnović i dr. Među Dubrovčanima 
ističu se Niko i Medo Pucić, Antun Kazali, dr. Đuro Pulić, Mate Vodo- 
pić, dr. Ivan Kaznačić, Luka Zore, Matija Ban, Pčro Budmani, Ivan 
Rendić i dr. 

U Dalmaciji se najbolje vidi, kako narodnost nije nipošto veza 
samo po etničkom i krvnom srodstvu, a još manje po jeziku, nego je to 
poglavito osjećaj demotske pripadnosti. Neki urođeni Dalmatinci s či- 
sto slavenskim podrijetlom i imenom, ćute se još i danas Talijanima; 
oni su i prije svjetskoga rata bili protagoniste talijanaštva. Većina tih 
optirala je poslije svjetskoga rata i talijansko državljanstvo. Drugi 
opet Dalmatinci, iako rijetki, premda im je materinji jezik bio tali- 
janski, ćutjeli su ipak svoje jače veze sa slavenstvom, s hrvatstvom, 
bez obzira na svoje dalje krvno podrijetlo i na svoje familijarno ime. 
Značajno je jednako, da je u mnogih obitelji, koje su slavenskoga 

podrijetla i koje se i kao takve osjećaju, još i danas talijanski jezik 
isključivo jezik njihovih obiteljskih i društvenih saobraćaja. Da će 
samo vrijeme, a i jače i življe kulturne veze s metropolom Hrvata uči- 
niti znatne izmjene baš među tima, po sebi je jasno. 

Razlozi podržavanju talijanske kulture u dalmatinskim gradovima 
i otocima — i uza sve buđenje hrvatske narodne svijesti — leže ne 
samo u tome, što se ovdje za duge venecijanske vlasti najjače usadio 
i izmiješao talijanski duh sa slavenskim, nego i što je austrijska vlast 
umjetno podržavala talijanaštvo u Dalmaciji: u školama, u uredima i 
u cjelokupnoj upravi, nazirući manju opasnost za svoje centralističke 
i germanizatorske planove u potalijančenoj Dalmaciji negoli u probu- 
đenoj hrvatskoj svijesti. Osim toga austrijska uprava gledala je baš 
u talijanstvu Dalmacije najjaču barijeru protiv tendencija prisajedi- 
njivanju Dalmacije s ostalim hrvatskim zemljama. 


No među nemanjim razlozima slabijih nacionalno-kulturnih veza 
s metropolom Hrvata bilo je i to, što je Dalmacija bila donedavno bez 
ikakvih prometnih sredstava s ostalim zemljama: bez željeznice, bez 
cesta, a i bez pravih parobrodarskih veza. 


Kulturno-sociološke veze pojedinih hrvatskih zemalja s gradom 
Zagrebom kao kulturnim centrom svih Hrvata najbolje se ispoljuju po 
članstvu i po pretplatnicima pojedinih kulturnih institucija hrvat- 
ske metropole. Kakve su tendencije bile u drugoj polovici XIX. sto- 
ljeća, uzimamo za primjer pretplatnike »Vijenca«, toga jedinog hrvat- 
skog književnog časopisa u 70-tim godinama, dakle u doba, kad se 
hrvatska narodna svijest probuđivala u svim hrvatskim krajevima. 

Statistika »Vijenca« iz god. 1876. pokazuje kulturnu sliku i kultur- 
ne veze ne samo Hrvatske i Slavonije, nego i ostalih naših pokrajina 
s gradom Zagrebom. 

Od ukupnog broja pretplatnika »Vijenca« 1450, dakle za ono vri- 
jeme (g. 1876.) zavidnoga broja i kod mnogih današnjih sličnih časo- 
pisa, ima sam grad Zagreb 517 pravih pretplatnika, ne brojeći amo 50 
egzemplara za izmjene i obaveze. 

Po tom broju sudimo, kako u Zagrebu u ono vrijeme nije bilo go- 
tovo kuće hrvatskih intelektualaca, koja ne bi bila pretplaćena na taj 
da e Po broju pretplatnika predstavlja sam Zagreb */s svih ostalih. 

ako se u ono vrijeme Hrvatska i Slavonija dijelila na podžupa- 
nije u civilnom dijelu, a na okružja u Vojnoj Krajini, to ćemo prema 
tim podžupanijama, odnosno okružjima, vidjeti spojnice sa Zagrebom. 
lza grada Zagreba dolazi po broju pretplatnika na prvo mjesto 
danas naš već osiromašeni i posvema zapušteni grad Senj sa 57 pret- 
platnika. Uopće naše Hrvatsko Primorje (nekadašnja riječko-delnička 
podžupanija, kamo je spadao i Senj) bilo je najjače kulturno područje 
hrvatstva (160 pretplatnika). Interesantno je napomenuti, da je tada 
Sušak imao samo 5 pretplatnika, dok je Crkvenica, danas glasovito 
kupališno mjesto, imala samo jednoga pretplatnika. Jača kulturna ža- 
rišta za hrvatstvo bila su u Rijeci (59 pretplatnika), u Kraljevici, Ba- 
kru, Fužinama, Delnicama i Čabru. 

U podžupaniji karlovačkoj iskače svojom hrvatskom kulturnom 
svijesti grad Karlovac sa 35 pretplatnika. Cijela nasuprot podžupanija 
sisačka broji 44 pretplatnika, a od toga sam Sisak 20. 

Podžupanija zagrebačka broji 30 pretplatnika. naa 

Podžupanije varaždinska, krapinska i zlatarska 89 (Varaždin 35); 
podžupanija križevačka i koprivnička 42 (Križevac 14, Koprivnica 6); 
bjelovarska krajina sa svoje dvije podžupanije broji samo 35 (Bjelo- 
var 10). 

Od slavonskih podžupanija broji požeška i pakračka 51 (Požega 
sama 40!); podžupanije virovitička i đakovačka 99 (Osijek 45, Dakovo 
24); podžupanija vukovarska i rumska 30 (Vukovar 7). Ukupno civilna 
Hrvatska i Slavonija bez Zagreba ima 644 pretplatnika. 

Razvojačena Vojna Krajina iskazuje vrlo mali broj pretplatnika 
među činovništvom; ponajviše ih ima među trgovcima i učiteljima. 
Okružje ličko-otočačko 40 (Gospić 12, Otočac 5); okružje ogulinsko- 
slunjsko 54 (Slunj 11, Ogulin 6); okružje bansko 58 (Petrinja 14, Glina 
10); okružje gradiško 28 (Nova Gradiška 18); okružje brodsko 47 (Vin- 
kovci 10, Brod 6, Gradište 5); okružje petrovaradinsko 29 (Mitrovica 
8, Zemun 7, Karlovci 4, Petrovaradin 4). 

čitava Vojna Krajina ima prema tome 216 pretplatnika. 

m Pa e Dalmacija jedva broji 69 pretplatnika (Split 9, Šibenik 5, 
adar 6). 

Istra s Kvarnerskim otocima i s Trstom broji 47 (Trst 11). 

Gorica, Kranjska i Štajerska 46 (Gorica 12). 

Austrija 45 pretplatnika (većinom hrvatski đaci i vojnici). 

Ugarska 47 (Budimpešta 11, Novi Sad 5, Sombor 2, Subotica 2). 

Bosna i Hercegovina 20 pretplatnika. 

. Inozemstvo 25, od toga Beograd 12. 

Koliko je značajna ova statistika po pojedinim pokrajinama, jer 
nam ona naibolje pokazuje ekstenziju kulture hrvatske metropole, 
toliko je značajna i statistika pretplatnika po staležima: 

Kao stalež najbrojnije su zastupani đaci srednjih i visokih škola, 
240 pretplatnika. Uporedivši današnje prilike naše srednjoškolske i 
visokoškolske omladine, kojoj je duh poglavitim dijelom svraćen na 
propagandu tjelesne kulture, a na štetu kulture duha, onda znademo, 
zašto su nekoč sve naše škole davale iz sebe jače kulturne jedinice, 


nego što ih daju sve škole danas kraj golemoga broja đaka. 
I 


Broj pretplatnika učitelja, — srednjoškolskih i visokoškolskih pro- 
fesora iznosi samo 118. — Švećenstvo 184 (od toga župnici 105, kape- 
lani 60). 


Utješno je, da se nalazi lijepi broj i žena među pretplatnicima (155). 

Ostali staleži vrlo su slabo zastupani, napose političko-administra- 
tivni i sudski činovnici. Jednako je neznatan broj pretplatnika među 
liberalnim zvanjima (odvjetnici 21, liječnici 16, mjernici 11). 

Značajna slika društvenog stanja, a i povezanosti s kulturom hr- 
vatskoga naroda iskače u tome, što je sva naša aristokracija, onda još 
dosta brojna, svi ti naši grofovi i baruni, zastupana >»sa vrlo uglednim 
brojem od — 8 preiplatnika«! 

No jednako se vidi, kako su u to vrijeme i naši trgovci i obrtnici 
bili daleko od hrvatske knjige, jer je i njihov broj upravo neznatan. 

Upravnik »Vijenca« kaže: >Iz ovih brojevnih podataka vidi se, 
gdje je naš list, a jamačno i cijela hrvatska književnost najviše kori- 
jena uhvatila i otkle joj najveća pomoć pritiče. Nu oni su podjedno 
(bar donekle) mjerilo inteligencije dotičnih prijedjela, — a o toj se 

inteligenciji i u saboru i u novinama prigodom smještavanja oblasti 
dosta govorilo«.) : 
Kulturnom usponu Hrvata u II. polovici 19. stoljeća znatno je 
pripomoglo nastojanje naših Ilira u I. polovici istoga stoljeća. Pritom 
treba da se napomene, da je trebalo mnogo borbe za izdanje 1. broja 
»Novina Horvatzkih« u g. 1855. Trebalo je i mnogo dana, da se dođe 
do onoga prvog, kad je »Danica Horvatska, Slavonska i Dalmatinska« 


g. 1855. ugledala u Zagrebu svijetlo i kad je postala, istina, i pod »ilir- 


skim« imenom, stvarno glasilo kulture svih Hrvata. 

A da je tokom druge polovice svijest hrvatske narodnosti onom 
silom počela da obvladava i sve nekoč Ilire i Slavonce i Bošnjake i 
Hercegovce i Dalmatince i Graničare i Primorce i Bunjevce, zasluga 
je baš tih prvih »Iliraca«, koji su pod tim imenom prikupili k Zagre- 
bu sve pokrajine bez ikakvih provincijalnih spoticanja. Da su napro- 


tiv »Ilirci« započeli svoj pokret kao Hrvati za Hrvate, možda bi pro- 


ces kulturnog prisajedinjavanja k Zagrebu trajao znatno dulje i uz 
veće teškoće. 

Retrospektivom mora se danas svakako naziv »ilirski« gledati kao 
zabluda s etničkog gledišta. No i u toj zabludi bilo je ipak nešto i real- 
noga pored onoga pjesničkog zanosa. Ne smijemo naime da zaboravimo, 
da se ime Hrvat nedaćama naše historije još prije 1848. godine ponaj- 
više ograničavalo samo na jedan maleni dio hrvatskoga naroda, — a da 
i ne govorimo, da se nije tako ubrzo moglo zaboraviti ni na »Napole- 
onovu Iliriju«. Svoje će zablude upoznati domala i oduševljeni »Iliri«, 
te će ustupiti rado svoje ilirsko ime jedino opravdanom etničkom imenu 
— Hrvat. 

Velika je prema tome zasluga naših Iliraca, što oni bez većih spo- 
ticaja stvaraju Zagreb kulturnim centrom svih >»Iliraca« — zapravo 
svih Hrvata. Oni osnivaju »ilirska društva« sa sjedištem u Zagrebu, 
koja će lako kasnije moći da izmijene svoje ime i postanu ne samo 
stvarno nego i formalno čisto hrvatska društva. 

Tako već u god. 1856. na prijedlog dra Ljudevita Gaja hrvatski 
sabor svojim člankom XV. prihvaća osnutak Društva za uzgajanje 
narodnoga jezika i literature u Zagrebu.) 

Time je bio udaren prvi temelj kasnije osnovanoj Matici Ilirskoj 
(Matici Hrvatskoj), Društvu Sv. Jeronima, a i samoj Jugoslavenskoj 
akademiji znanosti. 

Dvije godine kasnije (g.. 1858.) pozivaju potpisnici grof Janko 
Drašković, Josip Štajdaher, Stjepan Pogledić, Valentin Vrančić i Vje- 
koslav Babukić na osnutak »Ilirske Čitaonice«, kojoj postaje prvim 
predsjednikom grof Janko Drašković, a tajnikom Vjekoslav Babukić. 


1) »Vijenac«, g. 1876. broj 8 str. 156. 
2) Cf. Spomen-knjiga Matice Hrvatske, Zagreb 1892. str. 4i sl. 

I odsad će upravo ta »Ilirska Čitaonica« u Zagrebu ostati žarište i 
matica svih novih misli i pokreta ne samo za Zagreb, nego i za sve 
Hrvate. Slične čitaonice postoje i u našim gradovima Karlovcu, Varaž- 
dinu i Križevcima; one, kako kaže i sam Babukić, postaju »ognjišta, na 
kojih se smrzla srca sunarodnjaka naših grijahu.« 

Kako je bio mnogostruk rad zagrebačke Čitaonice, vidi se naj- 
bolje i po tome, što već iduće godine (g. 1839.) njezin predsjednik grof 
Janko Drašković raspisuje nagrade: 20 dukata za najbolju knjigu o 
izvozu vina; 40 dukata za knjigu o suknarskoj i kožarskoj industriji; 
15 dukata za knjigu o papirnoj industriji; — i napokon 16 dukata za 
opću gospodarsku knjigu, koja bi se »i u seoskih učionicah upotrebiti 
mogla.« Za sve ove nagrade jamči sam grof Janko Drašković. 

Iste godine (1859.) zaključeno je unutar Čitaonice, da se po uzoru 
»Matice Češke« u Pragu i >Srbo-ilirske« u Budim-Pešti osnuje i »Ma- 
tica Ilirska« — društvo za knjižestvo ilirsko. Nažalost, taj se zaklju- 
čak mogao ostvariti tek u god. 1842., dotično potvrdom pravila u god. 
1847. 

Ilirska Čitaonica provodi slijedećih godina u život: 1. Narodni te- 
atar (g. 1840.) s prvom dramom od Kukuljevića »Juran i Sofija«. 2. Go- 
spodarsko društvo (1841.). 3. Narodni muzej (g. 1841.). 4. Maticu Ilir- 
sku (g. 1842.). 5. Narodni dom (g. 1845.). Osim toga Čitaonica pokreće 
akciju oko sabiranja za brodarsko društvo na Savi; provodi sabiranje 
preplata svih novih knjiga i t. d. 

Uopće sabirna akcija za svaku narodnu stvar bila je važnim dije- 
lom rada »Ilirske Čitaonice«, tako da se tadanji član Čitaonice Ljude- 
vit Vukotinović srdi, što za narodne stvari ne daje ništa država, a 
velikaši rijetko koji, dok sirotinja mora davati sve. »Prositi dakle 
treba — i vavijek prositi; u svakoj skupštini, kod svake gozbe, u sva- 
kom spravišću, tako da najbolji domorodac dosaditi mora drugomu 
najboljemu domorodcu.« Na te riječi Vukotinovićeve lijepo nadove- 
zuje pok. Tadija Smičiklas: »Dokle dosižu valovi narodne svijesti i 
narodnoga gibanja, dotle dosiže i vječno sabiranje. Upravo tim ma- 
Jenim darovima, danim od srca, širila se i tvrdila ideja narodna na 
daleko i široko. Prinosima ovim vezala se duša uz dušu; prinosima i 
pjesmama rTađao se iznova narod hrvatski.«?) 

To narodno gibanje i rađanje metropole Hrvata — grada Zagreba 
— lijepo označuje prema Smičiklasovu navodu i pismo ruskog profe- 
sora Preisa, pisano u jeseni 1841. njegovu prijatelju Kutorgi: — >U 
Hrvatskoj prije sedam godina nije bilo ništa. Sada u samom Zagrebu 
rade dvije tiskare bez prestanka. O novoj godini to će se podvostručiti. 
U svakom išto znatnijem gradiću osnovane su Čitaonice. Doskora 


3) Spomen-knjiga Matice Hrvatske, str. 8. 

osnovat će se u Zagrebu muzej i pored njega učeno-literarno društvo. 
U Zagrebu osnovan je stalan Ilirski teatar. Po gradovima idu putu- 
juća društva. Mladež je probuđena za živo patriotičko djelovanje. Ako 
to sve mjerite evropskim laktom, to nije Bog zna što. No za Boga, 
može li se učiniti više u sedam godina? Ne zaboravi jošte, da sve to 
rade s velikim naporom pojedini ljudi nebogati; da ne rade bez borbe 
sa starim pokoljenjem i s neprijateljima raznoga zvanja i podrijetla.«*) 

Ako je u godini 1843. vlada i zabranila ime »ilirsko« (do 5. broja 
izilaze »Ilirske Narodne Novine«, a od broja 6. samo »Narodne Novi- 
ne«), uspjelo je grofu Janku Draškoviću u dvoru kod kralja sačuvati 
i Čitaonicu i Maticu Ilirsku. Što više, Matica Ilirska u god. 1844. raz- 
vija lijepu djelatnost. Izdaje štampom u Zagrebu god. 1844. »Osmana« 
od Ivana Gundulića. Tome izdanju priredio je Rječnik a ujedno po- 
punio 14. i 15. pjevanje Ivan Mažuranić. Iste godine (1844) izdaje Ma- 
tica Ilirska štampom u Beču »Teutu« od dra Dimitrija Demetra. Tom 
je dramom htio pjesnik dati cijelom ilirskom pokretu njegovu apo- 
teozu. 

Bahov apsolutizam uništio je mnoge snage toga mladog i zanos- 
nog ilirskog pokreta. Godine 1850. propade Čitaonica, a iste godine 
prestade izlaziti i »Danica«. No taj apsolutizam imao je tu pozitivnu 
stranu, da je otrijeznio mnoge narodne duše od onog prvog pjesnič- 
kog zanosa tako, te je u 60-tim godinama i nehotice stvorio novu po- 
mlađenu snagu — možda otriježnjenu i polomljenih grana, ali sva- 
kako jošte uvijek jaku i u svježem ozonu iza kiše i oluje. Rađa se po- 
novno osvježeni duh i rad hrvatskoga naroda na svima poljima, istina, 
s manje pjesničkog zanosa ali s više pozitivnosti. 

I evo u tim godinama nestaje i naših starih »Iliraca«. Oni se pre- 
tvaraju u Hrvate, što su i prije bili po svojoj genetskoj i etničkoj asv- 
cijaciji. Zato i sama »Matica Ilirska«, koja si je svojim brojnim izda- 
njima stvorila i svoju vlastitu povijest, mijenja kao posljednja »ilirska« 
institucija svoje ime god. 1873. u »Maticu Hrvatsku«. Tom zgodom na- 
pisao je Tadija Smičiklas ove značajne riječi: »Priznajmo imenu ilir- 
skomu, da je pred 30 godina bilo kao narodno, još i više, jer je potr- 
gana uda naroda sklapalo u jedno živo tijelo; priznajemo, da je s ime- 
nom ilirskim poraslo najljepše i najoduševljenije doba hrvatske povi- 
jesti; priznajemo, da će se i budući naraštaj i za toliko vjekova kr- 
vave hrvatske prošlosti najbolje odmarati na ono nekoliko godina za- 
nosite ilirske dobe; al sav je narod to ime pokopao, pa mu ni mi ne 
mogosmo sada istom novi hram graditi. Ime je hrvatsko jače, ono zove 
Hrvata pod narodnu zastavu, ono promiče svu svijest naroda, ono se 
glasno javlja svakim dahom narodnim.«5) 


4) »Vijenac«, god. 1874. str. 462. 
5) Spomen-knjiga Matice Hrvatske, str. 8. i 9. 

Sedam godina prije toga ostvaruju Hrvati godine 1867. u Zagrebu. 
najviši naučni zavod akademiju znanosti i nazivaju je imenom Jugo- 
slavenska akademija. Ali imenom >»Jugoslavenska akademija« nijesn 


njezini osnivači imali nipošto nakane da potisnu u zaborav narodnost, 


politički individualitet, kulturu, povijest i jezik Hrvata kao zasebnog 
južnoslovjenskog naroda. Upravo po toj Akademiji, a najvišim nauč- 
nim istraživanjima i studijem hrvatske narodne kulture i političke po- 
vijesti imaju Hrvati »stupiti u kolo izobraženih naroda i proslaviti se 
na umstvenom polju«. To naglašuje i sim biskup J. J. Strossmayer, 
osnivač Jugoslavenske akademije, u svome glasovitom i programat- 
skom govoru pri njezinu otvorenju, dana 28. srpnja 1867.: »Mi Hrvati 
pravično se ponosimo, da smo se u stoljetnoj krvavoj borbi Turstvu 
oteli, i to kada je ono najsilnije i strah i trepet zapadnim narodima 
Lilo. Vjerujte mi, da uskrsnu slavni djedovi naši, tadanji narodu na- 
šemu predvoditelji, oni bi nam rekli, da sve to dobiše i premogoše u 
ime časnoga propela. »Za krst sveti i slobodu zlatnu«, to je bila, to će 
i zavazda, ako Bog da, ostati lozinka naroda našega. Pod tim znakom 
dobit je jamačna. Mi želeći stupiti u kolo izobraženih naroda i pro- 
slaviti se na umstvenom polju, kako smo se negda na bojnom, polučit 
ćemo bez dvojbe želju svoju, ako pod istom zastavom vojevali i luč, 


“ koja s propela svijetu svijetli, slijedili budemo.« — U tom istom go- 


voru slušamo riječi o ljubavi narodne slobode i svoje domovine; na- 
dazimo i ove maksime izrečene od Strossmayera: »Samosilje s vjerom se 
ne slaže; slobodoumnim narodnim težnjama vjera je najvjerniji sa- 
veznik«... »Istina je dakle, da je vjera sa znanošću u najužem sa- 
vezu; istina je stoput u životu narodnom posvjedočena, da gdjegod 
propelo moć svoju gubi, da skvarenost srca i potištenost uma slijedom 
slijedi.« 


I na polju umjetnosti: slikarstva, kiparstva, glazbe, a da i ne go- 
vorimo o poeziji, pripovijesti i kazališnoj umjetnosti, javlja se sre- 
dinom 19. stoljeća a osobito iza 70-tih godina snažan pokret. Mladi 
slikar Kikerec radi u Crnoj Gori i povodi se za Jaroslavom Čerma- 
kom, dok se Izidor Kršnjavi već tada uz slikarstvo bavi teorijom i hi- 
storijom slikarske umjetnosti te okuplja mlade talente. Mladi kipar 
Rendić stvara prva svoja umjetnička djela. 


Na polju glazbe iza Vatroslava Lisinskog, kompozitora opera »Lju- 
bav i zloba«, »Porin« i drugih glazbenih djela iskače ličnost maestra, 
kompozitora, dirigenta i učitelja glazbe Ivana Zajca. Mladi umjetnik 
Franjo Krežma putuje Italijom, gdje daje koncerte, na kojima zadi- 
vljuje svojim talentom prvi umjetnički svijet. U Zagrebu priređuju 
koncerte prva naša pjevačka društva: »Kolo«, »Merkur«< i »Sloga«, ko- 


143 


jima se pridružuje i najmlađe akademsko pjevačko društvo »Lira«. 
U Glazbenom zavodu odgajaju se mladi umjetnici i umjetnice. Kod 
premijere »Nikola Zrinski« od Ivana Zajca, dne 4. XI. 1876., koja je 
opera bila za sebe događaj, sudjeluju za pojačanje opernih zborova i 
naša pjevačka društva »Kolo« i »Merkur«. — Iako je neznatna novina, 
ali je ipak važno napomenuti, da je Frankopanova davorija »Na voj- 
sku« bila prvi u notama štampani proizvod u Hrvatskoj (»Vijenaca«, 
g. 1871., broj 17., str. 265.). 

I u provincijskim gradovima javljaju se pjevačka društva jedno 
za drugim. Među prva takva društva spada »Zora« u Karlovcu. 

Hrvatsko pjesništvo iza onih ilirskih pjesnika dobiva 70-tih godina 
svoje prave pjesničke talente. Uz Petra Preradovića ređaju se lirske 
pjesme i romance Augusta Šenoe, Đure Arnolda, Ivana Trnskoga, Ante 
Kovačića, Huge Badalića, Andrije Palmovića, Ivana Zahara, Tome 
Maretića, Rikarda Jorgovanića, Jovana Hranilovića i dr. Na polju 
pripovijetke dominira u to vrijeme August Šenoa, da otvori svojom 
»Brankom« put k literarnom realizmu 80-tih i 90-tih godina, gdje će 
zauzeti svoja mjesta najveći naši pripovjedači-realiste: Gjalski, Novak, 
Kozarac, Draženović, Turić i dr. 

Hrvatsko kazalište u Zagrebu kao da je u vrijeme iza apsolutizma 
bilo najveći ljubimac Zagrepčana, u njemu se daju uz najglasovitije 
drame onoga doba i vrsne opere. Osobito je značajna perioda bila, kad 
je kazalište bilo u rukama Augusta Šenoe. On prevodi drame i librete, 
vodi upravu, sastavlja repertoar, u »Vijencu« ijedno referira i kriti- 
zira, pun je vazda novih ideja, samo da Talijin hram bude naš što jači 
kulturni faktor. U kritici ne štedi riječi — ali je vazda objektivan i 
iznad sićušnih ličnih zadjevica. U  kritično-literarnim izvještajima 
pojedinih kazališnih komada podaje cijele studije o kazališnoj umjet- 
nosti. I kad se ogleda samo taj kazališni talenat i rad Šenoe, onda još 
s većom bolju osjećamo njegovu smrt u 45. godini života. 

Kako je hrvatsko kazalište bilo u napredovanju, vidi se najbolje iz 
statistike njegovih izdataka i primitaka. God. 1864.-5. iznose materi- 
jalni izdaci kazališta 28.111 forinti, a 10 godina kasnije, g. 1874.-5., 
88.516 forinti. Dok su plaće kazališnom osoblju iznosile u g. 1864.-5. 
“ samo 18.116 forinti, u g. 1874.-5. dosižu svotu od 61.516 for. No kraj 
povećanih materijalnih i ličnih izdataka povećavaju se za iste godine 
i primici, koji se penju samo za lože od 2.699 for. na 18.765 for. Istina, 
ni u io vrijeme ne može kazalište da se izdržava samo svojim primi- 
cima. Subvencije hrvatske vlade moraju da pokrivaju manjke, koji 
isto tako rastu za iste godine od 18.116 for. na 56.318 for. 

I folklor dolazi u to vrijeme do riječi. Tako Srećko Lay pomoću 
austrijske vlade izdaje lijepe i upravo luksusne sveske naše narodne 
umjetnosti pod naslovom »Ornamenti narodne jugoslavenske domaće 1 

umjetničke obrtnosti« (Zagreb 1876.). — Jednako se natječu i saku- 
pljači narodnoga blaga u pjesmama i pripovijetkama; izdaju se zbirke 
narodnih pjesama i pripovijedaka u čakavštini, kajkavštini i čistoj 
štokavštini. 

Duhovna. ekspanzija očituje se i u izdavanju naučnih i beletristič- 
kih časopisa pored dnevnih novina. Uz najstariji beletristično-poučni 
časopis »Danica Ilirska« pokreću već u god. 1842. Stanko Vraz, Dra- 
gutin Rakovac i Ljudevit Vukotinović almanah >Kolo«, od kojega su 
izašle najprije tri knjige, gdje se nižu članci kritičnog karaktera za 
literaturu, umjetnost i narodni život. God. 1846. preuzima »Kolo« u 
svoje ruke Matica Ilirska, te ga izdaje god. 1847. pod uredništvom 
Stanka Vraza i dalje tri knjige (IV., V. i VI). U god. 1850. izilazi pod 
uredništvom Stanka Vraza još samo knjiga VII, a god. 1851. knjigu 
VIII. uređuje A. T. Brlić. God. 1852. izdaje posljednju IX. knjigu 
Mirko Bogović. 

U god. 1844. i 1846., dok je »Kolo« mirovalo, pokreće Demeter u 
društvu s Havličekom almanah >»Iskra«,y u kojem surađuju uz Deme- 
tra Mirko Bogović, Kukuljević, Trnski, Vraz, Vukotinović, Utješenović i 
Ivan Mažuranić — ovaj svojim epom »Smrt Čengić-age« u god. 1846. 
To je ujedno bilo prvo izdanje glasovitog ovog epa. 

God. 1852. pokreće Mirko Bogović časopis za zabavu »Neven«, 
koji mora da mijenja u god. 1855. svoje urednike: Perkovca, Goluba, 
Vebera, Sabljića, dok ga god. 1854. ne preuzima Matica Ilirska u 
svoje ruke i ne povjerava uredništvo svome vještom tajniku Josipu 
Prausu. Njemu polazi za rukom okupiti u »Nevenu« i pod apsolutiz- 
mom najbolje naše pisce onoga doba: Janka Tombora, Dragojilu Jar- 
nevićevu, Janka Jurkovića, Torbara, Ivana Trnskoga, Mijata Stoja- 
novića, Ferdu Filipovića, Mirka Bogovića, Iliju Okrugića, Ivana Ku- 
kuljevića i dr. Nažalost, g. 1857. obustavlja Praus dalje izilaženje toga 
lista iza tri godine najljepšeg njegova cvata i predaje ga na usud 
Riječkoj čitaonici, gdje će već iduće godine 1858. posvema i zauvijek 
uvenuti. 

Kao nadoknadu i za uginulo »Kolo« i za uvenuli »Neven« pokreće 
Ljudevit Vukotinović novi zabavnik (almanah) »Leptir«, koji izilazi 
god. 1859., 1860. i god. 1861. Posljednju godinu 1862. uredio je taj 
almanah Stjepko Lopašić. 

Slobodniji politički duh iza 60-tih godina daje i beletrističkim 
časopisima slobodnije izilaženje, uređivanje i pisanje. Uz oživljenu 
»Danicu Ilirsku« počinju da izlaze dva nova beletristička časopisa: 
»Naše gore list« (g. 1861., urednik Mijo Krešić) i »Glasonoša«. Kasnije 
se (g. 1867.) tim listovima pridružuje i >Dragoljub«. 


Nažalost, svi ti časopisi moraju da propadaju ne samo poradi ne- 
dovoljnoga broja pretplatnika i zbog konkurencije, nego i poradi ma- 

log broja valjanih književnika. Upravo za takve časopise napominje 
August Šenoa: : : 

»Pisci pišu u više listova, te im je rad slabiji, ili valjane sile cije- 
paju se u više listova, a na vidjelo izlazi radnja slabijih diletanata, 
kojih »neumrla« djela ne bi nikad ugledala svijeta, da su bolji pisci 
ostali složni«*). 

No i provincija hoće da izdaje svoje časopise. Tako Ante Kuzma- 
nić pokreće u Zadru već u god. 1844. časopis »Zora dalmatinska«, koja 
izilazi do god. 1848. U tom časopisu izilazi i ona poznata Preradovi- 
ćeva pjesma »Zora puca«. — Matija Ban pokreće svoj časopis »Du- 
brovnik«, od kojega već III. svezak mora da izdaje »Matica Ilirska«. 
Cyiet narodnoga književstva za g. 1851. Urednik Matija Ban, Zagreb 
1852. 

I dok su se iza 60-tih godina u Zagrebu natjecali izdavači beletri- 
stičkih časopisa, to se uoči god. 1869. osjeća praznina. Zato nakon fu- 
zije Matice Ilirske s Jugoslavenskom akademijom bude dne 15. XII. 
1868. zaključeno, da se troškom Matice Ilirske izdaje nov beletristički 
list »Vijenac« s odgovornim urednikom Đurom Deželićem. IT odsad: 
»u Vijencu rodili su se svi pjesnici i pisci novijega vremena. I stari 
se oglasuju, od kojih već duže vremena nije bilo glasa. Dosta je spo- 
menuti Petra Preradovića. Vijenac stao je davati redovite nagrade za 
svaki i najmanji prinos, da može uzdržati dobre pisce za sebe i da 
uzmogne birati gradivo. Vijenac je cvao u svojem proljeću tako milo 
i lijepo, da je mogao i morao mamiti mlade sile na književno polje. 
Ovo je zasluga Vijenca«"). ' 

Izlaženjem »Vijenca« od god. 1869. do uključivo 19053. ostavljene 
su hrvatskom narodu uz izdanja Matice Hrvaiske. svakako najjače 
tvorevine duha i muza, te će služiti trajnim ponosom svim budućim 
generacijama o narodnoj kulturi iz tih godina. »Vijenac« kroz sve svoje 
vrijeme izlaženja nije sakupljao samo oko sebe najbolje naše pjesnike 
i pripovjedače, nego je po svome naučnom blagu i po svojim kritičkim 
studijama bio pravi sociološki pokret i centar za sebe. Njegova je 
snaga u hrvatskom narodu bila tolika, te mu je pošlo za rukom pre- 
živjeti sve ostale beletrističke časopise, koji su se javljali čas kao nje- 
govi suparnici, čas kao nove književno-sociološke grupacije: »Hrvat- 
ska lipa« (Zagreb 1875.), »Hrvoatska vila« (Sušak 1882.), »Balkan« (Za- 
greb), »Sloboda«, »Novi vijek«, »Dom i svijet«, »Preporod« »Život« i 
toliki drugi. Jedino je »Prosvjeti«, tom obiteljsko-beletrističnom časo- 
pisu, uspjelo preživjeti i sam »Vijenac«, dok je i sarajevsku »Nadu«< 
istovremeno, tj. koncem g. 1905. snašao »Vijenčev« usud. 


%) »Vijenac«, g. 1876. br. 5, Listak str. 48. 
7) Spomen-knjiga Matice Hrvatske, str. 42. 

Prestankom »Vijenca« god. 1905. nestalo je za ono vrijeme naj- 
snažnijeg našeg literarnog časopisa. Umiranje »Vijenca« bilo je i umi- 
ranje onih jakih pokretnih sila, koje su sintezom poezije i realizma 
bile istovremeno najjači sociološki faktor društva u II. polovici 19. sto- 
ljeća. Ako zato i ne ćemo govoriti o 20. stoljeću kao epohi literarne 
dekadencije, ipak moramo priznati, da je u to vrijeme nastupilo neod- 
ređeno i bez jasnih narodnih smjernica sociološko i kulturno previ- 
ranje. Tek u naše časove se nalazimo ponešto smireni u općenarod- 
nom pokretu kako u gradovima tako i na selima. 

Pored cijelog niza beletrističkih časopisa tokom 19. stoljeća ja- 
vljaju se u istom vremenu i snažni naučni časopisi i revije. Već god. 
1851. historijsko društvo (»Društvo za povjesnicu«) kao preteča Jugo- 
slavenske akademije na čelu s Ivanom Kukuljevićem osniva časopis 
»Arhiv za povjesnicu jugoslavensku«, od kojega izilazi 12 svezaka od 
g. 1851.—1875. Šezdesetih godina pokreće se i drugi naučni časopis pod 
uredništvom Franje Račkoga »Književnik« za jezikoslovlje, historiju 
i prirodne nauke. I taj časopis izilazi pomoću Matice Ilirske. Oko 
njega se kupe prvi naši budući akademici: Rački, Torbar, Jagić, Da- 
ničić, Jireček i drugi. 

Osim tih časopisa pokreće i izdaje Ivan Kukuljević »Jura Regni« 
1. knjigu god. 1861., a IL i III. god. 1862.; »Acta Croatica« g. 1865.; 
»Codex diplomaticus« od g. 1864. 


Sva ta naučna nastojanja što privatne a što grupne inicijative 
okupit će uskoro Jugoslavenska akademija u svome »Radu« i u izda- 
njima »Starih hrvatskih pisaca«, »Starina«,y »Monumenta« i t. d. To 
naučno i umjetničko vrenje slijede i pojedina druga naša društva i 
institucije. Tako već god. 1870. počinje Narodni muzej izdavati »Vje- 
snik narodnog muzeja« ovdje u Zagrebu. Društvo hrvatskih pravnika 
pod uredništvom dra Blaža Lorkovića pokreće god. 1875.-76. časopis 
»Mjesečnik pravničkog društva«, koji izilazi i danas uz najveće ma- 
terijalne teškoće poradi pomanjkanja žive staleške svijesti među hr- 
vatskim pravnicima. No među najstarije naše društvene časopise, odr- 
žane do naših dana, pada svakako časopis Gospodarskog društva 
»Gospodarski list«, koji će domala moći slaviti i 100. godišnjicu svoga 
izlaženja. 

Snažni pokreti našega narodnoga bića očituju se i u osnivanju 
brojnih naših društava, koja i do danas razvijaju svoju djelatnost. 
Amo spadaju u prvome redu »Društvo Sv. Jeronima« za izdavanje 
poučnih i zabavnih knjiga za puk. Već se naime Matica Ilirska unu- 
tar Ilirske Čitaonice, a onda osobito kao samostalno društvo s potvr- 
đenim pravilima od 10. VII. 1847. bavila mišlju izdavanja knjiga za 
široke slojeve. Ona je bila prvakinja i kroz desetke godina zapravo 
jedino društvo za izdavanje knjiga. Matica Ilirska pretraživala je sta- 

re rukopise da izdaje stare klasike, što ima da radi drugdje Akade- 
mija znanosti. Ona je bila zvana da izdaje »Kjiževnik«, da time pro- 
krči put akademiji. Akademija je međutim sretno stupila u život g. 
1867., te tu naučnu zadaću samostalno i nastavlja. Matica Ilirska mo- 
rala je nasuprot spasavati stare časopise »Kolo«, »Neven«, »Dubrov- 
nik«, bilo osnivati nove belestrističke časopise, kao »Vijenac«. A po- 
vrh svega toga morala je ona i preuzeti na sebe zadaću izdavanja za 
puk, to tim prije, što se javljaju glasovi potrebe takvih knjiga i što 
se pokreće i sabirna akcija za osnivanje samostalnog društva u cilju 
izdavanja knjiga za puk. 

Iz svojih zaklada izdaje Matica Ilirska za puk knjige: 1. Ivan Per- 
kovac: Pojavi u zraku, 2. Andrija Kačić Miošić: Pjesmarica; 3. Budi- 
nački-Smičiklas: Otkrića Amerike (prijevod); 4. Martić: Osvetnici 
(III. svezak). 

Na riječi predsjednika Matice Ilirske Ivana Mažuranića, pomišlja 
Matica u god. 1859. i na izdavanje popularne hrvatske povijesti. 

Međutim tu zadaću oko izdavanja knjiga za puk preuzima na 
sebe god. 1868. »Drušivo Sv. Jeronima«, na koje se prenose sve po- 
sebne zaklade osnovane u tu svrhu. I od tada do današnjega dana 
provodi u život to društvo misao velikana i zakladnika u prosvjeći- 
vanju poglavito našeg malog čovjeka. 

Reorganizacijom Matice Ilirske u Maticu Hrvatsku god. 1874. ima 
Matica Hrvatska da bude društvo za širenje knjiga, koje ne spadaju 
ni na strogu nauku ni na pučku knjigu. Njezin je poglaviti zadatak 
unapređivati lijepu hrvatsku knjigu. Ona je i društvo za srednje kla- 
se. Organizam Matice Hrvatske prema tome je u svojoj biti s ciljem, 
da podade knjigu za prosvijetljenu hrvatsku obitelj, za razliku od 
Matice Slovenske, koja hoće da zađe i u područje stroge nauke a i 
da izdaje školske udžbenike; — za razliku i od nekada Matice Dalma- 
tinske, koja je imala uz srednje klase pred sobom i puk. 

Matica Hrvatska uza sve teškoće posljednjih decenija, a i pored 
posebnih strujanja unutar i izvan njezinih redova uspjela je ipak sa- 
čuvati do danas svoju prvotnu strukturu i hrvatsku kulturnu misiju. 
Ona je napunila svojim izdanjima cijele biblioteke. No njezin je zada- 
tak baš u današnja vremena tim važniji, da uz jasne vidike i planove 
i dalje ostvaruje intencije nekadašnjih svojih osnivača i reformatora: 

Duh našega istovremeno i realističkog i poetskog preporoda obu- 
hvatio je i naše žene. One podžižu svoje muževe, stvaraju javno mi- 
šljenje, provode sabirne akcije za sve plemenite svrhe. Dovoljno je 
samo napomenuti gđu Jelisavu Prasničku, koja g. 1859. poziva Hr- 
vate na sabirnu akciju za osnutak društva za izdavanje knjiga za puk. 
Sama odmah polaže u tu svrhu 20 forinti (isp. »Spomen knjiga Matice 
Hrvatske«, str. 36. i 37.). ' 


148 





om ooo > 


A i muževi posvećuju posebnu pažnju prosvjeti i nacionalnom 
odgoju žena. Tamo 70-tih godina drže prvaci naše nauke u Zagrebu 
stalna predavanja »krasnom spolu« u Narodnom domu. A i sam pje- 
snik Ivan Trnski pjeva svoje »Krijesnice« ne samo kao obožavatelj 
žena, nego poglavito u cilju, da svrati njihov duh i težnje na socijalni 
i kulturni rad. 

Među našim ženama iskaču pojedine i same kao književnice i 
socijalne radnice. Tako Hermina Tomić, žena pripovjedača Josipa 
Eugena Tomića, postaje i sama književnica i organizatorka ne samo 
u Zagrebu, nego i u provinciji. Po zvanju umjetnica istupa na zboru 
žena u Karlovcu kao deklamatorka pjesme Ivana Trnskoga »To bi 
lijepo, krasno bilo«. 


Bilo bi konačno i suvišno spominjati, da su na sociološko gibanje 
našega naroda najsnažnije djelovali i dnevno domaće novinstvo, pa 
onda političke stranke kao i rad u hrvatskom saboru. Napose na našu 
omladinu. Novine »Pozor« i »Hervatska« okupljaju oko sebe tamo od 
god. 1860. ne samo ljude, koji se bave javnim domaćim vanjskim po- 
slovima, nego i književnike. 

Nažalost, baš od toga vremena biva politički život hrvatskoga na- 
roda gonjen s desna na lijevo. Tako zvana nagodba od god. 1868. iz- 
među Hrvatske i Madžarske biva vječni kamen smutnje: cijelom hr- 
vatskom narodu. O tu nagodbu razbija se nemoćno sav idealizam naše 
hrvatske mladeži u II. polovici 19. stoljeća; svi vide u toj nagodbi 
prijevaru, vide eksploatatorsko sredstvo hrvatskoga naroda, A ipak 
svi ostaju nemoćni da izmijene i jednu jotu u korist naroda. Khuen 
Hedervary pašuje kao ban u Hrvatskoj, i nema te sile, kojoj bi uspjelo 
da ga makne. Trebat će istom da se godine 1905. protiv njega pokrene 
cio narod; tražit će se i ljudske žrtve da ga konačno sviješću naroda 
makne s tiranije kroz puna dva decenija. 

Novi politički ljudi navraćat će od tada sve više našu javnu poli- 
tiku na probleme naših hrvatskih sela, na agrarizam, a manje će osla- 
njati svoju taktičku borbu i oporbu na stare pisane hrvatske pravice. 
Među predvodnicima toga novog pokreta nalazimo u prvim redovima 
pok. Stjepana Radića. A i danas cio hrvatski narod osviješten stoji i 
iza smrti Stjepana Radića pod svojim vodstvom kao jedan na bra- 
niku ne samo seljačkih, nego i općehrvatskih narodnih prava. 

Ni u jednoj drugoj epohi nije sociološka kongregacija ne samo 
naših sela nego i cijelog naroda bila tako snažna kao baš u naše dane. 
A što je još važnije: cio hrvatski narod stoji danas uz jednu misao 
diljem svih naših krajina: Hrvatske i Slavonije, Bosne i Hercegovine, 
Dalmacije i Vojvodine. Znati zato upraviti ovu kongregaciju k isprav- 
nim smjernicama i za budućnost hrvatskog naroda, ostaje najvažnijim 
zadatkom sadašnjice. 

Devedesetih godina devetnaestog vijeka crni se oblaci sve to više 
gomilahu na svjetskom političkom obzorju. Još ne bijaše nestalo ni 
onog opasnog gibanja, koje je vuklo svoju lozu iz predašnjih dece- 
nija, kad se ukazaše tragovi novog trvenja. 

Iako je francusko-njemačka opreka iz g. 1871. u novim prilikama 
gubila na snazi, ipak je još uvijek postojala. Neka samo dođe poticaj 
s bilo koje strane, i lako će se staviti u gibanje. Postojala je i opreka 
između Rusije i Austro-Ugarske zbog njihovih divergeninih interesa 
na Balkanu. Glavna točka vanjskopolitičkog programa habsburške 
carevine bijaše, da joj Rusija ni pod koju cijenu ne smije zatvoriti 
put prema Egejskom moru. Dok se na jednoj strani i Austro-Ugar- 
skoj priznavalo pravo na život i prirodan razvoj, dotle se na drugoj 
dobro znalo, da je Austro-Ugarska u etničkom smislu vrlo šarena dr- 
žava i da je zbog toga odnos između njezine vanjske i unutarnje po- 
litike drukčiji nego što je, primjerice, u Francuskoj ili Engleskoj. G. 
1898.—1899. njemački poslanik u Beču detaljno izvješćuje svoju vla- 
du o nutarnjim pitanjima Monarhije, u prvom redu o odnosima i 
sukobima između Čeha i Nijemaca. Ono, što je zanimalo ne samo nje- 
mačke političare i državnike nego i ostali svijet, bilo bi od prilike 
evo ovo: 

Godinu dana iza Berlinskoga kongresa, koji je Austro-Ugarskoj 
dao mandat, da okupira Bosnu i Hercegovinu i da njima upravlja a 
iste godine (1879), kad je Austro-Ugarska sklopila s Njemačkom 
Dvojni savez, ministrom predsjednikom u austrijskoj poli Monarhije 
postade grof Eduard Taafe i na tom mjestu ostade punih četrnaest 
godina. U njegovo se doba jasno vidjelo, da je Slavenima dualistički 
sistem zazoran, jer im je bio izvorom dvostruke supremacije, supre- 
macije državnog njemačkog i supremacije državnog madžarskog na- 
roda. Traženje izlaza iz te supremacije vodilo je na frijalističku bazu. 
Prvo se izdanje trijalizma kreće oko državnopravne samostalnosti 
Čeha i Slovaka, a drugo oko ravnopravnosti Hrvata prema Nijemci- 
ma i Madžarima. Sistem grofa Taafe bijaše sistem političkog koprca- 
nja, koje se ironički označivalo kao F ortroursteln, i bezumne igre sa 
Divide et impera. Da ironija bude što veća, baš iz ovog je sistema 
nikao pothvat za izmirenje Čeha i Nijemaca. 

Ministar pravde Strćmayer izda g. 1880. naredbu, koja je u Češ- 
koj i Moravskoj dopuštala upotrebu češkog jezika u saobraćaju stra- 
naka s državnim vlastima. Na puna se usta govorilo o »slavensko- 
federativnom krugu«, a ozbiljniji mislioci, u prvom redu oni, koji 
bijahu dublje prodrli u realističko-federativne koncepcije velikog Čeha 
Franje Palackoga, isticahu, da bi taj »krug« trebalo ne samo što prije 
ostvariti, nego ga protegnuti i na Hrvate. To je zaista trebalo, i io 
se sada moralo učiniti. Ali oficijelna politika smatraše, da je za nju 
zgodnije, ako jedan narod izigrava drugim. Grof Taafe, mjesto izmi- 
renja, ostavi svojim nasljednicima pooštrenu borbu između naroda u 
Monarhiji. 

Iza kratkog koalicionog ministarstva kneza Windischgrštza (1895. 
do 1895.) i ministarstva »iz nužde« grofa Kielmannsegga, stupi na po- 
litičku pozornicu namjesnik u Galiciji poljski grof Kažimir Badeni. 
Na glasu su njegove jezične naredbe za Češku i Moravsku od 5. i 22. 
travnja 1897. Vlasti i sudovi trebali su svaki podnesak riješiti na je- 
ziku, na kome bi bio predložen. Saobraćaj sa strankama imao se vr- 
šiti na njihovu jeziku i na tom se jeziku imalo voditi uredovanje. 
je bez sumnje bila velika dobit za Čehe, jer su u znatno većoj mjeri 
znali njemački jezik nego što su Nijemci znali češki, i što su lakše 
mogli naučiti njemački nego Nijemci češki. 

U bečkom parlamentu započe odlučna opstrukcija, kod koje se 
sve njemačke stranke nađoše na istoj liniji. Opstrukcija u parla- 
mentu našla je svoj nasiavak u demonstracijama po bečkim ulicama. 
Grof Badeni pade, a kabinet grofa Clary obnovi 14. listopada 1899. 
stanje, kakovo je bilo prije jezičnih naredaba. Sad njemačku opstruk- 
ciju zamijeni u parlamentu češka, a bečke demonstracije demonstra- 
cije u Češkoj.) 

Povodom čestih i opširnih izvještaja iz Beča o nutarnjim austrij- 
skim političkim prilikama pisao je državni kancelar u ministarstvu 
za vanjske poslove Bernhard von Biilow njemačkom predstavniku u 
Beču 18. lipnja 1898. između ostaloga i ovo: »Naš politički interes, 
kome ireba da se podvrgnu sve platonske simpatije i koji sačinjava 
jedan od tradicionalnih načela pruske politike baš za ove trideset i 
dvije godine od historijskog obračunavanja s Austrijom, sastoji se u 
iome, da se Austrija održi u položaju velike sile. Ovaj interes traži 
od nas, da se čuvamo, da sokolimo rastvorne struje bilo na češkoj 
bilo na poljskoj bilo na njemačkoj strani. Austrijski Nijemci ne smi- 
ju da sumnjaju, da ćemo, dok se njihova borba za njemačku stvar 
kreće oko toga, da se njemački živalj sačuva kao lem za unutrašnju 
vezu i za daljnji opstanak austrijske države u njezinu sadanjem obli- 
ku, njihova nastojanja pratiti s potpunim saučešćem, ali da njemački 

nacionalisti, čim bi ova borba kao svoj posljednji cilj imala u vidu, da 
njemačke dijelove zemlje otkine od Austrije i da se time vrati na Sta- 
tus quo ante 1866., ne mogu računati na promicanje njihovih planova 
s ove strane.«?) 

Iza ovih Bilowih riječi kao da još uvijek stoji Bismarck sa svo- 
jim pogledom na Austro-Ugarsku u doba, kad je s njom g. 1879. skla- 
pao Dvojni savez, a još više kad je g. 1882. priveo kraju pregovore 
oko Trojnog saveza između Njemačke, Austro-Ugarske i Italije. Troj- 
ni savez — strategijski položaj, kako ga je okrstio u svojim Gedan. 
ken und Erinnerungen — imao je, po njegovoj koncepciji, i pozitivnu 
i negativnu stranu. Pozitivna se sastojala u tome, da brani Austro- 
Ugarsku od Rusije a Njemačku i Italiju od Francuske. Negativna 
nije smjela dopustiti ni Austro-Ugarskoj ni Italiji, da se orijentiraju 
prema Parizu. Dalje, Austro-Ugarska nije smjela da bilo kakvim ne- 
razboritim političkim potezom pokvari dobre odnose između Berlina 
i Petrograda. Konačno je, preko Trojnog saveza, trebala nestati ili ba- 
rem znatno oslabiti tradicionalna opreka između Austro-Ugarske i 
Italije. Rusiji je Njemačka više puta dala razumjeti, da može raču- 
nati na njezinu pomoć, ako u zgodno doba i bez opasnosti za među- 
narodno stanje istakne svoje interese na Balkanu i na Dardanelima. 
Sa strane Bismarckove Njemačke Austro-Ugarskoj su dakle bile toč- 
no povučene granice ne samo na području vanjske, nego i, s obzirom 
na etničku strukturu Habsburške monarhije, na području unutarnje 
politike. Prijatelja Rusiju Bismarck je želio podupirati, protivnika 
Francusku obuzdavati, a saveznika Austro-Ugarsku i štititi i nad- 
zirati. 

Dok su prilike u austrijskoj poli Monarhije njemačkoj vladi za- 
davale dosta briga, njemački generalni konzul u Budimpešti Hans von 
Hohenlohe-Oehringen javljaše, da će Madžari, u krugu Austro-ugar- 
ske monarhije, biti uvijek vjerni pristaše saveza s Njemačkom, jer 
da dobro znadu, koliko duguju Njemačkoj.) 

“Njemački diplomatski izvještaji iz Beča g. 1898.—1899. vrlo su 
karakteristični i zanimljivi, ako se njihov sadržaj razmatra u uskoj 
vezi s vremenom. Bismarck bijaše već g. 1890. napustio mjesto držav- 
nog kancelara. Te iste godine isticaše rok posebnom njemačko-ru- 
skom sporazumnom ugovoru od 18. lipnja 1887., poznatom pod nazi- 
vom Riickversicherungsvertrag, koji predstavljaše vezu Trojnog sa- 
veza s Rusijom. Bismarckov nasljednik kancelar Leo grof _Caprivi 
nije obnovio savez s Rusijom, a njemačkoj je politici dao novi smjer. 
To je onaj opasni Der neue Kurs, koji je Rusiju stao udaljivati od 
Njemačke. Nije trebalo dugo čekati, da se dogodi baš ono, od čega je 
Bismarck toliko zazirao, da se naime Rusija orijentira prema Francu- 
skoj. 17. kolovoza 1892. Francuska i Rusija sklopiše vojnu konvenciju, 

da se, u slučaju potrebe, zajednički brane od napadaja, koji bi došao 
sa strane Trojnoga saveza, a 4. siječnja 1894. ia se konvencija pre- 
ivorila u potpuni savez. 

Italija, napustivši svoje aspiracije na Tunis, koji bijaše u francu- 
skim rukama; svratila je pogled na Tripolitaniju. Kako nije naišla na 
opreke ni na francuskoj a ni na engleskoj strani, stala je svoju poli- 
tiku upravljati smjerom prema Francuskoj i Engleskoj, koje su se 
konačno ugovorom g. 1904. sporazumjele u raznim pitanjima s obzi- 
rom na Sredozemno more, u prvom redu s obzirom na Egipat i Ma- 
roko. Suštinu Trojnog saveza sačinjavahu sada zapravo samo Nje- 
mačka i Austro-Ugarska, ali Njemačka nije više mogla obuzdavati 
svog saveznika u tolikoj mjeri, koliko je to činio Bismarck. To će se 
najbolje vidjeti u predvečerje bosansko-hercegovačke aneksione krize 
g. 1908.*) 


HI 


Točka Bismarckova programa, po kojoj Austro-Ugarska nije smje- 
la da izrabljuje Trojni savez za svoja sporna pitanja s Rusijom, ostala 
je na snazi punih šest godina poslije njegova odlaska. G. 1896. u 
austro-ugarskim se službenim krugovima govorilo, da bi se Monar- 
hija svakako oružanom rukom oprla svakom pothvatu, koji bi uči- 
nila Rusija prema Carigradu i Dardanelima. Računalo se, da bi ruski 
korak potaknuo i Englesku, da ona sa svoje strane nešto poduzme. 
Austro-Ugarska bi dakle i sada, kao i g. 1878., pošla skupa s Engle- 
skom; rado bi pošla s njom čak i onda, kad bi ona bila prva a Engle- 
ska druga. Naravno, da bi joj u tom slučaju pomoć Njemačke dobro 
došla. Ali njemački poslanik u Beču grof zu Fulenburg nije se ni naj- 
manje ustručavao, da austrijskom ministru predsjedniku barunu Be- 
cku čisto i bistro reče, da sporazum između Austro-Ugarske i Engle- 
ske, koji bi bio sklopljen za slučaj ulaza Rusa u Carigrad, Njemačka 
ne bi odobrila a niti bi priznala, da je nastupio casus foeđeris, da nai- 
me Njemačka mora stupiti u rat skupa s Austro-Ugarskom. »Njema- 
čka — kaže njezin poslanik austrijskom ministru predsjedniku — ni- 
kako ne bi mogla započeti ovako nepopularan rat; ne bi se čak mogla 
odlučiti ni na mobilizaciju.«?) 

Stanovište bečkog poslanika potpuno je odobravao tadanji dr- 
žavni kancelar knez von Hohenlohe i u jednom podnesku na cara 
od 2. veljače 1896. formulirao je svoje mišljenje evo ovako: »Razlozi, 
koji su nas u svoje doba potaknuli, da iz saveznih ugovora isključi- 
mo ona pitanja, koja se odnose na Istok i na Sredozemno more, i da 
casus foederis s Austro-Ugarskom ograničimo na slučaj napadaja Ru- 
sije na ovu državu, stoje i dalje neizmijenjeni. Kad bismo, mimo izri- 
čitih odredaba onih ugovora, obećali Austro-Ugarskoj svoju pomoć 

za slučaj, da ruski korak prema Carigradu mora smatrati povodom 
za casus foederis, preuzeli bismo odgovornost za razne agresivne pla- 
nove bečkog kabineta, odrekli se načela svoje iskušane istočne poli- 
tike i time bi nam odskočila opasnost rata na dvjema frontama.«*) Mje- 
sec dana kasnije isti državni kancelar Hohenlohe zabilježio je ove 
riječi: »Čvrsto se držimo Trojnoga saveza, ali ne dozvoljavamo, da ga 
Austrija upotrijebi za svoje neodređene planove na Istoku. Austrija 


treba da se zadovolji defenzivnim karakterom Trojnoga saveza, ako 


ne će da propadne.«") 


Sve je dakle još teklo potpuno u Bismarckovu duhu, sve je bilo. 
u potpunom skladu s njegovim nazorom, da Austro-Ugarska, ako hoće 
da vodi računa o svojoj budućnosti, treba da zna, da je savez s Nje- 
mačkom od veće koristi za nju samu nego za Njemačku.) 


Ali iste godine 1896. i u istim aktima, kojima se ističe veliko zna- 
čenje Trojnoga saveza za Habsburšku monarhiju, iznose se misli, koje 
kao da nijesu u potpunom skladu s ovim spomenutima. Možemo pri- 
mjerice čitati ovakova razlaganja: Ako bi Njemačka čisto i bistro 
izjavila bečkoj vladi, da će u slučaju rata s Rusijom zbog Dardanela 
Austro-Ugarska biti prepuštena svojoj sudbini, da bi to značilo sa- 
veznika ijerati na pesimizam. Dakle na jednoj strani Njemačka kaže 
saveznoj Austro-Ugarskoj, neka od nje ne iraži ništa više preko ono- 
ga, što može tražiti prema odredbama saveznih ugovora, a na drugoj, 
kod svoje kuće, vodi računa i o tome, da bi u korist Austro-Ugarske 
morala učiniti nešto i preko savezničke dužnosti. To je, zasad, doista 
bilo samo teoretsko razlaganje. Pa ipak se i iz diplomatskih dokume- 
nata i iz općeg političkog gibanja može izvesti zaključak, da je zna- 
čenje Austro-Ugarske za Njemačku raslo iz dana u dan i da se Nje- 
mačka bojala, da bi se jednog lijepog dana zbog savezne Austro-Ugar- 
ske mogla naći u neugodnoj situaciji. To pak nikako nije bilo u duhu 
Bismarckova programa. 


Opasnosti za Trojni savez i za Njemačku, koje su mogle nastati 
iz nutarnjo-političkih pojava u Habsburškoj monarhiji i iz njezinih 
spornih točaka s Rusijom, nestade skoro najedamput. Pažnju Rusije 
privukao je Daleki Istok, a Balkan i Bliži Istok, tradicionalno žarište 
sporova, padoše za punih deset godina gotovo u pozadinu. 

G. 1894.—1895. vodio se rat između Japana i Kine, rat, koji je 
svijetu jasno otkrio veliku životnu snagu Japana. Ruski vojni opuno- 
moćenik u Pekingu točno je prosudio situaciju kad je rekao, da s Ja- 
panom niče Rusiji opasan takmac, koji će joj nesumnjivo zadati teš- 
kih briga. Rusija, dosad, da je na Dalekom Istoku računala samo 
s Kinom i Engleskom, a odsad glavni faktor da će biti Japan. Ruski 
vojni opunomoćenik je točno predvidio sukob između Rusije g. 1904. 

do 1905., koji je svršio porazom Rusije, ali koji je imao znatna utje- 
caja i na velika svjetska pitanja uopće. 

Balkan i Bliži Istok padoše u pozadinu, usto se Austro-Ugarska i 
Rusija sporazumješe g. 1897. u dvjema glavnim točkama, koje se ti- 
cahu ovog škakljivog dijela svijeta. Prva se sastoji u tome, da će, do- 
kle god bude moguće, čuvati postojeće stanje, a druga, da će se spo- 
razumjeti u pitanju svojih interesa, ako se postojeće stanje ne bi dalo 
više čuvati i ako bi nastale bilo kakove teritorijalne promjene. Vo- 
dilo se dakle računa i o stanju, kakovo bijaše g. 1897., ali i o prili- 
kama, koje bi mogle kasnije nastati. Obje države, i Rusija i Austro- 
Ugarska, trebale su se kaniti bilo kakvih osvajalačkih namisli. Dr- 
žavni tajnik u njemačkom ministarstvu vanjskih posala von Marschall, 
izvješćujući poslanika u Londonu grofa von Hatzfeldta o ovom spo- 
razumu, primijetio je. da se njegovo značenje za evropski mir doista 
ne smije podejenjivati, ali da ipak ima samo privremeni karakter i da 
se ne smije očekivati, da bi Istočno pitanje zauvijek skinuo s dnev- 
noga reda.) To nije jedini komentar; ima ih više, a tamo i amo se 
susreće primjedba, da sporazum ima i svoju pozitivnu i svoju nega- 
tivnu stranu. Pozitivna se sastoji u tome, što Rusija želi da za izvje- 
stan broj godina u Europi ima mira, a negativna, što već i sam spo- 
razum sadržava u sebi klice opasnosti, koje će prije ili poslije izbiti 
na javu.") 

Oni, koji su ga ovako komentirali, imali su pravo. 


HI 
Suština rusko-austro-ugarskog sporazuma g. 1897. — zapravo taj- 
nog sporazuma — nalazi se u instrukciji austro-ugarskog ministra 


vanjskih posala grofa Agenora Goluchowskoga poslaniku u Petro- 
gradu princu Lichtensteinu od 8. svibnja 1897. i u noti ruskog mini- 
stra vanjskih posala Muravjeva austro-ugarskom poslaniku od 17. ist. 
mj. Austro-ugarska instrukcija fiksira glavne točke razgovora, koji 
se vodio 27.—29. travnja, kad su car Franjo Josip i njegov ministar 
vanjskih posala boravili u Petrogradu, spominje, da je tada ugovo- 
rena smjernica, koje će se držati obje države. s obzirom na Istočno 
pitanje, da se vodilo računa o sigurnosti i o vitalnim interesima obiju 
carevina i o eliminiranju sporova između njih, sporova, koji bi mogli 
nastati na toplom balkanskom tlu, ali bi mogli postati opasni i za 
evropski mir. Sporazum se bazira na načelu povjerenja i uzajamne 
lojalnosti i sadržava sve elemente za uspješnu suradnju obiju država 
a u svrhu mirnog rješenja Istočnog pitanja. 

Glavna se točka sporazuma sastoji u zajedničkom podržavanju 
postojećeg stanja sve dotle, dok to prilike budu dopuštale, i u suzbi- 
janju svačijeg nastojanja, koje bi išlo za izmjenom toga stanja. Ako 

se pak postojeće stanje ne bi dalo dalje podržavati, Austro-Ugarska 
i Rusija eliminirat će težnje za osvajanjem na području Balkana i ra- 
dit će o tome, da se ovo načelo općenito prizna. (L'Autriche-Hongrie 
aussi bien que la Russie ćcartent d'avance tout esprit de conqućte sur 
la presqu'ile des Balkans, et... sont dćcidćes a faire respecter ce prin- 
cipe par toute autre puissance qui manifesterait des visćes sur le ter- 
ritoire susmentionnć.) Pitanje Carigrada, susjednog područja, Darda- 
nela i Bospora ima izričito evropski karakter i ne može biti predme- 
tom sporazuma samo između Austro-Ugarske i Rusije. Austro-Ugar- 
ska, uvažujući rusko shvaćanje odredaba Pariskog ugovora g. 1856. i 
Londonske konvencije g. 1871., priznaje legitimnost načela o zatvara- 
nju Crnoga mora za strane ratne brodove. Ako bi stanje na Balkanu, 
izuzevši Carigrad i morske tjesnace, tražilo novih, posebnih, utana- 
čenja između Austro-Ugarske i Rusije, kao glavnih interesiranih stra- 
naka, postupat će se po ovim načelima: Austro-Ugarskoj ostaju pro- 
bitačnosti, koje joj je dao Berlinski ugovor g. 1878. a posjed Bosne, 
Hercegovine i Novopazarskog sandžaka ne može biti pitanje pregova- 
ravanja. Austro-Ugarska pridržava sebi pravo, da u zgodnom času 
okupaciju i pravo garnizona promijeni u aneksiju. (Le gouvernement 
de S. M. I. et R. A. se rćservant la facultć de substituer, le moment venu, 
au titre d'occupation et de droit de garnison celui d'annexion). Austro- 
Ugarska računa s time, da se na području između Janjine i Skadra 
obrazuje kneževina Albanija, dok bi se područje, koje bi na taj način 
postalo raspoloživo, podijelilo između balkanskih država. I Austro- 
Ugarska i Rusija žele opstanak, konsolidaciju i miran razvoj malih 
država, i u tom će smislu voditi svoju politiku u poipunoj harmoniji. 

"Ruska nota priznaje, da dopis ministra Goluchowskoga, čiji je 
prijepis ministar Muravjev dobio od austro-ugarskog poslanika, u opće- 
nitim crtama (en traits gćnćraux) resumira suštinu petrogradskih raz- 
govora. Svojim primjedbama Muravjev želi da isključi mogućnost 
svakakog nesporazuma. Ističe potrebu podržavanja postojećeg stanja 
na Balkanu, eliminiranja osvajalačkih namjera i poštivanja načela o 
zatvaranju morskih, tjesnaca za strane ratne brodove. 5 obzirom na 
Bosnu i Hercegovinu, Muravjev priznaje Austro-Ugarskoj probitač- 
nosti, koje joj je dao Berlinski ugovor. Ali pitanje aneksije ovih po- 
krajina da bi potaknulo vrlo opsežno pitanje, koje da bi trebalo sve- 
strano ispitati. (L'annexion de ces deux provinces soulčverait une que- 
stion plus ćtendue qui exigerait un examen spćcial en temps et lieux). 
Formiranje kneževine Albanije i podjela raspoloživa područja među 
balkanskim državama da je pitanje budućnosti, zasad svakako preu- 
ranjeno i koje se nikako ne može odrediti (...touchent a des questions 
davenir sur lesquelles il serait prćmaturć et bien difficile de statuer 
actuellement). Muravjev ističe, da se njegova interpretacija petrograd- 

skih sporazuma donekle razlikuje od Galuchowskijeve (les quelques 
nuances d'interprćtation), ali priznaje, da se i Rusija i Austro-Ugar- 
ska nalaze na istim velikim političkim linijama!) 

Kad se, dakle, Rusija našla pred novom situacijom na Dalekom 
Istoku, putem sporazuma s Austro-Ugarskom privremeno se riješila 
briga za Bliži. Teško se oteti dojmu, da se spomenuti austro-ugarski 
i ruski diplomatski dokumenti ne odlikuju baš osobitom jasnoćom. 
U najbolju ruku to je mogao biti samo nekakav prethodan sporazum; 
oni, koji bi se iz njega razvili, trebali su biti kud i kamo točniji i pre- 
cizniji, trebali su manje ponavljati ono, što se g. 1856., 1874. i 1878. 
uglavilo u Parizu, Londonu i Berlinu, manje u vrlo neodređenim crta- 
ma govoriti o pitanjima budućnosti, a kud i kamo više voditi računa 
o realnim prilikama sadašnjice. Ali skoro čitavo predvečerje aneksio- 
ne krize g. 1908. bit će ispunjeno neodređenim razgovorima i dopisiva- 
njem sa mnogo fraza a malo stvarnosti, i to s jednostavnog razloga, 
jer do ozbiljnog, stvarnog sporazuma između Austro-Ugarske i Rusije, 
zbog njihovih divergentnih interesa, nikako nije moglo doći. Frazeo- 
logija je i dalje slavila svoje iriumfe. 

Njemački državni kancelar grof von Biilow zabilježio je 20. rujna 
1903., dok je još bio u Beču, glavne poglede austro-ugarskog ministra 
vanjskih posala Goluchowskoga s obzirom na politiku, koju misli vo- 
diti na Bližem Istoku. Goluchowski povlači granicu između onoga, 
što bi bilo poželjno da bude, i onoga, što se da polučiti. Poželjno bi 
bilo Turcima prepustiti Makedoniju, da njome upravljaju po miloj 
volji. Ali tada bi u samoj Makedoniji nastale takove prilike, da bi se 
Rusija lako mogla odlučiti na energičan zahvat. A Austro-Ugarska 
mora nastojati, da Rusija ne istupi sama, nego skupa s njom. Austro- 


Ugarska mora dalje nastojati, da spriječi sukob između Turaka i Bu- 


gara, a ako bi ipak do tog sukoba došlo, pošto poto treba ga lokalizi- 
rati. Dalje Austro-Ugarska ne želi autonomiju Makedonije, nego je- 
dino takove financijalne i upravne reforme, kakove odgovaraju njoj 
i Rusiji. O podjeli Balkana između Rusije i Austro-Ugarske ne može 
biti govora, jer bi podjela svakako ispala na štetu Austro-Ugarske i 
bacila klicu razdora. Ni govora o tome, da Carigrad dođe u ruske 
ruke, a pitanje Dardanela neka ostane i dalje evropskim pitanjem, 
koje se može riješiti suradnjom evropskih velesila. Neka na Balkanu 
ostane postojeće stanje, a čitavo pitanje Bližeg Istoka neka se rješava 
malo po malo i u etapama. Najbolje bi bilo, da tursku vlast zamijene 
autonomne državne tvorevine i da nastane takav odnos između Grčke, 
Rumunjske, Srbije, Crne Gore i Albanije, kakav će odgovarati Austro- 
Ugarskoj.?) 

I to je bilo vrlo općenito, pa su i tako zvane »Miirzsteške punkta- 
cije« od 2. listopada 19053. bile uglavnome samo općenitog karaktera.!5) 

IV 


Dok je g. 1905. tradicionalno stanje trebalo da što duže potraje 
a tinjajuće opreke da ne izbiju na površinu, tri godine kasnije zapiri 
sasvim nova politička struja. 

Ministrom vanjskih posala u Rusiji postade Aleksandar Petrovič 
Izvoljskij (1906.—1910.), a u Austro-Ugarskoj Aloiz barun (zatim grof) 
Aehrenthal (1906.—1912.), koji je do tada bio poslanikom u Petro- 
gradu. Izvoljski je likvidirao epizodu na Dalekom Istoku, izravnao 
spor s Japanom, utro put rusko-engleskom sporazumu s obzirom na 
Aziju, pa zatim svoju pažnju obratio Bližem Istoku. Iz njegovih vla- 
stitih ust& čuo je ministar Aehrenthal, da će buduća ruska istočna poli- 
tika krenuti smjerom prema Turskoj. Sav zaprepašćen pisao je 31. 
listopada 1907. njemačkom državnom kancelaru von Biilowu, da Iz- 
voljski ne projektira ništa manje nego da s vremenom pitanje o mor- 
skim tjesnacima riješi u ruskom smislu. Imalo se dakle na Bižem Isto- 
ku, dogoditi baš ono, od čega je Goluchowski uvijek zazirao; Rusija 
sama vreba na prvu priliku, da otvori jedno škakljivo pitanje. Aehren- 
thal je, prema njegovim vlastitim riječima u pismu Biilowu, računao, 
da će se Izvoljski još dugo premišljati, da svojim pothvatom ne bi 
izazvao otpor svakako Engleske, a možda i Francuske“) A to doba 
ruskog premišljanja htio je izrabiti u korist Austro-Ugarske. 


Pozivajući se na Berlinski ugovor g. 1878. iznio je 27. siječnja 
1908. pred delegacije — odbore austrijskog i ugarskog parlamenta za 
zajedničke poslove — plan o izgradnji željeznice kroz Sandžak, koja 
bi se nadovezala na bosanske željeznice i Monarhiju spojila s Egej- 
skim i Sredozemnim morem. To bijaše grom iz vedra neba, protiv koga 
se digao glas sa strane Engleske, Srbije i Rusije. Ali to bijaše i poticaj 
što užoj kolaboraciji između Rusije i Engleske na jednoj sirani, a Nje- 
mačke i Austro-Ugarske na drugoj. Došlo je doba, kad je Njemačka 
imala snositi posljedice za političke pothvate svoje saveznice. Jedan 
daroviti njemački pisac, crtajući odnose između Njemačke i Austro- 
Ugarske u doba 1908.—1914., dao je svojoj knjizi naslov »Tragedija 
saveznik4«.!5) 

Za rusku vladu bio je izrađen 1. svibnja 1908. u Beču naročit 
Aide-Mćmoire, koji ju je trebao uvjeriti, da projektirana željeznica 
ima isključivo ekonomski, a nikako politički karakter (la question des 
chemins de fer des Balkans n'a qučun caracičre ćconomique et se trouve 
entičrement en dehors du terrain politique). Inače ovaj dokumenat 
ističe veliko značenje sporazuma g. 1897., naročito za tadanje prilike 
(Mladoturska revolucija!).) Na ovaj austro-ugarski Aide-M6moire od- 
govorila je Rusija svojim od 2. srpnja 1908., koji je osobito u jednom 
smislu vrlo karakterističan. 

Sa ruske se strane ističe, da svako pitanje, koje bi se javilo na Bli- 
žem Istoku, Rusija i Austro-Ugarska treba da zajednički rješavaju u 
duhu sporazuma od g. 1897. To vrijedi i za željeznice. Kao i g. 1897. 
iako i sada, pitanje aneksije Bosne i Hercegovine, Carigrada i mor- 
skih tjesnaca ostaje eminentno evropskim pitanjem. Ali sad ruski do- 
kumenat kaže: >Pa ipak, kako bi bilo od ogromnog značenja za obje 
zemlje, da se oba spomenuta pitanja riješe u skladu s njihovim inte- 
resima, carska bi vlada rado pristala na diskusiju u duhu prijatelj- 
ske recipročnosti«. (N&anmoins, vu Pextrćme importance quil y aurait 
pour les deux pays de voir les deux questions susmentionnćes rćglćes 
conformement a leurs intćrćis r&ciproques, le Gouvernement Impćrial 
serait prčt a en accepter la discussion dans un esprit d'amicale rćci- 
procitć).!") 

Dakle rusko-austro-ugarska nagodba g. 1897. nije sadržavala ništa 
realna, austro-ugarskom ministru vanjskih posala Goluchovskome bi- 
jaše glavno. da se postojeće stanje na Balkanu što dulje održi, njegov 
nasljednik Aehrenthal, znajući, da bi Izvoljski rado pokrenuo pita- 
nje o Dardanelima, istupa s projektom o izgradnji željeznice, a Iz- 
voljski, za volju morskih tjesnaca, pokreće i pitanje Bosne i Herce- 
govine. I jedno i drugo pitanje imalo je biti predmetom razgovora 
između ruske i austro-ugarske vlade ili zapravo između Izvoljskoga 
i Aehrenthala. Do tog je razgovara doista i došlo. Ali i sada, kao i 
prije, neodređenost i frazeologija ne silaze sa svojih visina. 


V 


Njemački predstavnik u Beču grof _Brockdorff-Rantzau počinje 
svoj izvještaj na državnog kancelara von Biilowa od 7. kolovoza 1908. 
riječima: »Izvoljski ostaje Izvoljski (Iswolsky bleibt Iswolsky) — re- 
signirano mi je rekao barun Aehrenthal na našem zadnjem sastanku, 
i time je htio reći, da ruskog ministra smatra sposobnim za svaku 
neiskrenost. Lični odnosi obaju državnika dospjeli su baš u akutno 
stanje uzajamne nenaklonosti.« Njemački se poslanik upušta u analizu 
karaktera upravitelja austro-ugarske vanjske politike u kritičnoj go- 
dini 1908. Aehrenthal da je silno razdražen i da traži načina, kako bi 
jedino Izvoljskoga učinio odgovornim zbog slabljenja prijateljskih veza 
između Habsburške monarhije i:Rusije; sebe da smatra najboljim po- 
znavaocem Rusije i nikako ne će da prizna, da se povodom svog pro- 
jekta o sandžačkoj željeznici prevario s obzirom na raspoloženje u Ru- 
siji. Ruski poslanik u Beču — primjećuje grof Brockdorff-Rantzau na 
kraju svoga izvještaja — mogao bi isto tako rezignirano pisati svom 
šefu, da Aehrenthal ostaje Aehrenthal. (Aehrenihal bleibt Aehren- 
thal)./) 

Mjesec kolovoz 1908. nije daleko od 5. listopada 1908., kad je Au- 
stro-Ugarska proglasila aneksiju Bosne i Hercegovine. A baš u to doba 
u odnosima između Austro-Ugarske i Rusije, koje neprestano isticahu 
potrebu prijateljske kooperacije na Bližem Istoku, odlučivahu lični 
momenti njihovih ministara vanjskih posala. A svakako je najprije 
trebalo da se njih dvije sporazumiju. 


Izvoljski je g. 1907. posjetio Aehrenthala u Beču, pa je čekao, da 
mu ovaj vrati posjet u Karlovim Varima, gdje se nalazio na liječenju, 
ili da barem Achrenthal prvi izrazi želju, da se sastanu. A Aehren- 
thal u svom čvrstom uvjerenju, da Izvoljski ostaje Izvoljski, nikako 
se nije htio na to odlučiti. 


Ovo pitanje etikete, koje nije bez političke natruhe, provlači se 


kao crvena nit kroz diplomatsku korespondenciju u mjesecu kolovozu < 


i rujnu. U razgovoru s njemačkim državnim tajnikom u ministarstvu 
vanjskih posala von Schoenom Aehrenthal isticaše, da se kod ruskog 
državnika opaža jaka nervoza, koja postepeno raste, pa ako čovjek 
odmah ne udovolji njegovim željama ili ne prihvati njegove prijed- 
loge, da prelazi u razdražni ton. Izvoljski da će se obratiti Engleskoj, 
čim ga sporazum s Austro-Ugarskom ne bude više zadovoljavao. Ma 
kako mu neprijatno bilo pregovaranje s Izvoljskim, primijetio je 
Aehrenihal njemačkom državnom tajniku, smatra, da u interesu svoje 
države ne smije prekinuti žicu između Beča i Petrograda, da se Rusija 
ne bi potpuno priključila Engleskoj. Još 5. rujna 1908., dakle točno 
mjesec dana prije proglašenja aneksije a svakako u doba kad je za 
tu odluku bilo skoro sve gotovo, primijetio je Aehrenthal državnom 
tajniku von Schoenu, da Austro-Ugarskoj ne će preostati ništa drugo, 
nego da se s vremenom približi konačnom uređenju prilika Bosne i 
Hercegovine, a to rješenje da ne će i ne može biti drugo nego anek- 
sija.?) 

Izvoljski i Aehrenthal trebali su se dakle pošto poto sastati. Sa- 
stadoše se 16. rujna 1908., a da ni jedan ni drugi ne dade inicijativu. 
U goste ih je pozvao na svoj dvorac Buchlau u Moravskoj tadanji 
austro-ugarski poslanik u Petrogradu grof Leopold Berchtold (1906. 
do 1911.), iza Aehrenthalove smrti ministar vanjskih posala (1912. do 
1915.). Njemački predstavnik u Beču grof Brockdorfi-Ranizau, koji je 
bio dobro upućen kako će se stvar urediti, brzojavio je već 12. rujna 
u Berlin: »Poslije dugog oklijevanja barun Aehrenthal je pristao da 
vidi Izvoljskoga prije svog odlaska na Tegernsee. Oba ministra sastat 
će se početkom iduće sedmice kao gosti poslanika grofa Bechtolda na 
dvorcu Buchlau u Moravskoj. Na ovaj će se način spretno izbjeći 
formalnim teškoćama. Izvoljski ne treba da se javi kod Aehrenthala, 
a baron Aehrenthal se uklanja posjetu kod svog ruskog kolege.«20) 

Teško se oteti dojmu, da bi dva državnika, koja su imala toliko 
nepovjerenja jedan u drugoga i zbog ličnih razloga izbjegavali razgo- 
vor u vrlo važnim državno-političkim stvarima i izbjegavali ga čak u 
kritično doba, sada, kao gosti kod jedne treće osobe, iskreno i otvo- 
reno govorili. Sve, što o tome možemo da saznamo, upućuje nas na po- 
misao, da je i sada odlučivala neodređenost i frazeologija. Tome se 
dojmu ne ćemo oteti ni ako pročitamo zapisnik sjednice zajedničkog 
ministarskog vijeća, koja se pod predsjedanjem Aehrenthala održala 
10. rujna u Budimpešti, a koja se bavila spremanjem aneksije i na 
kojoj je Aehrenthal najavio svoj sastanak s Izvoljskim."') Tome se 
dojmu nijesu mogli oteti ni ljudi, koji su, po svom položaju i vezama, 
imali prigode, da iz bližega prate događaje i da saznaju koješta, u što 
se mi možemo uputiti tek sada, kad su nam pri ruci dokumenti iz taj- 
nih arhiva. Objektivni Nijemac iz Češke Josip M. Baernreither (1854. 
do 1935.), koji je mnogo godina proveo u austrijskoj državnoj službi 
i u političkom životu, bio član austrijskog parlamenta i delegacija, 
stajao u prijateljskim vezama s porodicom Aehrenihala i slušao nje- 
gove ekspozeje, zabilježio je u svojim uspomenama s obzirom na sa- 
stanak na dvorcu Buchlau ovo: »Da je tu došlo do jasnog sporazuma 
između obojice, aneksija bi se bila mirnije i čistije razvila. Nijesam 
kadar, da u ovom vrlo spornom pitanju, što se u Buchlau dogodilo i 
što se zapravo uglavilo, dadem bilo što autentično. Toliko je ipak stal- 
no, da se iskreno i pošteno obojica nijesu razgovarala. Ako se vještina 
diplomacije zaista sastoji u tome, da se, kod ovakovih prilika, drugi 
ostave u neizvjesnosti s obzirom na neke namjere, a samome sebi 
stražnja vrata ostave otvorena, onda su obje stranke vršile to umijeće. 
Da oba diplomata o tako važnoj stvari nijesu uglavila nikakav napi- 
sani sporazum, napadna je činjenica, koja se može protumačiti samo 
time, što su obojica imala prikrivenih misli.«2?) 


Mnogo se truda uložilo, da se širokoj javnosti prikaže, kako je 
sastanak dvaju državnika bio vrlo srdačan i kako je sjajno svršio. 
Oficijelna je štampa laskavo pisala o Izvoljskome, označivala ga kao 
izrazitog pristašu mira i jednu od najmarkantnijih pojava na poli- 
tičkoj pozornici. »Fremdenblati«, organ ministarstva vanjskih posala, 
govorio je o »državama sporazuma« (Ententemiichte) i tim nazivom 
označivao Rusiju i Austro-Ugarsku. Ali pažljivim pogledima njemač- 
kog predstavnika u Beču i Petrogradu nije izmicalo ono, što se zbi- 
valo i u javnom životu i iza kulisa. Kancelaru von Biilowu pisao je 
poslanik von Miquel iz Petrograda 19. rujna, da ruska štampa zapravo 
ne zna, kakovo bi stanovište zauzela, da se drži vrlo rezervirano, jer 
ne zna, hoće li se Izvoljski jače privezati uz Austro-Ugarsku i time 
udaljiti od Engleske.) io 

Službeni je komunike istaknuo, da se na sastanku povela riječ o 
općenitom političkom stanju u Europi i da su se oba državnika našla 
na jednoj te istoj liniji s obzirom na nove prilike, koje su nastale u 
Turskoj poslije mladoturske revolucije. Bljedoća komunikeja nije mo- 
gla ostati sakrivena pronicavim pogledima; naročito poslije provedene 
aneksije i kad se protiv Aehrenthalova zahvata digla jaka bura na 
svim stranama svijeta, komunike je bio vrlo nepovoljno komentiran. 
Mnogo toga je tek kasnije došlo na javu — glavna strana tek sad 
preko publiciranih diplomatskih dokumenata. Ali o jednoj stvari već 
godine 1908. nije bilo sumnje. Na sastanku u Buchlau oba pitanja, i 
aneksija Bosne i Hercegovine i pitanje morskih tjesnaca, bijahu usko 
povezana i oba su nekako u isto doba trebala doći na dnevni red. Za- 
mjenični posao (Tauschgesch&ft) doskora je izgubio svoju bitnu crtu. 
Aneksija se provela a pitanje Dardanela ostalo pitanjem budućnosti, 
ostalo pitanjem, kod kojeg je Rusija mogla računati samo na moralnu 
pomoć Austro-Ugarske. 

VEČERNJA PJESMA 


Tvoje svjetlo, zvijezdo, na dnu srca tinja, 
kada suton gasi nemir gradskih kuća, 

a u srcu mome sjećanje praminja 

na moj rodni kraj i buduća svanuća! 


Proljeća su cvala, kapala je rosa; 
šutile su ceste, putovale noći, 

a moja je čežnja bila žena bosa 
oko kuće što je išla u samoći. 


Škripale su derme, šuštale su šume: 
nebesa su bila beskrajna i modra, 

a ipak je čudna slutnja sišla u me: 
kandilo da ti si, zvijezdo, povrh odra? 


Ispod tebe zemlja noćnu tugu sniva, 
u tami su sela uplašena, jadna; 
u kućici svakoj čuči bijeda siva 
i čuje se jecaj: to su djeca gladna. 


Didaci u kutu svoje sanje mole, 
a žene se boje poroda i smrti. 
Mišice muževa i peku i bole, 

a nemoćni očaj mislima se vrti. 


O, zalud u mraku bije srce sata 

i prolaze dani, mjeseci i ljeta: 

paukova mreža tame svud se hvata 

i ko zmija truje šutnjom savjest svijeta! 


I dok zubima živi škrguću u mraku, 
uzalud na groblju snivaju mrtvaci; 
često sada prođe sprovod na sokaku: 
mnogi prije reda ide grobnoj raci. 


Krstovi u noći s tornjeva se sjaje, 

a kravice muču žalosno, bez mlijeka. 
Grijeh od otaca uzalud se kaje 

i uzalud srcem šumi suzna rijeka. > 


Hambari su prazni, a mjenice šušte: 
grozničavo snima lepeću ko ptice. 
Provincija šuti. Samo kiše pljušte. 
Provincija s maglom krije svoje lice. 

I samo oluja kad se katkad javi, 

iz oblaka sine komad neba modra: 
provincijska zvijezda oku se zaplavi 
ko kandilo malo povrh dragog odra — 


ili možda kao v'jesnik novih dana, 
plavo sjeme sunca što će nama doći 
kroz oluju, koju sanja u samoći 
moja zemlja rodna, puna teških rana! 


Vladimir Kovačić 


VRAĆAM SE IZ VINOGRADA ZADOVOLJAN 


Tako je srdačan, prisustvom mraka, 
šapat zemlje i pahuljica snijega 
da popostah. Sam. Okružen bjelinom. 


O, da bi bili blagoslovljeni vinom 
vinogradi ko što je časak taj tišinom. 


Otkuda je odjednom dotrčao vjetar 
iza mojih leđa, uznemiren tako 
ko zabludjela, mlada srna s brijega? 


A tako je srdačan prisustvom mraka 
bio šapat zemlje i pahuljica snijega. | 


Bližam se selu prozora tamnih 
okružen procesijom bijelih, tihih ptica. 


U kućama mrak se, poželjan gost, skriva 
gdje mužu mlada žena sebe sad dariva 
a sniju stara, brižna i žalosna lica. 


Snivajte, snivajte, ja potiho ću proći 
korakom svojim što škriputav biva 
ovom bijelom stazom u prisustvu mraka; 
ne ću da smetam mir što san dariva 
dobrostivom rukom na umor seljaka. 


Soba će me momačka toplotom ogrnuti 

fićukom ću u njoj tišinu da uzbunim. 

1 užgavši svjetiljku sve pjesnike na stolu | 

pozdravit ću duboko šeširom snijega punim. 
Stjepan Banek 

APOKALIPSA 


Ne pomažu laži, ni utjeha glupa, 

niti fantazije igra čarobna. 

Srce izmoreno prestrašeno lupa, 
sudba pjesnikova jeste žalosna. 
Mislima je svojim osvojio svemir, 

ali tajni strašnoj ne uđe u trag. 
Sveđ ga goni sumnja, sveđ ga goni nemir, 
a u krugu svome ukleti je mag. ' 
Utječe .se sanku, kad ga život bije, 
na dnu čaše traži zaborav. 

I krv svoju kao žarko vino pije, 
opaja ga čemer kao đulistan. 
Uzastopce bijeda njega prati svuda, 
zlatom izvezla je okrpani plašt. 
Misli, da je ćesar, a kad tamo luda, 
o vječnosti bunca njegov govor tašt. 
Triumfalne vojske prema groblju bježe, 
vojske bezimene slabih kostura. 
Pobjednici svi i pobijeđeni leže 
uporedo, gdje ih slava dotura. 
Otvorite krčme da se cimbal čuje, 

u ponore bez dna jezovit je skok. 
Uzbuđena mis6 nova čuda snuje 

i štakama mjeri iznemogli krok. 
Otvorite krčme, bolnice i vrata 
tamnica i drugih ljudskih brloga. 
Neka gospodari kraljevstva i zlata 
čuju, kako vrišti užas Moloha. 

iz dna sviju strasti krvav val se pjeni, 
kao munja leti, orijaški at. 

Smrt i kuga srću, u njihovoj sjeni 
neki luđak urla: rat i rat i rat! 


SVOM DRUGU, PJESNIKU 


Hoćemo li, druže, razapeti jedra? 
Obećana lađa dugo čeka nas. 

Iznad krme žena razgalila njedra, 
pobjednički zvoni njezin čisti glas. 
Još smo gladni svega, ljubavi i hljeba, 
na najvišoj grani rumeni se plod. 

Zastava je naša sunce usred neba, , 
koje obasjava pučinu i brod. 

Tko nas prati, druže? Stih i fantazija, 
da iz ništa stvore veličanstven hram. 
Jeka nosi zvučan talas simfoniji 

a u našem srcu bukti sveti plam. 
Smrt je puko ništa, kad je živa vjera, 
pjesniku je jedno vječnost ili dan. 
Neizmjernost strašna njegova je mjera, 
dva ga krila nose: i java i san... 

Ah, ne mari, druže; što je sudba tvrda 
i što gorkim suzam nakvašen je kruh. 
Iznad ljudske bijede visoka su brda, 
slobodna je mis6, slobodan je duh. 
Zločinstva i patnje, molitve i mržnje, 
smrt i život jesu jedna ista moć. 
Sjaju čiste zvijezde nedostižne čežnje, 
da okrune tamnu i okrutnu noć... 


Božo Lovrić 


IZ PRIČA 


za dječicu ovog svijeta 
od dvadeset do sto ljeta. 


NA NILU 


Na obali tihog Nila 

Od zore se do zapada 

Dva sunčaju krokodila, 
Krokan. mladi, kroka mlada. 


Krokan šapće: >»Divna kroko, > 
>»Ko sunce vam sija lice. 
»Žarko ljubim vas, duboko, 
»Božanstvena krokođice.« 


Krokanu se .kroka smije: 
— Krokodine, vi ste mili, 
— Al istina znam da nije.. 
— Sve što kažu krokodili. 

Krokan ciči: »Zbogom, svijete! 
»Ubit ću se, ako, mila, 
»Zavolite i pođete 

»Za drugoga krokodila. 


>Ljuto ću se ošinuti 

»Po tjemenu dugim repom 

»I, junački poginuti 
»Krokodilskom smrću lijepom. 


»Kunem vam se muljem s Nila . 


>I gomilom piramida, 
»Ovakvoga krokodila 
»Nema nigdje, sve do Šida.« 


— Krokodine poštovani, — 
Odgovara kroka mlada, 
— To ste rekli već i lani, 

X —| A živi ste još i sada! 


Krokan huče i uzdiše: 

>Ni pametnu ne znam reći 
»Niti ludu riječ više. 
»Nema druge već uteći. 


»Krasotice krokodame, 
»Koliko ih uz Nil ima, 
»Sa svih strana mene mame 
»Zaljubljenim repovima. 


»Napasti mi mozak piju, 
>Odoljeti ne ću njima. 
>Bježim vjeran u Libiju, 
»Da se hranim skakavcima.. 


>A ti, ljubo nesmiljena, 
»Iz Misira u svijet hiti. 
»Suzama ću ovog irena 
»Svu Afriku preplaviti.« 


Ucviljenom krokodilu 
Potekao potok s lica, 
Vijuga se pijeskom k Nilu 
Gorkih suza pritočica. 

1905. 


Ganula se krokođica, ' 
Maše repom: »Ja sam tvoja!« 
S blaženog joj teku lica 
Sretne suze sviju boja. 


Iz oka joj ljubav. sinu, 
Lice planu žarkim plamom, 
Šapat javi krokodinu: | 
»Govorite s krokomamom!« 


U OBLAKU 


Šta se pjesnik zamaglio? 
A nekad je vedar bio 
I bistar mu sud? 
Sav svijet hvata, više manje, 
Na mahove ludovanje, 
Nije 1 i on lud? 


Okliznuo da se nije 
Na klizaljci iluzije 

I razbio nos? . 
Il uz knjiške altruizme 
Izgubio s nogu čizme 

I pobjego bos? 


Od rajske se žudnje snovi 
Uzvitlali pjesnikovi 
I kliču mu: mri! 
Ali zemlji za osvetu 
Ne će pjesnik na tom svijetu 
Ni da mrtav spi. 


Iz nizine, otkud sija 
K nebesima poezija, 
Uzletio rob. 
Prezirući svijet laži, 
Dostojan si oblak traži 
Za besmrtni grob. 

1908. 


Na oblaku, u dolini, 
Na sumornoj mjesečini, 
Grob se našo tih, 
Kud ni sunčan trak ne bludi, 
Niti zlobni stižu ljudi, 
Niti hramlje stih. 
A neharni svijet tek sluti, 
Pjesnikovi da su puti 
Nekad tekli njim. 
Sa čela mu nije čito 
Otkrivenje ponosito: 
U oblaku spim. 


VALUTE 


Sve se valute 
Na mene ljute. 


Od tuđeg zlata, 

Od tuđeg srebra, 
Svakog mi sata 

Pucaju rebra. 


Dame valute 
Okolo mene 
Mršte se, šute, 
Ko zalivene. 


Ružno je čudo, 
Ne mare za me, 
A ja sam ludo 
Volio dame. 


Valjda im krivo, : 
što sam sve žene 
Zlatom nazivo, — 

Jer lažu mene. 


Nevjera, zlato, — 
Zar nije isto? 
Da ginem za to? 
Za srce čisto? 

1922. 


Zlato, oprosti 
Zablude stare! 
Kreposti, posti! 
Živjele pare! 


Privij se k meni, 
A ja ću k tebi. 
Zar se u sjeni 
Sljubili ne bi? 


Prezren je, koji 
Za zlatom zebe, 
No svak se boji 
Prezreti sebe. 


Preziri jato, 

Kad bolom ječi, 
Al nemoj zlato, 
Kad zvekom zveči! 


Dajte mi ono, 
Što slatko zveči, 
Da srce bono 
Zveketom liječi! 


Na dušu moju, 
Na ranu ljutu, 
Privijte koju 

Zdravu valutu! 


KRUH 


U nepovrat izginuše 
Zlatne kule i vremena, 
Kad si sladak bio, kruše, 
I podatljiv kao žena. 


Minuo je san iz priče, 
Kad je lijenost bila bedem, 
Iza kojeg junak kliče: 

Lezi, kruše, da te jedem. 

1925. 


Kruh, čim čuje, nauznak se 
Izvaljuje, smjerno leži: 
»Jedi, brate, nema takse, 
>Po volji me kidaj, reži! 


»Jedi, jedi, lijeni brate, 
»Nabokaj se, samo pazi, 
>Dok me motaš, drugi da te 
>Kruh u trci ne pregazi!« 


Minuo je san iz bajke, 
Nestalo je carstvo čami, 
Nema na te krušne hajke, 
Da ko žena tebe mami. 


Ne će više kruh da leži, 

Nit pokorno. na tlo pada, 

Na vrat na nos kruh ti bježi, 
Kao živi stvor od rada. 


Zalud vika i galama, 

Zalud grla promuknuše 
Zabrinutim dangubama: 
Stani, kruše, lezi, kruše! 


Kad on leti, leti i ti! 

Brusi pete, vitlaj za njim, | 
Riječima ga slatkim miti 

I psovkama svakidanjim: 


>Kako duši da odolim, 
>Kad ne ljubim ivoje lice! 
»Skrušeno te, kruše, molim 


: >I kunem te nemilice.« 


Kruh nevjernik iz daleka | 


Okreće se, ceri, smije, 


Kao da je slapnja neka, 
A istinski kruh i nije. 


Iso Velikanović 


mo 


ALIJA NAMETAK, SARAJEVO 


POLA KONJSKE SILE 


Meho Voloder je izišao jutros rano, da pogleda, kakvo je 
nebo. Bilo je vedro, i sitne zvijezde su drhturile. Mraz se caklio 
po lokvama, ali je bilo u njima i vode. Pretrčao je. preko dvo- 
rišta u pojatu i iz jasala ispred krave sabrao pregršt-dvije ogri- 
zina, pa ih stavio pred magare, da ih otuče zubima. Šta iza drugih 
domaćih životinja ostane, strpljivo magare ne izbirajući dokrajči. 
Pretrča opet preko dvorišta i leže u log. Povrati mu se malo to- 
plina, pa zaspa, a kad se kroz sat-dva trznu iza sna, u jednom 
kraju ognjišta je vatra plamsala, a na sredini se pekla pod sak- 
sijom kukuruza. 

— Da nisam okasnio, sijeda? 

— Nisi, ne. Dok se ispeče kukuruza, založi malo, pa hajd 
onda s pomoću božjom. 

Ispravio se Meho u postelji, prekrstio nogu preko noge, do- 
hvatio čibuk i napunio lulu, pa navalio ugljen žerave. Dim je 
bježao prema otvorenom ognjištu i odžaku. On se pogladi po pro- 
sijedoj bradi, prodrpa se po njedrima i ispusti jedno »jah«. 

— Šta ti je, šta jahčeš? 

— Ništa, sijeda. Eto, na um pade mi današnji ovaj put, a 
Bog zna, bit će vjetra i studeni. I daj ti sada da ja idem četiri 
sahata hoda. Sve ti džaba, ali će mi vjetar isušiti duhan. Glavu 
bih dao, da će ga na vagi naći pet kila manje nego ga ima sada 
ovdje. 

— Zamotani su denjci dobro, a bilo je i jugovine preko 
glave, pa je navukao dosta. 

— Svejedno će ga isušit dok dođem do Otkupnog ureda. 

Bili su skoro sami. Jedan im sin, dječarac, spavao je, nevje- 
sta je otišla da pomuze kravu, a stariji sin je otišao još s prve 
jeseni u grad, ako i ne da zaradi štogod, a ono da su barem jedna 
usta manje kod kuće. Ljeto je bilo sušno, pa je sve izdalo. Žita 
da Bog dA da doteče do Jurjeva, a duhana su imali jedva šezde- 

set kila. Grožđe je bilo dobro rodilo, ali je zato nipodašto, pa 
su jedan tovar svarili u pekmez. 

Ispušivši jednu lulu prislonio je čibuk uza zid kraj odžaka. 
pa ustao i u dnu sobe na kamenoj ploči, koja se drukčije zove 
banjica i služi da se na njoj kupaju po potrebi, oprao se savjesno 
i obrisao maramom, a onda s puno pobožnosti započeo molitvu, 
da započne premišljati, koliko će se duhan isušiti do grada, u 
koji će razred otići, koliko će mu za porez odbiti, pa za onaj to- 
var kukuruza što ga je proljetos kao predujam dobio, i kad 
dobije ono novca što se nema ni za što da obustavi, hoće li moći 
podmiriti ono najpotrebnije. Žena hoće botane za gaće i košulju, 
njemu trebaju opanci, i nevjesti će trebati štogod za porođaj, a 
trebalo bi malo kahve, šećera i pirinča. Sve se to s molitvom mi- 


ješalo, a na kraju vidio, da ne će moći doteći novaca, pa i ne , 


znajući kako, završi molitvu i othuknu: 

— Bože, ti oblakšaj! 

Nevjesta je već donijela u kotlu jemužu, spustila verige, da 
se što prije mlijeko uzvari, i otpretala kukuruzu. Odvalila je 
komad i izdrobila ga u času otresajući prstima, kad bi za nje 
prionula vrela mrva. 

Meho je jednako otpuhivao: 

— Ni pod starost mi ne daju dahnuti, nego da po ovom vre- 
menu ja idem s duhanom. 

— Kakva starost? A što pristaješ za mnom! 

— Hajde, ne drobeljaj, nego mi zalij tu kukuruzu vareni- 
kom, da srknem pa da idem. A ti, nevjesta, osamari magare 1 
sveži mrvu slame, da mu imam šta položiti. 

Valjano je izjeo drobu i počeo oblačiti suknene šalvare i dže- 
madan. Preko vunenog pasa stegao široki silah, a na noge u vu- 
nenima čarapama obuo ispriječane opanke. 

— Bogme će, babo, biti danas studeni, — javila mu se bojaž- 
ljivo nevjesta. — Da poneseš struku? 

— A znam, dijete, da bi ljepše bilo danas uz ognjište sjediti, 
ali reda je ići. 

— Baš ka da ti se ne ide, — veli mu žena. — A zar je bilo 
u slast Ibrahimu jesenas otići od nevjeste, pa je morao, da bi 
zaradio koju paru? 

— Lako je tebi, sijeda, govoriti. Toplo je ognjište, pa će ti 
ubrzo proći dan kunjajući kraj vatre. 

— Nikad vam nije pravo. Žensko se iskida od posla, a vi ne 
vidite. Kad bi koračao za mnom danas, dalje bi došao nego ćeš 
doći idući za magaretom. 

Zašutjeli su. Polako je ustao, uprtio torbu, prebacio struku 
preko sebe i zakoračio u dvorište. Nevjesta je iznijela denjkove 
duhana, izvela magare iz pojate i pomogla mu natovariti. 

— E, pa sa srećom ti bilo, — ispratila ga je iz dvorišta, 
ograđena suhozidom, otvorivši letve njemu i magaretu, koje je 
drhturilo. 

— Da Bog da! . 

Rano jutro je stezalo mrzlim zagrljajem. Struja zraka, koja 
je prebirala prstima po telegrafskim žicama, zujila je sitno i 
jednolično. Iz seoskih mahala izbijali su na put skupovi seljaka 
ili pojedinci s natovarenim konjima i magaradima. Danas je 
vaga, i svi oni nose duhan, a u srcu zebnju i nadanje, da će pro- 
cjenitelj biti dobar čovjek i da će znati da ocijeni devet mje- 
seci rada i truda, dok se dobije ovaj mirišljivi dukat, koji pušta 
plavičaste dimove i razgoni brige i nevolje. Svaki od njih godi- 
nama razmišlja idući na vagu, kako je duhan kao i dijete i kako 
se o njemu vodi veća briga nego o djetetu. Zaklija se sjeme i 
drži se u silahu kraj tijela, da od tjelesne topline pusti klice. Pa 
se posije u rasadnik, gdje su zemlja i đubre na rešeto prosijani. 
Pokrije se slamnim pokrovcem, da se zemlja ne smrzne. Kad po- 
odraste, presađuje se u bašče ili njive, sve u redove po odre- 
đenom razmahu, pa se, ako je sušno, zalijeva, plijevi, okopava, 
dok podraste. Podabire se lišće, niže se na kanafe, suši i čuva, 
da se ne omrvi, da list ostane čitav. To je sve još u redu, ako se 
prije ne navrati tuča ili mu crv ne podgrize korijen. A kad je 
već suh, čekaju se jesenje jugovine, da omeči list, da se dčmeti 
po sedam osam listova u ručicu, a ove onda u denjkove spremne 
za vaganje. 

Svakom od njih u mislima brzo prijeđe sav posao oko njega, 
ali je dugih devet mjeseci kao i ženi, koja od prvog dana trud- 
noće strahuje, kakav će biti porođaj. 

Stizali su seljaci Mehu i njegovo magare, pola konja, koje 
je sitno prebiralo nogama, pod tovaričkom, koji je samo za- 
pravo jedna konjska strana. Stizali su ga, progovarali po koju 
riječ s njim i prestizali ga, jer njegova kenjica nije mogla brže 
ići. Meho se već prilično navikao na zimu, koja je po malo i po- 
puštala, kako je slabašno prozeblo sunce obasjavalo golo grmlje 
kraj ceste, koja se malo dalje savijala u oštre serpentine, a grad 
se ukazao tamo uvrh polja, daleko dva sata pješačenja. On nije 
bio nikada velik sanjar, — zaželio bi nekad malo više para da 
zaodije čeljad i da kupi malo kahve i šećera, — ali sad mu se 
mašta razigrala, da mu je da ima krila, pa da s one prve obuke 
preleti do grada i do otkupnog ureda, da ne mora ovaj dugi put 
prevaliti i izmučiti sebe i ovo sitno zaštkAn6 živinče, koje on 
cijeni i voli kao i koje kućno čeljade. Ta kenjica se okotila ima 
petnaest godina i do nazad dvije godine zimi ju je uvodio u 
kuću, gdje je kraj vrata imala svoje mjesto, a u drugom uglu 
do nje krava i pred njima jasle, dok se kod ognjišta on smje- 
štavao sa ženom i djecom, koja su se rađala tu, u istoj prostoriji, 
gdje su i životinje tavorile, umirala, da se od desetoro njih 
othrani petoro, dva sina i tri kćeri, koje su se već udomile. I tek 
sad, kad se stariji sin ženio, premještene su krava i kenja u 
pojatu, za sina dozidana sobica uz ovu glavnu prostoriju, jasle 
porušene, a u uglu postavljena kamena ploča, ko ju su prozvali 
banjicom. 

Ta sitna životinjica, koja neumorno bacaka noge i ostavlja 
za sobom dalek put, prenosi često terete za nj i njegovu kuću, 
i on je voli kao i svako dobro čeljade, od kojega može vidjeti 
neku korist. On ne bi ni rođeno dijete volio, koje nije od posla i 
koje za kuću nešto ne privređuje! Za ovih dvanaestak godina 
kako joj je napravio samar, on ne može proračunati, koliko je 
ona prevalila puta, koliko li robe prenijela. Ako treba ići u drva, 
povede se ona i ponese sjekira i jake ruke, pa toplina zagrijava 
kuću i peče mirišljivi jaričan hljeb. Kad se vrše žito na gumnu, za 
što se uzmu u naruč konji, ona ga prenese svega u ambar. Ona ga 
u mlinicu nosi, iz mlinice donosi; s njom se na vode ide. Hiljade 
i hiljade dana on s njom ide, tovari je i rastovara, samari je i 

rasamaruje. A sav trošak je pregršt najgore pšenične slame : 
ogrizina, koje preostanu od krave. Sve on to misli ado a a 
kad mu se ne znam kako žuri, udariti štapom ili šipkom, a i 
je potaknuo na življi hod. Ona pametno ide, samo kad oćuti 
huku automobila, prestraši se, glavu savije među prednje noge, 
a zadnjima se bacaka, kao is odbila tu napast, koju pokreće 
i j va plahovitih konja. i 
ia a sera taca jednom mu je velik novac zaradila. 
Bila se okotila, i on s njom i njezinim puletom od petnaest dana 
otišao na Bunu u mlinicu. Malo je sjeo pred Džebinu kavanu, da 
se odmori u hladovini kraj hučne Bune i velikog mosta preko mje: 
Upravo je smotavao cigaretu obazirući se, da odakle ne sa 
koji financ, kad se kraj njega zaustavi auto. Niti ga je čuo kako 
ide niti kako stade. Vidje samo pramen prašine putem. Za vo- 
lanom je sjedio debeljko. Naš mu seljak odmah kaže se 
jer ne nosi suknene hlače i opanke, a na glavi mu je šešir. Iz 
auta je iskočila curica, kao pritka tanka, a na njoj haljine a 
tegle. Potrčala je prema njegovu puletu i uzela ga u jere : 
On nije razumio šta govori, samo je osjećao, da se ona odušev- 
ljava tom sitnom životinjicom velikih ušiju više nego sa svima 
ljudima za stolom, koji su taj dan jada od zvijezde i sad se tu 
nili u hladnjak pred kavanom od sunca. : 
ma Meho, kote tia da kupi pule od tebe, — kaže mu 
učitelj, koji je tu došao, da pričeka poštu. ' 
— Ne bih ga, vala, dao ni za hiljadu dinara. 
Učitelj je preveo njegove riječi. 
— Evo, dat će ti hiljadu dinara. 
— Kako ću, po Bogu si brat, rastaviti ga od matere. Istom mu 
je petnaest dana. Grijeh je to do Boga. . 
Učitelj se opet sporazumijevao sa strancima. ; 
— Nabavit će oni njemu bocu i gumenu sisu, pa će ga othra- 
iti mlijekom. Nemaj ti brige! . 
M Marat se borila neimaština i ljubav za bližnjega, a on je: 
svoju kenju smatrao bližnjim, jer je povazdan njegov. ua 
dvojan drug, a za hladnih noći i noćiva s njim pod jednim ro- 
vom. A onda hiljadu dinara! Ih, koliko je to! To se ne može 

odmah ni sračunati. Koliko je tu botane, koliko pari opanaka, 
koliko kukuruza! 

— Hotu li pristati u tvoje ime? Ne budi budala, kad su 
ovako vruće mušterije. 

— Rekao sam, da ga ne bih dao ni za hiljadu dinara, pa ne 
ću slagati ni po koje pare, a sram me zaiskati više i dinar. 

Dobio je hiljadarku u komadu i šaku sitniša. Ona curica je 
zagrlila pule, sjela u auto, »gospodin« za volan i auta je ne- 
stalo. Samo je zarevala kenja, društvo se ismijalo gospodskoj 
besposlici, i zadovoljno naručili svi po crnu kavu radi dobra pa- 
zara. Neko je dobacio: »Eh, gdje ne bi ovdje moja kenja s pu- 
letom? Oboje bih dao za treći dio tih para,« a Meho je šutio. U 
kenje je razbreklo vime, pa ju je morao koji put i pomusti, a 
brže je zaboravila svoje mlado nego je Meho uspio potrošiti 
novac. 

I ojutros mu je na um palo to pule, kad je svrh Gubavice 
ugledao Bunu i most preko nje. Približavao se prvoj okuci, a 
cesta je već bila strma. Oćutio je prestrašenu trubu automobila, 
koji je jurio prema njemu niz strminu. Gospodin sijedih zali- 
staka i ćelava tjemena, s kojega je pao šešir, sjedio je za vola- 
nom, a kraj njega je bila usplahirena djevojka. Vidio je još 
izdaleka četiri usplahirena oka i ona dva staklena na autu, koja 


se ljeskala prema njemu. Svom snagom je teglio prema sebi . 


magare, koje je uporno stajalo na cesti i zadnjim trupom oma- 
hivalo iz sve snage i udaralo kopitima. Djevojka je vrištala i 
vitlala rukama, a gospodin je namjerno okrenuo na magare. 
Oborio ga je i povukao niza cestu. Ular puče i Meho se izvrati 
udarivši zatiokom o kolobran. Auto je još vukao okrvavljeno 
magare, koje mu je usporilo vožnju i zaustavilo ga pred figu- 
rom tucanika za nasipanje ceste. 

Bol za gubitkom drage životinjice i strah za upropašteni du- 
han, koji je morao danas predati na vagu, doprinijeli su, da je 


na čas zaboravio svoj zatiljak, iz koga je pomalo curila staračka: 


krv. Osjetio je, da ima batinu u ruci, i samo od sebe mu je nešto 
navrlo u srcu, da tu batinu mora otrijeskati onome ćelavcu o 
glavu. Mogao je skrenuti u kraj, a on je naročito, vidio je to 


178 


Meho, navio auto prema magaretu i zahvatio ga po trbusima i 
tovaru duhana, njegove neiskazane devetmjesečne muke i truda. 
Magare je izdisalo između dvojih kotača, ćelavac je izišao iz 
auta i pritrčao s druge strane onoj ženi. Ona je u nesvijesti 
ležala zavaljena na sjedalu. Meho je već podigao štap nad glavu, 
ali ga je odmah i odbacio, kad je vidio strah u strančevim očima 
i zabrinutost i smetenost nad onesviještenom ženom. Ćelavac je 
kršio ruke u nemoći: 

— Doktora, liječnika. ' 

— Samo kad se navrću ospice, dođe, a ima do njega dva 
sata hoda. Odmiči se! — viknuo je grubo i otkinuo vrata od 
auta. Izvukao ju je i povalio na ledinu. ' 

— Prehladit će se... 

Meho ga je pogledao prezirno, nagnuo se nad onesviještenu 
i raskopčao joj ogrtač pod vratom i cipele joj izuo. 

— Ako si joj otac ili djed, odriješi joj svitnjak i sva puceta, 
što joj dah sapinju. 

Dok se ćelavac brinuo oko toga, Meho je izmrvio list duhana 
u sitnu prašinu i stavio joj jedan prstovjet pod nos. Ona je pri 
udahu povukla u se i kihnula. Rastvorila je oči. 

— Đokica dragi, šta je ovo od mene bilo. 

— Ništa, dušo, sad je ovo sve dobro. — Pomogao joj je 
ustati, a ona se sama sređivala sklonivši se od njih za auto. 

Đoko se nagnuo preko kolobrana na okuci. Bila je strmina 
i krš. 

— No, lijepo bismo se proveli, da nas ne zaustavi ovo ma- 
gare. 

Meho, koji je onako razdražen pošao s batinom put čovjeka 
koji mu je uništio duhan i magare, i koji se stišao vidjevši žen- 
sko u nevolji, sad se sasvim izgubio. Prošla ga je ona prva 
srdžba i nije mogao da nastupi onako muški, kako je bio pošao. 
Vidio je napokon, da u autu nije nikakva sirotinja, nego neki 
gospodin, valjda moćan i ugledan, a seljakovo nije, da se s go- 
spodom svađa. Vazda će izvući tanji kraj. Sve troje su sad bili 
pred kolobranom i gledali dolje pod kolobran i dalje u hučne 
rijeke i na sjeveru u grad, skliješten među suro kamenje. Oku- 

kastom cestom silazili su seljaci s konjima i magaradima, nato- 
varenima duhanom. Vjetar se s Veleži stišao, ali se još uvijek 
osjećao na licu. 

Prekinuo je šutnju DĐoko. 

— Kako se zove ovo mjesto? ' 

— Gubavica, gospodine, Gubavica. Ovo pod nama je Hod- 
bina, ono Buna, ono dalje Blagaj, a s ovu stranu Malo Polje. 

— Malo Polje? — začudio se Đoko. A onda u mislima na- 
stavio: To li je ono slavno mjesto, gdje je ugledao, kako se 
ono obično rekne, svijetlo dana Đoko Balaban, valjda negdje 
u staji među kravama. I onda osnovna škola u Blagaju; svaki 
dan po dva sata pješačenja; đačko potucanje po Sarajevu, Beo- 
gradu, studiranje, Monopolska uprava, ženidba s vezom, rat, 
Francuska, i opet Glavna monopolska uprava. Koliko li je puta 
za Službenički list morao napisati i prepisati »Đoko Balaban, 
Jovanov, mjesto rođenja Malo Polje, općina Blagaj, kotar Mo- 
star, okružje Mostar. . .«, a da nikad nije ni pomislio, gdje li je 
to Malo Polje i tko ima od Balabana u njemu, kako li žive? I sad 
mu stavili u dužnost, da izvidi poslovanje procjenitelja duhana 
s obzirom na žalbe seljaka radi prejeftino odmjerenih cijena 
duhana iz ovih buntovnih sela, koja su zato buntovna, što traže 
makar približno pravo. Osjetio je, da je prebrzo zaboravio svoje 
podrijetlo, a njegov sin je već gospodičić kao iz prve francuske 
kuće. I sad se njemu nije svidjela kuhinja već treći dan kon- 
trole u Otkupnom uredu, pa je sinoć otišao na more, da večera 
svježe morske ribe, a da mu ne bi bilo neobično na konaku, po- 
veo je ovu slučajnu poznanicu, koja se umije vladati sasvim 
pristojno u primorskim mondenim mjestima kao i u svom ma- 
lom, kamenjem uokvirenom gradu. 

— (Kako bismo mogli dobiti kakav auto? Znaš, meni se žuri, 
jer će već početi vaga, a ja sam tamo došao od Monopola. 

Meho se najprije iznenadio, a onda i obradovao, da je po- 
mogao tako velikom gospodinu, koji mu je makar i štetu napra- 
vio, ali barem će mu sada u Otkupnom uredu vjerovati kad kaže, 
da mu je nastradao duhan putem i da je eto tada sam gospodin 
od monopola bio prisutan. ' 

— Bogme, ne znam. Evo ide još nekih seljaka, pa možemo po 
njima poručiti, da pošalju auto. Može se koji slučajno naći i na 
Buni, a ako ne bude, neka dođe koji iz Mostara. Doći će on hitro 
kao išta, 

— Znam, doći će auto hitro, ali ne će nikakav pješak stići u 
Mostar prije dva sata. ' 

— A šta mu možeš. Stignut će kad stigne. 

— Imamo li se bar gdje skloniti, da što popijemo? 

— Evo dolje podno okuka ima kavana, pa vi hajte tamo, a 
ja ću ostati; moram ovaj vaš auto i ovo moje sirotinje čuvati. 

— Ne ćuni ja. Olgice, uniđi u auto i zamotaj se, dušice sva 
dršćeš. ' 

Naišla je grupa seljaka. Zaustavila se i upustila se s Mehom 
u razgovor. Žalili su njegovu nedaću i s podsmijehom govorili o . 
gospodskoj nesreći. Meho im je pristupio bliže i došapnuo, da 
je ovo »gospodin od monopola«. Njihova su se lica ukrutila i 
pribili su se jedan uz drugoga kao pilići uz kvočku, kad se jastreb 
uzmota nad baščom i kućom. 

— Hajd', junaci, tko će pohitjeti do Otkupnog ureda, da mi 
se pošalje jedan auto i jedan mehaničar. 

— Ja ću, — javi se jedno okošto visoko momče. — Pripa- 
zite mi vi konja, obratio se seljacima, koji su s njim dotle došli. 

Pratili su ga pogledom, kako priječcima skraćuje put, a se- 
ljaci su s konjima krenuli cestom. 

— A šta ću ja, gospodine, sa svojim duhanom? Danas sam 
ga i ja morao predati na vagu, a sad nemam šta. 

— Ne brigaj se! Ja ću već u Otkupnom uredu reći, da sam 
ti ja upropastio duhan. Ja ću za te i porez platiti, a evo tebi i 
za duhan koliko je pravo. — Otvorio je lisnicu i vadio iz nje 
banknote. Meho je sa strahopoštovanjem gledao u one lijepe 
slike na novčanicama, koje su bile glatke i neprevijene, »kao da 
su sad ispod čekića«. Dao mu je dvadeset stotinjarka. 

— Je li dosta? 

— Jest, gospodine, Bog ti platio! Da hoćeš, Bog do, proci- 
jeniti da se plati i drugim seljacima duhan ovako. 

— Aovo tije za magare. — I dodao mu je dvije hiljadarke. 
— Hoćeš li moći ovakvo kupiti? 

— Mogao bih kupiti i konja za ovolike pare. Puno je ovo 
para za jedno magare, ali ja bih volio da nije ovako zaglavilo, 
nego ove dvije hiljadarke. Nu eto, šta ćemo? Suđeno mu zar, da 
od toga pogine. Čovjek se pomiri i kad mu jedinac umre. Svaka- 
kav se može razgovoriti osim gladan. Nego, živ bio, gospodine, 
zapiši ti gdjegod, radi Otkupnog ureda, da mene ne bi poslije 
potezali po sudovima: Ja sam Meho Voloder, Osmanov, iz Pi- 
jesaka. 

— Dobro, dobro; dođi ti koji dan u Otkupni ured, pa ćeš 
dobiti potvrdu, da je plaćen porez. Jesi li uzimao što predujma? 

— Tovar kukuruza. 

— Ito će biti plaćeno. 

Sunce je obasjalo svom zimskom toplinom krš i sitni goli: 
grm među kamenjem. Meho je čučnuo i uvezivao u rogalj od 
rupca široke novčanice pošto ih je pobožno isprevijao, a Đoko je 
s nestrpljenjem pogledao, hoće li se pomoliti kakav auto, iako 
je vidio, da je vrlo rano da bi mu se mogao nadati. Izvadio je iz 
tašne čokolade s lješnicima. 

— Dušice, posluži se. Sad će doći auto, pa ćemo se brzo kre- 
nuti s ovoga mjesta. 

Da bi ubio vrijeme, upustio se u razgovor s Mehom. 

— Kako se može živjeti u ovom kršu? 

— Pa nekako i može, i kad se mora. Nije ova zemlja rđava, 
da nisu ljudi rđavi. Ima se oko čega i raditi, samo kad bi se rad 
platio. Živimo malo uljuđenije od stoke. Eto, ovo jadno magare, 
što je pod autom, hranilo se ljeti koprivom i po okrajcima naj- 
gorom travom, a zimi šakom ošuljina i ogrizina dignutih ispred 
krave. A i mi tako. Zadovoljni smo, kad ima kukuruza. Ako još 
ima mlijeka ili koja kap pekmeza, to je onda bajram. Pšenično 
i ječmeno jedemo dvatri mjeseca u godini, a mesom se omrsimo 
samo kad je trganje grožđa. To nam je sve što proživimo. A 
istinu valja reći, onda nam i car može zavidjeti. Grožđa izobilja, 
pa još hljeba i mesa, eh... A ovaj, s oproštenjem, je li ti ta go- 
spojica u autu unuka ili nevjesta? 

— Prijateljica. m: 
— Jaaah. Prijateljica. Lijepo je imati u nevolji prijatelja i 
prijateljica, a i u dobru da se s nama vesele... Eto, na moju 


dušu, nekakva auta od Mostara. Ne može biti, da je onaj mladić 
ovako brzo prispio. 

Uprli su pažljiv pogled i pratili auto do pod okuke. Za ne- 
koliko časaka zaustavio se pod okukom. Iskočio je iz njega kru- 
pan čovjek u kožnom kaputu, a za njim liječnik s tašnom, me- 
haničar, šofer i onaj seoski mladić, što je pošao po auto. 

— Ništa, malenkost; malo straha, ali drukčije nikakve štete. 
Niste se vi trebali žuriti, gospodine direktore. A tu je i gospodin 
doktor. O hvala na pažnji. Nije bilo potrebno. 

Mehaničar je pristupio automobilu, a Meho je prišao se- 
ljančetu: 

— Kad prije ode, po Bogu si brat? I rašta li se vrati? 

— Ih, moj brate, da znaš koja je to ljepota, evo, kao stri- 
jela... — i razmahuje rukom, da pokaže brzinu i ushićenje. 

— Pa morat ćeš opet pješke ići. 

— Tešto! nek sam se jednom u životu i u autu provozikao. 

— Pa i nije autu bilo ništa. Nestalo benzina i zatajile koč- 
nice. 

Napunili su rezervoar, izvukli magare ispod točkova, zaokre- 
nuli pomoćni auto i sjeli. 

— E zbogom, Meho. Hvala ti. Ti si mi jutros spasio život. 

— Zbogom, gospodine, hvala i tebi. Nemoj me zaboraviti. 
Ja sam Meho Voloder, Osmanov, iz Pijesaka. 

— Ne ću, Meho, evo i tebi ovo papira, pa kad dođeš u Ot- 
kupni ured, pokaži ovo, a oni će ti dati potvrdu, da ti je plaćen 
porez i kukuruz od predujma. 

— Hvala ti. Sretan ti put. 

I Olgica je stidno provirila iz auta. ' 

— Hvala ti, Meho. A kako je tvoja rana na zatioku? Mogao 
ju je gospodin doktor poviti. 

— Mogao je, ali ne treba. Ne mrijem, gospojice, da mi se 
zove doktor. Proći će ovo. Zbogom. 

Auta pođoše. Meho ih je pratio pogledom do iza okuka. 

— Bilo je još mjesta u njima. Mogaše i ti s njima sjesti. 

— Mogah, ali me ne pozvaše, — reče mladić Mehi. 

— Nego, deder da spasimo što se spasiti može. 

Skinuli su samar i denjkove duhana. 

— Nije sve upropašteno. A moći će se i u luli pušiti. 

— Šta ćemo s magaretom? 

— Uklonit ćemo ga s puta. 

— Da ga bacimo pod okuku?! 

Meho popošutje, a onda uze za prednje noge i podiže. Pre- 
baciše ga preko kolobrana. Goleme oči staklenih zenica pogledaše 
Mehu. a 

— Samar ću skloniti u stranu, pa kad se vratiš iz grada, na- 
tovari i ponesi mi ga kući. A ja ću ponijeti ovo duhana. Šteta 
je da propane. ' 

— Pazi da te financi... 

— Ne će! Imam ja ovo od financa nad financima. 

Zametnuo se tovarom i pošao kući. Svrh ceste se obazro na 
kolobran, preko koga je maloprije prebacio pola konjske sile. I 
nastavio put s onoliko novaca, koliko ih nikada nije imao, a ipak 
s tegobom u srcu. 

NIKOLAJ FEDOROV, ZAGREB _ 
TEATAR MAKSIMA GORKOGA 


Povodom smrti velikog ruskog pisca 


Stvaranje Maksima Gorkoga, i pripovjedalačko i dramsko, 
puno je teatralnosti u pravom i izvornom smislu toga pojma. 
Literatura i kazalište u njemu su tijesno isprepleteni u originalan 
i šaren uzorak. Zbog toga je njegova literatura katkada odviše 
teatralna, a teatar — odviše literaran. Nadživotni romantizam, 
slikovita efektnost i uzvišena »laž« — karakteristične su crte 
stvaranja Gorkoga, a u njima baš i jest bit i suština teatralnosti. 

Ove se značajke stvaranja Gorkoga osnivaju na ličnim du- 
hovnim piščevim osobinama, ali je i sam društveni ruski život 
onoga vremena znatno pomogao bujnom razvijanju ovih crta. — 
U posljednja dva decenija XIX. stoljeća Rusija je proživlja- 
vala ozbiljan i važan unutarnji proces, izazvan skorom klasno- 
staleškom pregrupacijom socijalnih slojeva. U svoje je vrijeme 
vodilo u društveno-političkom i kulturnom životu plemstvo, pre- 
pustivši kasnije vodstvo slobodnoj vanstaleškoj inteligenciji. 
Došla je na red demokracija, u kojoj je zapremao većinu indu- 
strijski proletarijat. Ovaj se je proletarijat, pojavivši se u Ru- 
siji tek pred kratko vrijeme, grozničavo razvijao i temeljito se 
spremao, da se po zapadno-evropskom uzoru pretvori u dobro i 
čvrsto organiziranu klasu. Duboki sociološki proces, koji je na- 
novo preuređivao čitavu društvenu zgradu, obuhvatio je i umjet- 
nost, napose književnost, nalazivši u njoj osjetljiva odjeka. Re- 
alizam, koji je mnogo decenija samovlasno gospodovao umjet- 
nošću, postepeno se pretvarao u naturalizam, koji je htio da su- 
rovo i bez samilosti iznese sav život u svim njegovim i najodur- 
nijim sitnicama. No prije nego što je naturalizam dao književ- 
nosti odrješito klasno obilježje, izazvavši čak (već za vrijeme 
boljševizma) naročitu proletersku i seljačku književnost, slo- 
bodni se je stvaralački duh pobunio i oduševljeno ustao na svoju 
obranu. Čista je umjetnost osjetila, kako se tlo koleba pod nje- 
zinim nogama i kako se pred njom otvara bezdana provalija, 

s gađenjem se je otrgnula od životnog blata i bljutavosti i po- 
nosno se uzdigla u »nebeske visine«. Tako se pojavio simbolizam, 
koji je nekoliko posljednjih predratnih decenija vladao ruskom 
umjetnošću sviju vrsta. Nervno-uzbudljivo stvaranje uznemirene 
inteligencije onih godina upozoravalo je strastvenim vapajima 
na blisku već oluju. Simbolizam je na pozornicu doveo Čehov 
svojim »Galebom«. Karakteristično je, da je baš ovaj komad 
strahovito propao — 17. X. 1896. — na Aleksandrinskom kaza- 
lištu, koje je odano služilo realizmu, a prvo je svoje priznanje 
dobio u Moskovskom Hudožestvenom Teatru, gdje je imao ne- 
čuven uspjeh — 17. XII. 1898., osvajajući od toga dana pobjed- 
nički sva ruska kazališta. Ipak su se već jasno osjećali znakovi 
približavanja klasne dramatike, koja je mnogo prije boljševizma 
iznijela na pozornicu ideje marksizma. 

Među piscima ovoga novog pravca prvo je mjesto zauzimao 
Maksim Gorkij. Jedna je od najkarakterističnijih crta Gorkoga 
»suvremenost«, ili, kako se mnogo bolje i točnije veli ruski, 
»zlobodnevnost« — u širokom smislu toga pojma. Gorkij je izno- 
sio ne samo karakteristične činjenice, nego i glavna odlučna ras- 
položenja. Gorkij se pojavio u tužne i tmurne godine društvene 
potištenosti. Društvo se gušilo u teškoj atmosferi vladina ugnje- 
tavanja. Jasno se osjećalo približavanje sudbonosnih događaja, 
koji su morali razvedriti prilike i donijeti spas. Veselje i nada 
skladno su zvučili u glasnom i bodrom glasu Gorkoga: »Sjajan 
patos borbe i protesta Gorkoga, ti slavospjevi ličnosti ukazivali 
su na približavanje novog doba, koje su svi radosno predosje- 
ćali.« (E. A. Znosko-Borovskij, Rusko kazalište na početku XX. 
stoljeća. Prag, 1925., str. 154). I to je bio jedan od glavnih vanj - 
skih uzroka ogromnog i brzog uspjeha Gorkoga. 

Društvene su prilike pomogle, da se ove rođene crte Gorkoga 
što više ispolje. Maksim je Gorki bio optimist iz uvjerenja, »u 
ime misije, koju je sam preuzeo na sebe.« (M. Nevjedomskij, 
Povijest ruske književnosti. Moskva, 1908. V, 259). Htio je da 
obodri društvo, htio ga je utješiti te mu donijeti »zlatnu sanju« 
(kako veli jedan od junaka »Na dnu«). Romantički patos i uzvi- 
šena »laž« karakteristične su crte stvaranja Gorkoga, te su ne- 


186 


oboriv dokaz njegove teatralnosti i rustva. Igra, pretvaranje, laž 
praosnovke su teatra. A njima upravo obiluje svekoliko stvara- 
nje Gorkoga, napose njegova dramska produkcija. Ove su crte 
karakteristične uopće za ruski nacionalni duh. Samo na rasipno- 
bogatom ruskom umjetničkom tlu mogla se je pojaviti originalna 
teorija Nikolaja N. 'Jevrejinova o »teatralizaciji života« s ide- 
jom o »teatroterapiji«. Na tom se isto tako osniva: neobična 
ljubav Rusa prema kazalištu i bujni rascvat ruskog kazališta, koji 
pobjeđuje Zapad nesamo umjetničkom snagom, nego još više 
čarom neke posebne zamišljeno-sanjarske mašte. Ovom crtom je 
prožeta čitava dramatika Gorkoga i ova joj daje posebnu pri- 
vlačnost. To se je naročito i do kraja utjelovilo u liku lukavoga 
starca Luke (»Na dnu«), ovog »sjajnog i skoncentriranog lika 
apologeta samilosne laži« (Rafail Grigorjev, M. Gorkij, Moskva, 
1925., str. 61). 

Maksima je Gorkoga (isto kao i Čehova) iznio na rusku po- 
zornicu te mu osigurao put u potpuno zaslužene prve redove 
ruskih dramatičara Moskovski Hudožestveni Teatar. Zbliženje 
se to osniva na dubokim idejnim razlozima. MHT već se je od 
prvih dana svoga rada čvrsto povezao sa životom prateći naj- 
budnije sva društvena nastrojenja. Čehov, Ibsen, Hauptmann, 
koji su odvažno ustali protiv sitničave bljutavosti života i nje- 
zine omrtvjele pravilnosti, te zvali k novim društvenim formama, 
bili su čistim srcem i raširenih ruku primljeni od ovog kazališta. 
Razumljivo je, da je i Maksim Gorkij, koji je najavio nemilo- 
srdan rat svemu, što ugnjetava slobodnu i ponosnu ličnost, pri- 
vukao na sebe blagonaklonu pažnju MHT. Zapravo se je Gor- 
kij počeo ozbiljno baviti kazalištem pod uticajem MHT, čije su 
predstave učinile na njega dubok dojam (A. L. Višnjevskij, Od- 
lomci uspomena, Leningrad, 1928., str. 75). A_ lično se Gorkij 
zbližio s MHT 1901. god. za vrijeme gostovanja toga kazališta 
u Jalti (Krim). Gorkij je u to vrijeme dovršavao dramu »Malo- 
građani« te se zanosio mislima da stvori dramu iz života »bo- 
sjaka«. Vođe MHT-a sa Čehovom nagovarali su Gorkoga, da se 
požuri s tim djelom. Siže se je projektiranog komada njima vrlo 
svidio. Često su se sastajali i mnogo govorili o tom komadu, di- 

skutirajući i o principijelnim i čisto tehničkim pitanjima. Sam 
Gorkij je neumorno radio. »Malograđani« su bili gotovi mnogo 
prije i MHT ih je odmah prihvatio za izvedbu. 

Rad oko novoga komada napredovao je dosta teško. Junaci 
sa dna života bili su prebliski piscu. On je s njima proživljavao 
njihove osjećaje, misli, riječi. Živio je s njima, oni su živjeli u 
njemu, te pisac nije znao da suspregne bujicu njihovih vatrenih 
riječi i da ih preradi, obradi, sistematizira. Na jednu od brojnih 
napomena MHT-a da se požuri s komadom, Gorkij je iskreno 
rekao: »Razumijete li, što je na stvari: okružili su me ovi ljudi, 
guraju se, motaju, a ja ne mogu ni da ih sustavim na mjestu, ni 
da ih izmirim među sobom. Istina! Svi govore, govore i dobro 
govore, pa mi je žao da ih prekidam, boga mi, na poštenu riječ!« 
(K. S. Stanislavskij, Moj život u umjetnosti. Leningrad-Moskva, 
1931., III. izd., str. 483). U ovim naivno-iskrenim riječima vidi 
se pravi razlog privlačive intimnosti i srdačne topline drame 
»Na dnu«, ali i djelomična njezina rastegnutost i »razgovorlji- 
vost«. Usput spominjemo, da se je ovaj komad u početku zvao 
»Na dnu života«, ali mu je kasnije, no još prije izvedbe, po na- 
govoru VI. I. Nemirovića-Dančenka naslov skraćen u »Na dnu«. 
(Stanislavskij, o. c., 439). Hrvatski je natpis ovoga djela još i 
danas »Na dnu života«. 

Maksim Gorkij je otpočeo u ruskom kazalištu društveno-re- 
volucionarni smjer, kojemu su osim njega pripadali još Leonid 
Andrejev, S. A. Najdenov i E. N. Čirikov. U svojim komadima 
iznosio je duboke probleme, koji zasjecaju u samu srž društve- 
noga života. On je fino zapažao i najmanje promjene u dru- 
štvenim raspoloženjima i socijalnim i političkim pojavama, te 
ih je odmah iznosio i na pozornicu. Gorkij je bio nesamo pjesnik, 
nego i glasnik, vjesnik revolucionarnih ideja. Aktualna je pita- 
nja obrađivao u duhu modne socijal-demokratske  (marksi- 
stičke) ideologije, koja se poput zaraze širila većim dijelom rus- 
koga društva, vežući u jednom nastupu inteligenciju s proletari- 
jatom. Od mnogih je važnih socijalnih problema Gorkij davao 
najveće značenje i posvećivao najveću pažnju problemu malo- 
građanstva. Malograđanstvo je skupljalo u sebi koncentriranu 

bljutavost društva, koja je kočila razvijanje ideja slobode i ne- 
zavisnosti i uopće progres kulture. Dotakao se tog problema u 
mnogim djelima, a i svoj dramski prvjenac posvetio je tome 
pitanju kad se drama i zove — »Malograđani«. Ovu zarazu, koja 
zahvaća i pojedince i čitave grupe bez obzira na socijalnu pri- 
padnost, a čak i na stepen formalne kulturnosti, utjelovio je 
Gorkij u licima staroga Besjemenova, obrtnika, i njegova sina 
Petra, bivšeg visokoškolca. Ipak igrokaz, unatoč sjajne izvedbe 
u MHT (25. X. 1902.; doduše, prava premijera bila je u proljeće 
iste godine za vrijeme gostovanja MHT u Petrogradu, ali ipak 
službeni je datum premijere 25. X.), nije imao pravog uspjeha. 
Ova drama, iako nosi jasno obilježje velikog talenta Gorkoga, 
ipak odaje nedovoljnu tehničku spremu početnika, koji još ne 
vlada potpuno dramskom formom, i otkriva ideološku naivnost 
autodidakta, koji katkad samosvijesno propovijeda istine svima 
davno poznate, do kojih je on došao »svojim razumom«. Ova 
druga odlika, iako u nešto smanjenom opsegu, opažala se kod 
Gorkoga do posljednjih dana njegova života, te je unosila u 
čitavo stvaranje ovog vječnog romantičara dječju naivnost i 
iskrenost, koja svakoga razoružava. Ali — i to je glavno — ovaj 
komad nije opravdao nada, što ih je čitavo rusko društvo i MHT 
polagalo u Gorkoga — tog pravog općeg idola. Gorkij je poput 
sunca, koje zasljepljuje, sjao na ondašnjem ruskom literarnom 
obzorju. Od njega su svi očekivali samo senzacionalne komade. 
Uskoro je zatim MHT izveo i drugi igrokaz Gorkoga, čuvenu 
dramu »Na dnu« (18. XII. 1902.). Komad je imao sasvim neobi- 
čan uspjeh, te je izazvao pravo ludilo ushićenja. Slavna dramska 
glumica M. N. Jermolova (iz slavnoga moskovskog carskog Ma- 
log Teatra), koja je s nepovjerenjem gledala uopće i na rad (Gor- 
koga i na MHT, poslije predstave remek-djela Gorkoga pisala 
je: »Pomalo postajem vatrena obožavateljica Hudožestvenog 
Teatra. Poslije komada »Na dnu« skoro dva tjedna nisam mo- 
gla da se snađem. Ne sjećam se, da bi išta drugo u posljednje 
vrijeme učinilo na mene takav snažni utisak.« (Višnjevskij, 0. c., 
118). »Bosjakova« pjesmica »Sunce izlazi i zalazi« postala je, 
kako bi se sada reklo, šlager, koji se pjevao po čitavoj Rusiji, 

a malo iza toga i u inozemstvu, kud je stigao »Na dnu« nakon 
pobjedničkog osvajanja sviju ruskih pozornica. U samom MHT 
ovaj je komad postigao rekord. Za 31 godinu (18.—31. XII. 
1902.—31. XII. 1933.) doživio je 793 izvedbe, a puni i dana: 
gledalište. Fantastični se uspjeh ovog komada osniva na talentu 
i popularnosti piščevoj, na idejnoj suvremenosti komada, na no- 
vosti sižeja i originalnosti milieu-a i tipova, i na umjetničkoj 
nedosežnosti izvedbe. Moramo dodati da, iako Gorkomu bez- 
uvjetno pripada pravo prvenstva u slikanju bosjaka u kazališ- 
nim komadima, ipak formalno kronološko prvenstvo u tome ima 
poznati ruski pisac i dramatičar A. F. Pisemskij. On je prvi pri- 
kazao još sredinom minulog stoljeća »bosjake« i njihova preno- 
ćišta u svojoj malo poznatoj drami »Ptičice posljednjeg leta.« 
Prenoćište i mnogi njegovi junaci po svojim osnovnim crtama. 
njihovi uzajamni odnosi i nekoje scenske situacije gotovo u blis- 
kim kopijama — sve se je to pojavilo ponovo u drami Gorkoga. 
(A. V. Amfiteatrov, Gospodari misli, 172). Početkom ovoga sto- 
ljeća Čirikov je u kazanskim novinama dao niz slika i feuille- 
tona iz života »bosjaka« (N. Akajemov, U zoru mladih dana. — 
Vozroždenije, br. 2131, 3. IV. 1931.) i time je bezuvjetno dao 
Gorkomu poticaj da napiše svoje slike sa dna života. Ali unatoč 
svih ovih formalnih sitnica Gorkij s potpunim pravom nosi ime 
Pjesnika i književnog oca »bosjačestva«. On je dao najtalenti- 
ranija umjetnička djela o tim temama i svratio opću pažnju na 
tu interesantnu socijalnu grupu. 

»Na dnu« i do dandanas ima golem uspjeh i neprestano je na 
repertoaru gotovo sviju ruskih kazališta. Iako mnogi drže, da je 
ova drama Gorkoga najbolji materijal za suvremene ruske gle- 
daoce (Višnjevskij, o. c., 121), čvrsto sam uvjeren da se razlog 
uspjeha nikako ne nalazi u ideologiji komada. Mnogo je bliži 
istini sam Maksim Gorkij, kad tvrdi, da je ovaj »komad zastario 
i možda čak i štetan.« (Zbornik »Dramaturgija«, Moskva, 1933, 
str. 21). On drži, da je ovaj igrokaz posve dalek od potreba i na- 
strojenja sovjetskog društva, jer po njegovu je mišljenju sovjet- 
ski građanin dobio sad sve, o čemu se prije samo maštalo. Prijaš- 
njeg tješitelja (koji je tako savršeno utjelovljen u Luki) sad treba 

da zamijeni »učitelj revolucionarnog prava radničke klase«. Gor- 
ki drži, da je u sovjetskim prilikama utješitelj moguć samo kao 
negativna i komična pojava. (Isto). I ja mislim, da je drama ide- 
ološki zastarjela, da je izgubila vezu sa stvarnim životom, a 
izgubivši tlo, ostala je u zraku. Njezine su lozinke sad postale 
isprazne, a protesti — bespredmetni. Ne zbog toga, što bi bilo 
sve postignuto, nego naprotiv zbog toga, što nas je život nemilo- 
srdno prevario. Gorkoga su junaci krajnji anarhisti, koji sve 
poriču, i njihove gizdave riječi nisu štetne, kako misli Gorkij, 
nego su opasne za onoga, koji ih propovijeda. 

Poznatim manifestom carevim od 17. oktobra 1905. god., ko- 
jim je uveden u Rusiji iako krnji parlamentarizam, počinje se 
novo doba u državnom i političkom životu Rusije. U vezi s time 
proširila su se još više revolucionarna raspoloženja u ruskom 
društvu. U taj burni momenat pojavio se na pozornici MHT 
nov igrokaz Gorkoga »Djeca sunca« (24. X. 1905.), postavši pra- 
vim društvenim događajem. S umjetničke je strane ovaj komad 
dosta slab, ali je pisac oštro iznesao interesantan problem. On je 
pokazao, kako je ruska inteligencija potpuno skrahirala i u idej- 
nom i u poslovnom pogledu. Ona se odvojila od naroda,te se u 
odlučan čas našla posve osamljena. Elektriziranost publike do- 
segla je vrhunac u IV. činu, u kojem su prikazani narodni ne- 
miri. U dvorani bilo je nesvjestice, panike, jer su gledaoci i ne- 
hotice zamijenili pozornicu sa odviše sličnom stvarnošću. Teškom 
je mukom predstava dovedena do kraja. 

Ovom se dramom završila suradnja Maksima Gorkoga sa 
MHT (u pogledu novih komada), da se opet uspostavi gotovo 
nakon punih trideset godina. Ovo je bilo izazvano dubokim 
principijelnim razlozima, isto kao što su Gorkoga doveli u MHT 
gotovo isključivo principijelni razlozi. Naš se dramatičar zbližio 
po prvi put s Hudožestvenim Teatrom u ono daleko vrijeme, kad 
su oboje bili mladi, radoznali i puni snage. To je bilo intere- 
santno doba. No dok je MHT odigrao za Gorkoga uglavnom 
ulogu probuditelja i samo rasplamsao iskru, koja je u njemu već 
gorjela, utjecaj Gorkoga na MHT bio je mnogo snažniji i razno- 
ličniji. Vlad. Nemirović-Dančenko drži, da je »dolazak Gorkoga 

u MHT jedan od najkrupnijih događaja u njegovoj povijesti.« 
(P. A. Markov, Zbornik »Jegor Bulyčov.« Moskva, 19834., str. 
19). Mnogo točnije govori Stanislavskij (O. c., 433): »Glavni 
začetnik i stvaralac društveno-političkog pravca u našem teatru 
(u MHT) bio je A. M. Gorkij.« Svojim komadom »Na dnu« 
Gorkij. je prisilio MHT, da se udube u komplicirane filozofsko- 
socijalne probleme, da se približi onim pitanjima, koja je istakla 
burna ruska suvremenost, koja je svim snagama pripremala re- 
voluciju. U komadu »Djeca sunca« utonuo je MHT u dubine 
psihologizma, koji je kroz dugo vrijeme bio osnova njegova stva- 
ranja. (Markov, 0. c., 22). Uopće je pitanje o uzajamnim odno- 
sima Gorkoga i MHT vrlo interesantno, ali na njemu bi se tre- 
balo posebno zaustaviti. 

iMaksim Gorkij je usve napisao oko dvadeset kazališnih ko- 
mada. Ne ćemo se njima dulje pozabaviti, jer oni idejno, umjet- 
nički, a i tehnički gotovo potpuno ponavljaju dosad spomenuta 
tri komada, koji su odredili put Gorkoga kao dramatičara. Ne- 
što podrobnije zadržat ćemo se samo na dvjema posljednjim 
dramama: »Jegor Buličov 1 drugi« i »Dostigajevi i drugi«. 

»Buličov« je sačuvao sve karakteristične vrline Gorkoga kao 
dramatičara, oslabio je nekoje stare mane i pridonio neke nove 
crte. Prijašnji ponešto naivni romantizam znatno se promijenio, 
izblijedjela je prijašnja vanjska: slikovitost. Komad je pisan 
potpuno realistički. U »Buličovu« se sva drama koncetrira na 
dvjema osnovnim točkama: neizlječiva bolest staroga Buličova, 
koja ga vodi u naručai smrti, i uporno približavanje revolucije. 
Djelo ostavlja nezaboravan dojam. Nad njim se osjeća dah sud- 
bine, koji pojačava dramatičnost do tragedije. Ova je drama 
puna unutarnjeg plamena, vrenja mnogih strasti, koje se nepre- 
kidno sukobijuju. Lik smrti (lične-fizičke, i klasne kolektivne- 
socijalne; napunja sav komad teškim nastrojenjem potpune bez- 
izlaznosti. Stari Buličov, iako utjelovljuje svoju klasu, a možda 
čak i čitavo doba, ipak je potpuno živ čovjek. On predosjeća 


smrt i odvažno se bori s njom. Završni prizor, kad Buličovu, koji | 


umire, dolazi vidovnjak Propotej i tajanstveno-mističkim rije- 
čima zaklinje bolest, a sa ulice se čuje pjesma radnika demon- 

stranata i uz šale, primjedbe, ruganje i pjevanje Buličov umire 
— u tom prizoru je nešto Shakespeareovsko. Smrt Buličova je 
napadno slična smrti Borisa Godunova u operi Musorgskoga. Po- 
sljednje riječi Buličova, koje on s teškom mukom izgovara u 
smrtnom hroptanju: »Što je to? Parastos... opet spremate me 
za smrt! Šuro! Tko je to?« — ponavljaju zaključni prizor tra- 
gedije A. K. Tolstoja »Smrt Ivana Groznoga«. To je snažan i 
strašan prizor smrti silnoga čovjeka, koja izaziva najraznoličniju 
reakciju prisutnih. Ali u ovom potresnom prizoru ipak ima nešto 
melodramske teatralnosti. Naročito moramo spomenuti prekra- 
san, sočan, izrazit i snažan jezik. Na žalost sva lica komada go- 
vore zajedničkim jezikom bez ikakve individualne karakteristike. 
Premda, s druge strane, to kao da podcrtava, da pravi junak 
komada nije pojedinac, nego klasa, ili još točnije — čak doba. 
Ovim komadima nedostaje, kao obično kod Gorkoga, radnje i 
zapletaja, a i ljubavi kao pokretne dramske sile, dok ima lju- 
bavi kao obične strasti u izobilju. Izvedba »Buličova« u MHT 
(I, 1934.) imala je golem uspjeh. MHT je radosno dočekao svoga 
starog prijatelja, pa se trudio, da se iz komada izvuče sve, što se 
dalo. Htio je, da u njemu nađe nove »političke i filozofske ideje 
Gorkoga«, pa da otkrije »nove putove za izražaj socijalno-poli- 
tičke naravi predstave« — kako je rekao V. G. Sahnovskij, koji 
je režirao premijeru. (Zbornik »Buličov«, 32). Kritika je primila 
komad oduševljeno, pa su nekoji opazili osim običnih vrlina 
Gorkoga, naročito unutarnju silu, našli su u njemu prvi pokušaj 
realizacije onoga »teatra socijalnoga optimizma«, koji je sad 
osobito potreban u prilikama sovjetskog života, zauzetog svestra- 
nim i neumornim izgrađivanjem. (Sergo Amaglobeli, Zbornik 
»Dramaturgija«, 145). Prekrasno je primila i strana kritika ovaj 
komad, koji su rado uvrstili u svoj repertoire mnoga strana ka- 
zališta. Iako su mnogi strogo osudili političku propagandnost 
»Buličova«, ipak su jednoglasno priznali njegove velike umjet- 
ničke vrline i golemo historičko značenje, jer su u njemu iznesene 
sile i prilike, što su izazvale pad carskog režima:i dolazak revo- 
lucije i boljševizma. = 

»Dostigajevi« još nisu bili izvedeni, pa i nemaju izgleda za 
scenski uspjeh. Ovaj komad u mnogome i daleko zaostaje za 
»Buličovom«: On u stvari predstavlja tek nekakav prvotan nacrt 
za buduću veliku sliku. Ovo su samo »slike iz života«, kako bi se 
prije reklo; pojedine slike, prizori, bilješke i »žanr-scene« iz ve- 
like ruske revolucije. Ovdje su prikazani prvi mjeseci veljačke 
revolucije (1917. god.) pred dolazak boljševika. Ovaj je komad 


samo čisto vanjski, naime imenima glavnih osoba povezan sa 


»Buličovom«, ali i umjetnički i scenski predaleko zaostaje iza 
njega. Pisac je izrazito pokazao sve ono mračno i životinjsko, 
što se krije u ljudima i što je dovelo do revolucije i naročito se 
široko razvilo u njezinim prilikama. Ovdje još nema živih lica 
sa svojim vlastitim karakterom i voljom. Većinom su to samo u 
brzini nacrtane silhouete i svi su ljudi samo marionete u piščevim 
rukama. Jedino je potpuno živo i zato uvjerljivo lice udova sta- 
roga Buličova Ksenija. Čak je i Glafira, djevojka u kući Buli- 
čovoj i bivša pokojnikova ljubovca, naslikana samo jednostrano 
— sa strane njezine ljubavi prema staromu, dok njezino revolu- 
cionarstvo, kojemu pisac daje veliku važnost, nikako nije moti- 
ovirano i nije unutarnje opravdano. Čugunova i sa vanjske i 
s. unutarnje strane točno ponavlja »Staru gospođu« iz »Oluje« 
Ostrovskoga. Začuđuje obilje sirovog, potpuno neobrađenog ma- 
terijala u ovom. komadu, i nije razumljivo, zašto Gorkij nije 
posvetio potrebnu pažnju ovom interesantnom i važnom materi - 
jalu. Moramo zapamtiti, da ruska dramaturgija dosada još nije 
"stvorila nijednog pravog i ozbiljnog kazališnog komada, koji bi 
timjetnički, objektivno i uvjerljivo pokazao posljednju rusku 
revoluciju i njezine goleme socijalno-političke nesamo poslje- 
'diće, nego i uzroke. I možda nitko od ruskih pisaca nije bio toliko 
pozvan za taj važan posao koliko Maksim Gorkij. »Dostigajevi« 
su prava himna revolucije. Pisac, iako s uobičajenom svojom 
tendencioznošću, ali ipak s mladenačkim žarom prikazuje ne- 
odoljivu snagu revolucionarnih ideja uopće i naročito boljše- 
vičkih lozinka. Komad je ovaj vrlo interesantan za političko- 
ideološku orijentaciju Gorkoga, koji je i u starosti ostao vjeran 
idejama svoje daleke mladosti. Pokazuje također, da je Gorkij 

do posljednjeg časa ostao pravi umjetnik, kojega je sam svijesno 
u sebi gušio. Vidimo, da je ovdje njegov umjetnički talenat sa- 
čuvao svu svoju snagu, svježinu i polet. 

Što predstavlja Maksim Gorkij kao dramski pisac, u čemu je 
suština njegovog kazališnog djela? Vlad. Nem.-Dančenko je 
rekao, da je Gorkij »sjajan dramatičar«. (Zbornik »Buličov«, 
43). Mislim, da je to mišljenje znatno pretjerano, iako potpuno 
iskreno. Dančenka je dovela u zabludu mnogostrana unutarnja 
blizina, koja postoji između stvaranja Maksima Gorkoga i MHT. 
Isto je tako (Gorkij vrlo blizak i Čehovu, iako je na prvi pogled 
njihovo stvaranje potpuno različno. Sam Gorkij je u jednom od 
svojih javnih predavanja s koketnom skromnošću u pogledu 
svoje dramske produkcije rekao, da je »slab«. Iako je i to mi- 
šljenje (kao 1 Dančenkovo) potpuno pretjerano, ipak je pisac 
točno označio glavnu manu svojih scenskih djela, rekavši da su 
»više ili manje slabo povezani prizori«. (Zbornik »Dramatur- 
gija«, 19). Njegova su djela često samo niz pojedinih prekrasno 
izrađenih epizoda, u kojima se snažan, vješto povezan osnovni 
dramski čvor gubi u bujici suvišnih riječi, sentencija i raz- 
mišljanja. U svojim kazališnim komadima isto kao i u pripovi- 
jedalačkim stvarima Gorkij je izraziti zminijaturista. Doduše bo- 
gatstvo i dubinu života uopće je teško i gotovo nemoguće smje- 
stiti u strog i točan okvir scenske forme. I s ovog usko-tehničkog 
gledišta Gorkij zaista nije scenski savršen, ali mu se u tome po- 
gledu pridružuju i Shakespeare i Schiller, koji u tome daleko 
zaostaju iza Sardou-a, Scribea, Dumas-a, Viktora Krilova i Špa- 
žinskoga. Ali su zato sva kazališna djela Gorkoga potpuno tea- 
tralna. Glavne su crte komada: zanimljivost žive 1 uzbudljive 
intrige, psihološka napetost, vanjska efektnost situacija, izrađe- 
nost karaktera, novost sižeja i milieua, izrazitost dijaloga, soč- 
nost, bogatstvo, izrazitost, točnost, čistoća i produhovljenost 
jezika. Od mana su glavne: gomilanje katkada čisto vanjskih i 
jeftinih efekata, socijalno-klasna i stranačko-politička tenden- 
cioznost, podcrtana didaktičnost i romantička uzbudljivost, koja 
često prelazi u plačljivu sentimentalnost, poradi čega se snažna 
socijalna drama katkada pretvara u malograđansku melodramu. 

U junacima Gorkoga vazda je mnogo efektne ljepote, burnog 
temperamenta i vanjske pokretnosti. No u suštini oni su vrlo 
bliski Čehovljevim maštaocima. Dok su Čehovljevi junaci na prvi 
pogled dosadni, sivobezbojni, junaci Gorkoga su slikoviti, va- 
treno-odvažni i nepomirljivo-odlučni u riječima. Ali je sva nji- 
hova djelatnost ograničena na riječi i ne prelazi u djela. Nje- 
govi su junaci bolesno skloni beskrajnim razgovorima i gizdavim 
deklamacijama. Čehovljevi junaci, iako neprekidno govore o 
svojoj nesposobnosti za život, ipak pošteno vrše svoju životnu 
i građansku dužnost. Zapravo su oni vrlo vrijedni članovi dru- 
štva, koji se samo ne će da izmire sa svojim skromnim svakida- 
njim radom i maštaju o »nebu u dijamantima«. A većina pozi- 
tivnih junaka Gorkoga (uglavnom »bosjaka«) ništa ne radi i sve 
svoje sile i vrijeme posvećuje oštrom kritiziranju buržujskog 
društva. Oni su zapravo društvena pjena, triješće, koje je izbacio 
život. U govorljivosti junaka Gorkoga njihovo je, a preko njih 
i uopće svih njegovih kazališnih djela, pravo rustvo i ona spe- 
cifična nacionalna ruska teatralnost, koja je svoj vrhunac po- 
stigla u čuvenom Čehovljevom teatru nastrojenja. S ovog su 
gledišta igrokazi Gorkoga toliko karakteristično i organski te- 
atralni, da se prema opravdanim riječima jednog ruskog kriti- 
čara (Znosko-Borovskij, 0. c., 153) »gotovo ni u jednom od nje- 
govih kazališnih komada dramska forma ne čini obligatnom.« 

Kazališni komadi Gorkoga i sa drugih stručno-scenskih gle- 
dišta imadu veliku vrijednost. Oni daju i redatelju i glumcima 
golem i raznovrstan materijal, ali im stavljaju i velike i teške 
zadaće. Ovi komadi uz svu svoju teatralnost sačuvali su ipak 
jednu karakterističnu i antiteatralnu crtu književne manire Gor- 
koga: oni stradaju od obilja riječi, koje se često izlijevaju preko 
rubova stroge dramske forme. Redatelj se mora boriti s velikim 
teškoćama, da dade pravu pokretnost, potrebnu za scenski život, 
ovoj u suštini amorfnoj masi unatoč njezine vanjske efektnosti i 
psihološke prezasićenosti. O tim teškoćama vrlo slikovito priča 
Stanislavskij. (Moj život u umjetnosti). Golem trud i svu svoju 
vještinu i znanje mora uložiti glumac interpretirajući junake 
Gorkoga, a da vatrometno efektnim riječima dade životnu uvjer- 

ljivost. I najmanja u tome pogledu neopreznost kadra je da 
snažnu i u osnovi duboku životnu dramu pretvori u naduveno- 
sentimentalnu melodramu. Na kazališnim umjetnicima leži teška, 
ali i počasna i zahvalna dužnost, da ispod debelog sloja svako- 
jakih naslaga izvlače dragocjeno kamenje. 

U kazališnim djelima Maksima Gorkoga slikovito se i origi- 
nalno ujedinila uzbudljivo-romantična teatralnost sa surovim 
realizmom i podcrtanom socijalno-političkom i čak stranačkom 
tendencijom, a suhoparno, knjižno-izmišljeno propovijedanje 
sa životnom uvjerljivošću i naivnom neposrednošću. I to im daje 
naročiti čar. To im osigurava stalan i pouzdan uspjeh kod kaza- 
lišnih gledalaca, koji su vazda ponešto egzaltirani i skloni ilu- 
zijama. Oni znadu cijeniti ljepotu riječi, uzvišenost misli i efekt- 
nost situacija, kojima čak katkad daju i prednost pred životnom 
istinitošću i logičkom uvjerljivošću. 

DR. ALBERT HALER, DUBROVNIK 


BILJEŠKE IZ SHAKESPEARE-A 
Otelo 


»Otelo« — opaža točno novija kritika — nije tragedija ni 
Otela ni Dezdemone, nego gorka pjesma (slično kao i »Kralj 
Lear«), koja se diže iz duše pjesnika na pogled zloće radi zloće, 
što ne miruje dok ne zamuti i zatruje odnose u svojoj okolini, 
dok ne poprska žuči i uništi duše i tjelesa svojih bližnjih. Jago, 
kojega inače svak drži poštenim, otjelovljuje u sebi ovakvu vrstu 
zla, monstruoznu pojavu, pred kojom su uvijek ljudi zastajali 
sa zaprepaštenjem, zamišljajući je u najnakaznijim oblicima 
đavola, demona i zlih božanstva. ' 

Ljubav između crnca Otela, hrabrog, čestitog i plahovitog 
vojskovođe, i Dezdemone, čiste i tankoćutne venecijanske dje- 
vojke, ponikla je iz najplemenitijeg poriva, iz kojega može da se 
rodi ljubav između muškarca i žene: iz samilosti. Otelo, kojega 
optužuju, da je zaveo djevojku urocima i čarolijama, odgovara: 


She lov'd me for the dangers I had pass'd, 
And I lov'd her, that she did pity them. 
This only is the witchkraft I have us'd. 


(Ona me je zavoljela zbog pogibli kroz koje sam prošao, a ja 
sam nju zavolio, jer me je sažaljevala zbog njih. To je jedina 
čarolija, koju sam upotrijebio). 

I baš ovaj odnos između dva bića, sposobna za ljubav pročiš- 
ćenu jednim od najljepših ljudskih osjećaja, i koji je imao sve 
uslove stalne i nerazdvojive zajednice duša, uzima Jago kao cilj 
svojih paklenih osnova. Zašto? On sam navodi kao uzrok sum- 
nju, da ga je žena iznevjerila s Otelom, i tobožnje zapostavljanje 
u službi sa strane crnčeve; ali, u stvari, Jago ide za zlom zbog 
zla, iz neodoljive potrebe, usađene u njegovu biću. Kad Otelo, 
neposredno poslije vjenčanja, pošto je skršio tursku flotu u 
jednoj strašnoj oluji, dolazi na Cipar i tu, preko očekivanja, na- 
lazi svoju mladu ženu Dezdemonu, osjeća se na vrhuncu sreće: 

»O radosti moje duše! Ako poslije svake oluje dolaze ovakove: 
tišine, neka vjetri duvaju, dok ne probude smrt... Kad bih sada 
morao umrijeti, bila bi za mene najveća sreća; jer, bojim .se,: 
moja je duša dostigla sreću tako potpunu, da me ne čeka slično 
blaženstvo u neizvjesnosti kobi.« Neizvjesnost kobi (»unknown. 
fate«)! Blaženstvo je tako veliko, da se iz dubina Otelove unu- 
trašnjosti javlja tajni glas straha pred budućnošću. Nad površi- 
nom ove ljudske sreće, što se poslije oluja života kristalno pre-, 
lijeva na suncu ljubavi, kao sjena krila zloguke Ptice, prolazi, 
jezovita slutnja šekspirske tragike: aveti zla vrebaju iz svojih 
nepoznatih skrovišta, da rastrgaju ove veze, što su ih splele ple» 
menitost, čestitost i milosrđe. Na Otelove izjave sreće Jagova se' 
unutrašnjost grči od zavisti: »O vaše melodije su sada u potpu- 
nom skladu, ali ja ću pokvariti strune, koje pjene ovu mu- 
ziku, tako mi poštenja!« ' ' 

Jago to i radi, uporno i smišljeno, i i to vijek pod maskom 
poštena čovjeka, koji se gnuša od ljudske pokvarenosti: »Kad 
đavoli hoće da proizvedu svoje najcrnije grijehe, oni ih prika- 
zuju u nebeskom izgledu.« Crnačka krv Otelova lako uzavri i 
»strast zamrači njegove najbolje odluke,« kako on kaže sam za 
sebe, a Dezdemona, blagorodna Dezdemona, koju je »lako .na-: 
vesti na svaki pošten zagovor« tvrdoglavo je uporna u svojim 
zauzimanjima za nevinog Kasija, kojega je Jago ocrnio kod Otela. 
Jago, lucidnošću svojstvenom zloći i zavisti, dobro pozna slabe 
strane obojice, te zna da ih vješto iskoristi u svoje svrhe. I tako 
se tragični sukob rađa iznutra. Sjenčenje karaktera: žestina.i: 
lakovjernost crnčeva i ženska tvrdoglavost Dezdemonina, pomi- 
ješana sa radoznalošću. obožavane i pomalo razmažene žene 
dokle dopire njena moć nad ljubljenim muškarcem,. momenti: su. 
koji davaju život ličnostima, a ujedno su.i uzroci katastrofe, 
ukoliko pružaju Jagu podesan teren za njegove intrige. 

I upravo u času, kad je Otelo najuvjereniji da mu je žena 
najizvrsnije stvorenje, Jago mu baca u dušu sjeme sumnje. 
Otelo: »Izvrsno stvorenje! Neka moja duša bude izgubljena, ako 
te ne ljubim; i kada te ne budem ljubio, neka :se vrati kaos.« 
Jago: »Moj gospodaru.« Otelo: »Što veliš, Jago?« Jago: »Je-li 

Mihajlo Kasio znao za vašu ljubav, kad ste snubili moju gospo- 
daricu?« Otelo: »Znao je od prvoga časa do posljednjega. Zašto 
to pitaš?« Jago: » Tako, pitam da udovoljim svojoj radoznalosti.« 
Otelo: »A zašto si radoznao?« Jago: »Nijesam mislio, da ju je 
poznao.« Otelo: »O da, i često je između nas posredovao.« Jago: 
»Zbilja?« Otelo: »Zbilja, da zbilja! Vidiš li u tome što sumnji- 
vo? Nije li to pošteno?« Jago: »Pošteno, moj gospodaru.« Jagova 
pitanja, njegovo okolišanje, neodređenost njegovih odgovora i 
uopće cijelo njegovo misteriozno držanje predisponiraju lako- 
vjernog crnca na sumnju, tako da najednom, kao udarac groma, 
ošine ga misao, da je sreća, koja je nenadno pozlatila njegov 


burni život, ipak možda samo isprazna varka. Mnogo stariji od 


Dezdemone, sa stalnom mišlju u podsvijesti o pripadnosti jednoj 
prezrenoj rasi, te zbog toga u nemogućnosti da se potpuno pre- 
pusti uvjerenju, da je baš njemu kob dosudila ovo vanredno 
žensko biće, crnac pada lako u Jagove mreže: »Ti si stegao i 
namrštio obrve, kao da si zatvorio neku strašnu misao u svoje 
moždane« — kaže Otelo sa strepnjom Jagu. I on ovoga uporno 
ispituje, strastveno pije njegove odgovore, znajući da se radi o 
samom njegovom opstanku; ako se raspline ovaj san, ako divna 
pojava Dezdemone, koja je nad njim prosula, raskošima svoje 
svježe mladosti i dobrotom srca, mir i blagoslov, iščezne kao 
varava fantazmagorija, uništeno je i samo njegovo biće, u svo- 
jim najdubljim osnovima. 

Jago, pozivajući se neprestano na svoju čestitost, o kojoj je 
Otelo čvrsto uvjeren (»ja znam, da si ti pun ljubavi i poštenja i 
da vagaš svoje riječi«), ali ujedno i optužujući se skromno, da 
je možda pretjerao, jer je po prirodi sumnjičav, previjanošću i 
podmuklošću savršenog nitkova, podređuje sve više svoju žrtvu 
pod vlast svoje volje: »Iako ja, možda, griješim u svojim naga- 
đanjima, jer, priznajem, pogreška je moje naravi, da uhodi tuđe 
grijehe, te često moja sumnja stvara pogreške i ondje gdje ih 
nema... .« I što je još strašnije, Jago je potpuno svijestan doma- 
šaja svoga čina, on vrlo dobro zna, što znači kleveta i što znači 
uništiti tuđi dobar glas: »Dobro ime čovjeka i žene, dragi moj 
gospodaru, najdragocjeniji je dragulj njihovih duša: tko ukrade 

moju kesu, ukrao je sitnicu... Ali onaj, koji mi ugrabi dobro 
ime, ugrabio mi je nešto, što njega ne obogaćuje, dok mene čini 
potpuno siromašnim.« Dobro namještena zamka za Otela, koji i 
ne sluti u svojoj naivnoj čestitosti, kako daleko može da dopre 
ljudska zloća, tim više, što je Jago u početku oprezan, ne optu- 
žujući direktno i pozivajući Otela da se sam uvjeri: »Ja ne go- 
vorim sada o dokazima. Pazi na svoju ženu; motri je pomnjivo 
u njenu saobraćaju s Kasijem.« 

Dezdemona — kaže Jago — prevarila je svoga oca kad se 
je vjenčala s Otelom, i kad ovaj, u grču sumnje, na upit Jagov, 
da li je potresen, odgovara, da »nije odviše« i dodaje nesigurno, 
držeći se još očajno svoje pokolebane vjere kao što se u oluji 
utopljenik drži grebeni malaksalom rukom, jer osjeća, da će ga 
do malo časaka otrgnuti lomljava valova: »Ali ja mislim, da je 
Dezdemona poštena.« — Jago kliče, s prikrivenom ironijom: 
»Živjela takova dugo, živio i ti, koji tako misliš.« I on, na Ote- 
lovu zamišljenu i nedovršenu opasku: »Pa ipak kako priroda 
zaluta katkada od svojih zakona...« — sipa otrov dalje, nado- 


vezujući na njegovu misao: Dezdemona je odbila prosce svoje 


rase, svoga položaja i svoje zemlje. U svemu tome očituje se po- 
kvarena volja, nezdravo: nagnuće i neprirodno mišljenje. On, 
Jago, ne misli direktno sve to o Otelovoj ženi; ali je opravdana 
pretpostavka, da bi ona jednom mogla doći k sebi i upoređujući 
muža s ljudima svoga kraja pokajati se, što ga je uzela. 

U ostvarivanju svoga plana Jago uživa, kao što uživa dobar 
čovjek u vršenju plemenite dužnosti. A on u stvari kao i da vrši 
dužnost, ukoliko je zamišljen kao oruđe destruktivnih sila i kao 
vršilac zakona negativnog polariteta universalnog zbivanja. Kad 
vidi da Otelo počinje da se previja pod strašnom sumnjom, on 
s jedinstvenom radošću konstatira: »Ni mak, ni mandragora, ni 
svi uspavljujući napici ovoga svijeta ne će te nikada izliječiti, 
niti će ti povratiti onaj slatki san, koji si jučer uživao.« Soton- 
sko naslađivanje u postepenom uništavanju jedne duševnosti, u 
kidanju niti po nit kojim je ova privezana za život, u njenu raza- 
pinjanju na križ najneizdržljivijih duševnih muka. Otelo pita 
svoga mučitelja, zašto mu je otrovao srce sumnjom. Bolja je i 

najstrašnija prijevara, nego i najmanja sumnja. Ali kod Otela 
ne radi se više samo o sumnji, jer je narasla već gotovo do pot- 
punog uvjerenja; on govori o Dezdemoninoj nevjeri kao o go- 
tovu činu: »Što sam ja osjećao od njezinih časova ukradene na- 
slade? Nijesam to vidio, nijesam o tome mislio, nije me to mu- 
čilo; ja sam slijedeću noć dobro spavao, dobro sam jeo, bio sam 
slobodan i veseo, Kasijeve poljupce nijesam nalazio na njenim 
usnama. Onaj koji je okraden, ne znajući što mu je ukradeno, 
neka i ne dozna za to, i on ne će biti okraden.« Ove riječi dikti- 
rane su mračnom perspektivom budućnosti bez mira, bez radosti, 
bez pokoja, perspektivom beznadnog života, provedena pod bi- 
čevima ljubomore. Sve što je Otela radovalo, sve što je davalo 
smisla njegovu životu, sve je propalo: »Zbogom zauvijek, miru 
duše, zbogom radosti, zbogom, redovi vojske okićene perjani- 
cama i ratovi koji častoljublje pretvaraju u vrlinu.« Njegovo je 
biće prekinuto u korijenu, njegova je zadaća u životu završena. 

Ali Otelov duh, zgrožen pred provalijom koja se rastvorila 
pred njim, uspravlja se još jednom, u posljednjem proplamsaju 
nade: »Lopove, jesi li uvjeren dokazujući mi da ljubim blud- 
nicu, jesi li uvjeren o tome? Daj mi očigledan dokaz ili, tako mi 
spasa moje vječne duše, bilo bi bolje da si se rodio kao pas, nego 
da odgovaraš mome probuđenom bijesu.« Prikazujući Jagu svu 
monstruoznost zločina u slučaju da se radi o kleveti, Otelo kuša 
da u njemu probudi čovjeka, da prodrma njegove umrtvljene 
ljudske osjećaje, da uzbuni njegovu savjest: »Ako je klevećeš, 
a mene bez razloga mučiš, ne moli nikada više; odbaci grižnju 
savjesti, gomilaj užas na užas, počinjaj sva moguća djela, koji- 
ma ćeš izazvati plač neba i zaprepaštenje svijeta, jer ne ćeš ništa 
moći veće da nadodaš svom prokletstvu.« Jago je nepokolebljiv. 
Ne samo što ne zastaje užasnut pred razdrtom i raskrvavljenom 
duševnosti svoje žrtve, nego čak iskorišćuje vrhunac Otelova 
paroksizma, da mu zada smrtni udarac. On bi mogao da mu da 
očigledan dokaz o Dezdemoninoj, nevjeri, ali kako? 

Would yon, the supervisor, grossly gape on, — 

Behold her tupp'd? 
(Bi li htio, kao nadgledatelj, mr buljeći promatrati, kako 
ju je pokrio kao ovan?) 

Nakaznost općenog prizora, koji Jago ubacuje u Otelovu i 
onako otrovanu fantaziju, izaziva iz crnčevih usta samo ove 
riječi: 

Death and damnation! O! 
(Smrt i prokletstvo! 0!) 


Ali onaj je »O!« jauk dotučene duševnosti, smrtno pogođene 
u najintimnijim i najsvetijim osjećajima; u njemu se trese cio 
užas Otelove tragedije. Pojava Dezdemone, koja se bila, bijela i 
čista, u sjaju neoskvrnute ljepote raskrilila nad crnčevom du- 
šom, sada je poplavljena, poprskana blatom i zauvijek uništena, 
a na njeno mjesto dolazi vizija Dezdemone u grču životinjski 
sramotnog zagrljaja. Jagu još nije dosta. Rafiniranom majsto- 
rijom u iskorišćivanju psihološke situacije izaziva on u Otelu 
sve odvratnosti priviđenja bestijalne strasti: »Ne, bio bi, mi- 
slim, težak pothvat dovesti ih do toga, da se pokažu. Bili pro- 
kleti, ako smrtne oči mogu da ih vide na zajedničkom jastuku, 
osim njihovih vlastitih. Što dakle? Kako dakle? Što mogu da 
kažem? Gdje je dokaz? Zaista je teško da vidite ovaj prizor, pa 
makar oni bili raspaljeniji od koza, vriići od majmuna, razdra- 
ženiji od vukova u doba parenja, mahnitiji od prostaka u pijan- 
stvu neznanja.« Uostalom, on mu može da da jedan direktan 
dokaz. Jedne je noći slučajno spavao s Kasijom, koji mu je u 
snu govorio: »Oh slatka Dezdemono, treba da budemo oprezni u 
svojoj ljubavi.« Uzimao ga je za ruku i uzdisao: »Prokleta sud- 
bina, koja te je dala crncu!« 


Već slika ljubavnika, koji leže na zajedničkom jastuku u 
skrovitoj i najpotpunijoj intimnosti, razbješnjuje Otela do lu- 
dila, videći u tome gubitak najdragocjenijega u laži i prijevari; 
ali indirektnim aluzijama Jagovim na ogavnu strast koza, maj- 
muna i prostaka prizor tobožnje nevjere dobiva razmjere per- 
verzne bestijalnosti, te baca crnca u ponore najbeznadnijeg 
očaja, gdje je sve, što je držao čistim, lijepim i plemenitim, 
pogaženo, zaprljano i oskvrnjeno najodvratnijom strasti. U što 
može Otelo da još vjeruje? Mislio je, da se Dezdemonina ljubav 
rodila iz plemenitog osjećaja samilosti prema njegovim patnja- 

ma, držao je, da mu je sreća dosudila najnježniju i najčedniju 
ženu, a međutim ona se otkriva kao najprostačkije i najpokva- 
renije biće, puno monstruoznih nagnuća: 

O monstrous! monstrous! 
Tragedija je gotova. Stvar s rupcem, koji je tobože Dezdemona 
darovala Kasiju (Dezdemona ga je slučajno izgubila, i kad ga 
nalazi žena Jagova, ovaj ga od nje izmami i podmetne Kasiju), 
samo je spoljašnje sredstvo, kojim se ubrzava katastrofa. Kad 
Jago kao posljednji i najsigurniji dokaz spominje rubac, crnačka 
krv navaljuje u Otelove moždane i on se potpuno izbezumi: 


O blood! blood! blood! 
(O krvi, krvi, krvi!) 


U ovom prizoru vrhunac je Shakespeareove tragedije. Sre- 
dišnje nadahnuće — zapanjenost pjesnikova nad ponorima 
ljudske zloće —, djeluje snažnom i neprekinutom  intenziv- 
nošću i razgranjuje se u Jagove majstorske psihološke poteze, 
koji postepeno smlavljuju naivnog i plahovitog crnca, te se 
docnije polako penje do klimaksa Otelova bjesnila, obavijajući 
Jaga aurom inkarnacije zla, a drugoga tragičnim nimbusom 
žrtve. Konci tragedije suču se iznutra, zaplećući se i ukrštavajući 
u tragički čvor bez spoljašnjih procedura. Glavna je ličnost tra- 
gedije, kako je već rečeno, ipak Jago, u čiju se ličnost neposredno 
slijeva spomenuto pjesnikovo osjećanje. I zato je Jago simbol 
zla, ali ujedno i živ karakter, pun pokreta i nijansa, ukoliko 
pjesnik, potresen tolikom ljudskom pokvarenosti, i kao motreći 
je, zgranut, sa svih strana, konkretizira i diferencira njegov lik 
tananim, iako negativnim, gradacijama. 

I tako se ličnost Dezdemonina rađa kao unutrašnji, nužni 
«elemenat tragičkog sukoba: ona je nevina žrtva i Jagove per- 
verznosti i Otelove crnačke žestine. Njezin se karakter već jasno 
ocrtava odlučnom energičnošću ljubavi u prizoru pred duždem, 
dobrotom i koketnim mjerenjem svoje moći nad Otelom u pri- 
zoru gdje zagovara Kasija, da se u konačnim prizorima prodube 
. novom crtom bespomoćne i pokorne bezazlenosti pred neobu- 
zdanim crnčevim ispadima. Potez, kojim izaziva duboku sami- 

lost i u kojemu Jagova kleveta dobiva još paklenije osvjetljenje. 
I zato scenu, u kojoj se poslije potpunog uvjerenja o tobožnjoj 
nevjeri Otelo sastaje s Dezdemonom, prožima duboka pjesnikova 
samilost, dolazeći do izraza u neobično ganutljivoj suptilnosti 
prikazivanja. Crnac, s bunom u duši, kolebajući se između bijesa 
i ljubavi, koja se još trese na dnu njegova srca, hoće da vidi 
Dezdemonine oči, ne bi li u njima našao otkriće strašne zago- 
netke: »Neka vidim tvoje oči, pogledaj me u lice.« Dezdemona: 
»Kakav vas grozan hir obuzima?« Otelo (Emiliji, za koju sumnja, 
da pomaže Dezdemonu u grijehu): »Vi, gospođo, na svoje mje- 
sto! One, koji imaju da proizvode djecu, ostavite same, zatvorite 
vrata, kašljite, recite ,hm' ako se tko približi ...« Dezdemona: 


»Zaklinjem vas na koljenima, što znače vaše riječi? Shvaćam 


bijes u vašem govoru, ali ne razumijem riječi.« Otelo: »Dođi, 
zakuni se, nebeskom biću. Budi dvostruko prokleta, zakuni se, da 
si poštena.« Dezdemona: »Nebesa znadu pouzdano, da sam po- 
štena.« Otelo: »Nebesa znadu, da si nepoštena kao pakao!« Dez- 
demona: »Zbog koga, moj gospodaru? S kim? Na koji sam način 
nepoštena?« Otelo: »Oh, Dezdemono, hajde, hajde, hajde.« 
Dezdemona: »Jao, teška dana! — Zašto plačete? Jesam li ja 
uzrok tih suza, moj gospodaru? Ako slutite, da je moj otac zahti- 
jevao, da vas pozovu natrag, nemojte iskaljivati svoju srdžbu 
na meni. Ako ste izgubili naklonost moga oca, i ja sam je tako- 
đer izgubila! ... Mislim, moj gospodaru, da me držite poštenom.« 
Otelo: »Oh da, poštena si kao ljetne muhe, koje se rađaju zujeći 
u mesarnici. O divlja travo, koja si tako ljupka i divna i tako 
slatko mirišeš, da od tebe boli svaki živac.« Dezdemona: »Jao, 
kakav neznani grijeh sam počinila?« Otelo: »Takav divan papir 
i takva prekrasna knjiga bila je zato napravljena, da se na njoj 
napiše: ,drolja'. Što si uradila? Uradila? O javna bludnice. Kad 
bih rekao tvoje grijehe, moji bi se obrazi zažarili kao peć, tako 
da bi stid pretvorili u pepeo. Što si uradila? Nebo zatiskuje nos, 
a mjesec se sakriva na tu pomisao! I vjetar, svodnik, koji sve 
ljubi što sretne, strovaljuje se u provaliju zemlje, da to ne čuje. 
Što si uradila? — Besramna bludnice!« Dezdemona: »Tako mi 
nebesa, činite mi krivo!« Otelo: »Nijeste li bludnica?« Dezde- 

mona: »Ne, kao što je istina da sam krštena. Ako sačuvati ovu 
posudu svoga tijela za svoga gospodara od svakog nepoštenog i 
nedozvoljenog dodira znači ne biti bludnica, ja to nijesam.« 
Otelo: »Što, nijesi, droljo?« ' 

Situacija je vanredno bogata psihološkim prelijevima, koji 
se ukrštavaju unutrašnjom nuždom u nenametljive dramske 
opreke. Dovoljno je istaknuti Otelovo očajničko zagledanje u 
Dezdemonine oči, u neizmjernoj ljubavi i u neizmjernoj boli, ili 
njegov usklik: »Oh Dezdemono, hajde, hajde, hajde,« izgovoren 
kroz suze, u kojem se trese neizreciv jad još neugasle ljubavi. 
San sreće bio je odviše zanosan da ga može zaboraviti, i to još 
dublje zaoštrava njegov očaj. Koliko ima obožavanja i neutješ- 
ljive patnje u Otelovoj uporedbi Dezdemone s divljom travom, 
od čijeg mirisa boli svaki živac. Dezdemona, s druge strane, stoji 
pred pomahnitalim crncem u dirljivoj bespomoćnosti, i njen be- 
zazleni stav odudara tragičnim kontrastom od slike, koju je Jago 
stvorio u Otelovoj duši, i od sramotnih naziva, kojima je ovaj 
obasiplje. U njenoj sumnji, da se Otelo srdi na nju, jer ga je 
njezin otac dao pozvati natrag u Veneciju, u njenu uvjeravanju 
o vlastitoj vjernosti i netaknutosti, u njenu upitu: »Zašto plačeš, 
gospodaru, jesam li ja uzrok, tvojih suza« — u svemu tome oči- 
tuje se gotovo djetinjska čistoća i zaprepaštenost, crte, koje je 
pjesniku diktirala duboka ljudska samilost nad nevinim žrtvama 
zla. I sam Jago (a ovo je zanimljivo u pogledu Shakespeareove 
stvaralačke snage, jer on ne konstruira apstraktne alegorije zla, 
nego stvara žive karaktere), videći docnije Dezdemonu gdje 
plače, veli joj: »Ne plači, ne plači. Jao strašna dana! Ne plači, 
ne plači! Hajde, sve će biti dobro.« Nije li i u njegovu srcu, 
makar i za jedan časak, zadrhtala jedna struna ljudske samilosti? 

Ovaj osjećaj samilosti ublažuje akcentuaciju tragedije, poslije 
olujne orkestracije u klimaksu, u mekane lirske tonove. Dezde- 
mona, po nalogu Otelovu, sprema se na počinak: Dvorkinji, koja 
joj pripravlja krevet, kao u nesvijesnoj slutnji blize smrti pre- 
poručuje, da je mrtvu zamota u plahtu, koju joj je večeras pri- 
pravila. Sjeća se sluškinje Barbare, koja je umrla zbog nesretne 
ljubavi, pjevajući neku prastaru pjesmu o vrbi. I Dezdemona 

pjeva istu pjesmu o napuštenoj djevojci, o »jadnoj duši« (»poor 
soul«), koja s rukom na grudima i s glavom na koljenima sjedi 
kraj svježih struja potoka, prolijevajući u nj slane suze, a potok 
jeca zajedno s njom. Zelena vrba bit će njen samrtnički vijenac. 
I nesretna djevojka umire opraštajući nevjernom ljubavniku. 
Iza vizije kozmičkog zla otjelovljena u »poluđavlu« (»semide- 
vil«) Jagu, pjesnikova fantazija ispreda sliku nevinosti nježnim 
i tužnim priviđenjima vrbe, potoka što jeca, suza prevarene lju- 
bavi — i sve se to isprepleće oko »jadne duše« Dezdemone, koja 
ima da umre ljubeći i opraštajući. 

Kad Otelo ide da zadavi usnulu Dezdemonu, njegovo se srce 
više grči od boli, nego što je razdirano bijesom i ljubomorom. 
Ne će proliti njenu krv niti će izraniti njenu put, bjelju od sni- 
jega i glatku kao alabastar. Ugasit će prije svijetlo, koje će moći 
opet da zapali netom to zaželi; ali ako ugasi svijetlo ovog nedo- 
stiživog remekdjela prirode, gdje će naći prometejski žar, da ga 
opet razgori? ' 

... When I have pluck'd thy rose 

I cannot give it vital growth again, 

It needs must wither: — III smell it on the tree. — 
(Kissing her) 

O balmy breath, that dort almost persuade 

Justice to break her sword. — One more, one more, 

Be thus when thon art dead, and I will kill thee, 

And love thee after. — One more, and this the last: 

So sweet was ne'er so fatal. — I must weep... 


(Kada uberem tvoju ružu, ne ću moći da joj povratim životnu 
snagu i morat će da uvene. Hoću da je pomirišem na grmu. (Cje- 
liva je.) O balsamski daše, koji gotovo siliš pravdu, da skrši svoj 
mač. — Još jedan poljubac, još jedan! Budi takova i poslije 
smrti, i ja ću te ubiti i ljubit ću te poslije. Još jedan poljubac, i 
neka bude posljednji: nikada ovako sladak poljubac nije bio 
tako koban. Moram da plačem...) 

Dezdemona umire kao preplašeno dijete. Ne zna, što je skri- 
vila, samo se boji Otelova izgleda: »Ipak se bojim vas, jer ste 

koban kad vam oči tako kolutaju. Ne znam, zašto bih se morala 
tako bojati, jer ne znam ni za kakvu svoju krivnju; pa ipak me 
je strah.« Koliko dirljive i djetinjske prostodušnosti ima u nje- 
noj molbi, da je potjera od sebe, ali da je ne ubije, da joj po- 
štedi život do sutra, za pola sata, dok izreče molitvu. Umirući 
govori Emiliji, koja je pita, tko ju je ubio: »Nitko, ja sama; 
zbogom. Preporuči me mom ljubeznom gospodaru. Zbogom!« 
Glavno osjećanje tragedije, uspevši se do delirija crnčeve 
ljubomore, postepeno se smiruje u prizoru Dezdemonine smrti, 
smrti u nedužnosti i ljepoti, koja u pjesniku izaziva uporedbu 
sjetnog i slatkog daha ruža što umiru. Shakespeareova duševnost, 
slobodna i otvorena prema realnosti, reagira na negativni mo- 
menat zbivanja burnom impulsivnošću, koja se zbija u prizore 
najmračnijih perspektiva; ali baš zato, jer je slobodna i otvo- 
rena, priklanja se u prirodnom kontrastu i u dubokom tronuću 
nad nevinim i ljupkim. Revolt prema zlu i čovječanska samilost, 
usko i spontano isprepletene, omogućuju tragičnost organskih 
antiteza, umjetničku diskretnost i sugestivni utisak nepatvorene 
realizacije. Odatle karakteristička trpkoća Shakespeareove poe- 
zije, koja ne preza ni pred najbrutalnijim i najvulgarnijim (zbog 
čega je ona bila često nepravedno osuđivana), a ujedno i njegova 
suptilnost u prikazivanju  najdelikatnijega i najeteričnijega. 
Svojstvo, uostalom, svake velike poezije, jer je ona uvijek i 
realistična, ukoliko je adekvatan izraz realnosti, i idealistična, 
ukoliko je realnost, unutrašnje shvaćena, ideal i duhovnost. 

BALADA O MLINOVIMA 


Šum vaš je razgovor dragi 
Bio za ono doba, 

Kad ljudi zemljom su nagi 
"Hodali od poroda do groba. 


Šum vaš je danas zrela 
Priča krvavog zrnja, 

O onima čija tijela 
Probadaju oširice trnja. 


Šum vaš je tužba siromaha 
* Zaključanim vratima zimi: 
»Brašna nemam ni praha, 
Smrt ne .će da me primi.« 


Šum vaš je šum sela 
Kad tuga ga zapeče, 
Zbog šume koja se siječe 
Za građu novih raspela. 


PTICE 


Prisloni li sužanj na rešetku tamnice 
Lice da mu ga vjetar miluje, | 
Vidjet će sa zlatne sunčane žice -- 
Ptica u ćeliju zaviruje. 


Klone li negdje na pustoj cesti 
Bijednik kome glad kosti je načela, 
Umirući pogled s pticom će se sresti 
Raspjevanom mjesto opijela. 


Piice su vrtljarice ljudskih duša. 
Glas im je padanje jutarnje rose. 
Sve što živi rado im sluša 
Pjesme, uvojke djetinje kose. 


Ptice pjevaju himnu dobročinstva 
Koja obuhvaća svijet, : 
Ptice pjevaju ljubav bratimstva,. 
Za svaki cvijet. 
; Vlado Vlaisavljević 

KORITO 


Radosti korita uz veselu ciku 

kad nas je majka pred praznike prala 
i potom smjerno Kristovome liku 
Svoje pokorne molbe izredala! 


Miriso je tamjan i bosiok suh, 

a sjene žižaka putovahu zidom. 

»I daj nam, Svevišnji, naš svagdanji kruh 
i da ga nikad ne jedemo stidom«. 

Mi za njom mali ponavljasmo riječi, 
i srca nam mala drhtahu od čara 
nepoznatog čuda, što snovima liječi 
(o najmilija ed sviju igara!) 

A sad sam odrasto — više nikad ne ću 
osjetit kandila meki, dobri sjaj 

i palit pobožno voštanicu svijeću, 
svemu je tome već odavno kraj. 


Pa ipak gdjekad zašumi to doba 
djetinjskog kupanja, kandila, tišine 
i zasićen umom ja ga ko iz groba 
iz srca vadim, da me želja mine. 
Jer odvratno je i to: tuđ u tuđoj sobi 
odvrnuti šalter — elektrika sja, 
i osjetit svejedno život u gnusobi; 
pa žudim bar malo starog korita. 
Novak Simić 


TUŽALJKA U NOĆI: 


Tuguj bore, nebore 
još je dugo do zore. 


Vjetar kišu nanosi. 
Gdje su naši zanosi? 


Mi smo goli, sakati. 
Smij se, nemoj plakati. 


Smij se ludo, sumorno, 
Puče srce umorno! j 


Nema bore, nebore 
za nas puta do zore. 

NOĆNA KAVANA PRED ZORU 


Ima I što tužnije no što je noćna kavana, 
zorom kad život visi ko slomljena grana. 


Ispita lica kunjaju nad stolom 
i mnogi proplače nad svojim bolom. 


Ciganin svoje gusle u škrinjicu stavi. 
Jutro se u prozorima plavi. 


Bludnica gasi cigaretu i zijeva; 
netko promuklim glasom o mladosti pjeva. 


Ima I što tužnije no što je noćna kavana, 
zorom kad život visi ko slomljena grana. 


ZIMSKA NOĆ 


Smrznuta jezera. 

Mrtve ribe u dubini. 

O tko nas to tjera 

po toj tmini, gustoj tmini. 


Poput izbjeglica 
bježimo sa kovčezima; 
naša bolna lica 
leže u njima u snima. 


Skrivamo ih nujno, 

da ostanu sveta, čista. 
“> Kad je nebo rujno 

i svečano rijeka blista, 


nadamo se vedro 

jednom će nam bolje biti; 
ko napeto jedro 

strše jablanovi viti. 


Al kad klone vjera 
plač zaječi u tišini. 
Smrznuta jezera. 
Mrtve ribe u dubini. 

TEŠKO BOLESTAN SIN SE VRAĆA MAJCI 


Došo sam majko u tankom haljetku; 
podne je tek, a već me hvata drijem. 
Došo sam k tebi, svome prapočetku 
da te još vidim prije nego mrem. 


Došo sam majko, došo k tvojoj ruci 
da svoje suze vratim u tvoj dlan. 
Te iste suze i ti si u muci 

plakala, čekajuć porod moj ko dan. 


Još jednom majko pjevaj uspavanku, 
koju si nekad pjevala pred noć. 
Meni je zima, skoro moram poć. 


Hoćeš li majko mome grobu doć? 
Verati ćeš se mala po proplanku 
k svome sinku, svome mrtvom sanku. 


Vjekoslav Majer 


CIRCULUS VITIOSU S 


Jedno smo. Tek jedno, jer živi su mrtvi 
i mrtvi su živi u svakome trenu. 

Mi se dnevno ubijamo u žrtvi. 

Žive ruke mrtvih nenadno nas prenu. 


I nema ovdje međe među njima i nama. 
Mrtvi nas okrivljuju radi najdublje smrti, 

i kako je pod suncem najvlažnija crna jama 
i kako se sva zemlja u mrtvom hodu vrti. 


I mrtvi tješe: — U smrti se puno živi. 

i kad nam se grobovi zazelene cvijećem i travom, 
vi nas budite; nad nama mrak se sivi 

i vaši nas fantomi plaše najtežom stravom. 


U nas je tiše: mi smo u bratstvu i slozi, 
zajedno spavamo s vojnicima, ženama, djecom. 
I svi igramo na zajedničkoj lozi: 

dići se k Bogu i postati njegovim žrecom. 

I tako prolaze naši jednolični dani 
u žurbi da se nađe kopno Nove Zemlje. 

Pošli bi na daleku plovidbu, no još se ne dani 

i uvijek bdijuć u magli, k svijetlu nam oko stremlje. 


A vi ste, jadniji, u još gorem mraku, u noći, 
pod crnim stijegom, u iskonskoj tuzi za nama, 
Tko nam je dao za vječan plač punomoći? 

I zašto nas, svijetle, dozivate sred tama? 


Tako mrtvi. A mi se rodimo za visine, 

strepeći nad svojom najvrednijom glavom. 

Tek katkad nam netko, iz prikrajka, bljesne i zine, 
glasno nam prijeteći novom, neznanom javom. 


Bojimo se mrtvih. Mrtvi se samo nas boje. 
Živ se mrtvoga plaši, mrtav u živome guši. 
Dva svijeta tako na strmu razmeđu stoje, 
dok se među njima vječna panika ruši. 


Zvonko Kuhar: 


NA POVRATKU 
I 


Ja se, evo, vraćam ponovno 
S puta besciljnog. 

Ja se vraćam s puta 

Sa kojeg povratka nema. 


Umrli su oni, koje znah, 

A o obale se mnogo valova 
Razmrskalo ututanj. 

U svijetu se mnoge moje misli 
Izgubiše uzalud. 


Lađe, koje iz rodne luke 

Na polazak pozdravih 

Nikad se, kažu, nisu vratile: 

Iz tamnih voda u kojima brodimo 
Povratka nema. 

II 
O učitelji! U svijetu daleku 
Moja je mladost po svim bojištima 
Nosila smjelo neokaljan vam stijeg. 
Umirah predano 
Za vas, koji ste nestali 
I koji ćete doći. 
Sad znam: 
Nema ni rastanka ni bolna povratka 
Oh, sve je ovo ista tamna voda, 
A moj jedrenjak plovi 
I po njem mašta, crni nostromo hoda. 


Oh, sve je ovo san, 

Nedosanjan, bez svršetka: 

I topla mora i groblja nad grebenima 
I pučinske samoće i kletve pređa! 
Oh, sve je ovo bol, 

Oh, sve je ovo radost 

Kojoj jedini znam 

Izvor začetka. 


SVET ČA $ 


Moje vas je oko smotrilo 
Divotne boje: 

Dubrava zelena 
Prolistala grbava maslina 
I zeleno more miruje. 


Oh, to je sveti čas, 
Kad rub Gospodaričina plašta 
Cjeluje mokre trave. 
Anton Nizeteo 


NA ROBIJI 


Znadu da život prolazi bez nji 

dok žive sred uze i trpe u čežnji — 
no uvijek mogu zapevši o gredu 
dokrajčiti bijedu. 

U strepnji čekaju slobodu 

(da F će odovud još mladi otići?) 
odlaze samo klonuli starci, 

a dođoše mladići. 

ONIMA ŠTO NOĆU RADE 


U noći ja se sjećam sviju 
što vazda moraju da bdiju. 


Konobari goste posljednje dvore, 
lampe im sve pospanije gore. 
Tada se vraćaju iz probdite noći 
u svježinu zore. 


Po zadimljenim noćnim lokalima 
skakuću pospane pikole; 

njihovi vršnjaci bezbrižno spavaju 
ko štićenici svetoga Nikole. 


Neispavani šoferi bdiju 
il načas usnu za volanom 
iščekivajući stare goste 
pred otmjenim restoranom. 


Sada će i čistači izići 

da skupe svagdašnje gradsko smeće, 
da ulice postanu čiste 

za svijet što danju šeće. 


Sada i oni počinju bdjeti 

što bjehu danju zauzeti, 

oni su, budni dočekujući zore, 
znali da još i djela stvore. 


Nakon probdite noći, kad se d&ni 
oni su tako trudni i neispavani, 
dočekuju da ih izmučene 

na radu drugi izmijene. 


I osjetiš veličinu života 
onih, koji noću stvaraju 
i koji bdiju u kasnom radu 
za one, što se sad odmaraju. 

SLOBODNO JUTRO 


I ovdje sjaju bajonete,. 

u strahu su opet kažnjeničke bluze: 
željezni plot i odjek čvrstih koraka 
stvaraju.i na slobodi uze. 


Zašto ti.ljudi zastaju na cesti 
i tako čudno motre robijaše na radu, 
a oni samo na povratak misle 
i neispiljene cjepanice broje. 


DRUGOVIMA SERGIJA JESENJINA 


Međ borcima, koji vječito trpe, 
mnogi slabići bez razloga skrenu, 
ostave trag za sobom sjajan 
dižući samo užitak i ženu. 


I slava im biva sve manja, sve manja, 
borba im je nemoćno klonula, 
a rad im sliči ponornici 
silnoj i šumnoj, što je potonula. 
Vladimir Jurčić 


BUĐENJE 


Mliječno je jutro rano: 

leže još žene lijeno u krevetima, 

rijetki ljudi idu ulicama polagano, 
rano je jutro, pospano, 

I sve se spavanje sastoji u okretima. 


Jutro svanjiva: nad krovovima danjiva. 

Po sobama zijevanje, zdvajanje, očajavanje 
nad novim danom što pada u lice: 

pred jutro se sanja ono što si u životu želimo. 


Okreće se od prozora lice: 


to prve ptice zapjevaše nemilice. 
Ivo Ladika 

Ivan Dončević 
MUTNO SJEĆANJE 


Fragmenat jednog djetinjstva 

Predveče, po najvećem pljusku, doseli se Mraović sa ženom i 
sinom u Zdence, i nastani se u Schlechtinoj kući. To bijaše velika 
zgrada iz crvene opeke, građena u ključ, s osam prozora na frontu, 
s prigrađenom stajom, sušom i štagljem, .s golemim dvorištem i 
bunarom usred dvorišta, a do svih zdanja moglo se prići po suhom, 
ispod strehe. Činila se, — gledana s ceste, — bogata, velika, ga- 
zdinska kuća. Bila je vlasništvo Josefa Schlechte, trgovca i birtaša 
u mjestu, a on je došao do nje tako, što ju je kupio na dražbi od 
nekog Vase Devića, pijanca i rasipnika; koji je kasnije otišao u 
Ameriku, a sina, dvije neudate kćeri i ženu ostavio u staroj i po- 
deranoj krovinjari baš preko puta nove zidanice, koju proigra još 
nedograđenu po pijankama i kramovima. Schlechta kupi kuću za 
jevtin novac. A jer je bila nenastanjena i vlasniku onaj čas nepo- 
irebna, — budući da je on stanovao u staroj »kapetanskoj« zgradi 
s lukovima pokraj sajmišta, — ne zataji veselje, kad mu se lugar 
Mraović ponudi da kuću, dvorište, vrt kraj kuće i voćnjak uzme 
u najam. Oni se pogode za cijenu i smjesta ispiju, zadovoljni oba, 
šesnaest vrčeva dobrog, ledenog piva na birtašev račun. 

Lijevalo je neprestano iz crnog, natmurenog neba i mrak se 
hvatao, kada se prva kola s lugarevim stvarima navezla u dvor te 
Schlechtine kuće. Jedna po jedna, škripeći točkovima po raskva- 
šenom drumu, stignu i ostala. Kočijaši, kunući i stresajući vodu 
sa šešira, pokriju konje gunjevima. Gunjevi su bili mokri. Sa 
konja se pušila para. 

Schlechta, vlasnik kuće, zagrnut u kišnu kabanicu s kapucom 
spuštenom niz leđa i pušeći oblu porculansku lulu na dugom kamišu, 
dočeka ih na vratima, zveckajući snopom ključeva. 


— Dobar veče, — reče i pljucne u stranu. I doda podignuvši 
oči prema crnom nebu: — Pada! 
— Neka pada, ako će do sudnjeg dana, — odgovori srdito 


Mraović, sav prokisao. On raskopča kaput, zatopta nogama, a iz 
njeg provali voda, kao iz poderane mješine. Na podu se zacrni bara. 

Schlechta, hrgljajući, povuče dim kroz kamiš. 

— To je sreća. 

— Što? 

— Kiša kod selidbe. 

Mraović progunđa kletvu niz bradu i počne žmikati nogavice 
na hlačama, te iz njih poteče mutna voda u tankoj struji. Sa čovjeka 

ose pušila para. Kiša je pljuštala neprestano, dosadno šumeći po 
krovu, curkom cureći niz nagib strehe. Kata se vrzla poslovno oko 
kola zadignute rubače i nalagala nešto kočijašima, koji su se otre- 
skivali posve ozlovoljeni od mokrine. Ivo je za čitavo vrijeme, 
potpuno zbunjen, stajao na nekakvom kamenu što je stršio na dvo- 
rištu iz mulja i vode, poklopljen golemim materinim kišobranom, 
i nije znao kamo da se makne. Tada se Mraović prodere na forin- 
gaše, turivši glavu ispod strehe: 

— Što čekate, Boga vam! Nosite! Žurite se! 

A Schlechta pokaže jednom momku kamišem prema štali i reče 
važno: 

— Konje uvedite unutra, u suho! Svih šest pari! — I okrene 
se prema Mraoviću: — Još bi šest stalo! Krasna zgrada! : 

Ali Mraovića su mučile njegove misli: 

— Pšenica će mi se razmočiti. O, sva će mi pšenica propasti! 
Svinja kiša nijednog časa ne prestaje, grom božji ju satro! 

Kočijaši su rasprezali konje i vodili ih u staju. Kata dobježi 
mljackajući nogama pod strehu, i kad se nađe na suhom, spusti 
prisukanu rubaču preko koljena, okornu od kiše kao kožu, pa 
zovne sina: i 

— Sinak, ajde ovamo! 

Kiša je lijevala neprestano iz niskog prljavog neba, vjetar je 
raznosio trulo lišće sa starih jabuka, nečiji je ždrijebac zarzao 
resko u staji i zatoptao kopitima po hrastovom podu. S neba na 
zemlju spuštao se lagano mrak, crn i smrdljiv, kao veliki, mokri 
pauk. 


Bila je kasna noć, kad su sve stvari bile unesene pod krov: 
burad s vinom u podrum, pšenica i brašno na tavan, što već kamo 
spada. Sve je bilo mokro i prokislo. Žena je jaukala nad uništenom 
posteljinom, nad blazinama i vanjkušima s dobrim guščjim perjem. 
Lugar je kleo. Dječak, nekako zaplašen od seobe i od strana svijeta, 
šutio uporno i vukao se neprestano za materinom suknjom. Najposlije, 
kad unošenje bi završeno, Schlechta preda novom gazdi ključeve kuće, 


a prije toga pokaže točno sve, iskuša svaku bravu da li dobro za- ' 


tvara, otvori svaki prozor upozoravajući da su stakla čitava, zatim 
se lijepo oprosti i, — kao što se pristoji, — zaželi lugaru i ženi mu 
sreću u novom domu. Zatakne lulu za pojas, navuče kapucu na glavu 
i izađe u noć, a koraci su mu sporo i oprezno mljackali ispod prozora 
po bljuzgavici, kao da to ne korača čovjek, nego sita, steona krava. 

Željezne ploče na peći žarile se jako, pa je teško bilo gledati 
u njih. Neki foringaš, frčući cigaretu, reče zbog ioga: 

— Bit će snijega; željezo se crveni. 

— A iko bi znao? — upita drugi. 

— Kako ne! Stari ljudi kažu, kad željezo cvate, snijeg mete. 
A stari ljudi znadu — naučili su puno od života. 

— E, ljudi, nije se ni čuditi; mjesec studeni je tu! 

Svi se foringaši natisli oko peći i prostorija oštro vonja po 
uparenoj tkanini. Na pločama cvirči mast i svinjski but u zemljanoj 
tepsiji lako se žari. Ljudi pogledavaju ispod oka na lijep zalogaj, 
i da čekanje bude kraće, pripovijedaju o svačem: o snijegu, o Mar- 
tinju, o moštu, o ratu. A govor im je spor i razborit. Tada lugar 
donese izvana čuturu vina i nekoliko čaša, utegne malo stijenj 
na lampi, jer je odviše visok i kos plamen čađio staklo, natoči čaše 
i zovne ljude da sjednu. Stolna ploča, posve glatka, izdjelana iz 
dobre orahovine, bila je vlažna od kiše. Ivo je sjedio u zapećku na 
malom tronošcu i šutio. 


On još nije došao k sebi. Ova strana, nepoznata kuća, nered, 
razvaljene stvari, i kiša koja neprestano šumi napolju, sve je to 
punilo dječakovu svijest — strahom. Otac se srdi i kune za upro- 
paštenu pšenicu, pije s prozeblim kočijašima, a oni, kad se smiju, 
čini se da ržu konji; mati je zaposlena, sva je u žurbi: prostire 
stol, siječe meso u sitnije komade, onda ne može naći vilica i no- 
ževa (nekud se zametnuli), pa psuje, kruh je sav raskvašen, trči 
naokolo poput zle vještice, uzima u ruke nekakve predmete, pa 
ih opet ispušta jer joj ne trebaju, sve je razbacano, u neredu, vika, 
kletve, a na dječaka kao da su posve zaboravili On sjedi skutren 
u zapećku, nikom na putu, tih, nezapažen. Rok suši krzno kraj 
peći, ali ni on ne mari za njega; zvjera naokolo očima i tiho cmuže 
i vrti repom. 

Zatim dječak polako zaboravljaše sve. Stvari se oko njega počnu 
mutiti. Slušao je još neko vrijeme duboke glasove kako jednolično 
gunđaju, ne razumijevajući ništa, slušao je kišu kako pljuska o 
okna, katkad mukao udarac čaše o stol, a onda sve izblijedi, izbriše 
se pred očima kao slika kad se izbriše mokrom krpom, i potone 
nekud duboko. Dječak onako ozebao i promočen, zaspi na tronošcu 
i glava mu samo padne na koljena. 


Sutradan se probudi u nepoznatoj kući, a mati je stajala nad 
njim. Iz susjedne sobe čuo se štropot, kakav nastaje kad se po 
drvenom podu prevlače ieški predmeti. I očev glas je čuo. Dječak 
je ležao u svojoj posteljici, kud ga je noćas mati zaspalog preni- 
jela, i sve je oko njega izgledalo tako tuđe i nepoznato. Žut, gladak 
strop od jelovih dasaka, bijele stijene, štednjak s ljeskavim ukra- 
sima od mjedi, staklena vrata na hodnik, cigleni .tarac, — sve se 
dječaku pričinjalo strano i mrsko. Gledao širom otvorenim očima 
u majku, a i njezin pogled bijaše neobičan i kao zabrinuti. I to je 

bilo čudno. Vidio zaista mater, kako stoji i motri ga, čuo jasno iz 
susjedne sobe štropot i očev glas, ali na očima mu je ležala ne- 
prestano nekakva maglica, koju prsti ne mogu otrti, noge i ruke 
bijahu tvrde, kao drvene. Kad je progutnuo slinu, u vratu osjeti 
bol, a iz čitavog tijela izbijaše vrućina. Zaklopi oči. Čuo je još 
korake i glasove, hladan dah materina disanja osvježi ga po 
obrazu, otac je govorio, a glas mu je mrmljao u takvoj blizini, 
kao da mu govori u uho. 

Tada žena reče mužu, zabrinuto skrstivši ruke na prsima i po- 
kazujući očima. na sina: 

— Nešto nije s djetetom dobro. 

— Kako? — upita otac. 

— Viče u snu, prevrće se; sav je u vatri. 


— To je od kiše, — reče lugar. — Prokislo je dijete, ozeblo, 
ali će proći. Samo ga toplo potrpaj! I jak čaj mu skuhaj! O, svinja 
kiša! — prokune čovjek, prisjetivši se ponovo jučerašnjeg dana, i 
seobe, i lijepe svoje pšenice, koju sada mora sušiti na ponjavama 
u sobi. — Još će mi dijete oboljeti! — vikne sav crven u licu od 
srdžbe. 

— Bojim se, — reče Kata. 

Lugar ju pokuša umiriti. 

— Ne, ne! Bojim se! — ponovi ona sva zabrinuta. 


Bliže podnevu dječak počeo buncati, šaptati nešto nerazumljivo, 
na licu mu izbile crvenkaste mrlje, sav se uznemirio, pa se nepre- 
stano bacaka u ognjici. Mati tada zaplače od straha. A otac, kad 
vidje da nije šala, odveze se smjesta po doktora u Garešnicu, a 
vratit će se s njim tek sutradan, jer je put dalek. Oboje su oni već 
stoput prokleli čas, kad su namislili da se sele po ovakvom vremenu. 
Ali sada je kasno. Mati sjedi na uzglavlju pored bolesnika, plače 
istiha, i otire ručnikom znoj s djetetovih sljepočica. Usta u dječaka 
su suha, a dah vreo. 

Istom se smrklo. Napolju duva leden sjevernjak, iruseći u pre- 
grštima s požutjelih drveta preostalo lišće, zavija oko ugla kuće 
kao gladan pas. A dječak sanja ružne sne. 

Sanja tako da ide s ocem i materom kroz nekakvu veliku šumu. 
U šumi je drveće prastaro, golemo, nebo se ne može sagledati od 
silnih krošanja. Otac je zabrinut, ogledava se naokolo, i sve se 
udara šakom po čelu. »Kako to«, veli, »da ja ne znam put kroz ovu 
šumu? A tako sam često tuda prolazio!« Ocu od zabrinutosti izbija 
znoj iza ušiju i kaplje u krupnim kapljama kao kiša na njegovu 
lugarsku bluzu. Mati šutke korača pored njega i vodi Ivu za ruku. 
Tlo je puno trulih panjeva, klada i granja. Teško se ide. Tada mati 
najedamput prasne u smijeh. Kikotala udarajući se rukama po be- 

drima, saginjala tijelo k zemlji i minđuše su je od smijanja tuckale 
po obrazima. Otac stane zapanjen, ogleda se na mater, lice mu je 
silno smeteno, a znoj curkom curi iza ušiju. 

_ Zašto se tako besramno smiješ? — upita otac. 

— Smijem se tebi, ha, ha, ha! 

— Zašto? — upita otac po drugi put, a glas mu zazvuči bolno. 

— Jer ne znaš puta, ha, ha, ha! 

— Ne, to nije istina; ja znam put! 

— Onda vodi! 

— Čekaj! 

I opet su koračali ispod tamnih krošanja, po izrovanu tlu, između 
stabala, koja bijahu crna i hladna kao zmijska koža kad se dotakne 
rukom. Išli su neko vrijeme, a onda otac stane. Bio je posve 


zbunjen. 
— Ne znam dalje, — prizna i obori oči. 
— Rekla sam ja! — vikne mati, ali se nije više smijala. 
— Vodi sad ti! — reče otac. 
— I hoću. 


Zatim kao da je oca i matere nekud nestalo. Dječak je sam 
lutao šumom. A crna stabla najedamput kao da oživješe, pa se počnu 
cerekati iza dječaka i gdjekoja grana kao ruka pruži se za njim, 
pograbi ga za kose i čvrsto potrese njima. Dječak je bježao, a srce 
mu je od straha kljuvalo u sljepočicama. Bježao je dugo, dugo. Jako 
ga je bilo strah. Onda se probudi. 

— Mama! — zovne. 

— Što je, zlato? 

Majka je sagnuta nad njim. U sobi gori slabo svijetlo, vjetar 
zavija oko kuće, a majka mu ručnikom otire znoj sa sljepočica. 

— Mama, strah me je, — govori dječak, a oči se boji rasklopiti, 
samo škilji kroz trepavice. Pričini mu se kao da ga netko njiše na 
rukama. Opet sanja. A sni su strašni, svaki čas se budi od njih. 

I tako proteče noć. 


Otac bi se morao vratiti zajedno s doktorom već rano izjutra, 
a najkasnije do deset sati. Mati je s nestrpljenjem iščekivala. Ali 
dođe deset sati i prođe, a otac se ne vrati. Dijete kao da je malo 
ostavila ognjica, ali bijaše silno slab i u licu blijed, usnice mu 
ispucale od vatre, a oči pobijeljele. Čim mati posvršava napolju 
prešne poslove, žuri se odmah bolesniku, miluje ga po suhoj, upa- 
renoj koži i gleda ga žalosno. 

— Sine, mili moj, da li ti je što bolje? — pita. 

— Malko mi je lakše, — veli dijete. 

— A bi li nešto da ti majčica skuha? Da kokoš zakolje? 

— Ne, — veli, — ništa ne ću. 

— Dijete, moraš malo! 


— Ne mogu. 

— Joj! joj! — uzdiše mati i miluje ga. — A oca s doktorom još 
nema! Gdje je samo tako dugo? Da mu se nije dogodilo štogod na 
putu? Da možda doktor ne može odmah — možda ga je spriječilo 
nešto? Već je podne blizu, a oca još nema! Joj! joj! 

— Mama! — zove dječak. | 


— Što je, zlato? 

— Mama, ne idi od mene. Bojim se. 

— Ne ću, zlato, ne ću; ni maknuti se ne ću od tebe. 

Prolaze časovi. Dan se sporo vuče, imuran, oblačan dan, koji 
prijeti snijegom. Iza nekog vremena opet veli dječak: 

— Guši me u vratu. ' i 

— Zašto samo taj doktor ne dolazi? — misli mati, stiskajući 
čeljusti i mršteći čelo od nemoći. 

I bliži se lagano veče. Napolju počinje padati snijeg. U trijemu 
krekolje kokoši, guske gaču i stresaju krilima, krmača u kocu nju- 
škom nadiže vratnice, pa ruje po praznoj kopanji i rokće. Tada se 
žena zagrne u rubac, popne se na tavan i odanle donese punu gro- 
vaču kukuruza u zrnu, baci kokošima nekoliko pregršti, ostalo 
naspe krmači u kopanj i jaki zubi životinje počnu smjesta halapljivo 
žrvnati. Mati žurno i nesabrano obavljaše večernje poslove. Naj- 
poslije izvuče vjedricu vode iz bunara i donese je u kuću, a po 
crnom rupcu, kojim bijaše zagrnuta, poprašio snijeg. Dječak se 
iznova nemirno bacakao u ognjici, koja se večerom pojavila. 

Tada se žena tupo zagleda kroz prozor, — a napolju divlje sipa 
snijeg i vrane grakću na susjedovu orahu. 

Netko pokuca na vrata. 

— Slobodno! — reče žena. 

Uđe stara Ciganka s torbom u ruci, a na leđima joj prtanjak, 
pun, nabijen prnjama. Po ovakvoj studeni dođe bosa, a smeđa pre- 
planuta koža na mršavim nogama tamno se crveni, kao bakrena. 
Iza nje, kad uđe, zamete snijeg, nošen vjetrom. 

— Mila, ja bih se malo ogrijala, samo malo ogrijala! — reče 
odmah s vrata. 

Žena šutke kimne glavom i ponovo se zagleda kroz prozor. Ne- 
koliko djece sa crvenim šačicama grabilo tanki snijeg sa ceste i 
nabacivalo se jedno na drugo. A djeca su bila zažarena u licu od 
vjetra i trčanja, i smijala se i vriskala. 

Ciganka mučno skine prtanjak s leđa, metne ga pod peć i sjedne 
na nj. Rok zareži. Zubi u Ciganke cvokoću od studeni. Ona je jako 
stara, obučena u poderano, tanko ruho, sva prozebla. Čim se malo 
ugrije, počne odmah onako na ciganski način: 

— Daj, — veli, — lijepa, da ti gatam sudbinu iz karata; sreću, 
veliku sreću, i bogatstvo, i dug život, — veli, — gatat će ti stara Jula, 
jer nesreća iz njezine ruke nikad ne ispadne. 

Kata mahne rukom, kao da tjera muhu, niti se ne ogleda, nego 
jadljivo reče: 

— Grij se i šuti! Pusti me, pusti me! 

Ali Ciganka se ne zbuni. 


— Znam, — kaže, — takvu kartu, za koju bi car krunu svoju 
dao. Eto kakva sreća leži u njoj! A ona je kod mene, sestro, — veli 
Ciganka i sve prevrće među koštunjavim prstima svežanj starih, 
otrcanih karata, — ajde, sestro, ajde samo povuci, a ja ću onu riječ 
reći, koja nečistog tjera iz crkve. Ajde daj, — veli, — povuci iz ci- 
ganske ruke, jer padne li ti, ćarevinu ćeš u naslijeđe dočekati. Eto, 
kakva je to karta! 


Tada Ivo prostenje od boli, sfrkavši se nemoćno u klupko na 
jastucima; vrat mu se naduo i nabrekao, a iz usta cure sline. 


— Sine! — vrisne mati i skoči k njemu. 

Dječak je nijemo zurio u nju. 

— Sine, — ponovi žena i očajnim pokretom zakopa lice u dla- 
nove. A ništa mu ne može pomoći! Umrijet će joj, — ona ga spasiti 


ne može! A gdje je doktor? Zašto već ne dolazi? Mati je grčevito 
ridala, dijete je stenjalo i oči mu od muke bijahu iskolačene i 
nepokretne. 

Tada Ciganka ustane sa svog sjedišta, počeše se po leđima i 
stane pored kreveta. 

— Dijete ti je bolesno? O, gle mališan; a ja ga dosad nisam ni 
opazila! — Zatim žustro upita: 

— Sestro, a od čega boluje? 

Žena joj ne odgovori, — iz njezinih se prsa kidao plač, ramena 
se tresla, lice zagnjurila u dlanove. Tada je Ciganka lagano dotakne 
rukom, a ruka bijaše crna i mršava. 

— Ajde, — veli, — reci, od čega boluje; možda će ti stara Jula 
pomoći! 

Žena prostenje kroz plač: 

— Umrijet će, o, umrijet će, nesretne li mene! 

I plakaše sve silnije. 

Ciganka ogleda dječaka sa svih strana, opipa prstima po vratu, 
onda se uspravi i reče važno: 

— Guše ima mališan! O, to nije zlo; to nije zlo! Nego, — govo- 
Taše, — ded ti vidjelo napali! Znam ja (no, ajde ne plači!) znam ja, 
— veli, — kako se guše vrače! Puno sam ja već crne žgadije izvra- 
čila od guša, puno, kažem ti, ne bi mi ni vjerovala, sestro, da rečem 

pravi broj. Stara je Jula, i mnogo ona zna, oh, oh! Ded, — veli, — 
užgi lampu.i nemoj plakati, jer ništa jedincu ne će biti! 

Ciganka odgura zatim rasplakanu ženu od kreveta, pomogne joj 
naći šibice, i kako je žena palila lampu, ruke su joj se tresle, kao 
da ima zimnicu. Pospan sjaj svjetiljke uprlja crninu tame žutilom. 

— A sada daj žlicu! — reče Ciganka, zavrnuvši otrcane rukave 
na svojoj crvenoj halji. — I malo masti, neslane! O, sve će bih 
dobro! . 

Bijedna majka zatetura kao pijana. A dječak, taman i crn u 
licu poput šljive, netrepćući bulji u strop užasnim očima. 

Tada Ciganka namaže žlicu mašću na izbočenoj strani, lampu 
metne na stolić pored uzglavlja djetetova, pa gunđajući poluglasno 
tajne riječi coprije, turaše oprezno žlicu u bolesnikova usta; onda 
brzo trljaše namazanom stranom po otečenim žlijezdama. Dječak se 
previjao od boli, pokušavao. se oteti divlje trzajući tijelom, ali čvrsta 
je ruka u stare Jule, pa ne pušta. Kasnije trljaše izvana po koži na 
vratu: sve od jabučice do uha, pa opet od jabučice do uha, na obje 
sirane. Pod prstima joj izmicahu nabrekle žlijezde, ivrde kao 
oraščići. Radila je spretno: vidi se — poznat joj posao. Onda reče 
ženi: 

— Odmah skuhaj mlijeka i onako vrelog daj mu piti! 

Mati je čitavo vrijeme skamenjena stajala po strani; ni okom 
nije trepnula. . 

— Je si li čula? — opomene je Ciganka. 

— Šta? ' 

— Daj mu vrelog mlijeka! 

— A, je li već dobro? 

— Sve je dobro; sve! 

Žena se tada pomakne s mjesta. Dječak tiho emizdri i hvata 
rukom vrat — boli ga. Ali sline mu se više ne cijede niz usta; i 
disati može lakše. 

I gori tako lampa na stolu, a žuti kolobar njezina svijetla oštro 
odudara od sjene na podu, na rubu kreveta, na jednoj stolici, na 
uglu stola. Napolju, — nekako je ugodno slušati iz tople zavjetrine, 
— zavija sjevernjak, zviždi i jauče oko kuće. Nošen vjetrom sipa 
snijeg. Cesta je već posve bijela. Gdjekoji čovjek, sav crn i zguren, 
žurno prolazi putem, da se što prije sklone u toplom. Zvekeću vje- 
drice na bunarima, iz staja se puši para. Crvenkasta svijetla iz kuća 
dršću na divljem vjetru i gust dim, ravno iz dimnjaka, perja u sto- 
tinu čuperaka, i nestaje odmah u snježnom vrtlogu. 

Lugara još nema s doktorom iz Garešnice. 

A dječak lagano srče mlijeko i teško guta. Mati je blažena. Ci- 
ganka se raširila kao kraljica na svojim prnjama u zapećku i večera 

komad slanine s kruhom: brada joj je sva zamaštena. Zatim puši 
lulu i govori: 

— Neka popije mlijeko, a onda ga, sestro, toplo potrpaj! Samo 
neka se oznoji — sutra ti je zdrav! : 

— O, hvala iti; stoput ti hvala! — reče žena. 

— Hvali Bogu, a ne meni! 

— I Bogu i tebi! Jer što bih jadnica, da mi nisi došla! Sim Bog 
te poslao, hvala mu i dika budi! — A onda doda, odlazeći u drugu 
sobu: — Ne će ti biti badava, ne će! 

Ciganka se pomakne na svom mjestu i sakrije lukavi smiješak 
iza oblaka dima. 


— Pa ako baš škornje imaš kakove odbačene, da ne moram 
ovako stara bosa po svijetu; ili debeli rubac kakav, otrcan, star, ne 
ću ja novo. ' 

— Sve ću ti dati, sve! 

— I duhana, ako — 

— I duhana! 


Ciganka se tada zadovoljno meškolji na svom prtanjku u za- 
pećku i odbija brzo ljute dimove iz lule. Dječak je najposlije zaspao. 
U snu mu je lice svijetlo, nosić se crveni, diše sporo i pravilno. Kata 
se vrati iz druge sobe. ' 

— Ne znam, — reče, — što je to s mojim mužem? Sinoć još 
otišao po doktora u Garešnicu, odavna bi se morao vratiti, a njega 
ni dosad nema. Da mu se nije štogod dogodilo na putu? 

— Nije, nije, — reče Ciganka sigurno, — dalek je put, snijeg, 
studen velika, a putem ima devet birtija! A, što me tako gledaš? 
Stara je i mudra bome Jula, pa zna ona, kako gospoda putuju! 

— Ne, to ne može biti! — vikne žena zaprepašteno. 

Ali ona baš u riječi, a na vratima — Mraović. Uđe u sobu i 
posrne. Lice mu je silno crveno, kao da je koža oderana s njega, a 
po brkovima, po šubari, po kaputu pao snijeg. Iza njega provali u 
sobu val hladnoće. 

— Zatvori vrata! — .reče žena. 

Lugar postoji neko vrijeme, glupo gledajući u nju; onda opet 
posrne i zatvori vrata. 

— Gdje si bio dosad? — upita žena. 

Lugaru se pleo jezik: 

— Eto, znaš, doktora — 

— A gdje ti je doktor? . 

— Pa u Hercegovcu! — odgovori on; njiše se na mjestu i samo 
se blesavo smješka. ; 

— U Hercegovcu? 

Lugar neprestano stoji na istom mjestu, kod vrata; ruke mu 
nemoćno opuštene klate uz bedra, snijeg se sporo tali i kaplje na 
zemlju. On ne zna mirno stajati — njiše se, oči su mu tupe, kao da 
ništa ne razumiju. Ciganka Jula izvadila lulu iz zubi i motri netre- 
mice pijana čovjeka, a iz lule se diže ravan, plav trag dima. Mraović 
tada posrne i jedva se uzdrži da ne padne, grčevito pograbivši perdu 
stolca. , ' 

= — Pije, gad! — reče kao da se ljuti. — Nije htio dalje, jer, veli: 
gospodine Mraoviću, snijeg mete! Neka vražji otac, veli, ide po 
mećavi, a ja ne! Ni za stotinu bolesnika! 

— Ti si pio, a dijete ti umire? 

. Lugar .na to šuti. ' 

Tada žena grčevito zagrebe noktima po dasci stola, nokti za- 
pucketaju suho, a na stolu osta urezan trag; nasred čela iskoči joj 
žila, prst debela, oči se same od sebe zaklope, a usta iskrive u grču. 
Svašta je mislila, mnogo je pretrpjela tijekom današnjega dana, 
zabrinjavala ju je jako Mraovićeva odsutnost, ali to, to da je on 
čitav dan pio s doktorom, da se zaustavljao kod svake birtije na 
putu, — ne, to nije pomislila ni za trenutak u dnu svoje ojađene 
duše. Najprije se silno začudila, kad ga vidje pijana, onda čuđenje 
prijeđe u razočaranje, pa u nemoćnu srdžbu i, konačno, teška i tupa 
bol obuzme ju svu. Nešto građeno i paženo dugo sruši se u njoj 
najedamput, silovito i vrlo bolno, a iza rušenja preosta — pustoš. 
Kako je to moguće, da je on pio? Zar to nije onaj čovjek, koji je 
još do jučer bdio nad životom i zdravljem malog i dragog svoga sina, 
a tako je bdio nad njim: — na rukama ga gotovo nosio po svijetu, 
što se kaže, samo da mu se kakvo zlo ne dogodi! Kako je to mo- 
guće? Potmula bol, koja žmiče srce kao žilava pesnica, istisne joj 
uzdah iz prsiju; otkloni glavu u stranu i zatrese njom, kao da se 
hoće sabrati, kao da hoće iznova porazmisliti o svemu temeljito: — 
možda ipak nije tako? Ali ne uspije joj sabrati se. Suze joj kao kiša 
navru na oči, odvuče se u drugu sobu s licem sakrivenim u rubac, 
stideći se pred Cigankom zbog sebe i zbog blesava lica pijanice, zbog 
djeteta i zbog svega. U sobi se sruši na krevet i zaplače u mraku, 
cvileći ježovito. 

Čitave noći nije oka sklopila. Misli su tinjale u njoj i gasile se 
kao ugljevlje. A kad se sutradan digne s tamnim kolobarima ispod 
očiju, ona je već načisto bila s tim, da je od juče njezin život pošao 
nizbrdo. (Biva tako trenutaka, kada čovjek neobično oštroumno 
prozre budućnost.) 

Lugar je sutradan bio mrzovoljast od rana jutra. Dugo je pre- 
kapao po škrinjama u sobi, po ormaru; onda zlovoljnim glasom 


upita: 

— Gdje su moje vunene čarape? 

Napolju je preko noći zapao debeli snijeg i stegla divlja studen, 
pa su lugaru trebale vunene čarape. Kata nađe čarape i da mu ih 
bez riječi. 

Malo kasnije probudi se dječak. Bio je blijed, iznuren i obi- 
jestan. Otac ga nađe gdje se igra s mačkom u krevetu; mačka se 
izvrnula na leđa i hvata uzalud šapom pahuljicu, kojom je dječak 
draži. 

— A ti si već zdrav? — upita otac veselo i pomiluje ga po licu. 
Onda se okrene i zapali cigaretu. 

Ciganka žurno izgovori, prateći govor brzim pokretima ruke: 

— O, zdrav ti je sinak, zdrav! A puno je muke bilo s njim! Nije 
se dao samo tako, — veli, — deran! Hijela ja da mu žlicom prota- 
rem žlijezde iznutra, već kako se to mora, a on se otima i grize 
kositar, — ne da. Boli to jako, znam ja, ali pomaže. Što smo se, moj 
Bože, namučile s njim! I ja i ona tvoja sirota! A sada je eto ipak 
sinak, hvala Bogu višnjemu, zdrav (budi bez uroka) kao dren! A sav 


je mališan, — govori Ciganka i laska, — gospodine, na tebe! 
Onda Ciganka zašuti. I lugar šuti. 
— Tata! — zovne dječak, prestavši se igrati s mačkom. 
— što je? 


— Tata, — veli dječak i gleda ga ispod oka, — šte si mi donio 
iz Garešnice? 

Lugar, okrenut prema prozoru, duhne dim i zagleda se za njim: 
bljedičast oblačak kao para prilegne uz staklo prozora i zamuti ga. 
Čovjek ne odgovori ništa. Po pognutim plećima, po istegnutom vratu 
činilo se, kao da nešto razmišlja. Kata dođe izvana crvenih jagodica, 
dršćući od studeni, a u ruci donese muzlicu punu topla mlijeka, 
koje se još pušilo. Brzo zakuha žgance i polije ih vrelom varenikom. 
Ciganka je jela u zapećku, mati s djetetom na krevetu, a lugar za 
stolom — s&4m. Čim se najede, ode. 

Malo kasnije ode i Ciganka. Ona se klanjala do zemlje i go- 
vorila: ' 

_— Hvala ti, sestro, za konak, za cipele, za maramu, za sve ti 
hvala! Bog će ti platiti! 

. — Ne zanovijetaj! Hvala tebi! — odgovori žena. 

— 0,0, ne će stara Jula ići više bosa po snijegu, — govori Ciganka, 
ogledavajući zadovoljno sa svih strana tek malo ponošene cipele od 
čvrste kože, i odlazi. A Kata se zamota u rubac i počne odgrtati 
snijeg ispred vrata. 


Te je godine bila zima neobično oštra. Ispočetka se činilo, da ne 
će potrajati dugo, — odmah poslije Božića okopnio snijeg i nekoliko 

dana prigrijalo mlačno sunce, — ali sredinom siječnja zamete po- 
novo, i to takav, kakav nisu upamtili ni najstariji ljudi. Mnogo se 
one godine pomrzlo blaga i živadi, — u proljeće se samo izvrtalo 
na leđa. Ljuta zima potraje do polovice ožujka. Onda neke noći dune 
južnjak, sutradan pripeče sunce, a iz crnih oblaka provali topla 
kiša, i — snijega nestane. Ilova se razlila iz korita, poplavila sve 
livade i voda dopuzala čak do prvih kuća u selu. U Zdencima zavlada 
tifus. 

Čitave te duge zime Ivo nije, tako reći, ni izlazio iz kuće; pre- 
boljevši u početku tešku bolest, od koje jedva osta živ, podlegne 


kasnije ospicama. A još nije on posve ni ozdravio, kad mu otac | 


oboli od tifusa. 

Nikad Katin život nije bio tako mučan, pun briga i žalosti, kao 
te zime. 

— Zdenci, prokleto selo! — šerio je klela, hvatajući se za glavu. 
— Otkad dođosmo ovamo, sve kao ukleto! Sve je pošlo krivim 
putem! 

Mara Devićka, kći Vase Devića, negdašnjeg: vlasnika kuće u 
kojoj se nastanio lugar, dolazila često lugarici. Ona je bila već nešto 
postarija djevojka, naoko dosta razborita i u govoru podrugljiva. 
Bijaše jako visoka i snažna poput mesara, lica zagasitocrvena i izje- 
dena boginjama. Ona je lugarici odgovarala finim smiješkom: 

— Pa nisu Zdenci krivi tome! 

— Nego što? 

— što — ja ne znam. 

— Ništa ti ne znaš, ali selo je ovo zaista prokleto! Nigdje me 
ovakva nesreća nije pratila, velim ti! Eto, dijete pobolijeva nepre- 
stano, iz jedne bolesti pada u drugu, blijedo je kao da nema što 
jesti, na očigled propada. A on, — i pokaže rukom prema drugoj 
sobi; gdje je ležao lugar, posve iscrpen tifoznom groznicom, — on 
eto nikad nije bio bolestan; došao ovamo, i gle! 

— Da, ali Zdenci ipak nisu krivi tome! To je Hfus! 

— Tifus? Pa to i kažem. 


— A tifiis, vele, da su donijeli iz rata. 

— Vele; pa da, vele svašta! 

Uhvativši rukom kvaku na vratima, prije nego što ode. cura se 
malo nasmiješi, a na njezinom debelom, boginjavom licu smiješak 
poprimi podrugljiv i zagonetan izražaj, više nego što je u stvari 
bio, i reče: 

— Još ćete vi žaliti za Zdencima jedamput! 

— Nikad, nikad! — povikne žena. — Da me samo što prije vrag 
odnese iz ovoga zlosretnog gnijezda! 

I mahne žestoko. rukom. 

Počeikom travnja lugar malo prizdravi. Jedno popodne izvuče 
se iz postelje u kojoj odleža tri ijedna, i premda još jako slab, 
otpuzi na sunce i sjedne na kladu pred bunarom. Silno bijaše pro- 
pao od bolesti. Koža na licu požutjela mu kao šafran, sav se usukao, 
kosti na lopatici iskočile ćoškasto ispod bluze, a kosa opuzla: na 
velikoj, bijeloj ćeli ljeska se sunce. 

Sja sunce nad selom. Voćke su u punom cvatu, a zemlja miriše 


.vlagom i mladom travom. Cestom, uz zaglušnu tutnjavu, prolazi 


nekoliko vojničkih kamiona, i oni su pokriveni izblijedjelim celtom. 
U kamionima sjede vojnici s puškama. 

Jabuke cvatu, iz zemlje buja trava, na susjedovu dvorištu skače 
pergasto tele, lugar se grije na suncu i osjeća nekakvo golemo bla- 
ženstvo u sebi, i mir, i tiho zadovoljstvo, što diše i gleda, što sunce 
sja. A negdje se kamioni kotrljaju cestom, negdje kosi smrt, trava 
je osmuđena i smrdi po barutu, umiru ljudi protiv volje, a. oko 
gomila raskrvavljena mesa, zdrobljenih kostiju i kože zvrje zelene 
lešinarke muhe. Ipak, dobro je živjeti! I osjećati sreću zbog toga, 
što je tebi bolje nego drugome! Lugar se diže s klade i, smješkajući 
se blaženo, iskušava u hodu snagu svojih nogu. 

Kata radi u vrtu, — mjeri, prekapa i ravna gredice, a pod mo- 
tikom se sipa vlažna zemlja. Skinula maramu i na sjajnoj, bijeloj 
koži punog vrata blistaju sitne kapljice znoja; šake su joj do ko- 
triga uprljane crnom zemljom. Stazom preko polja prolazi posve 
mlada žena, odjeća joj je jarko crvena, i pjeva; kako odlazi dalje, 
postaje sve manja, sve manja, nalik na stabljiku maka, koju vjetar 
njiše na suncu. Ivo skače po voćnjaku, zabavljen itko zna čim, i 
podvikuje. 

Lugar došeta u vrt. 

— Zemlja je dobra; lako se radi, ha? 

On stane pokraj žene i podboči se o štap, koji utone u Sa tlo. 

— Da, rodit će dobro, — odgovori Kata. 

Između njih od onog dana, kako se lugar opio idući po doktora 
u Garešnicu, odnos potraje hladan i napet. Govorili su među sobom 
malo, vršeći svaki svoj posao, zaokupljen svaki svojim brigama. 
Izgledalo je naoko, kao da se ništa i nije promijenilo u njihovu 
životu, osim što se lugar odao pijančevanju. Dovozili bi ga katkad 
bez svijesti na kolima seljaci iz okolnih sela kamo je odlazio 
poslom, a jer se u Zdencima i čitavom onom kraju ljudi ne bave 
vinogradarstvom, kad je sve pusta ravnica bez brežuljka i bez 
ikakve strmeni pogodne za lozu i magla dugo leži nad zemljom, pio 
je otrovno piće — rakiju. U takvim pijanstvima, koja su često po- 
trajala nekoliko dana, razbijao je čaše, pucao iz puške i tako se 
potomak ponosnih i oholih Mraovića srozao do uloge odviše savje- 

snog sluge — pandura i oružnika. Jer što je lugar nego sluga! 
Onakav čovjek, kakav je on uistinu bio, naprasit, bahat i žestok, 
potkupljiv u duši, kao što su većinom potkupljivi ovisni ljudi, 
izživljavao se tamo gdje je otpor bio najmanji, a »zasluge« velike. 
Svi oni pokušaji, da postane razborit, vrijedan seljak — nekad, pa 
točan službenik i dobar otac — kasnije, sve su to bili samo poku- 
šaji da prilike, u koje je zabasao njegov život, nadvladaju srce i 
ćud. Došao tako doktoru u Garešnicu, čitavim putem jako zabrinut 
za sina, i smjesta digao doktora iz kreveta, jer je došao noću. 

— Preša je velika, gospodine, — rekao je, — djetetu mi nije 
dobro. : 

A doktor mamuran ustao iz kreveta i uzvikao se: 

— Zar sam ja tvoj svinjar, da ti sa mnom ovako? Djetetu ti nije 
dobro? A što se to mene tiče, da ti djetetu nije dobro? Svatko će 
umrijeti. 

— Znam, gospodine doktore, — rekao je Mraović pokorno, — 
ali ipak nemojte tako. Kola već čekaju na pulu. 

Doktor se još neko vrijeme izdirao na Mraovića, zatim na ženu 
i na kćer, koje su također poustajale iz kreveta, pa mu brzo doni- 
jele bundu i čizme i.u kovčežić nagurale stvari, koje je on ime- 
novao. I lijepo se onda odvezu cestom u mrkloj noći. Putem se 
doktor raspripovijedao o svačem. Rekao, na primjer, strogim gla- 
som, da se dandanas, kad traje rat, i ne može niiko brinuti oko 
jednog bolesnog djeteta. Jer šta je jedno dijete prema milionima 
vojnika? Ako treba umrijeti, neka umre! Onda gospodin u bundi 
iznenada upita Mraovića: 

— A zašto ti nisi na fronti? 

Lugar odgovori pitanjem: 

— A zašto niste vi? 

Ćoravi kočijaš, koji je sjedio na boku, nakašlja se na to i pljune 
u grabu. 

Kod prve birtije naloži doktor da stanu, i Mraović je preko 
volje morao ići za njim. 

Tako su putovali čitavu noć i čitav dan, od birtije do birtije. U 
Hercegovcu konačno stanu, obojica pijani do smrti. 

Kočijaš reče lugaru: 

— Gospodine, nemojte se dugo zadržati unutra! Konji su mi 
gladni, ja sam gladan, a tko zna, kako je vašem djetetu? 

— Kuš! — vikne Mraović, zibajući se na nogama. 

A doktor drekne razdraženo: 

— Narode, udri po njem! 

Ali ono nekoliko staraca, nejake djece i žena, što se okupilo 
oko kola da gleda pijanu gospodu, ni ne pomakne se s mjesta. Bliže 
večeru, kad je počeo padati snijeg, kočijaš siđe energično sa svoga 
boka i, cvokoćući zubima, reče lugaru: 

— Gospodine, ja idem; a vi kako znate! 

— Ajde, dragi, još malo čekaj, još samo malo! — reče pijani 
Mraović. — Evo, pij! 

Ali kočijaš ponovi odrješito: 

— Ne, ja idem! A vas može biti sram! Sin vam je možda već 
mrtav, a vi ločete i udarate se u prsa. Koritar bi se za tuđe kljuse 
više brinuo, nego vi za svoje dijete. 

I lugar onda morade sjesti u kola; sa ska dobaci doktoru: 

— Ti si, svinjo, kriv za moju nesreću. 


— Drago mi je bilo, — vikne doktor s vrata, a u ruci mu se 
tresla čaša; onda doda, klanjajući se: — Drago mi je bilo, da smo 
se upoznali! i 

— Svinja si ti! — reče žalosno Mraović. 

A kočijaš progunđa u brk: 

— Bome i ti! 


I od tog doba odnos između žene i muža potraje hladan i napet. 
Čovjek je bio svijestan zločina, kojeg počini prema djetetu i nje- 
govoj materi, ali zbog tvrde svoje naravi ipak ne popusti. Nego 
naprotiv produbljivaše jaz sve dublje. 

Onoga dana, kada je ozdravio od teške bolesti i izvukao:se iz 
postelje na sunčano svijetlo, osjeti se zaista sretan i sve mu je bilo 
drago: i sunce, i ptice, i zeleno lišće na drveću, i Kata — dobra 
gazdarica, koja radi u vrtu. Ali nije to bila sreća zbog nje, nego 
zbog života. Progovorio ženi nekoliko blagih riječi, pa se onda opet 
vratio u kuću, podupirući se o štap. Idući dvorištem vikne dječaku, 
koji je jahao na drvenom kozliću kao na konju: 

— Ej, ti derane, čim se to baviš? 


Ali dječak samo obori pogled i prestane podvikivati i trzati 
umišljenom uzdom. I u tom odnosu, — između oca i djeteta, — 
bijaše također nešto tuđe i strano, što je odbijalo. Mraović se po- 
srami u sebi i ode u kuću. A kad on zalupi vratima, dječak se opet 
uzviče i uzobijesti, zatim mašući rukama ponad glave, kao da pleše, 
odbježi voćnjakom u polje, i tamo ga odmah nestane u gustoj i 
zelenoj pšenici, koja se nemirno mreškala na sunčanom vjetru. 


Nad živicom kraj vrta nadizala se krišom jedna kuštrava glava 


s drskim očima; onda se opet sakrivala iza vinjage i kupine: 
— Koga uhodiš, nesrećo? — upita Kata i nasloni se na motiku. 

U granju tada nastane lom. Žena se zagrozi u šali nevidljivom 
uhodi i potrči prema živici, objema rukama držeći njedra, da se ne 
tresu, pa se nagne nad onu zelenu guštaru i reče: 

— Iziđi iz tog gloga, vraže, jer ću te motikom istjerati! 

Ali nijedna se grančica više ne pomakne. 

— Čekaj, sad ću ja okolo! — reče ona, tražeći očima laz. I kad 
zakorači prijeko — u šikari, kao u gnijezdu, leži Miško Kolar, 
veliki bećar u selu, smije se i škilji na nju sitnim očima, a žute, 
srudaste kike, kao u ovna, prosule mu se po malo oznojenu čelu. 

Lugarica reče: 

— Znala sam, da si ti. 

A on se samo uzdigne na koljena i ne odgovori ništa. To je bio 
najveći prostak i najbolji pjevač u selu, sin susjede Kolarke, ratne 
udovice, koja je sada bila za porabu čitavom selu, kako su govo- 
rile zlobnice. 

— Koga to uhodiš? — upita žena po drugi put. 

— Bome vas! Suknja vam je kratka, valjda je šparate! 

Žena se razljuti: 

— Mati bih ti mogla biti. Ne soli Bogu juhe. 

— Kad je neslana, — odgovori drsko momak. 

Ivo istrčao iz pšenice, pa se nabaciva grumenjem za prepelicom, 
koja mu uzletjela pred nosom i odletjela. Onda ide ozbiljno uz 
živicu onako malen, u bijeloj rubačici i plavim hlačicama, kao da 
je patuljak Pedaljmuž sišao sa svoje planine u ravnicu s veselom 
nakanom, da zabavlja ptice, kukce i guštere. U živici je praštilo 
granje, kao da se đikaju telci jednogodišnjaci, a mati je klela sva 
usopljena i ljutita i otimala se: 


— Pusti me, vraže, vrag te ubio! 

Onda opet: 

— Usred bijela dana, nesrećo rogata; materi ću ti reći! 
Pusti me! : 

Tada dječak počne cmizdriti u sav glas. Žena brže bolje skoči 
sa zemlje, raskuštrana i jako crvena u licu, a Miško Kolar odbježi 
četveronoške uz živicu u polje. Lugar ponovo išetao na dvorište, 
prislonio se na ogradu i pita sina: 

— Ivo, gdje ti je mati? 

Tada se ona saginje k dječaku, popravlja na njemu vrelim, 
drhtavim prstima rubaču, podiže mu hlače, i govori šaptom punim 
prijetnje: 

— Ako rečeš, naruljit ću te svega koprivama; i od toga ćeš 
sigurno umrijeti. 

I sva u tijelu dršće; od straha, ili od nečeg drugog, — dječak 
nije znao. Kasnije ravnodušno podigne motiku iz trave, poravna na 

glavi rubac, zatim odgovori mužu, koji je još uvijek bio naslonjen 
na plot, nekako nestrpljivo, kao da se čudi glupom nn 

— Evo me; nije me bome nitko ukrao, 

— Znam, ali šta je u tom? — začudi se lugar. — Nisam te vidio, 
pa pitam! 

Žena se opet udubla u svoj posao, motika joj se u rukama 
hitro diže i spušta i željezna oštrica ljeska se bijelo na suncu; a 
ovna je u licu još uvijek jako crvena i diše teško i na prekide. 
Dječak zbunjeno stoji na jednom mjestu. Onda se lugar odlijepi 
od plota, progunđa nešto zlovoljno u bradu, i odlazi natrag u kuću, 
a korak mu je od bolesti ponešto klimav i nestalan, katkad malo 
posrće, kao kad je čovjek pijan. 

DR MIJO MIRKOVIĆ SUBOTICA 


SELJAŠTVO U SKLOPU SVJETSKOG 
GOSPODARSTVA 


I. Brojni odnos seljaštua prema ostalim slojevima 


Seljaštvo sačinjava većinu stanovništva na zemljinoj kugli i 
većinu življa u svima agrarnim zemljama. Sve baltijske zemlje, 
između Poljske, Njemačke i Rusije (Letonija, Finska, Estonija 1 
Litva) po sklopu svoga stanovništva seljačke su zemlje, jer u 
njima živi od poljoprivrede i stočarstva preko 60% čitavog sta- 
novništva. Ogromna Kina je seljačka zemlja bez velike industrije, 
ali podataka o sastavu njenoga stanovništva nema. U britanskoj 
Indiji seljaci sačinjavaju 67 % stanovništva, a u Egiptu živi ta- 
kođer 67% ljudi od zemlje. Isti je procenat (67%) i u Mexiku. 

Evropske agrarne zemlje imaju ovaj procenat ljudi zaposle- 
nih u poljoprivredi (od broja svih zaposlenih): 


Jugoslavija (1921) 82,0% 
Rumunjska (1930) 85,0% 
Poljska (1931) 75,9% 
Bugarska (1920) 82,4% 
Grčka (1928) 53,7% 
Madžarska (1930) 54,0% 
Španjolska (1930) 56,1% 
Portugal (1930) 51,1% 


Osim dviju republika na pirenejskom poluotoku, sve ostale 
evropske agrarne zemlje nalaze se između dva svijeta, između 
kapitalističkih zemalja zapada i Sovjetske Unije. Sovjetska 
Unija je prije deset godina (1926) bila također potpuno agrarna 
zemlja, jer je 84,9% svih zaposlenih lica u njoj živjelo od rada 
na zemlji. U toku zadnjih deset godina struktura se njene pri- 
vrede izmijenila. 

Struktura ruskoga stanovništva po pripadnosti pojedinim gra- 
nama proizvodnje pokazuje još golemim dijelom značaj poljo- 
privrede. Od 152 milijuna duša u godini 1928. sačinjavali su po- 
ljoprivredni radnici, samostalni seljaci i kolektivizirani seljaci 

123 milijuna ili 81% stanovništva. U 1934. godini od stanov- 
ništva, kojega broj sada iznosi 168 milijuna, sačinjavaju ove 
grupe pučanstva 120 milijuna ili 71,6% stanovništva. Značajno 
je, da na ruskoj zemlji živi u 1934. godini tri milijuna poljopri- 
vrednog stanovništva manje nego 1928. godine, dok u drugim 
zanimanjima živi sad 20 milijuna više nego prije. Jako je izmije- 
njena unutrašnja struktura grupa stanovništva, koje vodi zem- 
lju. Broj individualnih seljaka smanjen je sa 117 milijuna na 38 
milijuna, dok je broj kolektiviziranih seljaka povećan sa 4,4 mi- 
lijuna na 77 milijuna. 
Ima niz zemalja, u kojima seljaci nisu u većini, ali ipak sači- 
njavaju najbrojniji sloj stanovništva. To su skandinavske zem- 
lje, Danska, Francuska, Kanada, Čile i Kuba. Procenat stanov- 
ništva, koji je zaposlen u poljoprivredi, od cjelokupnog zaposle- 
nog stanovništva iznosi u ovim zemljama: 


Francuska (1926) ' 38,3% 
Italija (1931) 46,3% 
Švedska (1931) 40,7% 
Norveška (1930) 35,3% 
Danska (1930) 34,8% 
Kanada (1931) 31,1% 
Chile (1980) 37,8% 
Kuba (1931) 48,6% 


U ovim zemljama industrija, trgovina, obrt i prometna djelat- 
nost s javnim službama i slobodnim zanimanjima daju zaradu 
većini stanovništva. Narodna privreda nije više potpuno zavisna 
samo od poljoprivrede, ali je poljoprivreda još uvijek glavni 
izvor zaposlenja naroda. 

U treću grupu zemalja spadaju one zemlje, u kojima poljo- 
privreda nije više, po broju lica kojima daje posla, glavna pri- 
vredna djelatnost. To su zemlje evropskoga Sjeveroistoka, djeli- 
mično i srednje Evrope, i zemlje novog kapitalizma, izgrađenog 
preko Oceana. Procenat lica zaposlenih u poljoprivredi u ovim 
zemljama od broja svih zaposlenih lica, bio je ovakav: 

Engleska (bez Škotske i Irske) (1931) 6,8% 


Belgija (1926) 19,1% 
Holandija (1931) 20,6% 
| Njemačka (1938) 30,5% 

Čehoslovačka (1930) 28,3% 


Švicarska (1930) 21,8% 
Austrija (1930) 8,0% 
Sjedinjene Države (1930) 22,0% 
Australija (1930) 22,9% 
Nova Zelandija (1926) 24,2% 


U svima ovim zemljama broj lica zaposlenih u industriji, 
obrtu i rudarstvu veći je od broja lica zaposlenih u poljoprivredi, 
šumarstvu i ribolovu zajedno, u Engleskoj osam puta veći, u 
Švicarskoj i Belgiji dva puta veći. ' 


11. Učešće poljoprivrede u stuaranju i podjeli narodnog dohotka 
u nekim kapitalističkim zemljama 

U svima kulturama, u svima historijskim epohama, osim da- 
našnje, poljoprivreda je bila glavna grana privredna i u pogledu 
zaposlenja stanovništva i u pogledu stvaranja bogatstva narod- 
noga. Samo su neke male gradske republike na obalama Sredo- 
zemnoga mora uspijevale da poljoprivredu zamijene vanjskom 
trgovinom u formiranju bogatstva, iako ne u pogledu prehrane 
i zaposlenja stanovništva. Velike teritorijalne države na evrop- 
skom kontinentu i na svima ostalim kontinentima bile su sve do 
polovine prošloga stoljeća agrarne zemlje. Samo je Engleska već 
u 18. vijeku napustila svoju poljoprivredu. 

Danas većina civiliziranog svijeta nije u svome blagostanju 
više zavisna od poljoprivrede. Tehničkim napretkom, izborom 
surogata i primjenom umjetnih gnojiva u poljoprivredi, civili- 
zirane zemlje mogu da proizvode poljoprivredne viškove i onda, 
kad je samo jedna četvrtina ljudi zaposlena u poljoprivredi, kako 
to pokazuju zemlje sa najviše kapitaliziranom poljoprivredom: 
Sjedinjene Države, Australija i Nova Zelandija. ' 

Dohodak od poljoprivrede u ovim bogatim zemljama raz- 
mjerno je još manji, nego što je broj ljudi zaposlenih u poljo- 
privredi. U Sjedinjenim Državama poljoprivredno stanovništvo 
sačinjava 22% stanovništva, ali dohodak svih farmerskih obitelji 
iznosi svega 8 % cjelokupnog narodnog dohotka. Ukupni dohodak 
procijenjen je za 1929. godinu na 90 milijarda dolara, a doho- 
dak poljoprivrede samo na 7,2 milijarda dolara (vrijednost čita- 

ve proizvodnje i usluga iznosila je tada samo 81 milijardu do- 
lara, tako da je narodni dohodak bio veći od narodne proiz- 
vodnje, poradi dohotka, koji je priticao od kapitala investiranoga 
u inozemstvu). 

Narodni dohodak u Velikoj Britaniji procijenjen je za go- 
dinu 1928. na 3,5 milijarde funti, za 1929. na 3,7 milijarde, u 


1930. na 3,7, u 1981. na 3,3 milijarde funti. U tome dohotku 


dohodak od poljoprivrede zauzima vrlo skromno mjesto, i iznosi 
svega 200 milijuna funti ili 6,7% od čitavog narodnog dohotka. 
Isti dohodak kao i od poljoprivrede bio je u Engleskoj od rada 
služinčadi (200 milijuna funti). Narodni dohodak od poljopri- 
vrede bio je dakle otprilike isti kao i broj ljudi zaposlenih u po- 


ljoprivredi (6,8 %). 


Mnogo veći značaj ima dohodak od poljoprivrede u Fran- , 
cuskoj. Za 1928. godinu procijenjen je taj dohodak na 200 mili- 
jarda franaka. Na dohodak od zemlje i rada na zemlji otpadalo 
je 59,4 milijarda ili 30% narodnog dohotka. Budući da je od 
rada na zemlji živjelo 38 % ljudi, i tu je dohodak od toga rada 
kao i u Sjedinjenim Državama razmjerno manji nego broj lica 
zaposlenih u poljoprivredi. Ovaj dohodak od poljoprivrede bio 
je opet podijeljen ovako: vlasnici zemljišta, koji zemlju ne obra- 
đuju, primali su 6,6 milijarda franaka, zakupnici i seljaci 36 
milijarda, a poljoprivredni radnici 16,8 milijarda. 


111. Olasništuo obrađivača nad zemljom. — Čija je zemlja? 


Za proučavanje seljačkih pitanja i za seljačku politiku bol- 
nije je pitanje, čija je zemlja, na kojoj seljak živi. Sasvim si- 
gurnih podataka o tome nema ni u zemljama, gdje je statistika 
dobro uređena, i koje raspolažu s mnogo sigurnijim podacima 
na pr. o stanju izvoza i kretanja kapitala, nego o vlasništvu nad 
zemljištem. U mnogim zemljama se taj odnos u vlasništvu nad 
zemljištem utvrđuje procjenama stručnjaka, anketama i poda- 
cima poreznim o opterećenju zemljarinom. Ekonomisti na za- 
padu (Engleska, Francuska, Belgija) smatraju, da je to spo- 
redno pitanje, jer po njihovu mišljenju eksploatacija zemlje u . 

rukama seljačkim i nije nikakav idealan ekonomski oblik eks- 
ploatacije. Za njih je idealniji oblik zakup (u Francuskoj, Bel- 
giji i Engleskoj) i napolica (u Italiji), nego seljačko vlasništvo 
zemljišta. U spomenutim sjeverozapadnim zemljama smatra se. 
da je kapitalistički način eksploatacije zemlje putem zakupa 
ekonomski korisniji, jer su funkcije podijeljene između gospo- 
dara zemlje i zakupca. Gospodar se brine za zgrade, možda i za 
jedan dio inventara i za porez, a zakupac samo za eksploataciju. 
Osim toga zakupcu ostaje veliki prometni kapital, koji mu pušta 
usavršenje proizvodnje, dok bi ulažući taj kapital u kupovanje 
zemlje i u zgrade ostao sasvim bez prometnih sredstava. Kad 
se dijele sinovi zakupca, svakome od njih ostaje jedan dio pro- 
metnoga kapitala, kojim mogu da zakupe posjede, koji su im 
zgodni. Kad bi imali da dijele očev zemljišni posjed, ostali bi 
svi bez sredstava i dijelovi posjeda ne bi predstavljali zaokru- 
žene cjeline. Na isti se način obrazlaže u Italiji udomaćen sistem 
napolice. Za napolicu se navodi još i to, da ona omogućuje i 
gospodaru zemlje aktivnije interesiranje i za samu eksploataciju. 

Ovaj način gledanja na poljoprivredno gospodarstvo poslje- 
dica je zatečenog stanja u poljoprivredi i privredi uopće u po- 
jedinim zemljama. U zemljama sjeverozapadne Evrope (Fran- 
cuska, Belgija, Engleska) nisu seljaci gospodari većine zemlji- 
šta. Nisu to ni u Italiji. I kao što ljudi u seljačkim zemljama, 
kakva je naša, misle, da je najprirodnije, da gospodar zemlje 
bude seljak, koji zemlju radi, u tim zemljama se smatra, da je 
najbolje, da zemlja ostane u rukama onih, koji je sada drže. U 
Engleskoj je seljaštva u našem smislu gotovo sasvim nestalo, pa 
se ne osjeća ni potreba, da se to seljaštvo iznova stvara, a ne 
vidi se.ni način, kako može seljaštvo, u kapitalističkom poretku, 
da se iznova stvori, kad ga je baš taj poredak uništio. 

1. Engleska. — Ako pravoga seljaštva u užoj Engleskoj više 
nema, kakva je onda poljoprivredna struktura u toj zemlji? Ako 
putujemo vlakom kroz Englesku, prvi utisak, koji se izvana do- 
biva, jesu velike površine pod travom. Jedan dio tih travnjaka 
postoji zbog ljepote i razonode, jedan dio služi kao igrališta, 
najveći dio ipak su livade i pašnjaci. Ovi travnjaci su sastavni 

dijelovi velikih zemljišnih posjeda. Struktura je tipičnog engle- 
skog posjeda od 5000 engleskih jutara ovakva: Na posjedu je 
kuća gospodareva sa pet ili šest prostorija za primanje, sa 25 
spavaćih soba i s ostalim prostorijama za domaćinstvo. Zatim 
su tu garaže, staje i igrališta. Pored kuće je park od oko 250 
jutara. Gospodarevo gazdinstvo obuhvaća od 50 do 250 jutara 
s farmerskom kućom i zgradama. I ostala površina podijeljena 
je na slična gospodarstva. Na imanju ima oko 500 jutara šume, 
veći broj malih gospodarstva, pola tuceta privatnih kuća, čitavo 
selo, koje pripada imanju, sa tri do četiri trgovine, dvije ili tri 
gostionice, te oko stotinu kućica za stanovanje. Neposredno u 
rukama gospodara zemlje nalazi se ujedno uže gospodarstvo, 
park i šume. Farme su izdane pod godišnji zakup, kućice su 
iznajmljene za stanovanje pod kiriju, koja se plaća tjedno, a 
ostalo je takođe izdano pod kratkoročni ili dugoročni zakup. 

Polovinom prošloga vijeka, čitavo englesko, škotsko i wale- 
sko zemljište držalo je u rukama 250.000 vlasnika. Danas se 
računa, da je samo 25% cjelokupne poljoprivredne površine 
vlasništvo obrađivača. Ali kad se uzmu u obzir pašnjaci, šume, 
parkovi, koje drže u svojoj režiji veliki posjednici, koji se u 
ovim procjenama vode kao vlasnici-obrađivači, onda mali po- 
sjednici, koji sami obrađuju zemlju, imaju još daleko manji 
udio u vlasništvu nad engleskim zemljištem, nego što pokazuju 
procjene. 

Poradi toga nema više sela kao kolektivnog tijela, a nestalo 
je i individualnih seljaka evropskoga tipa. Zemlja se obrađuje 
radi čistog novčanog prinosa, a ne radi prehrane obitelji. Za- 
kupci nisu vezani za zemlju; njima je slobodno tražiti ili zemlju 
s nižim zakupom ili zemljište bliže gradskom tržištu. Gaje se 
one kulture, biljke ili stoka, koje zahtijevaju što manje ljudske 
radne snage. Dok je u Njemačkoj na 100 jutara obrađene zem- 
lje zaposleno prosječno 13 lica, u Holandiji 11, u Francuskoj 9, 
u Engleskoj i Walesu zaposlena su svega 4 lica. ' 

2. Francuska. — (U Francuskoj je samo djelimično riješeno 
agrarno pitanje revolucionarnim zakonodavstvom 1779.—1793., 
jer ona crkvena i aristokratska imanja, koja su bila nacionali- 

zirana, prodavana su zatim onima, koji su imali novca, u prvom 
redu imućnim građanskim slojevima. Poljoprivredni radnici 1 
mali seljaci nisu ni tada ni kasnije dobili zemlju. Računa se, da 
mali seljaci posjednici do 10 hektara nemaju do danas više od 
jedne petine (21 %) francuskog zemljišta, a srednji seljaci od 
10 do 40 hektara da imaju oko 27% zemljišta. Preko jedan mi- 
lijun gazdinstava ili 36% čitave površine zemlje nalazi se u za- 
kupu, 10% zemljišta obrađuje se u napolici. Uz 2,8 milijuna 
muških gospodara na poljoprivrednim gospodarstvima, ima 2,5 
= milijuna muških poljoprivrednih radnika. To znači, da ova kla- 
sična zemlja seljaštva uopće nije seljačka zemlja, jer poljopri- 
vredni radnici na jednoj strani, bogatiji zakupnici zemlje na 
drugoj strani, koji su sastavni dijelovi francuskog seljaštva, 
predstavljaju sasvim inovrsne elemente. 

3. Belgija. — IU Belgiji ima svega 9.984 posjednika zemlje 
iznad 25 hektara. Ovim posjednicima pripada 52,3% čitave po- 
vršine zemlje. Posjednika od preko 50 hektara ima 6,333, ali 
njima pripada 47,4% ili blizu jedna polovina čitavog zemljišta. 
Seljaci, koji sami obrađuju svoju zemlju, drže svega jednu pe- 
tinu, t. j. oko 20% čitavog belgijskog zemljišta. 

U Belgiji je izvršen prvi pokušaj, da se odnos obrađivača 
prema zemlji zahvati ne samo statički, u jednom danom trenutku 
razvoja, nego i dinamički, u raznim razvojnim fazama u 19. sto- 
ljeću. Taj pokušaj je izvršio Vandervelde svojom čuvenom 
anketom pri kraju 19. vijeka. Rezultati te ankete objavljeni su i 
u posebnoj knjizi (La proprićtć foncičre en Belgique, Paris 1900, 
str. 327), a mogu se svesti na ove podatke: 

Broj poljoprivrednih gospodarstava, na 
kojima su vlasnici obrađivači (u Belgiji): 

g.1846. g. 1866. g. 1880. g. 1895. 
sitni parcelni posjed (manje od 2 ha) 127.112 229,929 218.144 164.867 


mali posjed (od 2—10 ha) 57.169 68.598 60.598 51.298 
srednji posjed (10—50 ha) 16.587 19.329 18.767 14.237 
veliki posjed (preko 50 ha) 1.359 2.823 1.015 917 


U toku razvoja od 50 godina povećan je broj parcelnih po- 
sjeda sa blizu 40 hiljada, nazadovao je broj malih seljačkih po- 

sjeda za 7 hiljada, nazadovao je i broj srednjih seljačkih posje- 
da za dvije hiljade, a nazadovao je i broj onih velikih posjeda, 
koje posjednik sam obrađuje u svojoj režiji. U tom istom raz- 
maku vremena, od godine 1846. do 1895. povećan je broj zakupa 
na malim gospodarstvima (od 2—10 ha) sa 69.961 na 99.288 a 
na srednjim posjedima (od 10—50) sa 24.997 na 26.865. 

U 1880. godini bilo je u Belgiji pod zakupom 65,1% povr- 
šine, u 1895. već oko 70% površine. Vandervelde je tada za- 
ključio, da se od početka industrijske revolucije sve više rastav- 
lja vlasništvo nad zemljom od poljoprivrednoga rada, da se na 
zemlji formira kapitalistički srednji stalež, koji se sastoji iz dva 
neseljačka sloja: vlasnika zemlje i poduzetnika na poljoprivred- 
nom gospodarstvu. 

4. Italija. — U Italiji su zadnjih godina vršena velika istra- 
živanja od strane Nacionalnog Agrarnog Instituta o stanju i 
razvojnim tendencijama malog seljačkog posjeda u svima kra- 
jevima Italije. Rezultati su većim dijelom već objavljeni u po- 
sebnim monografijskim svescima za pojedine pokrajine. Ukup- 
nog pregleda nema, a prilike u pojedinim krajevima pokazuju 
raznovrsnu tendenciju. (U cjelini se ni u današnjoj fašističkoj 
Italiji ne smatra mali seljački posjed kao nešto poželjno za poljo- 
privrednu proizvodnju. Poslije svjetskoga rata seljački posjed 
je nešto napredovao poradi vraćanja radnika-iseljenika iz Ame- 
rike, koji su kupovali zemlju, kao i radi dobrih cijena za seljačke 
proizvode. U novijem razvoju seljački posjed opet nazaduje. 

Prema službenim podacima, bilo je u Italiji u 1930. godini 
oko 4,2 milijuna poljoprivrednih gospodarstava. Od toga je bilo 
gospodarstava sa manje od 3 hektara oko 2,7 milijuna, t. j. mnogo 
više od polovine. Broj gospodarstava od 3 do 50 hektara iznosio 
je 1,8 milijuna. Od toga su obrađivali sami vlasnici oko polovinu, 
t. j. 660.000. Pod zakupom je obrađivano oko 130.000 tih kate- 
gorija gospodarstava, u napolici 220.000, a ostalo su bila »mje- 
šovita« gospodarstva. ' 

Godine 1931. živjelo je od poljoprivrede u Italiji 6,2 mili- 
juna muških lica od preko 10 godina. Od toga broja bilo je 1,5 
milijuna poljoprivrednih radnika bez zemlje, 426.687 sluga, 1,8 

milijuna napoličara i kolona, 716.996 zakupnika i svega 2,2 mi- 
lijuna lica zaposlenih na vlastitoj zemlji. Dakle od svih lica 
zaposlenih u poljoprivredi jedva je nešto preko jedne trećine 
radilo na vlastitoj zemlji. Bonifikacija i unutrašnja kolonizacija 
zadnjih godina nisu ništa bitno izmijenile u korist seljaštva tu 
nepovoljnu strukturu Italije. 

5. U srednjoj, sjevernoj i istočnoj Evropi, bez Rusije, stanje 
seljaštva, u pogledu posjedovanja zemlje, nešto je možda po- 
voljnije, iako sigurnih podataka o posjedu zemljišta za većinu 
zemalja nema. Ali je u ovim zemljama kapitalistički oblik isko- 
rišćivanja zemljišta, zakup, malo raširen. Neke od zemalja ovo- 
ga dijela Evrope kasnije su ušle u kapitalističku privredu, mnoge 
ulaze u nju tek sada. Budući da se ulaženje ovih zemalja u ka- 
pitalistički način privređivanja vrši u doba općeg i jednakog 
prava glasa, a seljaštvo sačinjava u njima relativnu ili apsolut- 
nu većinu stanovništva, zaštita seljaka u pravcu očuvanja selja- 
kove zemlje imala je nekoga uspjeha. Međutim sa napredova- 
njem kapitalizma i takva zaštita seljaštva postaje slabija. Ni u 
tim zemljama nije moguće osigurati seljaku dovoljno zemlje. 


IU. Opći gospodarski položaj seljaštva 

Tako ni u ovim zemljama, gdje većina seljaka živi na svojoj 
vlastitoj zemlji, gospodarski položaj seljaštva nije naročito po- 
voljan. Moglo bi se reći čak obratno. U kapitalističkim zemlja- 
ma, gdje je broj seljaka razmjerno manji, gospodarski položaj 
seljaštva je bolji nego u seljačkim zemljama, gdje seljaštvo sa- 
činjava ogromnu većinu stanovništva. 

Opći razlozi slabog gospodarskog stanja seljaštva u poje- 
dinim zemljama i u sklopu svjetskoga gospodarstva jesu mnogo- 
brojni. Redovito se navode dva glavna uzroka takvoga stanja: 

Prvi uzrok je najopćenitije prirode i svodi se na »hiperpro- 
dukciju«, tj. na razmjerno preveliku proizvodnju seljačkih pro- 
izvoda. Količine proizvoda su veće, nego što su potrebe potrošnje. 

Drugi uzrok je neposredno posljedica ovoga prvoga. To su 
niske cijene. Računa se, da je stanovništvo svijeta iznosilo 1913. 

godine 1.787 milijuna duša, 1925. godine 1.870 milijuna duša. 
1933. godine 2.044 milijuna. Povećanje broja stanovništva od 
godine 1913. do 1925. iznosi 4,7 %, od 1925. do 19383. iznosi 9%, 
od 1913. do 1933. povećanje iznosi 13,8%. — Površina pak pod 
»šenicom u svijetu povećala se u to vrijeme od 106 milijuna 
hektara u 1913. godini na 134 milijuna hektara u 1983. godini. 
Proizvodnja pšenice se povećala sa 1 milijarde kvintala na 1 mi- 
lijardu i 810 milijuna kvintala ili za oko 31%, dakle nerazmjerno 
više nego što je bilo povećanje stanovništva. — Broj goveda u 
svijetu povećao se od 510 milijuna glava u 1913. godini na 563 
milijuna u 1925. godini ili za 10,4%. (Povećanje stanovništva 
za taj period vremena bilo je samo 4,7%). 


Za iduće godine nemamo usporednog pregleda o stanju u 
svijetu, ali prema podacima za pojedine zemlje, broj goveda u 
tim zemljama se ipak jako povećao. U Britanskoj Indiji, na pri- 
mjer, bilo je godine 1913. svega 142 milijuna goveda, 1925. go- 
dine bilo je 146 milijuna, 1932. godine bilo je već oko 160 mi- 
lijuna glava. I gospodarstvo i svinjogojstvo je napredovalo u 
vanevropskim zemljama. Broj goveda od 1913. do 1935. povećan 
je u Africi za 40%, u Oceaniji (naročito Australija i Nova Ze- 
landija) za 23%, u južnoj Americi za 13,7%. Broj svinja u to 
isto vrijeme povećao se u Aziji za 51%, sa 12 na 18,5 milijuna 
glava, u Oceaniji za 20,8%, sa 1,2 na 1,4 milijuna glava. U 
Africi i Evropi u to vrijeme broj je svinja nazadovao, ali se po- 
sljednjih deset godina svinjogojstvo jako oporavilo u nekim 
evropskim zemljama, na primjer u Njemačkoj, Austriji, Veli- 
koj Britaniji i Čehoslovačkoj. U nekim zemljama, međi. niima 
i u Italiji, našem važnom potrošaču, nazadovala je potrošnja 
disa, Još 1927. godine trošeno je u Italiji oko 11 kg mesa pro- 
sječno na glavu stanovnika godišnje, pet godina kasnije (1932.) 
samo 9 kilograma. Mi 


' Cijene govedini su pale, na pr. na tržištu u Milanu sa 424 
lire za 1 kvintal u god. 1929. na 217 lira za 1 kvintal u god. 1934. 
U Chicagu u to vrijeme pala je cijena govedine sa 29 dolara na 
12 dolara po kvintalu, i još je vrijednost novca bila tada niža, 

nego prije pet godina. Cijena svinjskom mesu za to vrijeme 
pala je u Chicagu sa 19 dolara na 7 dolara po kvintalu. 
Uzroci takvoga pada cijena nalaze se u smanjenoj potrošnji 
mesa i masti, posebno svinjske masti. Jedan od najboljih struč- 
njaka za seljačka pitanja u svijetu, švicarski profesor Laur 
tvrdi, da je glavni razlog gospodarske bijede seljaštva u svijetu 
u tome, što industrijske zemlje troše mjesto svinjske masti i mje- 
sto kravljega maslaca sve više biljnu mast iz tropskih kolonijal- 
nih zemalja i mast od kitova kako za hranu, tako i za industrij- 


sku preradu. Ali nije samo to. Industrija i kapitalistički sistem: 


sa svojim lovom za rentabilnošću uopće ubijaju seljačku pro- 
izvodnju, kako su uništili i polako uništavaju obrtnički rad. Ka- 
pitalizmu industrijskih zemalja nije stalo da očuva seljaštvo ni u 
svojim zemljama, još manje u tuđima, jer se seljački način proiz- 
vodnje za održanje života ne slaže s kapitalističkim načelom pro- 
fita. U tim zemljama ne uviđa se i ne priznaje socijalni značaj 
seljaštva, nego se pristupa ekonomskim pitanjima s olovkom u 
ruci, kojom se izračunavaju troškovi proizvodnje i rentabilnost 
uloženoga kapitala. I kad su kapitali uloženi u proizvodnju i pre- 
radu tropskih biljnih masti, i kad su ti kapitali rentabilni, onda 
se organizira prodaja tih proizvoda bez obzira na interese evrop- 
skog i svjetskog seljaštva. 

Ali i sama poljoprivredna proizvodnja uzima u svijetu nov 
pravac razvoja. Ona se sve više industrijalizira. Nesamo da se 
zemljište preorava sve više traktorima i ne samo da se žetva ži- 
tarica vrši kombiniranim mašinama, tako da je dovoljna jedna 
ljudska radna snaga za svakih 100 hektara površine, nego je taj 
kapitalistički način proizvodnje ušao i u stočarstvo. U Irskoj je 
poljoprivreda specijalizirana za govedarstvo i ima više goveda 
nego ljudi, u Novoj Zelandiji je veći broj krava za mlijeko nego 
ukupan broj stanovnika (na 1000 duša dolazi 1,233 krava za 
mlijeko). I u toj Novoj Zelandiji dolazi na jedno gospodarstvo 
prosječno 40 krava (u Danskoj 15 krava). Prosječna veličina 
jednoga posjeda u Novoj Zelandiji je 250 hektara, a u Austra- 
liji 350 hektara. U samoj Novoj Zelandiji bilo je 1933. godine 
24.800 mašinskih instalacija za muženje krava, tako da je blizu 

tri četvrtine svih krava muženo mašinom (12%). Tim mašinama 
može da se muze u isto vrijeme i u istoj staji 85 krava, tako da 
se rukom ljudskom samo mašine namještaju i pri kraju učine 
dva tri poteza, da se krava pomuze do kraja. Takvo mljekarstvo 
može da bude samo na osnovu velikih ulaganja kapitala, a ljud- 
ski izvršni rad gubi pritome svoju vrijednost i cijenu. Tako ma- 
slac iz Nove Zelandije konkurira na engleskim tržištima s veli- 
kim uspjehom evropskom, i to naročito danskom i irskom ma- 
slacu. 

I svinjogojstvo je postalo trgovački posao. Na farmama i 
gospodarstvima drži se velik broj svinja (u Vojvodini broj svinja 
kod više odgajivača prelazi hiljade komada); svinjogo jstvom se 
bave specijalisti, koji umiju da izaberu pasminu, da svinje oču- 
vaju od bolesti, da svinje hrane kako treba, i da se sve to radi 
na osnovu većih investicija kapitala a malim trošenjem radne 
snage. Seljak, koji ima mnogo radne snage ali malo ili ništa kapi - 
tala, ne može da se snađe u toj jagmi za profitom i mora poradi 
toga da strada. 

Isto tako u traženju profita, napreduje kapitalistički način 
iskorišćivanja zemlje i u specijalnim kulturama, na pr. u vino- 
gradarstvu (Francuska i Alžir), u povrćarstvu (industrije proiz- 
vodnje povrća, posebno »pod staklom«, u staklenim vrtovima, 
negdje i centralnim grijanjem lijeha), u voćarstvu, u gajenju 
raznih industrijskih biljaka itd. Sve većeg maha u svjetskom 
gospodarstvu zauzima ona poljoprivredna proizvodnja, koja se 
vrši po načelu čiste rentabilnosti i radi stvaranja čistoga prinosa. 
U vezi s time smanjuju se: mg za prođu seljačkih pro- 
izvoda. ' 

Pri svemu tome država kao sl dia gospodarske poli- 
tike ne može mnogo da uradi u seljačkim zemljama za seljaštvo. 
lako se stvari čine nevjerojatne, stvarni su odnosi u seljačkim 
zemljama takvi, da onemogućuju vođenje smišljenije ekonomske 
politike u korist seljaštva. Na jednoj strani ima u tim zemljama 
malo kapitala, pa se taj kapital pomaže, jer je on jako potreban 
i za privatnu djelatnost i za državu. Kapital je ipak utjecajan 
iako ga mnogo nema. Država je stegnuta između svojih potreba 

i svoje zavisnosti od inozemnih zajmodavaca. Na drugoj strani 
seljaštvo je odveć mnogobrojno, dok je broj onih, koji troše 
seljačke proizvode, razmjerno malen. 

Uostalom, u sadanjim međunarodnim poremećenjima po- 
staju za državu ponajglavnija međunarodna politička pitanja; 
radi tih pitanja vrše se naoružanja, iz strategijskih razloga 
grade se željeznice i putovi, dok seljak kao mali čovjek ostaje po 
strani i zadnji je faktor u svjetskoj politici. Kad njegovo pravo 
glasa postaje nezgodno, onda mu se ili to pravo oduzima, ili mu 
se ne da da ga slobodno vrši. 

Zaključak 
Iz svega što je rečeno izlazi, da je opći razlog slabog ekonom- 
skog stanja seljaštva baš u seljačkim zemljama u tome, što se- 
ljaci nigdje nemaju dovoljno zemlje, da bi mogli samo od nje 
živjeti. Najveći broj seljaka životari na posjedu, koji ne samo 
da ne nosi nikakav čist prinos, nego ne daje ni dovoljan brutto 
prinos za prehranu seljačke obitelji. 

Kako da se riješi taj problem? Kako da se taj problem riješi 
napose kod nas, gdje je naš narod u srži još seljački i gdje ga 
mora samo zemlja da prehranjuje? 

Tako bismo prema svjetskim perspektivama seljačke privrede 
morali gledati u budućnost s najgorim pesimizmom, mi ipak 
vjerujemo, da će zdrava snaga našega seljačkoga naroda poka- 
zati svoje nadživljavanje i ondje, gdje drugi staleži izumiru. 
Mi ne vjerujemo zato u prognoze o izumiranju seljačkih naroda 
“=: što više — mi u vizijama na ruševinama kapitalističke pro- 
izvodnje gledamo seljački narod u zdravoj sintezi s ostalim sta- 
ležima kao srž i osnovicu novih državnih forma i uređaja. 

TDR. JOSIP BOGNER, ZAGREB 


FIZIOLOGIJA KRITIKE 


Jedna je od bitnih karakteristiska francuske književne kritike, 
da je ona uvijek usko vezana za život i životne probleme, i da je 
odatle ne samo kritika književnih djela i književnih radova, 
nego u isti čas i kritika društva, duha i morala. Izolacija od općih 
životnih, duhovnih i moralnih pitanja nije bila nikada svojstvo 
francuske književne kritike. Jer kritika je kao specifična vrsta u 
književnosti imala uvijek za cilj: zaći u duhovna i društvena, 
moralna i umjetnička talasanja vremena, i književna djela pro- 
matrati i ocjenjivati pod sintetičkim vidom. Zato je i književna 
kritika u toj književnosti toliko stvaralačka i pozitivna. — Dru- 
ga je bitna osobina francuske književne kritike, da je oduvijek 
bila filozofijski osnovana. S izgrađenoga filozofijskog stajališta 
francuska je književna kritika promatrala i ocjenjivala knji- 
ževna djela. I upravo to joj izgrađeno gledanje daje logičku 
čvrstoću i arhitektonsku jedinstvenost. U Taineovoj je književ- 
noj kritici uzeta za osnovu filozofija pozitivizma, impresioni- 
stička je kritika osnovana na psihologiji, koja tvrdi mehanizam 
duševnoga života (Lemaitre, A. France), dogmatičkoj je pak kri- 
tici temelj filozofija apriorizma (Brunčtičre). 

Ove dvije bitne osobine francuske književne kritike: veza- 
nost za život i filozofijska osnovanost podaju joj prvorazrednu 
vrijednost ne samo u francuskoj, nego i u evropskoj književ- 
nosti uopće. Sintetički karakter ove kritike ne dopušta, da se ona 
ograniči samo na promatranje i ocjenjivanje književnoga djela 
s uskoga stajališta verbalne književne analize, nego joj naprotiv 
omogućuje i nalaže, da književna djela promatra i procjenjuje 
u kompleksu ostalih duhovnih, moralnih i općeživotnih problema. 
(Stoga bi i historija francuske kritike podala sintezu francuskog 
kritičkog duha, sintezu, u kojoj bi sve vrednote francuskoga knji- 
ževnog stvaranja bile do dna ogledane i ocijenjene sa svih gle- 
dišta i u svima dimenzijama). Naravno, svaki pojedini kritik vrši 
vrednovanje književnih djela prema svom prevalentnom krite- 

riju, ukazujući sad više na moralne, sad na socijalne, sad na 
estetske tendencije, no i pored toga nijedan ne izdvaja književno 
djelo iz općeduhovnoga i općeživotnog kompleksa. Sintetičnost je 
upravo osnovna crta i najviša vrijednost francuske književne 
kritike. 

Kritika, koja se na takav način vrši, nužno mora biti stvara- 
lačka. Ona je aktivni stvaralački činilac u općem književnom 
stvaranju, jer je i sama jedan specifični stvaralački književni 
rod. Uz vrednovanje književnih djela dolazi i do vrednovanja 
samih kritičkih principa i kriterija — ukratko, ona kritički ocje- 
njuje temelje, vrijednost i mogućnost tih principa. Uz kritiku 
književnih rodova — jer se u torse sastoji sama sadržina knji- 
ževne kritike — francuska je književna kritika, više od ijedne 
druge evropske književne kritike, teoretski razrađivala i pro- 
blem o principima i kriterijima kritike. Kao što je Kant u svo joj 
kritici čistoga i praktičnoga uma postavio pitanje o granicama, 
valjanosti i mogućnostima našega uma, tako je francuska knji- 
ževna kritika oduvijek postavljala i rješavala problem o meto- 
dama, principima i mjerilima kritike sa čisto teoretskoga staja- 
lišta. Teoretsko je raspravljanje o samim pitanjima kritike prvi 
uvjet, da se dođe do velike, logične i sustavne književne kritike. 
Francuska je književna kritika oduvijek pazila i na ovu teoret- 
sku stranu, i od Boileau-a do Brunčtičrea ona je bila uz kritiku 
književnih rodova i kritika samih principa kritike. Ta velika tra- 
dicija živi i danas u francuskoj književnoj kritici, i Albert je 
Thibaudet u svojoj knjizi o Fiziologiji kritike pokušao da sa 
svoga filozofijsko-kritičkoga stajališta promotri i ocijeni prin- 
cipe francuske književne kritike XIX. stoljeća i da, raspravlja- 
jući uz to još o problemu suda i ukusa, postavi i dade svoje kri- 
tičke principe. Thibaudet je pristaša Bergsonove filozofije intu- 
icionizma i pisac jedne studije o toj filozofiji. Ja ću njegovu 
knjigu o Fiziologiji kritike najprije potanko ogledati, a onda tek 
o njoj, poslije analize, dati svoje mišljenje. 

Kritika je u smislu, kako je danas shvaćamo, plod XIX. sto- 
ljeća. Doduše, i prije toga vijeka bilo je kritičara, no kritika kao 
specifična književna vrsta ipak nije postojala. Kritika naime kao 


248 


rad više ili manje specijaliziranih književnika, kojima je profe- 
sija da govore o književnim djelima i da izriču o njima svoj sud. 
To dakako ne znači, da prije XIX. stoljeća nije bilo razvijenoga 
književnog ukusa, koji čini preduvjet za svaki kritički rad, nego 
jedino znači, da se kritika nije profesionalno obavljala prije 
toga vremena. Tri su faktora, koji izazivaju kritiku u današnjem 
smislu te riječi: 1. stvaranje profesorskog staleža, 2. stvaranje 
žurnalističkog staleža, 3. opreke i borbe među tim staležima. 
Prije Revolucije odgoj pripada crkvi, poslije nje on se poste- 
peno, ali sve jače, laicizira. Oko 1830. postoji u Francuskoj već 
jedna katedarska historija, katedarska filozofija, pa dosljedno 
i jedna katedarska književna kritika. Tako postaje književna 
kritika bitni dio profesorskoga zvanja. No, u isti čas i žurnali- 
stičko zvanje počinje u sebi uključivati rad na književnoj kri- 
tici. Književni žurnalizam postaje prirodni govor književne kri- 
tike. Podrijetlo se književne kritike prema tome mora tražiti u 
rođenju ovih dviju velikih korporacija: profesorske i žurnali- 
stičke, — posve nepoznatih prije XIX. stoljeća. Ali književnu 
kritiku ne stvara samo rođenje ovih dviju korporacija, već je 
izaziva i njihov sukob i rivalitet. Na taj način i postaje njihov 
sukob i rivalitet treći odlučan činilac pri stvaranju književne 
kritike. : 
No već pri samom početku stvaranja spomenutih dviju kor- 
poracija književna se kritika vrši i razvija u dva smjera. Jedan 
smjer, i to profesorski, ide više na ispitivanje i sređivanje pro- 
šlosti, dok drugi, žurnalistički, ostaje u sadašnjosti, ne komentira 
i ne polaže važnost na inventar, nego samo registrira i subjek- 
tivno reagira na književno stvaranje. Naravno, ova dva smjera 
ne treba strogo dijeliti i shvatiti kao dva divergentna pravca, 
koji se ne dodiruju i isprepliću, nego ih treba razumjeti tek kao 
dvije tendencije, pri kojima prevalira jedamput duh prošlosti, 
a drugi put duh sadašnjosti. Prvi je smjer kritike rođen u vezi 
s historijom, s osjećajem prošlosti, i zato on postavlja akcent na 
inventar i sređivanje prošlosti. Romantičarska će tek kritika 
odbaciti svaki inventarski interes, obazirat će se na samu prirodu 
stvaralačkog akta, pa će se stoga i toliko razlikovati i od. profe- 

sorske i od žurnalističke kritike. Tako će se upravo ovdje roditi 
sukob između profesionalne i umjetničke kritike, a u isto vrijeme, 
baš zbog toga sukoba, nametnut će se potreba suca u tom sukobu, 
suca koji u stvari treba da bude književni kritik. 

Kritiku uz spomenute faktore izaziva također još jedan čini- 
lac. Francuski je XIX. vijek — vijek pluralizma, vijek u kome 
vlada i u kome se priznaje više sistema ukusa, više planova 
umjetničkoga stvaranja. Pluralizam, koji je započeo sukobom 
klasicizma i romantike. (Politički liberalizam XIX. stoljeća, koji 
je dopuštao da više političkih stranaka ima jednako pravo i je- 
dnaku valjanost, prenesen na područje umjetnosti, obilježuje 
pluralizam u pitanjima ukusa i stvaranja. I tako je kritika crpla 
svoju snagu iz ovih triju korijena: 1. korporativnoga (profesor- 
skog i žurnalističkog), 2. historičkoga (ukus za sređivanjem), i 3. 
liberalnoga (istovremeno postojanje neprijateljskih 1 protivnič- 
kih stranaka, jednako priznatih i jednako borbenih). 

Kritika, kao specifična književna vrsta, nema zadaće a niti je 
ovlaštena da propisuje pravila ostalim književnim vrstama. Thi- 
baudet ovu činjenicu naročito naglašava, jer unaprijed odbija 
svaku mogućnost kritičkoga dogmatizma, — a koju je potpuno 
iscrpljavao Brunčtičre. Njegova je namjera, da s ovom knjigom 
dade fiziologiju kritike — t. j. da odredi mjesto i značenje 
ukusa, konstrukcije i kreacije pri vršenju kritičkoga vrednova- 
nja. Prema tome, ova će knjiga ispitati razlike i granice između 
triju vrsta kritike, i to 1. kritike spontane ili govorene, 2. kritike 
profesionalne, i 3. kritike umjetničke, a zatim će odrediti, što 
znače ukus, konstrukcija i kreacija u kritici. Ukus, koji ocjenjuje 
književna djela; konstrukcija, koja raspoređuje književna djela 
i svrstava ih u red; i kreacija, koja ih odmjenjuje, nastavlja 
ili se sukobljuje s njima. Što svoju knjigu nije nazvao psiholo- 
gijom kritike, razlog je u tome, što je svaka prava i živa psiho- 
logija kritike u stvari psihološka biografija čovjeka, koji je živio 
životom kritičara. Što pak nije knjigu nazvao geografijom kri- 
tike, iako bi taj termin odgovarao prvom dijelu knjige, u kojem 
se ispituju tri različite klime, iz kojih se razvija kritika, nego 
fiziologijom kritike, uzrok je u tome, što već sama geografija nosi 

u sebi i fiziologiju čovjeka kao društvenoga bića, promatranog 
u njegovim relacijama sa zemljom. Drugi napokon dio knjige, 
koji raspravlja o ukusu, konstrukciji i kreaciji u kritici, potpuno 
opravdava termin »fiziologija kritike«, uključujući, naravno, u 
sebi i prvi dio radnje — t. j. ispitivanje triju različitih regiona, 
iz kojih izraštava kritika. 

Usvojivši diobu kritike na ove tri vrste: kritiku spontanu ili 
govorenu, kritiku profesionalnu i kritiku umjetničku ili artis- 
tičku, — ostaje nam da detaljno svaku pojedinu od njih odredi- 
mo i da što točnije definiramo. Spontanu kritiku radi sama pu- 
blika ili, preciznije, kulturniji dio publike i njeni neposredni 
tumači. Profesionalna je kritika zanat specijalista, kojima je 
zadaća da čitaju književna djela, da iz njih izvode izvjesnu 
doktrinu i norme, i da učvrste među književnim djelima svih 
vremena neki red. Umjetničku pak kritiku obavljaju sami umjet- 
nici, na taj način što razmišljaju o svom umjetničkom stvaranju 
i umjetnosti uopće. Dok spomenuta kritika promatra književna 
djela u »salonu«, profesionalna kritika o njima raspravlja, ispi- 
tuje ih i komentira, da ih najzad restaurira i sredi u muzejima, 
umjetnik kritik promatra vlastita djela neposredno u samom 
ateljeu svoga stvaranja. I ovdje treba podvući činjenicu, da se 
ove tri vrste kritike moraju shvatiti samo kao tendencija, a ni- 
pošto kao oštro izolirani okviri. 

Još Voltaire napominje spontanu kritiku, kritiku publike, kao 
najbolju kritiku francusku. Ta je kritika najviše i gotovo isklju- 
čivo samo govorena kritika, te je toliko već posve jasna razlika 
između nje i drugih dviju vrsta kritike. Dok se druge dvije vrste 
pišu, i dok je njima svrha da budu čitane, spontana se kritika 
samo govori. Ali, uza sve to, ova kritika nipošto nije na odmet. 
Jer nju vrši onaj najinteligentniji dio publike, koji znade čitati 
i suditi. Sainte-Beuve čak misli, da i kritik nije drugo nego se- 
kretar publike, »koji otkriva, raščišćuje, i redigira svako jutro 
misao svih ljudi«. Iako Jules Lemaitre suprotno ovome tvrdi, da 
»kritika od dana do dana, kritika djela od jučer nije uopće kri- 
tika« nego samo konverzacija — ipak treba napomenuti, da dobre 
kritike ima upravo ondje, gdje ima i dobre konverzacije. A po- 

slije toga, kritika o aktualnim djelima, govorena kritika, koja 
pomaže da se istakne i iskristalizira prava fizionomija tih djela, 
važna je ne samo u sadašnjosti, za samoga umjetnika, nego je 
važna i kasnije, za historika književnosti. Govorena ili spontana 
kritika, ako nije vršena samo zato da se govori, nego u prvom 
redu da se sudi o književnim djelima, pa makar i u obliku kon- 
verzacije samo, drži književna djela uvijek u svježini, u atmos- 
feri interesantnosti i modernosti. To je, naravno, nemala usluga ; 
važnost te kritike! Često doduše ova vrsta kritike, nošena psiho- 
logijom koterija i dnevnoga ukusa, potpuno griješi, no uprkos 
toga, ona nosi svojom svježinom uvijek u sebi i pozitivnih vred- 
nota. 


Dok se ta kritika nekoć vršila u salonima, — naravno u 
Francuskoj — danas ona dolazi do izražaja samo u novinskoj 
kritici. To je i kritika o djelima dana, rađena u duhu i jeziku 
dana, izražena na lak i ugodan način, prikazujući ideje djela 
kao nove i zazirući od svake pedanterije. Ta se kritika čita, je- 
dnako kao i same novine, jedamput, ne prečitava se, jer je pisana 
u duhu dana i samo za jedan dan. Zato ovoj kritici i nije potre- 
ban duh klasične kritike. Jer klasična je kritika usmjerena i kon- 
centrirana na prošlost, dok je ona prva sva u aktualnosti. Koliko- 
god ova dnevna kritika, zbog same svoje prirode, vrlo često po- 
stavlja krive perspektive, ipak je njena glavna odlika upravo u 
tome, što književna djela promatra samo kroz prizmu sadaš- 
njosti. Kada bi ova kritika naime promatrala književna djela 
pod kutom vječnosti, — to bi značilo ne samo smrt kritike, nego 
književnog stvaranja uopće. (Uostalom, u žurnalizmu su i onako 
dobri svi oni načini, koji nisu odveć nošeni logikom. Kritika 
spontana ili kritika kronike, u stvari je kritika izražena u ime 
mnogih; i utoliko što ona izražava vjernije mišljenje svih čla- 
nova izvjesne partije ili koterije, utoliko je važnija. Zbog svoje 
prirode, ova se kritika, nošena isključivo duhom dana, naročito 
dobro primjenjuje na teatar, i ovdje je ona, više nego drugdje, 
doista samo registriranje mišljenja sviju. Danas, ova spontana 
kritika, u svom modernom obliku novinske kritike, doživljava 

svoj »zlatni vijek«, — i diskusije o dekadansi kritike nikako se 
ne mogu doticati i odnositi na ovu vrstu. ' 

Nasuprot ovoj spontanoj kritici, koja ima za svoj predmet 
knjige i ljude, profesionalnoj su kritici glavni interes pravila i 
književne vrste. Profesionalna kritika hoće da.u prvom redu 
odredi granice i norme pojedinim književnim vrstama, i da na 
izvjesni način ustali u književnika svijest o tim vrstama. Ova 
kritika ispada u neku ruku kao kritika savjetovanja. Jer njen je. 
cilj savjetovati umjetnicima, kojim putem da pođu u svom stva- 
ranju. Odrediti putove i metode stvaranja, uz definitivno odre- 
đenje granica pojedinih književnih vrsta jest smisao profesio- 
nalne kritike. Boileau, kao i Brunčtičre, — najizrazitiji su pred- 
stavnici ove apriorističke i dogmatičke književne kritike fran- 
cuske. Usto, ova je kritika — historička. To je kritika ljudi, koji 
znadu i sređuju, koji prvenstveno sude i ocjenjuju prošlost. 
Antiknost je kruh profesora ili ove kritike, rekoše Goncourti. Ali 


osuditi o djelima prošlosti ipak može samo onaj, koji je u stanju 


da ih smjesti ponovo u njihovu sredinu i da ih historički oživi — 
nadovezuje na ovu misao Goncourta ispravno Brunčtičre. Su- 
diti, svrstati i protumačiti književno djelo — sadržina je ove pro- 
fesionalne ili profesorske kritike. Kolikogod se ni taj posao ne da 
izvršiti bez ukusa, prvog preduvjeta za kritiku uopće, ipak pro- 
fesionalna kritika u svom historijskom radu nalazi veliko i za- 
služno opravdanje. 

U dogmatizam spada ova vrsta kritike — najviše sa svojim 
nastojanjem za određivanjem putova umjetničkoga stvaranja i 
granica književnih vrsta. No u drugu ruku, ova kritika svojim 
stvarnim i logičkim metodama služi korisno prečišćavanju knji- 
ževnih pojmova, a sređivanjem prošlosti, ona projektira na neki 
način putove budućnosti. Miješajući u svoje umjetničke kriterije 
vrlo često i moralne elemente, ona se gubi nerijetko u vanumjet- 
ničkim mjerilima, jer ne razlikuje dovoljno potpunu odijeljenost 
sfere ukusa od sfere morala. ' 

Impresionistička. kritika — kritika abiša: i utisaka, predba- 
cuje profesionalnoj kritici pomanjkanje mogućnosti. da jedno 
književno djelo ocijeni i osjeti izolirano, kao djelo o sebi, nego, 

nužno zbog svoga historijskog duha promatra književno djelo 
uvijek u relacijama prema čitavoj jednoj množini djela prošlosti. 
No, baš taj prigovor impresionističke kritike ukazuje na najjaču 
stranu profesionalne, i to zbog toga najjaču, što je traženje vječ- 
nih ideja, shvaćenih u Platonovu smislu, upravo najuzvišeniji i 
najsintetskiji zadatak ljudskoga duha. Profesionalna kritika tako 
brani prošlost i vječne vrijednosti njene od zaborava, no ako 
katkada i previše naglašava vrijednost i prava mrtvih, to čini 
samo zato, jer zapada u krajnost. No braniti prošlost od zabo- 
rava — ostaje jedna od najljepših odlika profesionalne kritike. 

Prema ovim dvjema vrstama kritike stoji — najzad kritika 
samih umjetnika. Za razliku od profesionalne kritike, koja misli 
da može odrediti putove i metode umjetničkog stvaranja, umjet- 
nička je kritika uvijek samo kritika o dovršenom vlastitom 
djelu. Odatle je ona i dokaz, da je umjetničko stvaranje u stvari 
nepredvidljivo i neodredljivo stalno eksplodiranje duha, — i da 
se kritika o metodama i normama stvaranja može da izvrši tek 
iza dovršenoga djela. Naspram kritike profesionalne, koju Fa- 
guet nazva »kritikom pogrešaka«, ova se artistička kritika može 
obilježiti kao »kritika ljepota«. Zato i ova kritika nerijetko do- 
vodi do opće estetike, baš kao što profesionalna kritika rado 
postaje književnom historijom. Artistična se kritika ne bavi dje- 
lima, nego samom biti stvaranja, i zato je ona u neku ruku »čista 
kritika«. Njen je glavni problem — problem samoga stvaraoca, 
problem genija, problem same biti ljepote. 

Odredivši kao glavnu sadržinu profesionalne kritike suđenje, 
a s njim u vezi i svrstavanje i tumačenje, dolazimo do pitanja, 
da li se suđenje može vršiti bez ukusa, odnosno, koje mjesto za- 
uzima ukus u književnom vrednovanju. U biti same kritike leži, 
da brani ljudski duh od automatizma, što nipošto ne isključuje 
potrebu, da kritika i sama sebe brani od mogućnosti da upadne 
u automatizam. Iako kritika teži za izvjesnošću, ipak se njen 
princip ne smije sastojati u aksiomu, da uvijek ima i da uvijek 
mora imati pravo. Kritika, koja misli da ima uvijek pravo, — 
potpuno je dogmatička. Bez želje da uđemo u staru raspru izme- 
đu dogmatičke i impresionističke kritike, između kritike koja 

isključivo hoće da sudi i kritike koja iznosi samo svoje utiske, u 
povodu književnoga djela, iz čiste »estetske pasije«, — treba 
ipak istaknuti, da kao opreka suđenju stoji ukus. Ukus kao na- 
ročito stanje ili instrumenat naše senzibilnosti u stvari ocje- 
njuje književna djela. Inteligencijom i moralnim zakonom ne 
vrši se vrednovanje umjetničkoga djela, nego ukusom. Rješenje 
pitanja, da li ima nekih zajedničkih zakona ili norma ukusa, kao 
što ima zajedničkih kategorija razumskih i moralnih, iako ne 
dovodi do zaključka da estetski život dopušta individualnu anar- 
hiju, ipak stvara uvjerenje, da su izvjesni zajednički elementi 
ukusa vrlo mnogostruki, i da su diferencirani prema različitim 
rasama, jezicima, mentalitetima i generacijama, te da je ideja 
o nekom jedinstvenom ukusu, analogno konstrukciji ideje o ne- 
koj jedinstvenoj inteligenciji i moralu, prosta fikcija. Postoji 
tako primjerice ukus zapadnjački i istočnjački, ukus francuski i 
engleski, klasički i romantički. Po uzoru na Kantove antinomije 
čistoga uma, mogli bismo gornje opreke ukusa nazvati estetskim 
antinomijama, za koje kritika ne može naći nikada rješenje. Tek 
činjenica postoji, da ima dobar i rđav ukus, ili, bolje, dobrih i 
rđavih ukusa. 

Dok impresionistička kritika dopušta individualne ukuse i 
tako završava stvarno u estetskom anarhizmu ili, bolje, u estet- 
skom atomizmu, dogmatička opet kritika vjeruje u racionalno 
jedinstvo ukusa, bit će ipak kritički najopravdanije pretpostaviti 
pluralizam ukusa. Jer »ukus uključuje raznolikost, kulturu, mo- 
gućnost i naviku upoređivanja«: ljepota, realizirana preciznim 
sredstvima, završava kompleksnim i nepreciznim stanjima. Ukus, 
prema tome, pripada području impresije, a ne području stva- 
ranja. Odatle se i ukus ne da definirati, jer definicija traži pre- 
ciziranje. Iskustveno tek znamo, da je »ukus umjetnost uživanja 
bez ikakve praktične svrhe.« 

Ukus je umjetnost uživanja, ali nije samo stvaranje umjet- 
nosti. Kritika, koja se razlikuje i koja je nešto sasvim drugo od 
umjetnosti produciranja, nije međutim ni samo ukus. Jer kritika 
nije samo umjetnost uživanja, nego u isti mah i umjetnost razu- 
mijevanja pomoću. inteligencije, dakle također izvjesna umjet- 

nost stvaranja, kritika nije, dakle, samo umjetnost užitaka, nego 
i umjetnost određenja, fiksacije ukusa. Fiksacija ukusa, dakako, 
ne znači drugo nego da kritika fiksira ukus, koji je već prije 
fiksiran, tek ona toj fiksaciji pridaje razlog i svijest o fiksira- 
nju. Ali od fiksacije ukusa kritika često ide toliko daleko, da hoće 
od toga fiksiranog ukusa da načini jedan apsolutni univerzalni 
ukus, — ukratko autoritet. Taj apsolutni ukus postaje onda mje- 
rilo za naš lični ukus, za naše lično uživanje. On se prenosi 
izvan nas i postaje neka apstraktna sila, koja stoji nad nama. 
Međutim, kriterij treba da uvijek ostane u nama, — jer vari- 
jabilnost ukusa ne dopušta apsolutni ukus. Sama opet kritika, 
koja bi se vršila jedino na osnovu ukusa, a koja ne bi htjela i da 
inteligencijom razumije umjetničko djelo, — ne bi bila nikako 
stvaralačka, nego bi bila isključivo posao potpuno dezinteresi- 
ranoga amatera. Kritici se tako nameće jedna viša zadaća. Ne 
samo uživati u književnom djelu, nego i smjestiti ga u neki red 
i zamišljati ga prema nekom redu. Stvoriti izvjesni red ili više 
redova postaje tako smisao kritike. Po uzoru na redove u arhi- 
tekturi, u kritici mogla bi se razlikovati četiri reda, oko kojih se 
grupira kritički duh. Prvi je red konstruiran oko ideje književ- 
noga roda, drugi oko ideje tradicije, treći oko ideje generacije 
i četvrti oko ideje zemlje. 

Čitava je klasična kritika francuska formirana oko ideje 
književnih vrsta. Kritik poznaje prirodu svakoga roda, njegove 
zakone i uvjete pod kojima može književno djelo da zadovolji, 
ako je konformno s dotičnom vrstom. Ova je teorija o književ- 
nim vrstama u stvari inspirirana Platonovom filozofijom, prema 
kojoj u umjetnosti ima Ideja koje umjetnik kopira. Danas je ta 
teorija, naravno, već posve zabačena, jer je zabačena pretpo- 
stavka o postojanju nekih idealnih estetskih tipova. Ali, ideja se 
književne vrste kao regulatorna ideja ne da odijeliti od kritike, 
tek ta ideja ne postoji neodjeljivo od umjetnika. Umjetnik ne 


stvara prema ideji o književnoj vrsti — nego stvarajući on ruši. 


sve planove i intencije, čak i vlastite, unaprijed zamišljene. 
»Književna vrsta postoji iza umjetnika, a ne pred njim«. Kritik 
ima gotova umjetnička djela pred sobom i njegova je zadaća da 

ih promatra u njihovoj vezi, da obilježi njihove opće crte, i od 
tih općih crta kritik stvara ideje književnih vrsta. Književne su 
vrste, prema tome, pomoćno sredstvo kritike, konstrukcije izra- 
đene na osnovu čitave množine književnih djela, — ukratko 
intelektualna pomagala. Uzimati, međutim, književne vrste kao 
konstantne realnosti, a ne kao »fikcije« — znači logično završiti 
u dogmatizmu. Kritika ne može bez književnih vrsta, — ali tek 
ne smije ih shvatiti kao realnosti, nego kao pomoćne i žive kon- 
strukcije, koje stalno evoluiraju. Književne su vrste, prema tome, 
apstraktne i artificijelne opće ideje, koje dopuštaju stalnu evo- 
luciju. I upravo pomoću tih vrsta kritika stvara lanac, koji me- 
đusobno povezuje periode pojedine književnosti. Konstrukcija 


tih književnih serija i nastavaka organska je sadržina kritike. 


Ideja tradicije služi tako kritici i opet za sređivanje književnih 
djela. Za uspostavljanje pak reda među književnim djelima 
sadašnjosti kritika je iskonstruirala ideju generacije. Iako se 
pojam generacije ne da točno odrediti, kritika ipak tim idealnim 
pojmom izvodi red među književnim djelima. Najzad idejom 
zemlje ili idejom lokalnom kritika tumači djela i ljude. Taine 
je oko ove ideje razvio cijelu svoju kritiku, i od jedne samo po- 
moćne ideje prešao u pretjerane generalizacije. Kritik, koji uz 
ukus ima i sposobnost konstruiranja, u punom je smislu riječi 
arhitekt. Ali da bi arhitekt dao djelo, potrebno je da, osim što 
posjeduje ukus, bude i stvaralac. Tako i kritika mora biti ne samo 
nošena ukusom, i sposobna za konstruiranja, nego mora biti i 
stvaralačka, hoće li da dade djela, jednako poput sviju drugih 
književnih vrsta. 

Ideje književnih vrsta, tradicije, generacije i zemlje samo su 
apstraktne konstrukcije, i još same po sebi ne znače i originalno 
stvaranje. Prava stvaralačka kritika bit će ona, koja, poput 
umjetnosti, stvara nešto posve novo, što živi svojim vlastitim 
životom. Osjetiti osjećaj drugoga, simpatizirati s tim osjećajem 
i izraziti svoj sud, dobiven osjećajem, kongenijalno samom 
umjetničkom osjećaju, — sadržina je stvaralačke kritike. Saži- 
vjeti se s djelom i čovjekom — to sačinjava svaku pravu stva- 
ralačku kritiku. Tu je notu unio u francusku kritiku tek romanti- 

zam. Kritika je stvaralačka tek onoliko, koliko uspijeva da u 
sebi utjelovi moć simpatiziranja. »Ljubav je produciranje u lje- 
poti. Stvaralačka se kritika ne zadovoljava time, da uživa knji- 
ževnu ljepotu, nego ona stvara u toj ljepoti, ona stvara one 
lijepe dijaloge, o kojima govori Platon, ona ih stvara pomoću 
ljubavi.« Konačna je svrha kritike prema tome: razumjeti. 

Senzibilnošću osjetiti i zavoljeti, a inteligencijom razumjeti 
pravo je određenje stvaralačke kritike. (Uhvatiti »elan vital« 
jednoga doba i jedne epohe, uhvatiti ga poput skulptora, pre- 
nijeti ga u plastiku i ljepotu, gdje ga može da voli jedna geni- 
jalna inteligencija, — vrhunac je takve stvaralačke kritike. Kri- 
tika postaje stvaralačka onda, kada živo, životno izrazi »elan 
vital« jednoga duha, — svu genijalnost toga duha, a izraziti ga 
može samo pomoću ljubavi i razumijevanja. 

Poslije analize Thibaudetove knjige postaje jasno, da je on 
uzeo Bergsonovu filozofiju za bazu svoje kritike. Glavni kriterij 
kritike postaje: intuicija, dotično ukus. Svaki je racionalistički 
dogmatizam isključen. Thibaudet usvaja estetski pluralizam, — 
i utoliko tvrdi relativizam kritike. Autoritet, to znači apstraktni 
apsolutni ukus, nemoguć je u ovoj kritici, uza sve to što ona 
dopušta izvjesne zajedničke crte ukusa. Ne priznavajući, me- 
đutim, pretpostavku o racionalističkom jedinstvu ukusa, ova kri- 
tika nužno — ne priznaje autoriteta. Ali zato, — kao životno i 
psihološki elastična, ona ima razumijevanja za sve manifestacije 
književnoga stvaranja. Ova kritika nije ukočena, jer nije racio- 
nalistička, nije »autoritativna«, jer nije dogmatična, — nego je 
intuitivnosubjektivna. Ona ne ide dotle, da priznaje mogućnost 
estetskog anarhizma, jer konstruiranje je izvjesnoga reda i izvje- 
snih norma i njena sadržina, — ali stoji na stanovištu estetskoga 
pluralizma. Glavni kriterij za kritička vrednovanja ova kritika 
nalazi u ukusu. A opet ona nije estetski senzualizam. Jer ukus 
kao čisto fiziološki instrumenat, kao »umjetnost uživanja« — 
nije još dovoljan za kritiku. Uživati samo — dakle vršiti samo 
jednu fiziološku radnju, znači potpunu pasivnost. A kritika — 
upravo po svojoj biti sastoji u aktivitetu. Zato za kritiku treba 
ukusu da pridođe i inteligencija, — uživanju treba da se nadoda 

još i razumijevanje. Thibaudetova, prema tome, kritika nije 
impresionistička, nije kritika ukusa i utiska, — jer ona traži 
osim ukusa jedan plus — traži intelekat. Ukus — ocjenjuje, inte- 
lekat shvaća i uređuje. Intuicijom ulazimo u umjetničko djelo, 
ukusom ga vrednujemo, a inteligencijom ga razumijevamo. U tu 
kritiku ulazi jedan objektivni faktor, naime intelekat, ali opet 
ona nije racionalistična. Norme i književne vrste za ovu su kri- 
tiku samo fikcije, pomoćna sredstva, — zato je racionalizam 
isključen. Intelekat pak dolazi kasnije kao logički instrumenat 
za sređivanje i uvođenje izvjesnoga sistema, pošto je ukusom 
izvršeno samo vrednovanje književnoga djela. 

Međutim, kolikogod ova kritika naglašava ukus kao glavni 
uvjet i faktor pri kritičkom vrednovanju, ona ipak nije izrazito 
estetska kritika. U duhu tradicije — i Thibaudetova je kritika 
sintetična. Ona traži estetske elemente u književnom djelu — ali 
ne isključivo estetske. Jedino, podvlačeći činjenicu o potpunoj 
odijeljenosti sfere ukusa od sfere morala, ona definitivno odbija 
uvlačenje moralnih kriterija i tako pokazuje oštru razliku prema 
tradicionalnoj već navici francuske kritike, da moral i estetiku 
ne samo izjednačuje, nego čak estetske elemente podčinjava mo- 
ralnim kriterijima. S obzirom na ovaj momenat, Thibaudetova 
je kritika mnogo bliža estetskoj negoli moralnoj — iako nije 
nipošto isključivo estetska. I upravo ova njena prevelika elastič- 
nost u shvaćanju »estetskih fenomena«, prejaki fiziološki ton, — 
možda je najslabija strana Thibaudetove kritike. Thibaudet se 
boji od dogmatizma, racionalizma, — no zato je ipak nešto pre- 
više u fiziologiji, u pluralizmu, — ne dajući nigdje preciznosti 
i definicije. Taj je relativizam, neosporno, vrlo kritičan, čak i 
zbog svoje elastičnosti da shvati najsloženije i najraznolikije 
umjetničke manifestacije, vrlo prikladan kao redna metoda, no 
ipak on nije dovoljno čvrst. Jer, napokon, čvrstoća još uvijek ne 
mora značiti i dogmatizam. Thibaudet je Bergsonovac. Filozo- 
fija je Bergsonova baza njegove književne kritike. Svuda se u 
toj kritici osjeća, da je važnost položena na život. Traži se ži- 
votni sadržaj djela, a ne forma, šablona ili novac. — I zato kri- 
tika nosi u sebi toliko ljubavi da razumije, i čisto u duhu Pla- 

tonove filozofije Thibaudet misli, da je ljubav ne samo izvor 
svakoga umjetničkog stvaranja — nego je i izvor svake velike i 
životne kritike. Ljubav stvara djela, ljubavlju se djela i ra- 
zumiju. 

Sve o svemu, Thibaudetova je knjiga odličan kritički prikaz 
francuske književne kritike XIX. stoljeća, prodahnut svuda 
ličnim gledanjem i određen samostalnim stavovima prema pro- 
blemima kritike. 

TUŽNI SUVREMENICI 


Mislim na vas večeras u krčmi sam, 
Poliću; Matešu, Donadini! 

Aj, i nizašto ja ne bih htio da vas dam, 
iako ste, vele, bili u mnogom harlekini. 


Sve su noći iste, ko kad ste i vi bili: 

Namiguje nad svetim Markom prastara žuta Luna, 
A vaš nepoznati brat očekuje, mrtvi mili, 

Da doputuje u kočiji kneginja Pampeluna. 


O kako su čarobne riječi, dragi: jesen, zlatna šuma, 
Kao od trompeta mjednih u virtuoza zvuci. 

O što vas nema više? Ja silazim s uma. 

Čujte: negdje u noći zavijaju vuci. 


Imali ste pravo: ovaj svijet je ludnica. 
I bolje je tako, da vas nema više. 
Na ulici je samo dobra stara bludnica, 
što u sjeni kuća hitro suzu briše. 


Zaviđam noćas pticama na telegrafskoj žici, 
Što svoja mala srca peru u slapovima zraka. 
Ja ću morat da se sklonim u zemlji Romantici, 
Jer daleke su ceste do kule od oblaka. 


Mislim na vas večeras u krčmi sam, 
Poliću, Matošu, Donadini! : 
Aj, i nizašto ja ne bih htio da vas dam, 
Tako ste. vele, bili €“ mnogom harlekini. 


Viktor Vida 


JEDNO DJETINJSTVO 


DJEČAK 


Snivalo je ljeto u popodnevnom sjaju, 
na ruke je pala dječakova glava, 

misli bijahu u nekom dragom kraju, 
suncem obasjana kosa sjajila se, plava. 


261 


Polumrak u sobi spuštene rolete, ' 
probija se sv'jetlo kroz pukotinu neku, 
sve odiše tugom popodnevne sjete, 

a čuti je samo željeznice jeku. 


Iznenada dječak u sebi se prenu, 
osjetivši nešto tijelom se pomaknu, 

i vidjevši na stijeni jednu dragu sjenu 
majčina ga ruka već po glavi taknu. 


DJEČAK I JEDNO BOŽJE VEČE 


Podmuklom bruju zvona dječak prisluškuje tiho: 
što se to ovdje zbiva, jesu li to sanje? 

Probudio se vjetar, zastore je lagano zanjiho, 
savijao je blago od sna probuđeno granje. 


O tužno veče dječakovih snova, 

kad zlatna glava na ruku pada blijeda, 
sivost gviri iz dosadnih zidova, 
pitanja niču, u dušu tuga sjeda. 


Luta pogled umorno tražeći po zidu 
sliku neviđenu, tek slućenu u mašti, 
kad plesalo se u snu po oštrice bridu, 
a ljudi bjehu često neobično tašti. 


Oikud ove misli nenadano dođu? 

Čega se dečko plaši, što je tako ružno? 
Zašto misli gadne dušu mladu glođu? 
Sve je tako plačno, dosadno i tužno. 


Udarci se čuli zidnog nekog sata, : ' 
irak se svijetla krade kroz odštrinuta vrata. 
Oto šole 


U TRGANJU* 


Pari ka da se crjeni mist upravo smašten 
prilija 

oko crkve Gospe Srinske, 

po zapadu, 

i jednu cilu bačvu ka da je u more ulija, 
pa sve se rumeni, ' 


* Branje grožđa. 

Bi' će još jedno po ure sunca, 

a brode bodulske kano galebi bili 

po moru, na maištralu, s idrima bilin idru 
i vozu bačve krcate slatkoga crjenog masta. 


Sve su se dolačke širade dobro napoile vodon, 
kad su se sudovi prali, 

a sada piju ciđe smaštena grožda; 

domala popi će litara puno, 

novoga, mladoga vina. 


Dolačkom štradom zamrlišala jesen po groždu 
i po friškome mastu. 


Dugo su vrimena pščnale ožednile kale 

da se u jesen napoju, 

u jesen lipu kada se litina kupi, 

litina mala za puno truda, 

mnogo težački žuja za svako pojedino zrno, 
mnogo mučnoga znoja, 

mnoga briga i str4 o bolesti loze i krupe, 

ne ritka vapenja kiše; 

vična dizanja rana i neprospane noći, 
veslanja mučna za bure i juga; 

svako je zrno plaćeno skupo: žujin, mukon i znojon, 
krvavin znojon težaka. 


Pri smrknuću, vidro po vidro, na glavi, u konobu nosu 
u sudove iskriću stare. 

Slatka je večera judi šta su trgati bili: 

maništra, meso i razvodnjeno vino, 

a za njon teški i kratak san — — — 


Njiman je trganje drago i lipo, najlipše u godini ciloj, 
jer to in je jedina plaća 

mučnoga rada 

kroz dugi deset miseci. 


DALMATINSKI KRŠ 


Na sivon kamenu našen i na škrapama mnogin 
nikolko škipa crjene zemje 

posuto leži: 

to gol je dalmatinski krš. 

Iz pusti' ledina stvaraju uzrađenu zemju, 
intradu, 

o' tvrda kamena, šta je poškurija o' kiše i sunca, 
dnevni svoj suvi kruv. 


A teška je motika i tvrda dalmatinska zemja, 
oštar je lašun ali živac je kamen, 

a pot njiov slan 

i muka je mučna rukama trudnin. 


Životin svojin obrađuju zemju, 
da posadu lozu. 


Vascilu godinu spredaju nad intradon svojon 
ka mater na' dicom. 


U kamenu tvrdon loze ginu o* suše, 
i jadna zemja 
po* suncon ispucana gori. 


Oni bevandu piju da moru prodati vino, 

za potribe svoje, 

za male novce; 

litinu prodaju cine — a na njoj živote besprekidno ništu 
u nadi za bojin: ' 
rakiju peču za tuđa usta, 

a maraštinu činu za boju gospodu, 

jer za nji to nije. 


Oni, težaci moji, za me su najveći sveci, 
jer i posvetila naša 'rvaska zemja: ' 
zemja crjena, 

i kamen bili, 

i borba sa moron modrin. 


Vinko Nikolić 


NADNIČARI 


Uvijek sa sobom nosimo nemir, brige i lutanja, 
bijeda nas stalno istim cestam tjera, 

s nama putuju drumovi, nebo, oblaci i vjetar 
bez cilja i bez smjera. 


Kad se sunce popne na jablan, a mi nismo našli posla, 
pritisne nas na ramenu kosa, težina oko srca stegne, 
umor jalovog lutanja na tuđem sjeniku 

s nama na počinak legne. 

A kada tuđu pšenicu kosimo, okopavamo kukuruz tuđi, 
maštamo o svom polju, livadi i kući, 

koju nikad nismo imali, i naš nas gorak kruh 
gorčinom svojom onda još jače truje i muči. 


Preko dana tuđa polja napajamo svojim znojem, 

a uveče kad umorni klonemo, još nas uvijek nemiri ganjaju: 
zavaljeni na leđa upremo u nebo izmučene oči, 

što u krilu umora sanjaju: 


Toplu mekoću nečijih ruku, 

mir jedne noći pod vlastitim krovom, 
kruh spečen od žita s našega polja, 
i malo radosti u životu novom. 


MOJ BRAT U BRIGAMA ZIME 


Mnogo nam je ova zima nevolje donijela: 
pošast je selom harala, svinje skapavale, 
mraz nam je opržio polja 

i voćke posmrzavale. 


Pojeftinilo mlijeko, a krave presahnule, 
djeca su nam cijelu zimu pobolijevala, 
a kad su snjegovi stali kopnjeti, 

voda nam se na livade slijevala. 


I potok je podivljo, sve nam zamuljio 
livade, polja i ozime na njivi; 

a kad proljeće posve opustoši zalihe zimske, 
pitat ćemo: »Od čega da se živi?« 


Žena će trgovca moliti za dug, 
komisija će štetu procijeniti, 


.i doći će jesen, bijeda će ostati ista 


ništa se ne će promijeniti... 


Tek mi ćemo postati malo stariji i mnogo zgureniji, 

jer stara nas nevolja uvijek jednako siše, 

makar smo se davno s time pomirili, da svega imamo manje 
samo duga uvijek sve više... 


Zlatko Majtin 

PATETIČKI STIHOVI NOŠENI OCEANSKIM 
MAGLAMA 


1. Patetika: O jeseni gledanoj kroz okvir kavanskih novina 


Šuti grmlje, a zelene vode 

koračaju brzo kraj izgubljenih grana 
stolovima koturaju se misli 

i snažno živi kavana. 


Ova je jesen tužnija od drugih 
poplava puna i grozno širokih voda 
zapela je u mojem oku 

rad svojeg nemirnog hoda. 


Želje su sada sustale u čaši 

sa bijelom kavom i šarenim slovima. 
Život je surovo sjeo pokraj mene 

i muči me mislima novima. 


Konferencije i Lige na burzi kotiraju slabije 
večernja izdanja razmišljaju o uspjehu rata 
a posljednji stupac bilježi nadu 

o smanjenoj raboti Hrvata. 


Dani su kraći i nemirniji 

i pogledi šušte na svili i brokatu 

za onim malim stolom u sjeni 

želio sam ugriz, djevojko draga, na tvojem pruženom vratu. 


I šušti grmlje, a zelene vode 
koračaju brzo kraj izgubljenih grana 
stolovima koturaju se misli 

a pljušti jesen i nemir sivog dana. 


II. Patetika: O umiranju i življenju inih staleža ovoga grada 


Svaki čas othodi netko 

iz krčme — »životna cesta«. 
Pijan od tuge, žena i batina 
povučen u se netko disati presta 
i šušte glave ko u jesen tratina. 

U ovoj krčmi oni se napajaju 

i ljudi i žene i bogataši i jezuiti 
jedni su tihi i samo zdvajaju 
smirenje bubnjaju siti. 


Tihi su oni što oko šanka stoje; 
i stojećke piju i kunu: 

kiselo vino što život im sipa 
razbiju čaše, ne načine bunu. 


Drugo je buka što dopire iz sobe 

što teški je zastor krije 

u njoj se slatki eliksir, pjenušavo vino 
ležećke pije. 


Othode žene i malena djeca 

i duge falange crne 

neki uz glazbu uz koju se jeca, 
a neki plaho kao najplaše srne. 


. Ulaze novi i othode stari 


zgužvani kaputi, frakovi i svila. 
Banče se bogataši pijani od sreće 
i udobno leže sred krčmina krila. 


Radovan Žilić 

VJEKOSLAV MAJER, ZAGREB 


SARDELICE, KOKAIN I GIPS 


Turobno zalazi novembarsko sunce, a hladni vjetar, koji je dopu- 
tovao iz gore, zvoni plinskom svjetiljkom, pa se stari slobodnjak srdi, 
da se je dao uhvatiti među njenim staklima. Pepić“ već čitavo popod- 
ne sjedi na klupi pred kazalištem, i bubnjajući prstima po praćki u 
džepu, još uvijek se raduje da je njome najurio ljudeskaru i da ga 
je malo naučio poštenju. Eto takav nikogović hoće da vrijeđa njegovu 
majku u grobu, koja nikad nikome nije što na žao učinila-i čiji je 
život prošao u tešku radu i brizi za njega. Ne da se on od nikoga vri- 
jeđati, ma imao i slonovu jakost. On nije tako jak, ali ima zato više 
soli u glavi i više spretnosti od teških i glupih slonova, koji, imajući 
sve što im treba za obranu, i ne pomišljaju da treba i svoju pamet 
oštriti, a ne samo kljove. Vjetar je predveče postajao sve hladniji, i 
Pepić, dršćući od studeni, ustane i zakorača, ne razmišljajući kuda da 
upravi hod. Naskoro se nađe u Gundulićevoj ulici i brzim se kora- 
cima uputi prema Ilici. Počele se već paliti reklame nad dućanima, i 
Pepić je uživao u tim šarenim, čarobnim svijetlima, koja su tekla po 
zidovima kuća, pločnicima i licima prolaznika. — E, povećava se moj 
grad! — veselio se on kao da je barem pola grada njegovo, a zapravo 
je tu bio jedan od posljednjih, i kad je na Jelačićevu trgu pio vodu 
iz vodovoda, ogledavao se plaho, bojeći se da ga i za to tko ne opsuje. 
Teško su gurao kroz gužvu, a zima mu je sve više ulazila u kosti, no 
tješio se je, što ima trideset dinara. — Nešto će mi ostati, — mrmljao 
je pred sebe — iako još moram platiti ceh, što sam ga načinio o pod- 
ne u Savskoj cesti. — I pun ponosa mislio je Pepić: — neka oni ljudi 
tamo ne misle, da sam ja nekakav prevarant. No bogme za vrijeme 
borbe nije bilo vremena, da se plati račun krčmaru, iako i u ratu 
zaraćene države ne plaćaju ništa za sve ono, što svojim i tuđim po- 
danicima pomlate. — Sutra će poći platiti račun, i sve što je pojeo 
i popio može stajati najviše petnaest dinara, dakle mu još petnaest 
ostaje. Znao je on za jedno vinotočje u Gajevoj ulici, tamo se za male 
novce može najesti pečenih sardelica. To je već par puta jeo, i vrlo 
mu je prijalo. Upozorili ga na to služnici, koji tamo zalaze, jer on u 
čitavom djetinjstvu nije znao, što su to sardelice, poznajući samo naše 
domaće štuke, koje je katkada neki susjed dao njegovoj mami, a ona 
bi ih onda ispekla, pa bi to bio blagdan za čitavu obitelj. Tek se sje- 
ća, da je s velikom plahošću jeo tu ribu, koja je bila vrlo dobra, ali 
puna sitnih kostiju. No kod sardelice nema nikakove opasnosti, jer 
nema tih sitnih kostiju, a može se pojesti čitava, pa ne treba mnogo 
paziti dok se jede. Ušavši u vinotočje, naruči dva deci vina i te ri- 

bice, kojih je za dva dinara dobio čitav tanjur. Sjedne na klupu kraj 
prazna stola, i za čas je već slasno jeo sardelice, zalijevajući ih do- 
brim vincem, jer se od starine kaže, da riba mora da pliva. Jedući, 
ogledavao se po gostima, i najednom opazi, da njegov stari znanac 
Kozjak, nekadašnji portir u baru, sada bez posla, sjedi u drugome kutu 
lokala i nešto raspravlja sa služnicima. Iz dima se jedva razabirala 
kruškasta, već malo ćelava glava. Mora da se nešto uzrujavao, jer je 
nemirno mahao svojim dugim rukama, tako da se maleni, sijedi služ- 
nik, koji je do njega sjedio, plaho odmaknuo, bojeći se da ga, možda 
i slučajno, ne udari. Pepić, veseo da je našao starog znanca, povikne 
glasno u buci: 

»Bog, Kozjak, što se uzrujavaš?: Nemoj toliko galamiti, moglo bi 
ti zubalo ispasti.« 

Kruškasta se glava naglo okrene, i spazivši Pepića, rašire mu se 
usta do ušiju: 

»Zdravo, Pepić! Već sam mislio, da te je tramvaj pregazio ili da si 
se možda oženio. Odmah idem k tebi. Samo da završim.« ' 

Kozjak je još neko vrijeme galamio među služnicima, tada pre- 
nese svoju čašu s njihova stola k Pepićevu, oni se srdačno izrukuju, 
i kruškasta glava sjedne i upita razdragano: 

>A gdje se ti kriješ? Već dugo sam htio s tobom razgovarati, zar 
si bio izvan Zagreba? Ha?« 

»Nisam ja nigdje bio, ali znaš kako je. Danas spavaš ovdje sutra 
ondje, i uvijek imaš punu glavu briga. Znaš kako mi ide.« 

Kozjak uzme sa Pepićeva tanjura sardelicu i rekne: 

>Misliš ti, da meni bolje ide, ha? Ali mene možeš uvijek ovdje 
naći. Danas mi plati ovaj, sutra onaj, pa se nekako preživi. Čovjek 
se dosta najedi, kao na primjer sada s ovim dinstmanima. Da ih ne- 
kako zabavim, jer su mi platili piti, pripovijedao sam im, kakove su 
sile nastupale kod nas u baru. Slavna francuska zvijezda Maja Noris 
na primjer. Kad je ona u Parizu nastupala, bio je čitav varijete ras- 
prodan, a i u Americi je bila. A vidiš, onaj služnik s crnim, zafitilje- 
nim brkovima pripovijeda mi, da ta slavna plesačica nije nikada ni 
bila u Parizu, već veli, da se ona zove Marica Novak i da joj je otac 
tišler u Vrapču. On veli još, da dobro pozna njezina oca, pa da su 
često skupa pili. Takova glupost.« 


Kozjak opet uzme sardelicu sa Pepićeva tanjura, koja je s munje- 
vitom brzinom nestala u njegovim ustima, 

Pepić, kao da to nije ni opazio, odgovori: 

»Ne razumijem ti se ja u plesačice. Ti si bio u baru, pa to znaš.« 

»To je jasno, da ja to znam, zato me i vrijeđa, kad mi iko ova- 
kove gluposti pripovijeda. He, koliko sam ja pijane gospode vodio u 
zahod bara na bljuvanje. Lijepo sam ih očistio i oprao kao malu 

djecu, i uhvativši ih čvrsto oko pasa, da pijani ne padnu, odvukao ih 
u auto. »Kozjak, to ti nikada ne ću zaboraviti«, pentali su pijani, a 
često su mi i lijepu napojnicu dali, a često i zaboravili na to. Znaš; 
kako su velika gospoda mušičava. Znaš ti to, ha?« 

»Da, to znam«, rekne Pepić; »jednom sam na ulici slučajno stao 
nekome starom, vrlo otmjenom gospodinu na cipelu, i on se izderao 
na mene: »Glupane! Tko će mi sada očistiti cipelu?« Ja sam rekao: 
»Na Jelačićevu trgu je čistilac cipela, on bi rado nešto zaradio. Baš 
ćete mu dobro doći«. — Pogledao me je strašno strogo, a ja udri nje- 
ga gledati, i on se brzo izgubio. šta on meni kaže, da sam ja glupan.« 

»Trebao si ti reći pardon, kad si mu stao na cipelu, pa bi odmah 
sve bilo u ređu«, rekne poučavajući ga Kozjak, i opet uzme jednu od 
posljednjih sardelica sa Pepićeva tanjura. 

»Nemoj ti tako, dragi Kozjak, kod mene kod kuće nije nitko go- 
vorio pardon, i moj otac je uvijek govorio, da ni s nama nema nitko 
pardona, pa zašto da se mi drugima ispričavamo«. 

»Da, to je istina«, odgovori Kozjak, gledajući tužnim pogledom na 
tanjur, na kojemu nije više bilo nijedne sardelice — »iko ima s nama 
smilovanja; a imaš ti novaca za litru vina, ha? 

»Baš toliko još imam«, rekne Pepić, zatajivši da još ima petnaest 
dinara, koje treba zato, da sutra krčmaru na Savskoj cesti plati ra- 
čun. Kozjak naruči vino, natoči čaše, a Pepić mu stane pričati, kako je 
praćkom pobijedio ljudeskaru. Kozjaku se to strašno svidjelo, i raši- 
rivši usta gotovo do ušiju, smijao se glasno, da su ljudi sa obližnjih 
stolova počeli gledati k njima. »Pravo si imao«, zagrcavao se Kozjak 
od smijeha, ne zaboravivši na vino, pa je svaki čas njegova čaša bila 
prazna, dok je Pepić u razgovoru jedva dospio da popije jednu čašu, 
Još su neko vrijeme razgovarali o Pepićevoj pobjedi, a onda opet 
stali da se tuže na taj život i počeli upadati u tugu. Kozjak je nujno 
sagnuo glavu, možda zbog tuge nad tim životom, a možda i zato, jer 
je vino u boci bilo već pri kraju. Uto stupi k njima čovjek u strašno 
izlizanom gumenom ogrtaču, i držeći izgužvanu športsku kapu u ruci, 
sagne se tajnovito do njihovih glava i gotovo šapćući, da su ga jedva 
čuli, rekne: 

»Gospodo, oprostite, da smetam. Vidim da ste vi neki dobri ljudi, 
pa mislim, da me ne ćete prijaviti.« 

Pepić i Kozjak ga čudno pogledaju. Nato će Pepić: 

»Samo recite, gospodine, što mislite; ako možemo, mi ćemo vam 
pomoći.« 

Neznanac, umiren Pepićevim riječima, rekne, ali opet posve tiho: 
»Gospodo, vi vidite, u kako užasno doba mi živimo. Pogotovo mi siro- 
masi. Čovjek bi se najradije četiri puta na dan objesio, dvaput prije 
podne, a dvaput poslije podne. I svi smo mi nesretni. A kako da se 

tome pomogne, pitam ja vas, iako već unaprijed znam, da mi ne ćete 
znati odgovoriti. « 

>A vi znate, ha«, upane mu u riječ Kozjak, gledajući ga ispitlji- 
vim pogledom. 

Neznanac nastavi: 

>Da, ja znam, kako se našoj nesreći može pomoći, eto pogledajte«. 

I on izvadi iz džepa nekakovu vrećicu od ružičastog papira, i pri- 
nesavši je posve do njihova nosa, da nitko drugi ne bi opazio, rastvori 
je malo i pred njima se ukaže neki bijeli prašak, u koji su obojica 
začuđeno gledala. 

»Dakle stvar vas već zanima, kako vidim, a to je dobro«, rekne 
neznanac udobrovoljeno, i nastavi: 

»Svi smo mi nesretni, kako sam malo prije rekao, a ni vrag nain 
ne će pomoći. Ali božja providnost poslala je mene, da pomognem 
čovječanstvu, i to za nisku svotu od pet dinara. Tko je tako jeftino 
pomogao čovječanstvu, pitam vas ja, gospodo...« 

»Na stvar, na stvar«, prekine ga nestrpljivo Kozjak, »ne trebamo 
mi vaših govorancija«<. 

»Eto već dolazi istina, odmah sam gotov<«, rekne neznanac. »Ali, 
molim, to u velikoj tajnosti, inače mogu imati velikih neugodnosti. 
Badi se o slijedećem: U toj vrećici je kokain. Sigurno ste već čuli 
za t0.« 

Pepić: »Mislim da je to otrov, a ljudi koji ga uzimaju, zovu se 
kokainisti. Meni je jednom u nekoj iskuhavaoni rekao neki suhi čo- 
vjek, da uzima kokain. Bio je blijed kao čaša puna Jamničke kise- 
lice, koja se pije nakon lumperaja.« : 

Kozjak: »Da te vrag, da nam ti ne bi kakova otrova prodao, pa 
da mi pocrkamo kao štakori. Sumnjiv si ti.« 

Neznanac uplašeno: : 

»Nisam ja sumnjiv gospodo, nisam ja sumnjiv, ja sam veliki si- 
romah, pa bih htio nešto zaraditi. Ako hoćete, ja ću tu pred vama 
kušati taj prašak, pa da vidite, da mi se ništa ne će dogoditi.< 

»Dobro, to možemo pokušati«, rekne Pepić, »ali kažite nam, u 
čemu se sastoji ta sreća, koju čovjek uživa nakon tog praška. Hoće- 
mo li mi nakon toga od vas dobiti kakovu namiru, kojom imamo pra- 
vo na koštu, na piće ili možda na tijater? Da znamo.« 

»Ali ne, dragi ljudi, stvar je u tome: taj prašak morate metnuti 
na dlan, pa ga onda nosom uvući u se. T naskoro ćete se osjećati straš- 
no lagani, zaboraviti ćete na sve brige i biti ćete sretni, sretni i pre- 
sretni. Dakle pokušajte.« 

Pepić odluči da žrtvuje pet dinara od onih novaca, koje je spre- 
mio za birtaša na Savskoj cesti, i dok je kriomice iz džepa vadio no- 

vac, da ne bi Kozjak vidio, dotle je njegov drug još uvijek nepovjer- 
ljivo gledao u neznanca, i zaprijetivši mu ozbiljno rukom, rekao mu: 

»Ti, slušaj, ako je tu kakova svinjarija po srijedi, onda jao si ga 
tebi. Već ću te ja negdje uhvatiti, ali onda ću ti svezati ruke na leđa i 
sav prašak, koji sa sobom nosiš, morati ćeš pojesti i bez kruha i bez 
soli, pa da se raspukneš.« 

»Stvar je riješena«, prekine ih Pepić, »neka on tu pred nama pro- 
guta malo toga praška, pa da vidimo, da li pošteno misli.« 

»Molim, molim, drage volje«, rekne neznanac, i turnuvši prste tt 
vrećicu, izvadi malo praška i stavi nešto u usta, a nešto usrkne u nos. 
Pepić i Kozjak gledali su pažljivo, što on radi, a neznanac raširi lice 
u blaženi smijeh i rekne: 

»Eh, već počinjem biti sretan, majko, već počinje sreća, ah, kako 
to godi, kako to godi...« 

Kozjak: »Slušaj, dragi, kad si ti sada već sretan, šta ti onda tre- 
baš naših pet dinara, daj ti to nama badava. Sretan čovjek ne ireba 
novaca od sirotinje.« 

Smjesta nestane blaženog smijeha sa neznančeva lica, i on će 
ozbiljnim, malo plačljivim glasom: 

»Ljudi, trgovina je trgovina. Pa valjda ne ćete biti takovi. . .< 

»što kupuješ, moraš i platiti, ni jegervuršt se ne dobije badava«, 
rekne Pepić ozbiljno, i pruži neznancu pet dinara, a ovaj njemu dadne 
papirnatu vrećicu i htjedne da ode. 

>Hej, čekaj<, uhvati ga Kozjak za rub strašno izlizana gumenog 
ogrtača, »barem još dvije, iri minute, da vidimo, hoćeš li nakon tog 
praška ostati živ.< 

Još dva, tri časa ostala su sva trojica u šutnji, kao da odavaju 
počast sjeni kakovog velikog pokojnika, a onda neznanac ostavi nji- 
hov stol i za čas ga nestade iz lokala. 

»Dakle na posao«, rekne Kozjak, »čekaj me još samo časak«. 

Kozjak ode i izgubi se u dimu druge sobe među gostima. Za čas 
donese vesela lica bocu punu vina, i pobjedonosno je postavi na stol. 

>A otkuda ti to«, upita ga začuđeno Pepić. 

»Na vjeru, brate, na vjeru. Dinstmani su jamčili za mene. Pa mi- 
sliš ti, da sam ja ne znam šta.« 

Obojica popiju još brzo čašu vina, a onda stanu usisavati prašak 
u se. Radili su to vrlo ozbiljno oko pet minuta, a onda upita Kozjak: 

»Pepić, jesi li ti već sretan, ha?« 

»Još ništa, još ništa« rekne Pepić, »možda taj vrag ne djeluje od- 
mah, ali nemoj me smetati.« 

I obojica su dalje važno usisavala bijeli prašak u nosnice. 

»Pepić«, javi se opet Kozjak, »mislim da bih ja smio između toga 
popiti čašicu vina, to ne može škoditi sreći.« 

F. Šimunović 


Crtež iz Španije 


»Barem sada se svladaj, kad je tako važno«, rekne Pepić, usisa- 
vajući sve glasnije prašak u nosnice. No Kozjak se nije mogao svla- 
dati, i natočivši čaše, rekne: 

»Pa makar i nesretan ostao, ali ne mogu ja pred sobom gledati 
vino, a da ga ne pijem. Prevelike su to muke za mene.« 

I oni popiju svaki svoju čašu i nastave opet usisavanje praška. 
lako su ljudi oko njih, a osobito u drugoj sobi, glasno razgovarali, pa 
i pjevali, ipak se moglo jasno čuti, kako oni zdušno i marljivo usi- 
savaju prašak u sebe. 

»Ja još uvijek nisam sretan, pa kakova je to medicina«, javi se 
Kozjak, koji se od tog posla već sav zacrvenio, dok je Pepić još uvijek 
s najvećom ozbiljnošću i najvećim mirom sve to za njim radio. Tad 
rekne: 

»Ti, mene.su već počele peći nosnice, bit će nešto.« 

>Ništa ne će biti,« rekne srdito Kozjak. »Dobro nas je nasanjkao. 
Mater mu.« 

Na začađenoj zidnoj uri nad vratima prošlo je već četvrt sata ot- 
kako se Kozjak i Pepić bave tim poslom. Već im je klonula volja, a 
i svaku nadu su već izgubili. 

Kozjak, mrzovoljno: 

»Pa kako smo mogli biti tako glupi. Da smo se radije za tih pet 
dinara pošli voziti na ringlšpil, bili bi sretniji«. 

>»Da, to imaš pravo«, odvrati Pepić, gledajući srdito u preostali 
prašak, koji je virio iz razderane vrećice. »No baš me zanima, što je 
u tom prašku.« 

I oni stali prstima čeprkati po vrećici. Kozjak: 

»A, sad ja znam, zašto su nas pekle nosnice. To ti je, brate, gips, 
znam ja, što je gips.« I on rastepe prašak po stolu. »A sve mi se ne- 
kako čini: to što je vlažno unutra, to ti je na fino stučena mrkva. 
Šuft prokleti, baš nas je nasamario. A sad se negdje smije i zapija 
naših teško zasluženih pet dinara.« 

»Nisi ih ti zaslužio, nego ja«, rekne srdito Pepić, i rukom pomete 
prašak pod stol. »I ja sam siromah, ali ne pravim takovih stvari«. 

»No ako ga ja uhvatim, ako ga ja uhvatim, zagnjuriti ću mu nos 
u žlijeb u podzemnom zahodu na Jelačićevu trgu,« rekne srdito Ko- 
zjak. »Svinja jedna. Ti, taj mora biti sumnjiv, taj već sigurno ima ne- 
kakove škole. Nekako je izgledao kao da govori barem tri jezika.« 
I u bijesu natoči Kozjak svoju čašu i brzo je ispije do dna. Tad na- 
toči obje čaše, pa će prema Pepiću: 

»Ti, ovu eks u znak bijesa.« 

Pepić ispije do dna, pa obrisavši usta rukavom, rekne: 

»Ne da nama sudbina sreće. Eto, dali smo sada za nju pet dinara, 
pa opet ništa: Sad treba opet dalje živjeti sa svojom bijedom kao gu- 

bavac sa svojom gubom. Ne možeš je se riješiti, možeš še samo napiti, 
da je na čas zaboraviš. Tako ti je to. Točil« 

Kozjak vrlo pripravno natoči čaše, i u razgovoru i pijuckanju 
prolazilo im vrijeme. Kako je ovdje bilo ugodno i toplo. Svud oko njih 
galamili gosti, smijali se i pjevali, mirisi jela i vina lijeno plovili zra- 
kom, i tu su se nekako osjećali sigurni pred tim ludim vremenom, kao 
kad se dva turista sklone u sigurnoj planinskoj kućici, a vani urla 
bura u visokim borovima, vododerine huče i buče prema nizini, a 
blijesak svaki čas srdito raspori nebo. Kozjak je još na veresiju izbio 
pola litre, i tako su veselo u razgovoru proveli vrijeme do zatvaranja 
lokala. Malo teški od vina, podigli su se i pošli prema izlazu. Za nji- 
ma štamgasti i gazda s ogromnim ključem. Na ulici im udari hladan 
vjetar u lice, kao da ih je netko udario mokrom krpom po obrazima. 

»E, skoro će prosinac«, uzdahne Pepić, »ne može se više vani spa- 
vati. Teško je to.« ; 

»Ja bih te k sebi poveo<, rekne Kozjak, »ali prošli tjedan sam do- 
veo nekoliko pijanih prijatelja, koji su spavali u kuhinji i onako pi- 
jani štreali se vodom iz vodovoda, a debeli Štrigar bacio je svoju ci- 
pelu u prozor i govorio da gađa u mjesec, pa da će ga sigurno pogo- 
diti. — »jer ja sam bio član streljačkog društva«, — govorio je dru- 
gima. Odonda moja žena, čim začuje moje korake, postavi se za vrata 
s mojim štapom, i nitko više ne smije da kod mene prenoći. Dakle to 
ne bi išlo.« 

»Kad ne ide, ne ide«, rekne snuždeno Pepić, »ja se i onako čudim, 
kako ti to bez mjesta, pa oženjen možeš živjeti.« 

»Je, dragi moj,« odvrati Kozjak, dok su hodali prema Jurišićevoj 
ulici, »ja ti imadem mnogo poznatih u gostioni, pa mi svaki ponešto 
plati. A ja ti nešto pojedem, a drugo metnem u džep, pa to onda od- 
nesem ženi i djetetu. Ja ti to oprezno radim. Popipaj moj džep.« 

Pepić opipa džep njegova kaputa i osjeti pod rukom nešto okru- 
glo i tvrdo. ' 

»Šta je to?« rekne tad začuđeno. 

»To ti je mala rajnglica, dragi moj,« odvrati Kozjak slavodobitno. 
>U nju ti ja, razgovarajući, mogu metnuti i najmasniji komad mesa, 
pa ti to lijepo odnesem kući. Ja ti, na primjer, reknem čovjeku koji 
sa mnom sjedi: »Boga ti, pogledaj, nije li onaj mali, crni u kutu sli- 
čan pokojnome Matkoviću, ma isti nos, oči.« I dok ti on pogleda tamo, 
metnem ja brzo komad mesa u džep u rajnglicu, a kad se okrene, po- 
gleda malo začuđeno gdje je meso, ali nikako ne može zaključiti, kamo 
je nestalo. A ja onda spretno prijeđem preko toga i govorim, recimo, 
o pretpotopnim životinjama, koje su imale duljinu od trideset metara, 
kako sam negdje čitao, a mislim da sam to negdje čitao, jer sam to 

bogme nisam izumio. Da, tako ti ja živim. Šta ćemo. Takovo je vri- 
jeme. Pa valjda ti je to jasno, ha?« 

»Razumijem, razumijem,« rekne Pepić, uvukavši ruke u džepove 
i koračajući tužno pokraj njega. »Glavno da ti uspije. Valjda si se 
vježbao u tome«. 

U razgovoru došli su naskoro do kuće na kraju Jurišićeve ulice, 
u kojoj je Kozjak stanovao. Na rastanku rekne on Pepiću: 

»Baš mi je žao, da te ne mogu povesti k sebi, ali što ćeš. Baba 
čeka sa štapom iza vrata. Neugodna stvar. A gdje bi se s tobom mo- 
gao sastati. Ja rado s tobom razgovaram. Ti si zgodan čovjek.« 

»Pa i ja tebe volim, ali kako možemo mi siromasi da urečemo sa- 
stanak. Što ću ti reći? pod ovom ili onom vrbom ćemo se suira vi- 
djeti?! Nismo nas dvojica dva bogata prijatelja, koji se mogu posje- 
ćivati u svojoj palači, pa i lijepo dati skuhati čaj, i navinuti zajedno 
i radio i gramofon, da bude veselije. Kad se vidimo, vidimo se; zdra- 
vo, dragi Kozjak.«iI Pepić mu snuždeno pruži ruku. 

Kozjak je prihvati i čvrsto stisne. 

»Bogamu, pa ne možeš ti ovako u hladnu noć.« 

»Nije to prvi put, Kozjak, već sam ja naučan na to. Bog!« rekne 
Pepić, i stane koračati prema Draškovićevoj ulici. Kozjak još povikne 
za njim: »Možda će jednom biti bolje, šta misliš, ha?« a onda nestane 
iza kućnih vrata, tako da Pepić nije više dospio da mu odgovori. — 
A što bi mu i mogao odgovoriti na to, — pomisli nujno Pepić. — Hoće 
li jednom biti bolje? To je isto kao da me netko upita, ima li .na mje- 


secu ljudi. Tko to zna. Ja znam isto toliko kao i moja mačka Fifa, 


koju sam u djetinjstvu imao. Više ništa. Idemo dalje! 

I on energično zakorači u mračnu i oblačnu noć, koja je bila bez 
i jedne zvijezde. A hladni vjetar bridio je kroz njegovu trošnu odjeću 
kao da mnoštvo sitnih pilica pili marljivo po njegovoj koži i kostima. 


Sa kolodvora fićukao je tužno, otegnuto vlak. 

ZDENKO VOJNOVIĆ, ZAGREB 


NAŠA SUVREMENA GRAFIKA 


Prikazujući danas rad i rezultate umjetničkih htijenja, — koja su 
dio naših općekulturnih nastojanja —, jasno nam je, da ta prikazivanja, 
ukoliko hoće da imaju uopće neki raison d'ćire i da bar nekako ade- 
kvatno zahvate činjenice koje obrađuju, treba da bezuvjetno odbace 
šablonsko sistematiziranje, prikupljanje i vrednovanje »našeg umjet- 
ničkog blaga«. Mučno je doduše u našem »provincijalnom zakašnje- 
nju« i samo prikupljanje i sistematiziranje umjetničkih tvorevina i 
radova, ali ipak, određujući njihovu vrijednost i značenje u sklopu 
izgradnje hrvatske umjetnosti, ne možemo naprosto da se zaustavimo 
na historijsko- umjetničkim izvodima i konstatacijama, i na hedoni- 
stičko-artističkoj estetskoj analizi izvjesnih umjetnika, niti možemo da 
se povedemo za benevoleninim (možda reakcionarnim) konstrukcija- 
ma umišljene veličine. 


Treba da u te prikaze, studije, interpretacije i otkrivanja uđe ne- 
što stvarnog života, nečeg na momenat elementarno neobuzdanog, što 
će, nošeno današnjicom, unijeti novu dinamiku u sagledavanja, zahva- 
tanja i stavove spram naših umjetničkih nastojanja. 


Treba poći korak dalje — a često je i korak samo prijelaz u nove 
svjetove — i neposredno doživljujući zbivanja i totalitet jedne stvar- 
nosti izraziti je njoj samoj i spram nje same. Konstatirati larpurlar- 
tizam i tendenciju, njihovu suprotnost i značenje za suvremenu umjet- 
nost, nastojati u »višem stupnju« čak i te konstatacije pretvoriti u 
djelo, forsirajući medđiokritetsku pseudotendenciju — sa svim tim nije 
još iscrpen problem naše umjetnosti, bilo u njenom stvaranju bilo si- 
stematskoj kritici i interpretaciji. 


Govoreći baš o suvremenoj umjetnosti, koja nas — izrasla iz dis- 
krepance ovih naših dana — ili nosi ili ne nosi spram eksplozije, iza 


koje će se naše suprotnosti postaviti u nove forme i nove odnose, treba: 


da što jasnije ukažemo i doživimo svu onu neposrednost, kojom je ta 
umjetnost funkcionalno vezana s čovjekom i stvarnosti. 


Činjenica je, da je situacija u modernoj hrvatskoj umjetnosti u 
znaku borbe donekle ustaljenog »artističkog« veltanšaunga, u kojega 


se okviru radi gotovo samo o formalnim varijantama, naporima i po-: 


kušajima, — i o umjetnosti socijalne tendencije, koja zadirući u dina- 


miku društvene strukture traži ovdje nove sadržaje i adekvatne forme- 


izražaja, i odbacuje deduktivne inspiracije iz rafiniranih svjetova: 
dekadentne superstrukture društvenog sloja. 

Konačno — oni elementi »artista<, t. j. umjetnici, koji su uvidjeli 
i osjetili presahlost beskompromisnog artizma —, našli su se s »ten- 
dencioznima« na putu, iz kojega je izrastao problem našeg likovnog 
izraza. Taj najaktualniji problem i umjetnički veltanšaung suvremene 
hrvatske umjetnosti zapravao je najdelikatniji momenat u historiji 
naše umjetnosti uopće, tim više, što se konkretno rodio baš u današ- 
njoj kulturno-političkoj konstelaciji. To pitanje našeg likovnog izraza 
nije nikakva izmišljotina »zajedničkog fronta«, već je ozbiljan kamen 
kušnje, da se, iako zakašnjelo, ipak pokažu naše umjetničke ličnosti. 
I to ne fiktivne ličnosti, koje »goni rasa i krv u svojoj apsolutnoj snazi 
i autohtonosti«, nego umjetnici, koji će adekvatno današnjem momentu 
shvatiti, da naš likovni izraz ne leži samo u relaciji selo—grad, jer je 
i taj odnos samo dio općeg socijalno-kuliurnog odnosa. Postulat »na- 
šeg likovnog izraza« nije drugo nego postulat da se doživi i umjetnički 
izrazi naše teško socijalno vrenje i krvarenje, a »ljepote našeg Jadra- 
na«, »zagorske gorice«, širine naših panonskih nizina, i arhitektonski 
ostaci i spomenici naših gradova i gradića, plastika i plošnost naših 
pejzaža, sve to da se ne gleda kao artistički najinteresantnija štalaža 
naših zbivanja, već kao živa zemlja, kojom se mučno odvijaju dani 
naših borba. Taj postulat traži, da se sve to gleda očima onoga, koji 
to tegleći i radeći najbliže doživljava, i da se to likovno izrazi u formi, 
koja odgovara konkretnom i idejnom svijetu našeg čovjeka, koji ska- 
pavajući od napora i gladi istovremeno hoda u dugim povorkama 
s »majstorima duša«, koji je boreći se istovremeno pasivan, i koji stva- 
rajući podliježe istovremeno tuđim stvaranjima. Likovno nas izraziti 
bilo bi sve to doživjeti, razmrsiti (ili pomoći razmrsiti), pa kao doživ- 
ljaj objektivirati u umjetničkoj formi. 

Ako u vezi sa svim tim zagledamo u naše umjetničko stvaranje, 
specijalno u grafiku, dolazi nam spontano da se pitamo, što bi poka- 
zala sociologija hrvatske grafike. Taj se problem može postaviti tek 
u sklopu opće sociologije naše umjetnosti. Budući da se u već pome- 
nutom kompleksu društvenih i idejnih odnosa kreće i odvija rad naših 
likovnih umjetnika, jasno je, da se sve ove prilike odrazuju u njiho- 
vim stavovima i djelima. Uzmimo ukraiko: počeci naše umjetnosti, 
kao kulturnog stvaranja članova našeg društva, počinju zajedno s po- 
čecima razvoja građanstva u Hrvatskoj. Taj proces nije stvarno niti 
puno stoljeće. (Karas, Zasche itd.). Umjetnost rane građanske periode 
u Hrvatskoj znači dosta naivno predavanje tadanjim umjetničkim 
strujama (bidermajer, klasicizam, poslije realizam — Bukovac itd.). 
Kasnije, za kraljevićevske faze, logično je da je i građanin Hrvatske 
— u talentiranim ličnostima naših prvih impresionista — gravitirao 
više spram »revolucionarne« pariske umjetnosti Maneta i dalje, i da se 
usmjerio spram Pariza, koji je poslije Carstva a u novoj Republici bio 

postao evropski centar kulturnih i umjetničkih snaga građanske klase. 
Svakako nam je to konveniralo više nego »dinamika« bečko-miinchen- 
ske secesije, koja u Hrvatskoj znači više službeni import nego spon- 
tano donošenje novih pogleda i umjetničkih realizacija. No dok su 
naši prvi putovi u Pariz (a to je prva faza hrvatske Moderne u 20. vij.) 
stvar više individualnog karaktera, uspjeha i radosti, što su naši ta- 
lenti (Kraljević, Račić) mogli da priđu novoj umjetnosti, koja je rušila 
ukočene forme klasicističkog apsolutizma, dotle naša daljnja hodočašća 
onamo postaju činjenica, zbog koje umjetnici imadu da snose izvjesnu 
umjetničko-etičku i društvenu odgovornost. Rat i nove prilike u svijetu 
pokazale su; da se umjetnost uzdrmanih društvenih odnosa sve više 
iscrpljuje, stvarajući revolucije unutar svoje sopstvene strukture. Uda- 
ljujući se nesamo od društvene stvarnosti, nego i od umjetničkog 
objekta, koji su prvo dekomponirali (impresionisti i neoimpresionisti), 
a poslije preko raznih smjerova umjetno rekonstruirali (kubizam, neo- 
realizam itd.) umjetnici, vođeni sve većim idejno-društvenim divergi- 
ranjem, zaboravili su, da su i »ljepote kao životni intenziteti« samo 
onda vrednote, ukoliko se funkcionalno odnose bar u posljednjem vidu 
na društvo i čovjeka, pospješujući proces intenziviranja njegovih pro- 
gresivnih napora i ideja. — U toj etapi općeg umjetničkog razvoja, 
koja karakterizira i našu modernu umjetnost u fazi poslije Kraljevića, 
stvaraju danas i rađe naši umjetnici, i sigurno znaju, gdje je usidren 
smisao njihova rada, pa snose punu odgovornost, jednako kulturno 
kao i etički, koliko izrađuju opću, pa i našu, hrvatsku umjetničku 
stvarnost. 

Sociološka analiza historije naše umjetnosti pokazuje, da zbog 
izvjesnog ekonomsko-kulturnog standarda nije bilo — specijalno na 
području grafike — epohalnih otkrića izvjesne grafičke tehnike, (kao 
što u Italiji bakrorez preko nielista — za renesanse, litografija pred 
100 god. u Njemačkoj u vezi s kemijskim progresom itd.). Tehniku i 
sredstva grafičkog rada preuzeli smo iz vana. 


Estetsko-psikološke komponente, dakle one — subjektivne, koje 
izgrađuju hrvatsku grafiku, gotovo do danas nemaju jedne široke so- 
ciološke baze. T. j. — sociologija hrvatske grafike pokazuje, da grafika 
kao umjetničko sredstvo izražavanja nije kod nas bila diktirana širom, 
socijalnom potrebom (osim izuzeika, o kom će se govoriti), nego tek 
subjektivnom naklonosti samog umjetnika. Jasno je, da se prema tome 
određuje i svrha izvjesnih grafičkih radova. 

Ako eliminiramo merkantilne uvjete nekih grafičkih radova 
(mapa, ciklusa, — primijenjena je grafika drugo) — ne tretirajući ih 
kao »socijalnu potrebu« — onda je većina grafičara i slikara, koji su 
se služili grafikom, radilo skoro samo pod vidom artističke ili subjek- 

tivno-hedonistički upravljene potrebe (Kraljević), ili izražavajući sadr- 
žaje i motive, koji su daleko ili dosta daleko od aktualnih (a umjet- 
nički i te kako interesantnih) zbivanja u stvarnosti svakidašnjice. Tu 
je i značenje Miroslava Kraljevića, koji je nemiran, raskidan i nerv- 
čik, u svojoj grafici izrazio sav novi svijet i umjetničke mogućnosti 
pariskog impresionističkog realizma. U Kraljevićevim crtežima očituje 
se sva psihologija njegova predanja bogatoj tradiciji i umjetničkoj 
stvarnosti francuske umjetnosti. Noseći u sebi dekorativne elemente 
secesije ubacio ih je u kaos raznih likovnih utjecaja, zahvatio je u 
morbidnost toulouse-lautrecovskih kompleksa i sublimacija vitalne i 
ljudske trulosti i dao konačno u svojoj grafici raspojasani svijet akto- 
va, baleteza i erotike crtajući virtuoznom linijom prebujale oblike svih 
tih korpusa, kojih su se udovi, trbusi, kretnje i trzaji pretvorili u 
vrtlog neke barokne ritmike. 

Uz posve ozbiljne crteže, kao što je studija brata i majke, Kralje- 
vić je znao da na momenat skrene iz sfere svojih solipsističkih subli- 
macija i da dade uspjehe scene, kao što je »Tučnjava« i >U gostionici«. 
Kraljevićevi crteži, puni ličnog duha i — makar morbidne — lične vi- 
talnosti, ako su i nosili — kao i čitav njegov slikarski opus »— i diver- 
gentne likovne izražaje« (Lj. B.), vrijedni su kao uspjeli izraz linijom, 
ta Kraljevićeva grafika znači pravi i puni umjetnički početak naše 
grafike, koja postaje jednako vrijedno i samostalno sredstvo izra- 
žavanja. 

Izuzeci od gore pomenutih intencija naših umjetnika — kao Ba- 
bićev Tomo Bakran na odru, Ilica 1928, Crvene zastave i sl; Uzelčeve 
ilustracije Mlade mise Alojza Tičeka, Kirinov Štrajk (Vlast radnom 
narodu), pa Bez posla, Ulica uz Temzu i sl; Gecanova Tri domobrana 
(1921) — više su slučajnosti u čitavom kompleksu njihova opusa, bez 
obzira da li se i tu nastojalo osim sadržine dati i koji formalno artis- 
tički novum ili pokušat. ' : 

Cjelokupni grafički rad Ljube Babića, — njegove rane litografije. 
kao Adaggio (1916), Bonazza (1917), motivi Stare katedrale itd. velika 
mapa Toledo (lito) i najnoviji pejzaži lirsko je rezoniranje osjetljive 
prirode, koja oscilira između impresija svojih ličnih intimnih svje- 
tova, da se opet trgne na tematiku Tome Bakrana, i na jedinstvene i 
teške pokušaje da se bude »mostć za dalje. Više tražeći i neprestano 
naglašujući »naš likovni izraz«,y manje sretan da ga izrazi, Babić se 
kida između opće ustaljćne umjetničke psihološke strukture i racional- 
nih postulata, između artističke lirike svojih crteža i pokušaja da bar 
u primijenjenoj grafici, stilizirajući opremu knjiga prema nacionalnom 
hrvatskom ornamentu, izrazi svoje vjerovanje u hrvatsku umjetnost. 

Uzmimo Tomislava Krizmana. On je: grafičar izvrsno obrazovan 
u svojoj struci, kroz čiju je školu u akademiji: prošla čitava generacija 

naših današnjih umjetnika. Još 1906. izdao je Krizman ciklus bakro- 
pisa iz Bosne i Hercegovine, poslije staru Srbiju i nedavno mapu sa 
Jadrana. Osim toga, on je opremio niz izdanja Savremene Biblioteke 
(Beograd), neke knjige Vojnovića, Zidanje Skadra od Korolije, — pa 
mnogo prigodnih plakata. U Krizmanovoj grafici ima izvjesna ideali- 
stička na mahove romantična nota, ali neki racionalizam, duh nekog 
»Specialistentuma«, sve elementi udaljenosti od života obilježuju nje- 
govu grafiku i daju joj pečat i značenje za hrvatsku grafiku danas. 


Što znači u našoj necjelovitoj i neizgrađenoj umjetničkoj tradiciji 
raditi, kad je čovjek upućen na veliki vanjski svijet, pokazuje grafika 
Vladimira Kirina. Kirin, uz Krizmana i Hegedušića naš najizrazitiji 
grafičar, radio je dugo vremena u Engleskoj (u Studiu i Architectural 
Rewiew), i čini se da se je mirni i stvarni engleski duh, ono karakte- 
ristično shvaćanje realnosti, odmjereno i strogo, mnogo impregniralo 
u Kirinove impresije. Sve te značajke engleskog habitusa, odražene u 
njihovoj umjetnosti, naročito u grafici, zadržao je i Kirin u svom gle- 
danju i načinu rada. Njegove ranije Litografije (1921.) koncipirane su 
još nešto slobodnije, sama tehnika nije tu još čista i izrađena. Već po- 
slije, u svojim poznatim mapama Zagreb, Split, Trogir, Šibenik i Hvar, 
pa u crtežima Baroknog Zagreba i u posljednjim svojim radovima, 
Kirin polazi svojim određenim realizmom, koji, inače ilustrativan, 
prati decentno podcrtana nota štimunga, arhitektonskih spomenika 
kulture naših krajeva. Kirin je osobito aktivan u opremi knjiga: u 
hrvatskoj knjižnoj umjetnosti poznate su njegove opreme Bulićeva 
Zbornika, Zbornika Matice Hrvatske, Hrvatske umjetnosti od Strzy- 
govskoga, Savremenika, Grafičke revije itd. Svuda se tu zapaža nje- 
govo »poštivanje ornamenta i starodrevnog tipa pisma«. (Dr. A. Sch.). 


Grafika Milivoja Uzelca po svom je karakteru kao i njegova ulja 
nonšalantna, lagana, puna espria jednog doživljavanja. Ta grafika 
nije nikad namijenjena široj publici: erotični crtež Grčkih Proljeća 
s tekstom M. Begovića postoji samo u originalu, ilustracije Krležinim 
novelama je epizoda, gdje je Uzelac zabavljajući se zahvatio dinamičnu 
i sarkastičnu grotesku scena oko velečasnoga Tičeka, kao što će po- 
slije jednako amizantno baciti pogled na cirkusku Jahačicu. Sportske 
mape, koje je po narudžbi radio u Parizu, posve su merkantilnog ka- 
raktera, iako iz njih izbija — kao i iz čitavog rada Uzelčeva — savr- 
šeno vladanje sredstvima, kojima izražava bujni impuls svog menta- 
liteta, koji se ne brine za ono »apres nous«. 

Gecanove litografije Ropstvo na Siciliji pa Klinika (1921.) spadaju 
u vrijeme, kad je Gecana bacao rat po Evropi. Ta grafika djeluje ner- 
vozno, na momenat rezignirano i stravično, kao spontani izraz Geca- 
novih ratnih lomova. To se uostalom osjeća i po nemirnim linijama i 

nečistom svijetlu i sjenama, koje padaju na scene u Klinici i po hlad- 
nom miru nekih listova iz Ropstva. Ipak ta ratna i poratna grafika, 
osim nešto u Tri domobrana, ne bi mogla da prikaže sav krvavi (ni- 
malo eksaltirani) očaj Hrvatskog boga Marsa. Posljednji su Gecanovi 
radovi više studije nego samostalni listovi, a karakterizira ih sve veća 
staloženost. 

Marijan Trepše prikazao je u mapi radirunga svoje grafičko umi- 
jeće nastojeći na dosta bizaran način dati motive Kabareta, Ubijstva 
i sl, pa u litografijama pejzaža, kupačice itd. Trepše, iako se bavi gra- 
fikom, odaje u svakom momentu više malersko shvaćanje i tretman. 


Nova stremljenja u hrvatskoj umjetnosti, a napose u gralici, znači 
pokret grupe »Zemlja«. Može se netko sa stavom Zemlje slagati ili ne, 
ali činjenica je, da je Zemlja s Krstom Hegedušićem svakako unijela 
u naš likovni život nova nastojanja, novu volju, da je ukazala novi 
svijet i kod nas neuobičajena shvaćanja i poglede na umjetničko stva- 
ranje. Hegedušić s ostalim članovima Zemlje (Detoni, Ž. Hegedušić, 
Kristijanović, Kovačević, Postružnik, Svečnjak, Tomašević, Tompa itd. 
— od kojih su neki danas istupili) osjećajući onaj teški »oscuro« našeg 
čovjeka, sve njegove muke, koje su ga socijalno, kulturno i vitalno 
izobličile, pristupili su tom čovjeku i buntovno prekinuli s već odre- 
đenim gledanjem i likovnim izražavanjem. 


S tezom, da se umjetnost ima popularizirati, da se u njoj ima izra- 
ziti pun život tog potlačenog seljačkog i radnog svijeta, kako bi taj 


svijet — sagledavši sebe i svoju svakidašnjicu u umjetničkoj objekti- 
vaciji, kao osebujnoj, sugestivnoj manifestaciji svojih htijenja, želja i 
prelamanja, — upro snažnije, trgao se i pošao dalje. 


Socijalna grafika Zemlje pošla je tim putem i prikazala u svojoj 
umjetnosti teško blato »Podravskih motiva«, »Provincije u pozadini« 
(Hegedušićeve ilustracije Knjizi H. Kikića), škripanje, težinu i veličinu 
»Rada« (ilustracije Zoli). Najjači Zemljaš, razvijajući se neprestano, 
nastoji u svojim posljednjim grafikama (Pleti kotec kak tvoj otec) da 
prikaže neposredno psihu našeg sela i sve negativne strane njegova 
konservativizma, koji se među ostalim očituje u moru sujevjerja i iz- 
vjesnog fatalizma. Ostali Zemljaši traže slično »nepitoreskne« motive, 
zapadaju po koji put u šablonu tematike (Svečnjak), ali nastoje sve 
više umjetnički izgraditi svoj likovni način i izraz (Tomašević, Vaić). 
Specijalno u umjetničkom vidu Zemlja nastoji da se preko primitivi- 
stičkog, plošno shvaćenog realizma približi primitivizmu likovnih kon- 
cepcija našeg sela i uopće našeg primitivnog čovjeka, i da mu na taj 
način omogući jednako da se sam likovno izražava (naš likovni izraz?) 

i da shvati umjetnost, koja mu je namijenjena). S istog je razloga. 
jasno, odakle u Zemlji toliko i pretežito grafičkih radova. Za masovnu 
umjetnost grafika je po načinu i mogućnosti izražavanja i po pristu- 
pačnosti (producentu i konsumentu) najprikladnija. Tu je dakle gra- 
fika kao izraz dobila svoju širu socijalnu osnovicu, to više, što je K. 
Hegedušić pošao i dalje nastojeći da seljaka privede direktno umjet- 
nosti. Generalić i Mraz, pa Virius već su pokazali pozitivne rezultate 
svog seljačkog umjetničkog stvaranja, koje je slično intencijama i 
shvaćanjima Zemlje. ' 

Očito je iz dosadanjeg prikaza, koliko bi Zemlja s Hegedušićem 
_ is iskustvom Babićevim mogla da ostvari umjetnost, koja bi temat- 
ski i formalno mogla da bude odraz i naše stvarnosti. 

Šimunović, naš najmlađi grafičar, koleba. Talentiran, do danas 
nije izdavao posebnih mapa već je u dvije izložbe (1935. samostalno 
kod Ulricha, ljetos u Zagrebu) umjetnicima prikazao svoj rad, među 
kojim je osobito mnogo grafike. šimunovićevu uspjelu grafiku ne mo- 
žemo tretirati kao lični izraz, jer je odveć jako pod dojmom svog stu 
dija Goye, ali je očito, da ga kida Goyin artizam i traženje nove su- 
vremene tematike. ' 

U velikim crtama, bilo bi to, što smo prikazali po najmarkantni- 
jim predstavnicima — naša moderna grafika. Još uvijek, u njoj. se — 
kao i u čitavoj našoj umjetnosti — očituje traženje, ali sve snažnije. i 
intenzivnije, i sa sve jačim značajkama našeg traženja, koje je pro- 
izašlo iz naše stvarnosti. A makar traženje, kao takvo ono je za nas 
mnogo. : 


1) Prigovori i kritike da je Hegedušić »Brueghel—Gross«, ne zadiru 
u srž ma Hegedušićeva rada, jer treba ispitati, ne postoji li 
stvaralački imperativ, koji proizlazi iz društvenih odnosa — i prema 
tome kulturno-umjetničkog afiniteta Hegedušićeva s ovim umjetnici- 
ma, koji se manifestira u njegovim djelima. Zašto su pak Zemljaši iz 
posve umjetničkih razloga prišli više grafici napuštajući eksperimente 


modernog kolorizma, u slikarstvu, u to ne možemo ovdje ulaziti. 

U predvečerje aneksione krize g. 1908. . . . .. 1.4444. 150 
Uladimir Kovačić 
Večernja pjesma 4 goa 4 koda koa ei oda oo 164 
Stjepan Banek 
Vraćam se iz vinograda zadovoljan . . . ... 0.4.4. 4404.0 165 

Božo Lovrić 

Apokalipsa... 4.444... 

Svom drugu pjesniku J. K. . 
Iso Uelikanović 

Iz priča: Na Nilu . 

U oblaku ' 

Valute 

Kruh 


Alija Nametak 
Pola konjske sile 
Nikolaj Fedorov 
Teatar Maksima Gorkoga 
Dr. Albert Haler 
Bilješke iz Shakespearea: Otelo 
Ulado Ulaisavljević 
Balada o mlinovima 
Ptice 
Novak Simić 
Korito 
Ujekoslav Majer 
j Tužaljka u noći maj 
Noćna kavana pred zoru . . 
Zimska noć ann 
Teško bolestan sin se vraća majci 
Zvonko Kuhar 
Circulus vitiosus 
Anton Nizeteo 
Na povratku 
Svet čas 
Uladimir Jurčić 
Na robiji 
Onima što noću rade 
Slobodno jutro... 4... 
Drugovima Sergija Jesenjina . 
Ivo Ladika 
Buđenje 


Ivan Dončević 
Mutno sjećanje 
Dr. Mijo Mirković 
Seljaštvo u sklopu svjetskog gospodarstva 

Dr. Josip Bogner 

Fiziologija kritike 
Viktor Vida 

Tužni suvremenici... +... 
Oto Šolc 

Jedno djetinjstvo 
Vinko Nikolić 

U trganju 

Dalmatinski krš 
Zlatko Majtin 

Nadničari kosa 

Moj brat u brigama zime . . 
Radovan Žilić 

Patetički stihovi nošeni oceanskim maglama 
Ujekoslav Majer 

Sardelice, kokain i gips 
Zdenko Vojnović 

Naša suvremena grafika 

